
TEODORA DUMITRU 


Modernitatea politică şi literară 
în gândirea lui E. Lovinescu 


Bucureşti, 2016 


Profesorilor mei 


Partea I 
Ştiinţific-politic-literar: 
mecanismele unui cerc vicios 


Cheia oricărei probleme, Passe-partout, — Evoluțiune! 

Mode, religiuni, sisteme filosofice, economice, politice, culinare, tot! 
O revoluțiune chiar, toto evoluțiune — violentă; dar evoluțiune: fire, 
venire, devenire, parvenire; a parveni, deveni, veni, a fi... 

Şi iar şi iar. 


(L.L. Caragiale) 


Argument 


eşi obiect al unor monografii şi studii consistente!, opera 

lui E. Lovinescu a rămas neaprofundată în complexitatea 

gândirii sale. Cauza? Specializarea eminamente literară a 
exegeţilor şi, în consecinţă, privilegierea unghiului de vedere literar. 
Criticii şi istoricii literari îi subordonează contribuţia filosofico-socio- 
logică intereselor literare, sociologii şi politologii îi contestă sau îi ignoră 
competențele dincolo de domeniul literaturii, filosofii de formaţie îi 
remarcă diletantismul judecăților şi nesiguranța conceptelor. 

In epocă, scriu despre Lovinescu îndeosebi criticii literari sau 
scriitorii — G. Ibrăileanu, N. Iorga, G. Călinescu, Tudor Vianu, Mihail 
Sebastian, Pompiliu Constantinescu, Şerban Cioculescu, Vladimir 
Streinu, Ion Barbu ş.a. După 1944 e pus la index, ca exponent al unei 
gândiri idealiste sau burgheze, monografiile care-i sunt consacrate după 
relaxarea ideologică din deceniul al şaptelea, tot dinspre critica şi istoria 
literară, evidenţiindu-i gândirea asupra literarului şi mai puţin 
pandantul ei sociopolitic, redus la o anexă a primeia. Se fac concesii 
pentru recuperarea lui din perspective acceptabile publicării în regimul 
comunist, mascând sau corectând distanţele pe care burghezo-liberalul 


1 Ileana Vrancea, E. Lovinescu: critic literar (Editura pentru Literatură, Bucureşti, 
1965); Eugen Simion, E. Lovinescu, scepticul mântuit (Editura Cartea 
Românească, Bucureşti, 1971; ediţia a doua, revăzută şi adăugită, 2 vol, 
Editura „Grai şi Suflet — Cultura Naţională”, Bucureşti, 1996); Florin 
Mihăilescu, E. Lovinescu şi antinomiile criticii (Editura Universităţii din 
Bucureşti, 1972); Al. George, În jurul lui E. Lovinescu (Editura Cartea 
Românească, Bucureşti, 1975); I. Negoiţescu, E. Lovinescu (Editura Albatros, 
Bucureşti, 1970); Ion Bogdan Lefter, Recapitularea modernității (Editura Paralela 
45, Piteşti, 2000); Andrei Terian, G. Călinescu, a cincea esență (Editura Polirom, 
Iaşi, 2009); Ligia Tudurachi, Cuvintele care ucid (Casa Cărţii de Ştiinţă, 
Cluj-Napoca, 2011); Antonio Patraş, E. Lovinescu — modele critice (Editura 
Muzeul Literaturii Române, Bucureşti, 2013). 

şi autonomistul estetic Lovinescu şi le asumase ori şi le-ar fi putut asuma 
în raport cu clasicii marxism-leninismului!. După 1989, scrierile despre 
modernitatea socio-economico-politică românească nu-l ating decât 
incidental, prin acroşări fără anvergură, cu nimic dincolo de vulgata 
livrată deja de critica literară ori prin filtre indirect interesante pentru 
subiectul Lovinescu, care nu-și pun problema abordării lui intensive sau 
exhaustive. Bref, autorul Istoriei civilizației române moderne pare sortit 
unei cariere de subiect parţial sau dispensabil ca ansamblu, mai prizat 
pentru calitatea descendenților şi a liniilor de fugă favorizate de ideile 
lui, a proiecţiilor care s-au făcut şi se pot face încă în numele lor, decât 
pentru realitatea din terenul operei propriu-zise. 


1 Vezi Florin Mihăilescu, op. cit, cap. „Estetism şi militantism”. 

2 Mă limitez la enumerarea următoarelor contribuţii: Cristian Preda, Moderni- 
tatea politică şi românismul (Editura Nemira, Bucureşti,1998), Sorin Alexandres- 
cu, Privind înapoi, modemitatea (Editura Univers, Bucureşti, 1999), Sorin Adam 
Matei, Boierii minții. Intelectualii români între grupurile de prestigiu şi piața liberă a 
ideilor (Editura Compania, Bucureşti, 2004), Constantin Nica, Liberalismul din 
România, teorie şi practică, I-IV (Editura Institutului de Ştiinţe Politice şi Relaţii 
Internaţionale, Bucureşti, 2005-2008), Daniel Barbu, Politica pentru barbari 
(Editura Nemira, Bucureşti, 2005), Adrian-Paul Iliescu, Anatomia răului politic 
(Editura Ideea Europeană, Bucureşti, 2005), Sorin Antohi, ed., Modernism şi 
antimodernism (Editura Cuvântul, Bucureşti, 2008), Bogdan Murgescu, România 
şi Europa. Acumularea decalajelor economice 1500-2010 (Editura Polirom, laşi, 
2010), Victor Rizescu, Tranziţii discursive. Despre agende culturale, istorie 
intelectuală şi onorabilitate ideologică după comunism (Editura Corint, Bucureşti, 
2012), Lazăr Vlăsceanu, Marian-Gabriel Hâncean, Modernitatea românească 
(Editura Paralela 45, Piteşti, 2014). Până în momentul de faţă se poate spune, 
cred, că unicul interpret specializat al gândirii sociopolitice a lui Lovinescu 
rămâne Z. Ornea, în studiile introductive la Istoria civilizației române moderne. 
Recente reinterpretări ale sociologiei lovinesciene din unghiul antropologiei, 
al sociologiei contemporane şi, în genere, al epistemologiei se pot găsi în 
lucrările semnate de Mona Mamulea, Dialectica închiderii şi deschiderii în cultura 
română modernă (Editura Academiei Române, Bucureşti, 2007) şi Lionel 
Decebal Roşca, La umbr timpului în floare. Protocronismul. Prolegomene la 
monografia unei idei (Casa Cărţii de Ştiinţă, Cluj-Napoca, 2013); utilitatea lor, 
deşi conjuncturală (aceste lucrări neluând în calcul o abordare în profunzimea 
gândirii lovinesciene, vizată mai mult pentru efectele ei în sfera culturii 
române postbelice), trebuie totuşi judecată pozitiv. 

Nu este în intenţiile mele de moment să demonstrez calitatea de 
subiect total a acestei personalităţi majore a primei jumătăţi de secol XX 
românesc. Sunt însă de părere că nu se poate iniţia o astfel de 
întreprindere fără defrişarea unui continuum ideatic fundamental în 
opera lui Lovinescu: e vorba de circuitul ştiinţific-politic-estetic/ literar!. 
Influența paradigmei ştiinţifice asupra teoriilor sociologice, politice şi 
estetice ale criticului, preocuparea minuțioasă de a asigura breşe, 
coridoare de compatibilitate şi fluiditate între ideile sociopolitice şi 
estetice şi teorii ştiinţifice în vogă arată că Lovinescu este mai mult decât 
profesionistul unei singure discipline şi că, fără să reîmbrace toga criticii 
culturale maioresciene, face un pas înainte, peste critica literară în sens 
restrâns, pe care a ilustrat-o la noi printre primii, înspre ceea ce s-ar 
putea numi o epistemologie a literarului — o abilitare (în sensul de 
avansare, upgradare) a criticii literare, a discursului despre literatură şi 
artă, în genere, care să le asigure acestora participarea, alături de ştiinţe 
sau de filosofie — qua ştiinţă şi qua filosofie — la procesul de cunoaştere. În 
acest sens, efortul unificator sau transgresiv al scrierilor lui Lovinescu — 
de la istoriile literare până la beletristică, mereu dincolo de critică, de 
istorie literară şi de literatură, dar mereu înapoi la ele — îmi pare mai 
important în ordine universală decât calitatea lui asumată de critic şi de 
istoric literar, chiar dacă unul iniţiator de canon şi de teme cu posteritate 
largă în conştiinţa literaţilor autohtoni. 

Imposibilitatea de a decide calitatea de sursă sau de efect a unei 
teorii lovinesciene pledează pentru ideea continuumului de care 
aminteam: nu se poate arăta, de pildă, cu precizie dacă teoria formelor 
generatoare de fond sau a mutaţiei valorilor estetice - ambele 
indisociabil legate de numele lui Lovinescu -— vine dinspre ştiinţă, pentru 
a susține convingeri politice şi opţiuni literare, sau dacă, dimpotrivă, 
este o teză din sfera artei care-şi caută susținere în sfera ştiinţelor sau a 
politicului. Teoria mutaţiilor lansată de biologul olandez Hugo de Vries 
funcţionează la E. Lovinescu şi ca argument politic, pentru justificarea 


1 Lovinescu se apropie, în acest profil intelectual, de rivalul său de idei 
G. Ibrăileanu, care caută şi el, cu egală asiduitate, dubla legitimarea literarului 
prin ştiinţific şi invers, despărţindu-se de un G. Călinescu, la care relaţia 
dintre gândirea ştiinţifică şi sfera artei e mai puţin curtată, arta producându-se 
în endogamie, după propriile legităţi. 

opțiunilor liberale în edificarea civilizaţiei române moderne, dar şi ca 
argument literar, pentru a explica declinul interesului estetic pentru 
opere din trecut. Sensul influențelor pare valid atât dinspre ştiinţă spre 
artă, cât şi dinspre artă spre sfera ştiinţei şi a politicului: receptarea 
contemporană fără palpit emoţional a Iliadei, adică „mutaţia valorilor 
estetice”, poate fi văzută, astfel, ca un argument -— din sfera artei — care 
susţine (se coroborează cu) descoperirea lui Vries din sfera biologiei 
postdarwiniene. Ambele sensuri sunt acceptabile: Lovinescu identifică 
în sfera ştiinţei surse de legitimare a politicului şi/ sau a esteticului 
asigurând, în acelaşi timp, un coridor deschis spre cealaltă perspectivă: a 
lumii privite dinspre (0) artă sau (0) literatură compatibilă până la 
detaliu cu felul în care ştiinţa s-a obişnuit (sau s-a dezobişnuit) să vadă 
lumea. 

Şi pentru că am ajuns la concluzia că abordarea gândirii lui 
E. Lovinescu în calitate de subiect parţial ori intermediar, în demersuri 
cu altă miză decât coerenţa ei imanentă, şi-a atins un punct de saturație 
(chiar dacă nu şi unul de satisfacţie), în lucrarea de faţă doresc să iau 
poziţia adversă şi să pun în lumină funcţionarea şi funcţionalitatea 
internă a teoriilor lovinesciene în raport cu propriile premise şi cu 
reperele asumate, şi mai puţin modul în care acestea au fost interpretate 
sau cooptate în teorii conexe, complementare ori antagonice. Ce mă 
preocupă aici în primul rând este, aşadar, nu o genealogie a efectelor, ci 
o reconstituire elementară a „cauzelor” gândirii lovinesciene, în 
imediatul relaţiilor sale cu mişcarea de idei a timpului. 


12 


Geometria legilor 
şi meandrele concretului 


filosofia culturii şi în sociologia românească, domenii ilustrate, 

în primele lor ipostaze autohtone, tot prin contribuţii ale 
criticilor literari: Titu Maiorescu (cu teoria formelor fără fond şi critica 
mediocrităţii din În contra direcției de astăzi în cultura română, 1868, dar şi 
cu afirmarea criticismului catalitic din Direcția nouă în poezia şi proza 
română, 1872), C. Dobrogeanu-Gherea (cu teoria determinaţiunii din 
„Post scriptum sau Cuvinte uitate”, 1908) sau G. Ibrăileanu (cu Spiritul 
critic în cultura românească, 1909). Lucrările cu caracter istoriografic, de 
genealogie a culturii, a partidelor politice autohtone, a mentalităților, a 
structurii economice, sociale etc., datorate unor Pompiliu Eliade, 
N. Iorga, A.D. Xenopol, C. Rădulescu-Motru, D. Drăghicescu, Radu Rosetti, 
D.V. Barnoschi ş.a., converg, spre aceeaşi arie de preocupări, pentru ca 
istoriile lui Ştefan Zeletin (ale cărui Burghezia română — originea şi rolul ei 
istoric şi Neoliberalismul apar în preajma Istoriei civilizației..., în 1925, 
respectiv în 1927, ca verso-uri ale perspectivei lovinesciene), scrierile din 
aceiaşi ani ale lui Lotar Rădăceanu (seria „Oligarhia română”, 1924- 
1927), Şerban Voinea (Marxism oligarhic, 1926) şi, mai târziu, Mihail 
Manoilescu (Rostul şi destinul burgheziei româneşti, 1942) să vizeze şi mai 
aplicat speța aflată şi în centrul preocupărilor lui Lovinescu: originea şi 
statutul burgheziei pe teritoriul României moderne, altfel spus, relaţia 
dintre burghezie şi modernitate. 


| storia civilizației române moderne! a avut un rol de pionierat în 


1 Apărută la Editura Ancora, în trei volume, în 1924 şi 1925. Pentru citările din 
studiul de faţă, voi întrebuința ediţia de la Editura Minerva, Bucureşti, 1997, 
ediţie şi studiu introductiv de Z. Ornea. Pentru ancorarea citatelor, voi folosi 
sigla IC, urmată de numărul paginii. 

Acuzat de C. Rădulescu-Motru! că Istoria civilizației... ar camufla o 
pledoarie pentru emfatizarea rolului avut de liberali şi îndeosebi de Ion 
C. Brătianu în construirea Rom ânei moderne, Lovinescu îşi concentrează 
riposta într-un singur punct: demersul său nu e unul retoric (pledoaria), 
ci unul ştiinţific: lucrul în spiritul legilor. E vorba de o sumă de „legi” 
sociologice care, deşi aplicate elementului uman imprevizibil, împăr- 
tăşesc cu legile ştiinţelor tari caracterul de necesitate (de unde şi recursul 
frecvent la expresii de tipul „porunca acestei necesităţi sociologice”, 
„necesitatea legilor sociale” etc.; sintagmă recurentă, „era fatal ca...” ar fi 
putut funcţiona chiar ca motto al Istoriei civilizației...). Aceste legi — două 
la număr în concepţia lui Lovinescu, legea interdependenței şi legea imitației 
- ar explica şi ar fi confirmate de fenomenul evoluţiei în salturi (sau al 
formelor generatoare de fond, conceptele sunt la el interşanjabile) din 
sfera sociopolitică, pe de o parte, şi de literatura modern(ist)ă, de 
sorginte burgheză, pe de altă parte. A fi modern în civilizaţia română 
modernă şi în literatura aferentă, căreia Istoria civilizației... îi furnizează 
baza doctrinară, înseamnă a fi eminamente în contact cu sfera ştiinţei. 
Ştiinţificul, politicul şi literarul sunt coroborate, îşi livrează reciproc 
argumente. Caracterul ştiinţific al faptului de a fi modern este un 
argument inexpugnabil pentru Lovinescu în polemici cu adversari de 
diverse facturi. A fi modern nu e, prin urmare, o opţiune dintr-un pachet 
mai vast, à prendre ou a laisser, ci o inerență, singura posibilitate. In acest 
caz, importul de idei şi dezvoltarea în salturi pe care se bazează teoria 
sincronismului, cu ale sale două „legi”, are, pentru Lovinescu, un carac- 
ter de fatalitate, iar negarea acestuia, abia ea, s-ar dovedi retorică pură. 

Dacă admitem însă, cu Rădulescu-Motru, că demonstraţia lui 
Lovinescu este de fapt o pledoarie pseudoştiinţifică propulsată de o teză 


1 „Ideologia revoluţionară în cultura română”, un articol al lui C. Rădu- 
lescu-Motru care tratează primele două volume ale Istoriei civilizației... şi 
lucrarea lui Ştefan Zeletin Burghezia română, apăruse în două numere din 
„Mişcarea literară”, nr. 29 şi 30, din 30 mai, respectiv 6 iunie 1925. De altfel, 
mai timpuria lucrare a lui Rădulescu-Motru Cultura română şi politicianismul 
(1904; vezi îndeosebi capitolele V, VI) pronunţase un punct de vedere fără 
doar şi poate opus aceluia expus de Lovinescu în Istoria civilizației... cu privire 
la rolul fast al politicienilor (liberali) de la şi de după 1848 şi la preeminenţa 
ideologicului asupra materialului. 

favorabilă liberalismului, că mariajul argumentelor din sferele ştiinţifică, 
politică şi estetică/ literară maschează, în fond, un raţionament vicios, 
calificat de absenţa fundamentelor tari şi care caută legitimare în 
temeiuri la rândul lor aflate în căutarea temeiurilor, atunci s-ar putea 
accepta că peremptoriu este, pentru Lovinescu, argumentul politic. 
Istoria civilizației... ar apărea atunci ca un vast angrenaj de justificare 
(disculpare) sau de gonflare a opţiunilor teoretice şi, într-o măsură mai 
mică, a soluţiilor puse în practică de liberalii români din a doua jumătate 
a secolului al XIX-lea, îndeosebi din intervalul cuprins între Revoluţia de 
la 1848 şi Constituţia din 1866, adică a eforturilor făcute în favoarea 
industrializării (în plan economic), a subiectului urban (în plan 
sociologic) şi a proiectului naţional (în plan politic), pe fondul ignorării 
sau al tergiversării strategice a altor priorităţi, între care tratarea 
democratică a subiectului rural şi a chestiunii agrare — problemă de mare 
gravitate, aflată la originea răscoalelor ţărăneşti din 1888 şi din 1907. 
Dacă am adopta această perspectivă, s-ar putea spune că pentru servirea 
acestei teze politice (politicianiste)! a mobilizat Lovinescu toate 
explicaţiile conexe din sfera ştiinţificului şi a literarului: de la cele două 
„legi” ale sincronismului, interdependenta şi imitația, la teoria evoluţiei în 
salturi din domeniile instituțional, economic, social şi artistic (respectiv 
la întoarcerea pe dos a teoriei formelor fără fond a lui Titu Maiorescu) şi, 


1 Dincolo de indiscutabila pasiune obiectivă pentru ceea ce se putea numi o 
gândire liberală, Lovinescu avea şi certe raţiuni subiective pentru privilegierea 
liberalismului românesc istoric: tatăl său, Vasile T. Lovinescu (numele real 
fiind Vasile Teodorescu) ajunge deputat şi senator din partea Partidului 
Liberal, iar fratele, Octav Lovinescu - primar al Fălticeniului şi prefect prin 
intermediul aceleiaşi formaţiuni politice. Relaţiile de familie cu liberalismul au 
fost, de altfel, asumate permanent de Lovinescu, până în schiţa autobiografică 
semnată Anonymus Notarius (1942). Mai mult decât o relaţie de familie 
biologică, liberalismul ţine, în cazul lui Lovinescu, şi de influența unei familii 
spirituale: mentorul său doctoral, criticul, istoricul literar şi sorbonardul 
francez Émile Faguet, era la rândul său propagator al unor convingeri liberale 
şi autor al volumului Le Liberalisme (1903), care îi va fi conturat tânărului 
Lovinescu opţiunea spre un anume liberalism de sorginte franceză (Faguet 
nenumărându-se totuşi printre sursele de referinţă ale liberalismului 
contemporan, nici măcar ale celui francez, şi divergând în aspecte importante 
de tradiţia liberalismului anglo-saxon). 

mai departe, la conceptele de literatură sincronizată (modernistă) şi de 
mutație a valorilor estetice, ambele cu originea în acelaşi nex saltaţionist. 
Politicul ar comanda, din acest unghi de vedere, selectarea argumentelor 
din sfera ştiinţifică şi literară. 

A treia perspectivă — a opţiunilor sau a ideilor literare care ar 
putea fi găsite la baza convingerilor politice şi a selectării argumentelor 
ştiinţifice — este, la rândul ei, posibilă, însă nu e susţinută de cronologia 
luărilor de poziţie lovinesciene: ipotezele sale literare originale au fost, 
în genere, premerse de atitudini socioculturale şi politice. Drumul de la 
blamarea simbolismului la angajarea lui în cauza modernismului 
autohton a coincis, de pildă, în gândirea lui E. Lovinescu, cu drumul de 
la tatonarea filierelor Ibrăileanu-lorga, din primii ani ai carierei sale de 
critic (în primul deceniu al secolului al XX-lea), până la precizarea unui 
profil tot mai personal şi a unei filosofii în dezacord patent cu ideologiile 
nefavorabile industrializării şi urbanizării României, profil în care se 
încadra şi acceptarea literaturii de inspiraţie occidentală. 


Fundamentele teoretice ale Istoriei civilizației... sunt expuse nu cum 
era de aşteptat, în primul dintre cele trei volume ale lucrării, ci în 
ultimul, şi nu într-o formă neutră, de sinteză, ci sub forma unei suite de 
polemici întreţinute cu autori care exprimaseră opinii despre volumele 
precedente (C. Rădulescu-Motru, G. Ibrăileanu ş.a.). Lovinescu face aici, 
în plus, unele precizări şi disocieri asupra unor aspecte care funcţio- 
naseră în volumele anterioare în regimul implicitului; de aceea studierea 
gândirii lui trebuie să pornească de la acest volum. În articolul citat, 
Rădulescu-Motru, unul dintre primii săi comentatori, îi reproşează, între 
altele, faptul că din primele două volume ale Istoriei civilizației... se 
înțelege că „la formarea civilizaţiei române moderne fondul sufletesc 
propriu al poporului român nu contribuie cu nimic”. Lovinescu găseşte 
(abia) acum ocazia potrivită pentru a introduce o disociere între ideea de 
civilizație (sau „totalitatea condițiilor materiale” — IC, 254) — care ar fi 
mutaţionistă, predispusă imitaţiei şi evoluţiei în salturi — şi ideea de 
cultură — care ar fi produsul unei evoluţii graduale, mult mai lente, 
dependente de elementul „sufletesc”. Disocierea cu pricina (pentru 
temeiurile căreia trimite la Condorcet, Alexander von Humboldt, 
Herder, Adam Smith, H. Chamberlain şi Oswald Spengler) este de mare 

importanţă în detectarea modului de funcţionare a continuumului 
ştiinţific-politic-estetic/ literar din teoriile lovinesciene, nefiind altceva 
decât geamăna dicotomiei formă-fond, care, aşa cum voi arăta mai jos, 
corespunde, în sfera literaturii, şi unei dicotomii a genurilor: proză 
(= formă, civilizaţie) vs poezie (= fond, cultură). Câtă vreme „civilizaţia” 
înseamnă „formă”, se poate afirma fără pericol, crede Lovinescu, că 
„«[flondul sufletesc propriu al poporului român» n-a colaborat cu nimic 
la descoperirea şi invențiile lui Gutenberg, Papin, Stephenson ...” 
(IC, 254) şi că suntem „beneficiari integrali” ai unor „bunuri materiale” 
datorate altora. Totuşi, în cursul demonstraţiei din Istoria civilizației..., ca 
şi în istoriile literare ulterioare, devine tot mai limpede, cum s-a şi 
observat, de altfel, faptul că o disociere fermă între cultură şi civilizaţie, 
ca între spiritual şi material, nu e funcţională în discursul lovinescian, 
artele în ansamblu figurând, la el, în varii momente ca forme de 
civilizaţie. Întreg efortul depus de Lovinescu pentru promovarea 
modernismului literar n-are, apoi, sens, dacă literarul n-ar fi (şi) o formă 
de civilizaţie, care poate fi importată şi adaptată la condiţiile locale ca 
orice instituţie sau cod de legi, ori dacă, invers privind lucrurile, 
civilizaţia n-ar fi (şi) cultură. Un alt argument pentru relativizarea 
distincţiei dintre cultură şi civilizaţie este chiar modul în care Lovinescu 
înțelege să gestioneze (prin militantism explicit, patronând un cenaclu şi 
o revistă literară) cauza literaturii zise „moderniste”, o literatură invitată 
să-şi producă efectele sub ochii lui, ai criticului şi ai istoricului, nu în 
decenii sau în sute de ani, aşa cum ar fi cerut presupusul ritm de 
evoluţie graduală a culturii. 

Teoria sincronismului expusă în Istoria civilizației... se bazează, 
spuneam, pe două „legi” sociologice: legea interdependenţei şi legea 
imitaţiei, iar maniera prin care Lovinescu le abordează şi le ajustează în 
serviciul propriei demonstraţii ţine de mecanismele unei reflecţii 
inervate de acelaşi continuum ştiinţific-politic-estetic a cărui elucidare 
mă preocupă în demersul de faţă. 


LEGEA INTERDEPENDENTEI. Atunci când Lovinescu a vehi- 
culat conceptul de „lege a interdependenţei”!, difuz în volumele întâi şi 


1 Aşa cum arăta Z. Ornea în prefața ediţiei Istoria civilizației române moderne, 
„[m]otivul ideatic de la care a pornit [Lovinescu]”, adică „principiul sincro- 

al doilea din Istoria civilizației... şi teoretizat abia în al treilea — ca pro- 
pagare a „caracterelor esenţiale” (de la invenţii şi descoperiri mai întâi 
de ordin material şi până la achiziţii de ordin instituţional, juridic, eco- 
nomic, social şi artistic) între civilizaţii contemporane, cu concluzia 
interdependenţei „morale şi materiale a tuturor popoarelor europene de 
astăzi” (IC, 115) —, opiniile criticilor s-au concentrat asupra a două 
aspecte: pe de o parte, paternitatea conceptului, pe de altă parte plauzi- 
bilitatea utilizării lui în speța românească vizată. Cercul de la „Viaţa ro- 
mânească” revendicase patentul „teoriei necesităţii introducerii formelor 
noi”, dar contestase, prin Ibrăileanu, ideea punctuală a interdependenţei 
dintre civilizaţia română şi cele occidentale, pledând pentru mai realistul 
concept de „dependenţă” — într-o perspectivă cinic-colonialistă („unele 
popoare mulg şi altele sunt mulse. Şi toată «filosofia» e să nu fii muls”), 
soluţia găsită de poporanişti pentru cazul românesc fiind „imperativul 
democraţiei rurale”, nu proiectul modernizării prin industrializare şi 
capitalism burghez. Şi Rădulescu-Motru recomanda raportarea la pers- 
pectiva colonialistă („Este o dependenţă conştientă, voită, adică un fel de 
dependenţă colonială de Franţa în genul celei algeriene?”2), propunând, 
în locul interdependenţei, mai modestul concept de „parazitism”. 
Lovinescu a tratat simplu problema, înnodând cele două puncte 
de atac — paternitatea şi plauzibilitatea manevrării lui — într-o soluţie 
unică şi pragmatică: uzul face sensul. Accepţia particulară dată de el 
acestui concept importat de aiurea şi vehiculat inclusiv de antecesori 
români ai săi i-ar conferi, altfel spus, dreptul la originalitate şi, în acelaşi 


nismului (altfel zicând, al interdependenţei)”, era un motiv „de circulaţie 
curentă de peste opt decenii în sociologia culturii din România. Rezumând 
liminar lucrurile, era vorba de vechea idee întâlnită peste tot, de la cartea şi 
studiul purtând semnături de prestigiu până la articolul pedestru de gazetă, 
după care schimbarea ciclului de evoluţie a ţării s-a produs la mijlocul 
veacului al XIX-lea ca urmare a raporturilor necesare cu ţările europene 
avansate. [...] ideea apărea, peste tot, ca un loc comun” (IC, XIII). 

Apărut, cu titlul „lar interdepedenţa!”, în „Viaţa românească”, nr. 4, 1925; 
reprodus în G. Ibrăileanu, Opere, ediţie de Al. Piru şi Rodica Rotaru, Editura 
Minerva, Bucureşti, 1977, vol. 5, p. 187; citat de Lovinescu la p. 277. 

C. Rădulescu-Motru, „Ideologia revoluţionară în cultura română”, art. cit. 
partea întâi (apărut în „Mişcarea literară”, nr. 29, 30 mai 1925); pasaj citat de 
Lovinescu la p. 278. 

timp, la plauzibilitate. El a arătat astfel că, deşi „Viaţa românească” i-ar 
fi anticipat pe teren românesc ideile presupuse de „legea interdepen- 
denţei”, totuşi accepţia rezervată de poporanişti acestui concept şi 
proiectul economico-politic propus de ei statului român în context 
european şi mondial le retrag dreptul de a-l manipula/ revendica în mod 
legitim. Ideea unui stat pur agrar („prin negarea posibilităţii unui 
capitalism român şi a unei industrii naţionale, poporanismul afirmă 
necesitatea menţinerii unui stat pur agrar” — IC, 276) e incompatibilă cu 
ceea ce Lovinescu consideră a fi „spiritul veacului” şi, deci, lipsită de 
forţa revendicării vreunei priorităţi în raport cu propria teorie a 
sincronismului: „Oricât ar dori unii să rămână la «mulsul vacilor», 
mersul evoluţiei noastre sociale se îndreaptă automatic spre dezvoltarea 
burgheziei” (IC, 277)!. Faptul că are convingerea că el însuşi intuieşte cu 
mai mare pătrundere care este „spiritul veacului”, dându-i o utilizare 
mai justă, i-ar asigura lui Lovinescu drept de preempţiune asupra con- 


1 Trebuie ţinut cont aici de faptul că proiectul poporanist — consolidat pe scena 
culturală şi politică odată cu apariţia „Vieţii româneşti”, în 1906, şi a suitei de 
articolea lui C. Stere intitulate „Social-democratism sau poporanism?”, publi- 
cate aici în 1907 şi 1908 —, proiect care păstra din programul socialiştilor din 
ultima decadă a secolului al XIX-lea (în speţă, Partidul Social-Democrat al 
Muncitorilor din România, înfiinţat în 1893 şi dezorganizat în 1899, după aşa- 
numita „trădare a generoşilor”) o serie de obiective democratice între care 
votul universal şi emanciparea ţăranilor, s-a aşezat totuşi sub auspiciile 
Partidului Liberal condus de Ion I.C. Brătianu. Ca filosofie liberală, deşi una 
de extremă stânga, poporanismul militează pentru modernizare (chiar dacă 
nu în primul rând via industrializare) şi se consideră progresist (aspect care-l 
distinge de sămănătorismul mult mai conservator); însă refuză să admită 
necesitatea expansiunii capitalismului pe teren autohton, ca etapă inevitabilă 
pentru accederea la socialism, precum şi radicalitatea emancipărilor solicitate 
de socialiştii de tipul lui Dobrogeanu-Gherea sau Christian Racovski, alegând, 
în schimb, să-şi modeleze dezideratele la umbra ideii naţionale (vezi promo- 
varea conceptului de „specific naţional”). Soluţia poporanistă a statului agrar 
sau a micilor proprietăţi rurale, ca formă de organizare economică specifică 
anumitor condiţii de dezvoltare, nu era, pe de altă parte, străină mediilor 
intelectuale europene ale epocii, iar în spaţiul românesc a putut fi văzută, 
măcar sub unele aspecte, ca „înaintată” şi chiar ca „revoluționară”, dat fiind că 
presupunea desfiinţarea latifundiilor (Z. Ornea, Viaţa lui C. Stere [1989-1991], 
Editura Compania, Bucureşti, 2006, p. 308). 

ceptului de interdependență; prioritatea în ordine cronologică e învinsă 
de prioritatea în ordine pragmatică (uzul adecvat la context): „Sensul 
atribuit «interdependenţei» sau «determinaţiunii» lui C. Dobrogeanu- 
Gherea o scoate cu desăvârşire din discuţie şi o pune pe un teren 
propriu de luptă ce nu ne mai interesează” (IC, 276). Aşezarea problemei 
în acest cadru escamota totuşi o rezolvare autentică a ei, măcar prin 
aceea că implica, totodată, faptul că preopinenţii au, la rândul lor, drept 
„de posesie” asupra conceptului în logica sensului pe care i-l conferă. 

În riposta contra lui Rădulescu-Motru, Lovinescu şi-a făcut 
punctul de vedere şi mai clar, respingând scurt paradigma colonialistă, 
pe care n-o (mai) considera de actualitate la momentul scrierii Istoriei 
civilizației... („Interdependenţa ţării noastre în sânul vieţii europene nu 
mai este «interdependenţa muştei din plasa păianjenului», ci o 
interdependenţă reală [...] În domeniul politic, colaboraţia noastră este 
de pe acum efectivă. România a devenit un factor apreciabil al 
echilibrului european” - IC, 279). „Recolta de grâu” şi exploatarea 
„terenurilor petrolifere”, susţine tot aici Lovinescu, s-ar număra printre 
factorii de creştere a prestanţei româneşti pe plan internaţionali. 


1 Lovinescu vorbea aici, nota bene, de pe poziţiile realistului, nu ale optimistului. 
De remarcat însă că unul dintre aceşti factori — recolta de grâu — pledează mai 
curând cauza statului agrar visat de Ibrăileanu, în condiţiile în care nu se 
putea vorbi, la începutul secolului al XX-lea românesc, de mecanizarea 
agriculturii la un nivel care să-i asigure competitivitatea ca industrie — vezi în 
acest sens contribuţiile lui Victor Axenciuc, „România, grânarul Europei?”, în 
„Magazin istoric”, nr. 1, 1999, şi Bogdan Murgescu, România şi Europa. Acumu- 
larea decalajelor economice 1500-2010, care demontează mitul performanţelor 
agrare româneşti din epoca modernă. Avantajele aduse de exploatarea pe- 
trolului nu trebuie, iarăşi, supraestimate, per ansamblu decalajele dintre statul 
român şi celelalte state europene agravându-se în perioada care-i dăduse lui 
Lovinescu motive de optimism: „România s-a plasat constant de-a lungul 
secolului al XIX-lea în ultimul eşalon al ţărilor europene, iar desprinderea 
finală în raport cu celelalte state balcanice s-a datorat în mare măsură 
avântului industriei petroliere de la începutul secolului al XX-lea, determinat 
la rândul său de afluxul apreciabil al investiţiilor străine în acest sector după 
adoptarea Legii Minelor din 1895. Mai mult, în ciuda realizărilor şi chiar a 
unei uşoare recuperări parţiale, în anii 1900-1913, decalajul relativ al României 
față de media europeană s-a agravat, raportul fiind de 1:1,6 la 1800, 1:2,83 în 1860 
şi 1:3,46 în 1913” (Bogdan Murgescu, op. cit., pp. 114-123), o cauză fiind faptul 

Maestru al disocierilor de predecesori şi contemporani, Lovinescu 
îşi alege totuşi un antemergător în chestiunea interdependentei, şi 
anume „legea determinaţiunii” formulate de C. Dobrogeanu-Gherea!, în 
continuarea căreia crede că poate plasa cu folos propria teorie: „Exami- 
nate obiectiv, fără a fi contradictorii, legea «interdependenţei» şi această 
lege de «determinaţiune a vieţii şi mişcării sociale a ţărilor înapoiate prin 
cele înaintate» sunt, de fapt, două momente ale formaţiei civilizaţiei 
noastre uşor de disociat. [...] dacă la începuturile intrării noastre în 
planul civilizaţiei moderne, nu se poate vorbi de o interdependenţă, nu 
se mai poate vorbi azi nici de o «determinaţiune» [...] adică în sensul 
impunerii unor forme diferenţiate şi chiar inferioare de viaţă socială, 
după interesul strâmt al popoarelor înaintate. [...] şi «determinaţiunea» 
ca şi «interdependenta», adică ambele momente ale formaţiei civilizaţiei 
române moderne, dominate de un spirit unic, pot fi înglobate într-o 
singură lege: în legea sincronismului vieții moderne, care lucrează în chip 
nivelator, şi nu de diferenţiere” (IC, 275. 


că „industria românească de dinainte de 1914 nu a reuşit să fie un factor major 
de urbanizare” (ibid, pp. 142-143). În orice caz, trebuie remarcat faptul că 
valorile prin care statul român căuta să-şi consolideze poziţia în concertul 
european interbelic sunt eminamente materiile prime sau resursele naturale 
(cereale şi petrol) - nu produse fabricate de industria autohtonă; cazul ar 
putea fi considerat specific populațiilor colonizate, cărora li se exploatează 
ieftin resursele naturale şi li se vând cu profit produse fabricate în metropolă. 
O opinie similară formulase, în epocă, Ştefan Zeletin, pentru care situaţia 
României ca exportatoare de cereale denotă o poziţie economică încă modestă, 
de stat-colonie (vezi Burghezia română — originea şi rolul ei istoric, Editura 
„Cultura Naţională”, Bucureşti, 1925, pp. 132-133), exportul de grâu fiind 
judecat ca direct proporțional cu „mizeria maselor” (ibid., p. 116). 

Gherea scrisese: „Ţările rămase în urmă intră în orbita ţărilor capitaliste 
înaintate, ele se mişcă în orbita acestor ţări şi întreaga lor viaţă, dezvoltare şi 
mişcare socială e determinată de viaţa şi mişcarea ţărilor înaintate, e 
determinată de epoca istorică în care trăim, de epoca capitalist-burgheză. Şi 
această determinaţiune a vieţii şi mişcării sociale a ţărilor înapoiate prin cele 
înaintate le e însăşi condiţia necesară de viaţă” („Post scriptum sau Cuvinte 
uitate”, 1908; reprodus în Constantin Dobrogeanu-Gherea, Opere complete, 
ediţie de I. Popescu-Puţuri şi Ştefan Voitec, Editura Politică, Bucureşti, vol. II, 
1977, p. 481). Argumentaţia e reluată în Neoiobăgia (1910) şi în alte scrieri. 
Previzibilă în epocă, dar nu mai puţin interesantă azi, din perspectiva con- 
ceptului contemporan de World Literature, căruia i s-a găsit un antecesor 

Înainte de Ibrăileanu şi de Dobrogeanu-Gherea, Maiorescu fusese 
cel care, descriind condiţiile de apariţie a formelor fără fond, lansase o 
prototeorie a (inter)dependenţei, arătând că influenţa străină e inevi- 
tabilă, dar că filtrul raţiunii critice aplicat elitelor culturale poate discer- 
ne şi promova valorile naţionale cu adevărat relevante: „Românii, 
anticipând formele unei culturi prea înalte, au pierdut dreptul de a 
comite greşeli nepedepsite [...] Critica, fie şi amară, numai să fie 
dreaptă, este un element neapărat al susținerii şi propăşirii noastre, şi cu 
orce jertfe şi în mijlocul a orcâtor ruine trebuie împlântat semnul 
adevărului!”!. Soluţia lui Maiorescu însemna refuzul compromisului sau 
al „improvizaţiei”? şi deplina sincronizare culturală a elitelor româneşti 
cu cele europene avansate („niciunul din principiile fundamentale la 
care a ajuns Europa cultă să nu ne fi rămas ascuns"3). Trebuie remarcat 
faptul că Maiorescu părea să delege astfel exclusiv elitelor (intelectuale, 
nu neapărat de stirpe) responsabilitatea modernizării statului român, 
punct de vedere care va dobândi o tratare diferită la Lovinescu: acesta 
va accepta rolul modernizator al elitelor (aristocratico-intelectuale) din 
preajma revoluţiei paşoptiste, dar va considera de o utilitate cel puţin 
egală cooptarea ulterioară a claselor de mijloc în acest proiect al moder- 
nizării. Dacă Lovinescu ar fi putut semna el însuşi aceste fraze maio- 


într-un fragment din Manifestul Partidului Comunist (vezi Franco Moretti, 
„Conjectures on World Literature”, „New Left Review”, Ne 1, January- 
February, 2000), este opinia lui Florin Mihăilescu, care, aşezând ideea 
inter dependenţei lumii moderne a lui Dobrogeanu-Gherea în descendența lui 
Marx şi Engels, îl plasează şi pe Lovinescu, după Dobrogeanu-Gherea, în 
aceeaşi reţea de influențe (E. Lovinescu şi antinomiile criticii, op. cit., p. 134). Aşa 
cum voi arăta într-o altă secvenţă a studiului de faţă, dacă se poate vorbi de o 
influenţă a lui Marx asupra lui Lovinescu, ea nu este în niciun caz una 
asumată, ca aceea dinspre Gabriel Tarde (care pomenise şi el despre o 
„uniformizare” a societăţilor prin imitație), fiind mai curând o influenţă via 
Dobrogeanu-Gherea, care deseori adaptează teoria marxistă la parametrii săi 
particulari de discuţie. 

Titu Maiorescu, Direcția nouă în poezia şi proza română (1872), în Titu Maiorescu, 
Opere, vol. I, Critice, ediţie de D. Vatamaniuc, studiu introductiv de Eugen 
Simion, Editura Fundaţiei pentru Ştiinţă şi Artă, Editura Univers Enciclopedic, 
Bucureşti, 2005, pp. 228-229. 

2 Ibid., p. 197. 

3 Ibid., p. 202. 

resciene: „Îndată ce în apropierea unui popor se află o cultură mai înaltă, 
ea înrâureşte cu necesitate asupra lui. [...] La această chemare nu te poţi 
îm potrivi: a se uni în principiile de cultură este soarta neapărată a fiecărui 
popor european”!, el se va despărţi de criticul de la „Junimea” în 
problema utilității apriorice a criticismului radical: formele noi, chiar 
mediocre, e necesar să nu fie stârpite, va arăta autorul Istoriei civil iza tiei 
române moderne, fiindcă astfel ele ajung să participe activ la procesul de 
modernizare. 

Legii interdependenţei sau a propagării „caracterelor esenţiale” de 
la o civilizaţie la alta îi descoperă Lovinescu primele rădăcini în aşa-nu- 
mitul „spirit al veacului” vehiculat de Tacit în Germania („Există un 
spirit al veacului, numit de Tacit saeculum”, „adică o totalitate de condiţii 
materiale şi morale configuratoare ale vieţii popoarelor europene într-o 
epocă dată” — IC, 262) şi teoretizat într-o formă similară de istoricul 
german Johann Kaspar Bluntschli?, din a cărui Politik als Wissenscha ft 
parafrazează Lovinescu: saeculum -— „adică o totalitate de condiţii 
materiale şi morale configuratoare ale vieţii popoarelor europene într-o 
epocă dată” (IC, 262). „Spiritul veacului” - un concept învestit de 
Lovinescu cu o forţă argumentativă echivalentă legii ştiinţifice („spiritul 
veacului” e inconturnabil, are caracter de fatalitate) — va fi întrebuințat 
atât pentru a credita unele opţiuni ştiinţifice (mutaţionismul lui Hugo de 
Vries ar fi, de pildă, mai modern, mai „în spiritul veacului” decât 
evoluționismul lent al lui Herbert Spencer şi Charles Darwin), cât şi 
invers, ultimele descoperiri, cele mai recente „adevăruri” de pe piaţa 
raţiunii alimentate de ştiinţă având ca efect coagularea unui saeculum. 


1 Ibid., p. 227. 

2 O referinţă de oarecare notorietate în epocă, citat şi de Eminescu, în articolele 
sale politice, cu Teoria generală a statului. Ideea unui „spirit al veacului” ca „état 
d'âme modern” existase în critica românească, înainte de Lovinescu, la 
Dobrogeanu-Gherea: „drumurile-de-fier, telegraful, relaţiile continue între 
feluritele naţiuni, gazetele [...] şi în general condiţiile asemănătoare de viaţă 
economico-socială, morală, toate acestea creează la clasele culte ale tuturor 
naţiunilor civilizate un mod mai mult sau mai puţin asemănător de a gândi, 
de a simţi, ceea ce într-un cuvânt francezii numesc «l'état d'âme» modern” 
(„D-l Panu asupra criticei şi literaturii”, în „Lumea nouă”, nr. 549-553, 12-16 
iunie 1896; reprodus în Constantin Dobrogeanu-Gherea, Opere complete, ed. 
cit., vol. VII, 1980, p. 133). 

„Spiritul veacului” este, în sumă, vocea paradigmei ştiinţifice în actu şi 
viceversa, iar a i te opune sau a nu-l percepe ca atare înseamnă 
comportament retardatar şi irațional. 

Util ca instrument retoric, „spiritul veacului” se dovedeşte, la o 
privire mai acută, un concept instabil, nefalsificabil în termenii stabiliți 
de Karl Popper pentru validarea teoriilor ştiinţifice, dar tocmai de aceea 
performant ca instrument polemic: el poate fi invocat multilateral de 
actorii unei dispute, fiecare considerându-se îndreptăţit să reclame 
„Spiritul veacului” de partea sa. Aşa cum îl imaginează Lovinescu, adică 
pe tiparul unei viziuni esenţialiste („Fără o astfel de identitate de 
caractere esenţiale, istoria nici nu s-ar fi putut despărţi în epoci”) 
„Spiritul veacului” pare o realitate care se propagă global, fără să ţină 
cont de contexte sau variabile, şi o realitate pretabilă mai curând unei 
interpretări de tip poligenetic (focare de cunoaştere multiple), decât de 
tip monogenetic (un focar, mai mulți sateliți): descoperirile şi invențiile 
s-ar produce în mai multe centre de civilizaţie, conform unei logici a 
istoriei (de sursă hegeliană, fără îndoială) care face ca popoarele să 
treacă prin faze similare ale cunoaşterii!. Interpretarea poligenetică va fi 
însă prima şi cea mai dificilă adversară a acelei perspective susținute de 
teoria imitaţiei, care spune că doar unele civilizaţii (popoare), cele mai 
avansate, se află în avangarda cunoaşterii, restul fiind inițial simple 
importatoare pentru ca ulterior să se „diferenţieze” prin „adaptarea” 
modelelor importate la condiţiile locale. 


1 Un exemplu invocat şi de Lovinescu: regimul feudal, care ar fi existat „la toate 
popoarele”, ca principiu esenţial al Evului Mediu (IC, 263). Totuşi, această 
reprezentare favorabilă ideii că toate popoarele parcurg aceleaşi faze ale 
istoriei, care ar explica convergenţa lor ideatică şi materială conținută în ideea 
de saeculum, este principial inconfortabilă unei perspective mutaţioniste 
asupra evoluţiei, unde tocmai neconcordanţele dintre trecuturile diferitelor 
popoare ar justifica omiterea unor etape din istoria universală pentru a sări 
direct spre cele mai recente. Posibilitatea ca unele societăţi să nu verifice suita 
orânduirilor care au marcat istoria europeană a constituit, de altfel, un stimul 
de (auto)revizuire a doctrinei marxiste prin rediscutarea, după moartea lui 
Stalin, a „modului de producţie asiatic”, unde nu se putea verifica acel 
parcurs european de la feudalism la burghezie care denota mersul necesar al 
istoriei după Marx (vezi Immanuel Wallerstein, Pentru a înțelege lumea. O 
introducere în analiza sistemelor-lume [2004], traducere şi notă terminologică de 
Ovidiu Ţichindeleanu, Idea Design & Print, Cluj-Napoca, 2013, pp. 25-26). 

Pe această concepţie esenţialistă asupra „spiritului veacului”, pe 
convingerea că se pot enumera proprietăţile — „caracterele esenţiale” — 
care-l compun, precum şi cele care i se opun (de unde şi iluzia 
falsificabilităţii) s-a sprijinit Lovinescu ori de câte ori susţinea că tezele 
sale sunt în „spiritul veacului”, iar ale adversarilor săi, contrare acestuia. 
lar în cazul românesc, după Lovinescu, „spiritul veacului” comanda 
industrializare şi urbanizare, în ordine economică şi socială, şi adoptarea 
ideilor liberale franceze de sursă revoluţionară, în plan ideologic. S-ar 
putea spune că „spiritul veacului” se reducea, în gândirea lui Lovinescu, 
la civilizaţia şi la instituţiile Franţei postrevoluţionare, că întreg 
Occidentul 1şi regăsea „caracterele esenţiale” în moştenirea lui 1789. 

Cum se apăra Lovinescu de pericolul multiplelor utilizări ale 
„Spiritului veacului” din direcţia unor intelectuali pentru care Europa 
nu se identifica cu Franţa — sau care, dacă se păstrau în cadrele franco- 
filiei, privilegiau alte curente de gândire din cultura franceză decât ratio- 
nalismul de sorginte luministă şi revoluţionară, de pildă linia apărată de 
Charles Maurras, naţionalismele de varii expresii sau neoclasicismul? 
Pentru sămănătorişti, pentru socialişti, pentru naeionescieni sau pentru 
modernişti „spiritul veacului” spune de fiecare dată altceva. „Spiritul 
veacului” se revelează astfel drept un item fără identitate, care poate fi 
abuzat din varii direcţii şi ideologii, cu aceeaşi pertinenţă sau, mai 
curând, lipsă de consistenţă. Dacă „spiritul veacului” înseamnă marile 
direcţii de gândire şi acţiune ale unei perioade finite (dar nu neapărat 
centenare), s-ar putea ridica atunci întrebarea: ce înseamnă „spiritul 
veacului” la finele celui de-al Doilea Război Mondial - comunismul 
emanat din centrul de putere sovietic ori capitalismul occidental şi nord- 
american? Ambele pot fi, la rigoare, considerate la fel de „legitime”, căci 
egal de expansive şi de învestite cu o „logică” a istoriei. Singurul 
argument prin care Lovinescu ar fi putut respinge fatalitatea „veacului” 
sovietizant ar fi fost esenţialismul etnic: incompatibilitatea unei naţiuni 
latine cu spiritul slav (criteriu care explică şi slaba apetenţă a lui 
Lovinescu pentru imaginarul ortodoxist, atât de vocal în perioada 
interbelică). De altfel, Lovinescu a tratat şi ipoteza hegemoniei ruseşti, 
sub forma bolşevismului, care, alături de fascism şi — surprinzător 
pentru doxa modernităţii de la Max Weber încoace — alături de Reformă, 

ilustrează pentru el o mişcare în contradicţie cu „spiritul veacului”: 
„Spiritul veacului nostru nu se exprimă nici prin dictatură proletară, nici 
prin dictatură militară, ci prin formula democraţiei burgheze” (IC, 282). 
Însă dacă Reforma („acest curs regresiv spre evul mediu” — IC, 281) şi 
fascismul (prin „faptul că, o dată cu suprimarea tuturor libertăţilor, a 
înăbuşit şi spiritul veacului, fără a aduce o formulă nouă de viață 
socială” — IC, 283) sunt în dezacord cu „spiritul veacului”, ca forme 
retrograde sau ca „involuţii”, bolşevismul - ca „idee anticipată” — 
contrazice spiritul veacului fiindcă vede, în schimb, prea departe, cu o 
forţă de proiecţie care excede datele realităţii: „Consecinţă a nesocotirii 
sincronismului social, bolşevismul, în realitate, îl confirmă. [...] împotriva 
autocratismului s-a organizat pe încetul revoluţia, care, în urma 
prăbuşirii regimului țarist, a dus la experienţa violentă a bolşevismului, 
replică în sens invers a comprimării seculare a spiritului veacului şi a 
sincronismului formelor sociale” — IC, 282 (subl. m., T.D.). Saltaţionistul 
Lovinescu pare angoasat de saltul pe care l-ar putea reprezenta 
bolşevismul, care, spre deosebire de fascism (care şi-a consumat 
potenţialul), rămâne, în ceea ce-l priveşte, o soluţie posibil de verificat în 
viitor: „bolşevismul reprezintă o idee anticipată, o formulă de viaţă pe 
care milioane de oameni o cred formula societăţilor viitoare; aplicată 
prematur, ea a putut disocia unul din cele mai mari state ale omenirii, 
fără a-şi găsi totuşi o condamnare definitivă; numai evoluţia socială 
ulterioară ne va rezolva problema posibilităţii socializării mijloacelor de 
producţie. În acest sens, bolşevismul reprezintă, prin urmare, cel puţin 
teoretic, un principiu de viitor, dacă nu chiar de progres; oricât de tiranic ar fi 
în realitate, oricât ar contrazice practicile cele mai elementare ale 
democraţiilor moderne, această atitudine negativă îşi găseşte justificarea 


1 Reinhart Koselleck arată însă că, pe teritoriu francez, acela care-i va fi fost cel 
mai familiar lui Lovinescu, după ce şi-a epuizat rolul „de căpătâi” prin 
identificarea „burgheziei cu națiunea”, conceptul de bourgeoisie „îşi anunţă şi 
propria dispariţie iminentă”. Analizând tratamentul lexicografic al concep- 
tului în lucrări de după 1848, Koselleck observă concurenţa făcută burgheziei 
de „poziţia ideologică influenţată de socialismul timpuriu, care pornea de la 
ideea că burghezia şi-a îndeplinit misiunea istorică, devenind treptat o 
minoritate socială” (Conceptele şi istoriile lor, traducere din limba germană de 
Gabriel H. Decuble şi Mari Oruz, Editura Art, Bucureşti, 2009, p. 384). 

în epoca de tranziţie pe care, din pricina rezistenţei întâmpinate, o 
impune orice revoluţie socială; principiile Revoluţiei franceze îşi au 
originea într-un egal regim de teroare” — IC, 283 (subl. m., T.D.). Deci 
bolşevismul e „obiecţie împotriva sincronismului” numai întrucât se 
opune democraţiei burgheze; dar, în acest sens, el e mai avansat 
(„anticipat”) decât spiritul veacului, confirmând teoria sincronismului, 
căci imaginează lumi dincolo de democraţia burgheză: „Bolşevismul 
reprezintă o revoluţie, fascismul o involuţie”, disociază Lovinescu. 
Relevantă pentru maturitatea gândirii sale este, în acest caz, observarea 
identităţii de cod şi de tipologie dintre Revoluţia Franceză şi cea 
bolşevică, atât în ce priveşte mijloacele înfăptuirii lor (teroarea), cât şi 
adjuvantele cauzei (propaganda): „Propaganda internaţională nu pleacă 
din dragostea pentru omenire, ci numai din instinctul de conservaţie. 
Fenomenul nu e, de astfel, nou; Revoluţia franceză s-a folosit de aceleaşi 
mijloace de propagandă” (IC, 284). Pentru un admirator al moştenirii lui 
1789 şi al rolului liberalismului în istoria românească, lipsa de idilism a 
evocării în paralel a celor două revoluţii nu poate decât să satisfacă. O 
disonanţă există totuşi: îndărătul ideologiei umaniste a bolşevismului 
criticul român distinge îndeosebi propaganda, fondul interesat, nu forma 
pură a ideii de umanitate care-şi caută împlinirea. Privirea e, deci, 
materialistă: fondul generează ideea, care-şi caută apoi un spaţiu vital 
cât mai larg (imperialism). În acest caz însă, cum ar mai putea fi evitată 
concluzia că nici Ion C. Brătianu & Co. n-au fost, la rândul lor, nimic mai 
mult decât victime sau agenţi ai propagandei revoluţionare burgheze? 
Lăsând fără răspuns această întrebare (pe care o prevăzuse, totuşi, 
Rădulescu-Motru în diatribele lui de la începutul secolului al XX-lea 
contra politicianismului), merită cântărite — ca o formă de verificare a 
solidităţii epistemologice a conceptului de „spirit al veacului” — virtuțile 
profetice ale politologului Lovinescu, care, ajutat de certitudinile oferite 
de legea sincronismului sau a  interdependenţei, opina că 
„Lelpifenomene ale dezechilibrului războiului, bolşevismul şi fascismul 
sunt apariţii trecătoare; în perspectiva timpului, ele vor apărea ca 
neînsemnate abateri ale ritmului uniform al dezvoltării sincronice a 
societăţii contemporane” (IC, 280), în consens cu ipoteza ce încheia 
volumul al doilea al Istoriei civiliza ției...: „Lupta viitoare se va da între 

liberalism şi socialism”!. Este însă acesta un verdict consistent? A ghicit 
Lovinescu mersul istoriei? Imposibil de răspuns. Nu se poate decide nici 
măcar dacă experienţa celor cincizeci de ani de socialism din Estul 
Europei poate fi considerată „epifenomen” sau „apariţie trecătoare”: 
cine îşi permite s-o considere - din perspectiva unei vieţi de om — 
experienţă efemeră? Dar ce e viaţa unui om în raza istoriei mari, a 
mileniilor? etc. Perspectivele diverg şi în funcţie de regimul ideologic al 
prezentului şi al receptorului care face evaluarea. Din perspectiva celor 
ce pariază astăzi pe ipoteza comunismului „mort şi îngropat”, Lovi- 
nescu a avut dreptate întrucât, cu preţul a cincizeci de ani de suferințe, s- 
a dovedit că bolşevismul (cu descendenţii săi postbelici din Blocul sovie- 
tic) a fost un fenomen trecător; altfel văzând lucrurile, aceiaşi ar putea 
afirma că Lovinescu n-a avut dreptate, întrucât sechelele acestei 
experienţe au marcat ireversibil istoria umanităţii, accentuând caracterul 
ei de unicitate monstruoasă şi cerând ca experienţa să nu mai fie 
repetată, ca şi în cazul Holocaustului. Dacă se adoptă însă perspectiva 
noii stângi, prăbuşirea Blocului sovietic şi cele cinci decenii de aşa-numit 
socialism real nu invalidează cu nimic proiectul marxist, întrucât ce s-a 
experimentat în acest interludiu semicentenar n-a fost comunismul 
teoretizat de Marx şi Engels, ci forme ale capitalismului de stat. Pe de 
altă parte, dincolo de calificarea într-un fel sau altul a experienţei 
comunismului (şi, de ce nu, a neofascismelor), s-ar putea afirma cu 
aceeaşi plauzibilitate că liberalismul şi socialismul sunt sau rămân cei 
doi poli ai vieţii contemporane, continuând tradiţia franceză postrevolu- 
ţionară (asta dacă nu dăm curs ipotezelor discontinuiste, pentru care 
istoria e ireversibilă, iar etapele sau evenimentele ei, incomensurabile, 
totuna cu a spune că nu există involuţii sau evoluţii, ci o suită de 
contexte unice şi irepetabile). Totuşi, pentru că la baza discuţiei de faţă 
stă tripla întemeiere ştiinţifică-politică-estetică a gândirii lui Lovinescu, 
imposibilitatea de a da un răspuns unei întrebări ce decurge dintr-un 
expozeu pretins întemeiat pe „necesitate” sau pe fatalitatea unor „legi” 
(fie ele numai sociologice, nu din sfera ştiinţelor reale) e deconcertantă. 


1 Alături de monarhism şi aristocratism, socialismul figura ca „inamic al liber- 
tăţii” în capitolul XV al lucrării Le Liberalisme a lui Emile Faguet. 

Şi ce descumpăneşte, în fond, în lucrarea lui Lovinescu nu e atât calitatea 
profetismului (străin, oricum, spiritului lovinescian) sau, mai precis 
spus, a prognozelor, care sunt suficient de laxe pentru a nu putea fi 
infirmate!, cât manipularea pretențiilor ştiinţifice ale lucrării, notamente 
iluzia certitudinii că „spiritul veacului” poate fi izolat prin detectarea 
unor „caractere esenţiale” care-l fac revendicabil în favoarea anumitor 
ideologii refuzându-l totodată altora. Acest iluzionism bazat pe 
„certitudini” imposibil de verificat şi de confirmat? vine însă, mai curând 
decât din sfera ştiinţei, din cea a politicului, al cărui scop primar e să 
convingă, nu să demonstreze. 


LEGEA IMITAŢIEI este a doua „lege” care susţine teoria 
lovinesciană a sincronismului. Sursa ei este lucrarea Les Lois de “imita tion 
(1890) şi probabil alte lucrări — La Logique sociale (1889) şi Les Lois sociales 
(1898) — ale juristului francez Gabriel Tarde. Exponent al psihoso- 


1 Lovinescu nu putea lansa, într-o lucrare de tipul Istoriei civilizației..., prognoze 
de anvergura şi calitatea sistemică a unor gânditori dedicați ai sociopoliticu- 
lui, de vreme ce până şi scenariile unor autori obsedaţi de rigoarea cercetării 
au dovedit surprinzătoare puncte de fragilitate. Doi dintre aceştia, Karl R. 
Popper (ale cărui scenarii privind virtuțile liberalismului ar putea fi infirmate 
tocmai de criza economică generată în 2008 de SUA, cea mai „deschisă” 
societatea momentului) şi Immanuel Wallerstein (cu prognosticul consolidării 
polilor reprezentaţi de SUA-Japonia şi URSS-Europa, din Geopolitics And 
Geoculture: Essays on The Changing World-System, carte apărută chiar în 1991, 
anul căderii URSS) au formulat, de pildă, din tabere ideologice opuse, verdicte 
şi predicții care, chiar pe termen scurt (bidecenal, în cazul Wallerstein), par 
astăzi tot mai ferm depăşite de realităţi. 

2 Una dintre cauzele respingerii pretențiilor ştiinţifice ale marxismului de către 
Popper a fost acuza de istoricism — sau credința neîntemeiată conform căreia 
sarcina ştiinţelor sociale ar fi aceea de a prevedea evenimentele istorice de 
tipul revoluțiilor — în raza căruia ar intra şi profetismul marxist (vezi Karl 
Popper, „Predicţie şi profeție în ştiinţele sociale”, în Conjecturi şi infirmări 
[1963], traducere de Constantin Stoenescu, Dragan Stoianovici, Florin Lobonţ, 
Editura Trei, Bucureşti, 2002, pp. 432-445). De altfel, prin imposibilitatea de a 
oferi o structură falsificabilă conceptului de „spirit al veacului”, prea ambiguu 
şi versatil, teoria lovinesciană a sincronismului părăseşte rapid cursa pentru 
obţinerea calităţii de teorie ştiinţifică în cadrele fixate de Popper de la Logica 
cercetării încoace. 

ciologiei, o direcţie divergentă de aceea patronată, în sociologie, de 
Emile Durkheim, Tarde a militat, ca şi acesta, pentru întemeierea 
ştiinţifică a sociologiei, însă dintr-o perspectivă (pe care azi am putea-o 
numi anti-holistă! sau, cu un termen mai vechi, anti-funcţionalistă) în 
care individul e descoperit ca autor al societăţii, şi nu invers, cu alte 
cuvinte, în care particularul determină generalul. „Rolul creator” atribuit 
de Tarde individului, individualului sau detaliilor care, departe de a se 
supune presiunii întregului, îl formează şi îl deformează pe acesta (în 
sens creator, prin invenţie şi imitație) provine din acelaşi bazin de idei ce 
favorizase şi apariţia teoriei eroilor a lui Thomas Carlyle, a teoriei 
„omului mare” la Georg Brandes sau la William James (The Will to 
Believe, 1897) şi a diferitelor naraţiuni filosofice care speculează rolul 
eroului providenţial sau al geniului în societate, de la Hegel la 


1 Este probabil prea mult a conchide că anti-organicismul lui Tarde reprezintă 
avant la lettre paradigma reducţionistă, ilustrată de unii gânditori din sfera 
ştiinţelor în a doua parte a secolului al XX-lea în antagonism cu paradigma 
holistă, însă privilegierea punctului de vedere analitic, infinitezimal, asupra 
opticii panoramice într-o ştiinţă îl apropie totuşi pe Tarde de spiritul 
discriminării postbelice între discipline fundamentale şi discipline reductibile 
la acestea, precum şi de echivalarea particularului cu fundamentalul - vezi 
fizica particulelor elementare ca disciplină la care s-ar reduce toate celelalte 
discipline din sfera ştiinţei şi care ar trebui, de aceea, susţinută financiar în 
mod preferenţial (pentru o punere în temă asupra dicotomiei reducționism- 
holism şi a depăşirii ei în cercetarea contemporană, vezi Ilie Pârvu, „Dincolo 
de holism şi reducționism: un nou tip de cercetare fundamentală în ştiinţele 
naturii?, în Rationalitate şi evoluție. Explorări filosofice ale complexității, ed. 
Laurenţiu Staicu, Editura Universităţii din Bucureşti, vol. I, 2009, pp. 9-44). Mă 
voi referi în continuare la perspectiva lui Tarde ca la un anti-holism, cu riscul 
de a comite un anacronism, fiindcă mi se pare că pune în evidenţă cel mai 
inovator şi mai plin de consecințe aspect ştiinţific al gândirii sale, deşi 
probabil că eticheta de anti-funcţionalism — dezvoltată împotriva sociologiei 
lui Herbert Spencer și Emile Durkheim, care asemănaseră societatea cu un 
organism viu, unde părţile se supun întregului — ar fi, pentru acuratețe 
istorică, mai adecvată. Ideea de (anti)holism o văd însă mai cuprinzătoare, în 
măsura în care îşi poate subordona, pe lângă speţele strict sociologice, şi alte 
domenii ale cunoaşterii unde filosofia totului căruia i s-ar subordona părţile, 
de la sub-structuri la indivizi, a putut genera câmpuri de forţă (marxismul a 
fost, de pildă, abordat şi ca holism). 

Schopenhauer!, şi tensiunea ireductibilă dintre geniu şi societatea 
mediocră. Toate acestea (cu variațiile aduse de contribuţiile, în aceeaşi 
gamă, dar pe teren literar, de Emile Hennequin şi Jean-Marie Guyau) 
converg, într-o critică a moştenirii holiste/ funcționaliste, de la meca- 
nicismul şi organicismul care comparaseră societatea cu un organism 
unde părţile se subordonează finalităţii ansamblului, la idealismul 
metafizic de sursă germană, unde particularul stă sub dictatura 
generalului, a spiritului care pre-formează materia şi mersul istoriei. 
Victimele acestei direcţii de alură anti-holistă sunt Hegel, cu preemi- 
nenţa ideii asupra tribulaţiilor contingentului, Taine, cu rolul deter- 
minant al mediului asupra individului (sau artistului), Spencer, cu 
evoluționismul său organicist extins şi asupra sferei sociale?, Durkheim, 
cu ascendentul societăţii asupra individului, dar şi Marx, la care 
individul se subordonează filosofiei clasei. 

Care sunt punctele de vedere ale lui Tarde cu consecințe în 
gândirea lui Lovinescu?’ În primul rând, pretenţiile ştiinţifice ale teoriei, 


1 Diferenţele dintre aceste concepţii sunt totuşi notabile şi ele privesc o mai 
maresau o maimică adaptabilitate a „omului mare” la mediul în care trăieşte 
- la Schopenhauer, de pildă, geniul e complet inadaptabil, faptul funcţionând 
ca o garanţie a excepţionalităţii (pentru detalii, vezi „Clasă şi individ. Aspecte 
ale aporiei geniu - scriitor reprezentativ”, în Teodora Dumitru, Sindromul 
evoluționist, Editura Muzeul Literaturii Române, Bucureşti, 2013, pp. 35-66). 

2 Vezi masiva The Principles of Sociology (I-II, 1876-1896), unde evoluţia „supra- 

organică” a corpului politico-social e studiată în analogie cu corpul uman, 

evoluţia marcând trecerea de la simplu la complex, ca în istoria organismelor 

vii, respectiv de la omogenitate (= simplitatea primitivă) la eterogenitate 

(= complexitate, diferenţiere). Analogiile lui Spencer sunt extrem de plastice, 

mergând de la identificarea individului cu simplitatea celulei, până la 

metafora căilor ferate şi a şoselelor, care ar corespunde aparatului vascular din 
corpul uman, şi a structurii guvernamentale asemănate sistemului nervos. 

Acestui tip de imaginar al corespondenţelor şi al simetriilor universale, cu 

rădăcini în gândirea magică sau în idealismul platonician, i se opune Tarde, 

cu toate riscurile învestirii detaliului sau individualului cu forţe superioare 
ansamblului, dar cu convingerea că teoriile care privilegiază întregul — deşi se 

vor realiste — pierd din vedere tocmai sursele reale, cărămizile evoluţiei. 
Psihosociologia lui Tarde pătrunsese destul de rapid pe piaţa ideilor 

româneşti: psihologul Nicolas Vaschide publicase deja în 1900, la Paris, o 

lucrare despre Legile imitației, care va apărea şi în româneşte, în 1910, cu titlul 

Imitaţia din punct de vedere psiho-social şi doctrina lui Tarde. 

considerate superioare altora din vremea sa — ştiinţific însemnând aici 
mai evoluat decât vechea şcoală, nu numai a metafizicii, ci şi a 
habitudinilor din ştiinţe de a trasa specificul unei discipline recurgând la 
analogii din afara ei (în acest caz, ipotezele de tip organicist, unde 
societatea e redusă la parametri exteriori, din sfera altor discipline — 
biologia, fizica, domeniile tehnice). Legile lui Tarde urmăresc, în schimb, 
să instituie sociologia ca ştiinţă prin revelarea unor legi şi a unui jargon 
proprii, ireductibile la alte discipline!, anume reducţia la individ ca sursă 
a socialului, ca unică entitate congnoscibilă şi controlabilă, şi accentul 
pus pe relaţia inter-individuală („inter-cerebrală”), considerată singura 
capabilă să ofere piste pentru explorarea generalului. Tarde invocă în 
sprijinul său o întrebare dificil de abordat în zona holiştilor: dacă socie- 
tatea ar fi o realitate (în limbajul descins din Cearta Universaliilor) care 
predetermină individul, cine atunci — dacă nu suma raţiunilor gân- 
ditoare individuale ce o compun - este artizanul acestei realități? El 
joacă aici cartea nominalistului (există om, mai curând decât societate, 
individ, mai curând decât colectivitate etc.) - un nominalist pe care 
evoluția post-metafizică a ştiinţelor îl regăseşte în psiholog, adică în 
cercetătorul entităţilor subiective, unice şi ireductibile. Prin triada 
imitație-opoziţie-adaptare, fructificată fidel şi de Lovinescu, Tarde 
încearcă să ofere o etiologie a progresului pe care numai ştiinţele sociale 
ar putea-o furniza, încununată de un optimism irepresibil, conform că- 
ruia consecinţa ultimă a imitaţiei ar fi pacea universală, unificarea tutu- 
ror limbajelor din sfera ştiinţelor şi rafinarea artelor (el vorbeşte la un 
moment dat despre o „unanimitate” lingvistică, juridică, ştiinţifică etc.). 

Legile imitaţiei ar explica, deci, progresul, posibilitatea inovației şi 
a propagării ei, într-un cuvânt expansiunea cunoaşterii în epoca 
modernă şi unificarea civilizaţională, aşa cum arată volumul din 1890, 
citat şi de Lovinescu, şi sinteza ulterioară din Legile sociale: „spunând, 


1 Dar care nu contrazic, ci, dimpotrivă, confirmă marile descoperiri din sfera 
largă a ştiinţelor: legea imitaţiei din sfera socială — specie a legii mai generale a 
repetiţiei — ar consona, de pildă, cu legea ondulaţiei din fizică şi cu ereditatea 
din biologie. Totuşi, spre deosebire de analogiile lui Spencer, aceste confirmări 
sau corespondențe interdisciplinare sunt vizibile a posteriori, sunt concluzii la 
care fiecare disciplină ajunge pe cont propriu, fără să împrumute jargoane din 
afara ei. 

făcând, gândind orice, de-ndată ce am pornit în viaţa socială, imităm pe 
aproapele nostru în fiecare clipă, afară numai dacă nu facem o inovaţie, 
ceea ce este rar; şi iar e uşor de dovedit că inovațiile noastre sunt în mare 
parte plămădiri din exemple anterioare şi că rămân străine vieţii sociale 
atât timp cât nu sunt imitate. [...] Aşadar, caracterul constant al unui 
fapt social, oricare ar fi el, este să fie imitativ. Şi acest caracter e propriu 
numai faptelor sociale”!. Modelul se propagă, astfel, „în progresie 
geometrică” (sau, cu o expresie mai colorată, „ca o undă luminoasă ori 
ca o familie de termite”2), nevoile indivizilor putând să fie satisfăcute 
„prin această repetiţie imitativă, care a cruțat lenei lor (analogă inerției 
materiale) osteneala de a născoci ei înşişi”'3. De o inerție care ar favoriza 
imitaţia pomeneşte şi Lovinescu: „Principial, instituţiile sunt expresia 
nevoilor ideale şi materiale ale unei societăţi; în realitate, însă, ideile 
anticipează asupra instituţiilor rămase în loc prin complicitate de 
interese şi spirit de inerție” (IC, 65). 

Împotriva celor care deduc din general calităţile particularului, 
crezând că „formațiunile şi transformaţiunile societăţilor se explică prin 
acţiunea de constrângere a colectivităţii asupra individului mic sau 
mare”, Tarde pledează pentru „geniul individual”, pentru „acțiunea 
sugestivă şi molipsitoare a indivizilor de elită asupra colectivități” (ca şi 
Maiorescu, de altfel, vezi supra), postulând valoarea inducției ca analiză 
a relaţiilor de la om la om, singura aptă să arate cum au luat naştere 
forțele colective: „ducând analiza până unde am dus-o eu, până la 
relaţiunea inter-cerebrală între două spirite, până la reflectarea unuia în 
celălalt şi numai atunci ne vom putea explica aceste unanimităţi parţiale, 
aceste conspiraţiuni ale inimilor, aceste comuniuni ale spiritelor”€. 
Metoda emfatizării iniţiativei individuale îl ajută pe Tarde să respingă 
bazele rasismului (propagate via Hippolyte Taine sau Ernest Renan), de 
la teoria popoarelor providenţiale sau ale „rasselor nobile” care s-ar 
opune raselor „născute pentru servitute” şi până la entităţile „himerice” 


1 Gabriel Tarde, Legile sociale [1898], traducere de M. Hodoş, prefaţă de Petre 
Andrei, Editura Cultura Naţională, Bucureşti, 1924, pp. 33-34. 

2 Idem, Les Lois de l'imitation, Felix Alcan, Paris, 1890, p. 3 (traducerile din lucrări 
fără ediţii româneşti menţionate îmi aparţin, n.m., T.D.). 

3 Idem, Legile sociale, op. cit., p. 44. 

4 Ibid., p. 36. 

de tipul „geniul unei limbi” sau „geniul unei religii”. „Va trebui să 
deschidem ochii în faţa evidenţei”, spunea el, „şi să recunoaştem că 
geniul unui popor sau al unei rasse, în loc să fie factorul dominant şi 
superior al geniilor individuale [...] este numai eticheta comodă, sinteza 
anonimă a acestor originalităţi personale, sigurele adevărate, singurele 
eficace şi active în fiecare clipă [...] Geniul colectiv, impersonal, este deci 
o funcțiune, nu un factor al geniilor individuale, nesfârşit de multe [...] 
un furnicar de individualităţi invocatoare”!. 

Lovinescu este şi el convins că „la baza sincronismului e imitaţia 
[...] în care unii sociologi ca Tarde au văzut principiul de formaţie al 
tuturor societăţilor” (IC, 285) şi, deşi admite că teoria e „controversată şi 
aprig combătută de alţi sociologi, pentru care individul nu are realitate 
în afară de societate”, nu ezită să-i remarce caracterul „de necesitate” şi 
s-o îmbrăţişeze pentru a explica avansul civilizaţional şi în primul rând 
instituţional al românilor după 1848: „punem [...] în imitație principiul 
formaţiei instituţiilor noastre şi elementul esenţial al formaţiei institu- 
ţiilor tuturor popoarelor” (IC, 286). El se contaminează de anti-holismul 
lui Tarde când demite pretenţiile ştiinţifice ale rasismului împotriva 
unui Gustave Le Bon („instituţiile nu izvorăsc din «sufletul popoarelor», 
ci sunt simple obiecte de împrumut integral; ele se mlădiază şi se 
adaptează apoi progresiv” — IC, 309; IC, 316-317) sau iluziile marxis- 
mului, plecat „de la fond la formă, fără să ţină seamă de om” (IC, 319) şi 
pledează pentru rolul creator şi preeminent al individului în raport cu 
societatea („la originea ideilor fundamentale ale societăţilor moderne 
găsim concepţii individuale propagate prin imitație” — IC, 287), distan- 


1 Ibid., pp. 38-39. 

2 Într-o culegere de studii care privilegiază perspectiva antropologică, Mona 
Mamulea constată similarități între poziţia aleasă de Lovinescu şi curentul 
difuzionist din antropologie, care „subestimează creativitatea umană în 
favoarea aspectului imitativ (există câteva invenţii majore care s-au generalizat 
prin difuziune”, spre deosebire de paradigma evoluționistă, care „suprami- 
zează pe creativitate (cele mai multe invenţii sunt independente)” (Dialectica 
închiderii..., op. cit, pp. 164-165). Scrierile părinţilor difuzionismului (Leo 
Frobenius şi Fritz Graebner) menționate de autoare sunt însă devansate cu 
câţiva ani de ale lui Tarde. Difuzionismul s-ar putea alătura cu succes 
conceptelor de revoluţie şi mutație pentru a ilustra paradigma adversă sau 
complementară paradigmei evoluționiste. 

ţându-se de concepţiile organiciste sau funcționaliste în care comu- 
nitatea, societatea, statul sau funcţia erau considerate preexistente şi 
determinante în raport cu viaţa şi opţiunile individului sau ale formei!. 
Anti-holismul este, în altă ordine de idei, temeiul importantei 
concluzii a lui Tarde după care imitaţia se propagă de sus în jos, adică de 
la elite către popor, imitaţia fiind alimentată de „prezumția de superio- 
ritate atribuită exemplului dat de model”? (deşi în altă parte elitismul 
acestei viziuni e respins: „Ceea ce trebuie să acordăm adversarilor teoriei 
cauzelor individuale în istorie e că ea a fost falsificată când s-a vorbit de 
oameni mari acolo unde trebuia să se vorbească de idei mari, ivite 
adesea în oameni foarte mici, şi chiar de idei mici, de inovaţii 
infinitesimale aduse de fiecare dintre noi la opera comună. Adevărul 
este că toţi sau aproape toţi am colaborat la aceste clădiri uriaşe cari ne 
stăpânesc şi ne ocrotesc”3). Lovinescu este, în principiu, de acord cu acea 
ipoteză a lui Tarde după care „imitaţia se scoboară de sus în jos”, de la 
elite către popor (totuna cu răspunsul dat de C.A. Rosetti lui P.P. Carp, 
care constatase că „revoluţia noastră” se făcuse „de sus în jos”, nu „de 
jos în sus”: „revoluțiile trebuie să se facă de sus în jos, iar nu de jos în 
sus” — IC, 77), căci „prestigiul superiorului trezeşte admiraţie sau iubire 
şi face pe învinşi să se mlădieze şi să se configureze după învingători” 
(IC, 289). Mai puţin convenabilă i se pare însă lui Lovinescu încercarea 
lui Tarde de a democratiza necondiţionat perspectiva atunci când 
vorbeşte de colaborarea tuturor oamenilor — „mari” şi „mici” — la reali- 
zarea acelor eşafodaje pe care se sprijină cultura universală. Lovinescu 
rămâne, în acest caz, convins că la originea procesului de modernizare 
românesc a stat (doar sau îndeosebi) aristocrația, ca „factor de civilizaţie, 
deschis tuturor inovaţiilor” (IC, 290), aristocrație care, până la irumperea 
ideii naţionale pe plan european, mersese mai curând pe calea deznaţio- 
nalizării, prin rusificare, grecizare, franţuzire etc. (Această poziţie şi-o 
întemeiază Lovinescu pe argumentul esenţialist al „plasticităţii claselor 


1 Pentru o sinteză asupra modului în care liberalismul depăşeşte organicismul 
prin acomodarea individualismului cu democraţia, vezi Norberto Bobbio, 
„Individualism şi organicism”, în Liberalism şi democrație [1985], ediţia a I-a, 
revăzută şi adăugită, traducere din italiană de Ana-Luana Stoicea, prefaţă de 
Daniel Barbu, Editura Nemira, Bucureşti, 2007, pp. 61-64. 

2 Gabriel Tarde, Legile sociale, op. cit., p. 45. 

3 Ibid., p. 101. 

superioare”! — IC, 294.) Pe de altă parte, odată asigurat procesul 
modernizării, nimeni nu distinge mai bine decât Lovinescu rolul claselor 
de mijloc (sau al mediocrităţii, al formelor neajunse încă fond) în con- 
solidarea şi în generalizarea achiziţiilor modernităţii. Şi asta fiindcă 
evoluția „de sus în jos” mai câştigă un sens la E. Lovinescu: evoluţia de 
la „formă” la „fond”, de la aparenţă la esenţă. Spre deosebire, deci, de 
Carp, dar şi de Zeletin, care în articolul „Revoluţia burgheză în Româ- 
nia”?, premergător lucrării sale din 1925, taxase preeminenta ideolo- 
gicului asupra economicului drept un „caz tipic de evoluție anormală, de 
sus în jos, de la idee către acea realitate economică”, Lovinescu susţine că 
„[î]n condiţiile istorice ale dezvoltării noastre, evoluţia de la formă la 
fond e singura normală” (IC, 77), întrucât „prezintă un caracter de gene- 
ralitate la toate popoarele supuse aceloraşi condiţii istorice” (IC, 120). 
După imitație şi înainte de adaptare, fenomenul opoziției (al 
antitezei, în termeni hegelieni, deşi Tarde doreşte să-l fi depăşit pe 
Hegel’), prin care autorul Legilor imitației înţelege războiul, concurenţa 
de piaţă şi discuţia (disputa de idei din sfera publică), are şi el o miză 
ştiinţifică: e un argument împotriva (sau o consecinţă a luptei împotriva) 
teoriei simetriilor, propagată din Antichitate spre Evul Mediu (prin 
concepte-pereche de tipul pământ/ anti-pământ), teorie dezagreată de 
Tarde în contul aceleiaşi abhorate moşteniri holiste. Ce-l nemulţumeşte 
în această teorie a simetriilor? În primul rând dualismul idealist, ideea 


1 Argument a cărui invalidare de pe poziţii materialist-marxiste este, totuşi, 
foarte la îndemână: era aristocrația deschisă inovaţiilor prin natură? Nu. 
Apetitul cultural, deschiderea şi plasticitatea boierimii se datorau condiţiilor 
materiale care-i facilitase obținerea unei educaţii şi contactul cu civilizaţii 
străine. Lipsa educaţiei şi a experienţei alterităţii condamna, în schimb, plebea 
la obtuzitate şi inerție. Explicaţia este, la urma urmelor, material(ist)ă şi 
marxistă: ea se reduce la diferența de clasă, care înseamnă şi diferenţă de 
statut, de venit, de educaţie, prin urmare şi aspirații sau de orizont intelectual. 

2 Apărut în „Arhiva pentru Ştiinţa şi Reforma Socială”, anul III, nr. 2-3 şi 4, anul 
IV, nr.1 şi 2, 1924. 

3 Atitudine vizibilă şi în modul în care încearcă să respingă ideea hegeliană de 
luptă (şi sinteză) a contrariilor prin ipoteza unor opoziții a non-contrariilor, de 
serie sau de grad, filieră pe care va avansa în epocă şi Benedetto Croce, prin 
soluţia înlocuirii „sintezei contrariilor” („sintesi degli opposti”) printr-o „reţea 
a distinctelor” („nesso dei distinti”) — vezi Ciò che è vivo e ciò che è morto della 
filosofia di Hegel, Laterza & Figli, Bari, 1907. 

de lumi care-şi „corespund” pe deasupra individualului, într-un joc al 
antagonismelor identic cu propria finalitate (eterna reîntoarcere). Socio- 
logul francez pledează, în schimb, pentru o perspectivă disimetrică a 
lumii care, în virtutea ireversibilităţii, ar face mai plauzibilă ideea de 
progres, greu de acomodat cu scenariul circular al simetriilor: „Ştim 
acum că această trecere, necesară şi ireversibilă, de la monopol la 
libertatea comerțului şi de la sclavie la reciprocitatea serviciilor etc. este 
un corolar al legii imitaţiei. Or, aceste legi pot înceta, parţial sau total, să 
acţioneze; şi, în acest caz, o societate piere, parţial sau total; dar nu se 
mai poate întoarce [...] Disoluţia, chiar dacă aşa îi va fi părut lui Spencer, 
n-a fost niciodată pandantul simetric al evoluţiei”!. „Opoziţiile” ar fi, în 
acest caz, simple accidente de parcurs: „această lipsă de simetrie între 
aceste două povârnişuri ale vieţii, suişul şi coborâşul ei, fie în indivizi, 
fie în specii, are un mare înțeles: ea tinde să dovedească că viaţa nu e 
numai un joc, o legănare de forţe, ca să spun aşa, ci un mers înainte şi că 
ideea de progres nu e numai un cuvânt zadarnic. Ea tinde să facă ca 
opoziţia fenomenelor, simetriile, luptele şi ritmurile, ca şi repetările lor, 
să fie considerate ca simple instrumente ale progresului, ca termeni 
medii”?. Această concepţie bemolată a opoziţiei imaginate ca „termen 
mediu” era în răspăr şi cu darwinismul social, cu teoriile care fac din 
„luptă” (sau din „dialectică”) motorul existenței. Tarde crede, dimpo- 
trivă, că „opoziţia-luptă nu joacă în lumea socială, ca în lumea viețui- 
toare sau cea anorganică, decât rolul de termen mediu, sortită să dispară 
treptat”, individualismul invocat în sociologia lui necoincizând cu 
individualismul ataşat doctrinelor liberale sau psihologiei anarhiste şi 
fiind, în principiu, la fel de ostil ideii de luptă de clasă. 

Deşi o altă formă de a conceptualiza războiul, „opoziţia” lui Tarde 
nu este deci, în fond, belicoasă; războaiele, arată el, tind să fie tot mai 
rare şi mai blânde - i.e. civilizate —, chiar dacă purtate la o scară tot mai 
mare, pe măsura omogenizării relaţiilor dintre oameni şi a progresiei 
entităţilor statale spre imperii, „coloşi naţionali” sau federaţii („Conti- 
nuarea răsboaielor nu e, în fond, altceva decât extensiunea treptată a 
câmpului păcii [...] civilizaţia devine oceanică, adică planetară şi de abia 


1 Gabriel Tarde, Les Lois de l'imitation, op. cit, pp. 413-414. 
2 Idem, Legile sociale, op. cit., pp. 51-52. 
3 Ibid., pp. 75-76. 

acum epoca crizelor ei de creştere fiind sfârşită, poate începe marea ei 
desvoltare”!). De prisos a comenta această naivitate emisă doar cu un 
deceniu şi ceva înainte de izbucnirea Primului Război Mondial. Să 
reținem totuşi că pacifismul lui Tarde are legătură cu respingerea teoriei 
simetriilor de pe poziţii anti-holiste şi să observăm acelaşi lucru la 
Lovinescu: mai întâi în ideea lui de revoluţie nonviolentă sau „de 
imitație” specifică naţiunilor recent formate — aşa s-ar fi introdus formele 
noi în civilizaţia românească, printr-o „revoluţie de imitație” (Tarde 
însuşi vorbise de „revoluţia paşnică şi adâncă” din sânul fiecărui individ 
confruntat cu mai multe opţiuni) —, apoi în ideea, cu titlu de pace eternă, 
a democraţiei burgheze netulburate de „epifenomenele” trecătoare ale 
fascismului şi bolşevismului şi chiar în refuzul de a miza pe moştenirea 
trecutului, atât în ce priveşte civilizaţia, cât şi literatura autohtonă. 
Decizia programatică a lui Lovinescu de a „sigila” trecutul şi de a se 
îndrepta cu toate armele către prezent (judecată în Memorii ca pulsiune 
bovarică a unui temperament altminteri clasic) e de aceeaşi natură cu 
disprețul lui Tarde pentru simetriştii care văd în bătrâneţe o întoarcere 
la copilărie: întoarcerea e imposibilă, arată Lovinescu şi Tarde, trecutul 
nu spune nimic despre viitor, dimpotrivă, împiedică buna lui discernere. 

Însă cu cât mai multă repetiţie şi imitație, cu atât mai mult rafi- 
nament şi diferenţă: uniformizarea civilizaţională duce la diferenţiere 
culturală. La originea acestei concluzii se află aceeaşi teză a ireversibili- 
tăţii sociale invocată de Tarde în Legile imita ției pentru a certifica unifor- 
mizarea progresivă a societăţilor în raport cu diversitatea începuturilor?. 


1 Ibid., pp. 66-67. 

2 La polul opus viziunilor sumbre lansate în aceeaşi perioadă de un Gustave 
Le Bon („astăzi, credinţa şi sentimentele au dispărut, nemaistând în picioare 
decât ostilitatea atavică a celui sărac împotriva celui bogat. [...] Muncitorii 
vorbescca nişte stăpâni cu legislatorii care îi flatează cu servilism şi le ascultă 
toate capriciile. Greutatea numărului caută în fiecare zi să se substituie 
inteligenței” — Legile psihologice ale evoluției popoarelor [1894], traducere de 
Gabriel Avram, Editura Antet, f.a., p. 146). 

3 Gabriel Tarde, Les Lois de l'imitation, op. cit., pp. 356-357: „Ceea ce e cu adevărat 
ireversibil este trecerea normală de la diversitate la similitudine geografică; 
căci nu ne-am putea imagina, fără un cataclism social, revenirea la puzderia 
de obiceiuri odată petrecută unificarea lor”. Secvenţă parafrazată şi de 
Lovinescu (IC, 288). 


38 


Modernitatea politică şi literară în gândirea lui E. Lovinescu 


În Legile sociale, se arată, tot aşa, că nu există „progres extrinsec” al unei 
industrii fără „progres intrinsec” (invenţie/ diferenţiere). Tarde răstur- 
nase perspectiva lui Spencer asupra evoluţiei — adică traiectoria de la 
omogen (simplu) la eterogen (complex), perspectivă care modelează şi 
The Principles of Sociology — schimbând şi semantica termenilor: eterogenul 
înseamnă la Tarde haotic, primitiv, nu complex, iar omogenul, acea unifi- 
care a limbajelor superioară atomizării lor primitive. Mizând pe acest 
traseu conceptual, gânditorul francez ajunge la un moment dat la 
paradoxul de a susţine că uniformizarea socială indusă de imitație e 
dublată nu de uniformizare culturală, cum ar fi fost normal acceptând 
evoluţia de la eterogen la omogen, ci de o diferenţiere (rafinare): „Este o 
încrucişare continuă între aceste două progresii, progresia imitativă, care 
uniformizează, şi progresia inventivă, care sistematizează. Ele sunt 
legate împreună printr-o legătură nu prea tare, fireşte [...] dar această 
legătură este destul de obişnuită pentru ca să ne aşteptăm să vedem 
întotdeauna întinderea câmpului social şi intensitatea comunicărilor so- 
ciale, întinderea şi adâncimea naționalităților, dacă nu a Statelor, mărin- 
du-se odată cu bogăţia limbilor, frumusețea arhitecturală a teologiilor, 


1 Consecinţă paradoxală a globalizării, accentuarea diferențelor odată cu uni- 
formizarea modurilor de viaţă ar fi cerut, la finele secolului al XX-lea, apariţia 
termenului de „glocalizare”, aşa cum arată Mona Mamulea, în lucrarea citată 
(pp. 188-198), aducându-l pe Lovinescu în avangarda antropologilor şi a 
sociologilor din a doua parte a secolului al XX-lea. E un fel de a spune că 
Lovinescu anticipase ori intuise avant la lettre paradoxurile globalizării (sau ale 
sincronismului) aşa cum se vor înfăţişa ele cercetătorilor peste decenii. Totuşi, 
pe de altă parte, e mai plauzibilă concluzia că reflecția asupra efectelor trăitu- 
lui în comun la scară planetară n-a trebuit să-i aştepte pe Marshall McLuhan 
(cu o lucrare din 1960) sau pe Anthony Giddens şi Roland Robertson (cu 
lucrări din anii 1990) pentru a-şi formula tezele; dacă Lovinescu i-a premers 
pe McLuhan&Co., nici Lovinescu nu şi-a formulat opiniile pe un teren virgin: 
prin modul în care surprinde paradoxurile civilizaţiei „oceanice”, mai curând 
Tarde i-a „anticipat” pe McLuhan &Co. În orice caz, decodările în cheie 
finalistă de tipul „X l-a anticipat pe Y” nu sunt de dorit în astfel de 
reconstrucţii conceptuale. Faptul că ideile unui autor se pot regăsi, peste ani, 
la alţi autorinu probează atât autenticitatea sau rezistenţa lor ca realităţi des- 
coperite şi demonstrate ştiinţific, în mai multe faze de cercetare, cât inerția lor 
în câmpul cercetării, perpetuarea sub o altă formă a unui mod de a imagina 
lumea. 

cu coheziunea ştiinţelor, cu complexitatea şi codificarea legilor, cu 
organizarea spontană sau regulamentarea muncilor industriale, cu 
regimul financiar, cu întocmirea şi complicarea administrativă, rafinarea 
şi varietatea literaturii şi a artelor frumoase”!. Modul în care Tarde 
susţine că rezolvă acest paradox e preluat cu titlu de axiomă şi de 
Lovinescu, atunci când afirmă că uniformizarea civilizaţională („caracte- 
ristica epocii noastre e tendinţa de generalizare şi de uniformizare a 
obiceiurilor şi a instituţiilor” — IC, 288; „Spiritul de uniformizare, prin 
internaţionalizarea curentelor, prin fuziunea credințelor şi concepţiilor 
ce stau îndărătul oricărei manifestații artistice, progresează atât de mult, 
încât a făcut pe unii cugetători [Gustave Le Bon, cu Lois psychologiques de 
l'évolution des peuples] să prevadă posibilitatea dispariţiei, prin lipsă de 
conţinut original, a formelor de artă naţională” — IC, 270) are ca efect 
adâncirea diferențelor culturale şi naţionale („Rasa română nu este, 
credem, încă fixată”, dar „împrejurările vieţii contemporane grăbesc 
fuziunea rasei” — IC, 335), conform succesiunii imitaţie-diferenţiere?. 


IDEALISMUL LUI TARDE. Dacă la baza progresului şi a armoniei 
sociale stă geniul individual, nu geniul colectiv, la baza creaţiei 
individuale s-ar afla ideea „ascunsă într-una din celulele cerebrale 
înainte de a cuprinde un teritoriu nesfârşit”?, concepţia care precede 
execuţia. Faptul e aparent suficient pentru a depista aici vectorii 
idealismului şi a-l scoate pe Tarde din tabăra realiştilor. Totuşi, o sumă 
de aspecte contrazic ipoteza idealismului: ideea care precede, la Tarde, 
realitatea, nu e spiritul universal, ca la Hegel, nici măcar comunitatea, ca 
la Durkheim, a cărei realitate ar fi mai semnificativă decât a individului, 
după cum nu e nici selecţia naturală din ordinea biologică; este reflecția 
eminamente individuală, contingentă, produsul creierului uman într-un 
concurs de împrejurări favorabil. Ideea, la Tarde, reprezintă un derivat 


1 Gabriel Tarde, Legile sociale, op. cit., pp. 93-94. 

2 În aceeaşi ordine de idei, urmându-i pe Marx şi Engels din Manifestul 
Partidului Comunist, Dobrogeanu-Gherea relaţiona modul asemănător de „a 
gândi” şi de „a simţi” din epoca modernă cu fuzionarea tuturor literaturilor 
lumii într-o „mare literatură internaţională”, explicând totodată de ce 
internaţionalizarea relaţiilor e totodată cadrul propice pentru crearea unei 
literaturi naţionale („D-1 Panu asupra criticei şi literaturii”, în op. cit., p. 135). 

3 Gabriel Tarde, Legile sociale, op. cit., p. 90. 

psihologic, cerebral, cât se poate de mundan - invenţia, nu revelaţia, de 
ordin (psihoyfizic, nu metafizic —, derivat care numai validat prin 
imitaţia semenilor îşi câştigă universalitatea. Deşi tiparul triadic al 
gândirii lui Tarde (repetiţia/ imitaţia-opoziţia-adaptarea) nu poate fi 
decât hegelian!, totuşi actorii ce populează această schemă nu sunt câtuşi 
de puţin hegelieni, iar Tarde nu conteneşte să se disocieze, implicit sau 
explicit, de vechea şcoală de gândire, crescută la umbra lui Hegel. Hegel 
e respins, cum am văzut, în cazul sintezei contrariilor, a jocului antago- 
nismelor, dar e respins şi pentru prezumția holistă care guvernează, în 
Fenomenologia spiritului şi în întreg sistemul hegelian, marşul ideii sau al 
spiritului universal pe deasupra oamenilor şi a accidentelor contingente 
- accidente între care poate fi inclusă şi psihologia individului comun 
(care nu se confundă însă cu raţiunea), aşa cum o concep părinţii 
psihologiei moderne, de la Théodule Ribot încoace. Esenţialismul 
(hegelian) al opoziţiilor „de natură între două popoare, între două rasse, 
între două forme de guvernământ” e contestat de pe poziţii considerate 
mai moderne şi mai ştiinţifice de Tarde, care nu mai crede în asemenea 
„contraste himerice”. Filosofia lui Tarde şi-ar regăsi însă punctele 
comune cu Hegel dacă accentul pus de el pe geniul individual ar putea 
fi constatat în ton cu ipoteza hegeliană a eroului sau a omului 
providenţial (vezi impresia pe care i-o face lui Hegel Napoleon intrat în 
Jena ca „spiritul universal călare”). Totuşi, chiar dacă superior omului 
comun, la Hegel eroul rămâne un agent fără autonomie sau un supus al 
istoriei (prin el istoria îşi caută împlinirea), servitute pe care Tarde o 
refuză „geniului individual”. 

Acest relativism de factură nominalistă se propagă, cu toate 
consecințele lui pozitive, şi la Lovinescu, care învaţă, de la şcoala lui 
Tarde şi a altora, împotriva lui Hegel & Co., să nu mizeze pe esențe pure 
şi mai cu seamă pe puritatea sau pe superioritatea apriorică a unei rase. 
Acesta este temeiul ştiinţific de la baza comportamentului său — 
ireverenţios în opinia adepților tradiţionalismului — faţă de tradiţie şi 


1 Petre Andrei, prefaţatorul primei ediții româneşti din scrierile lui Tarde, nu 
avea nicio rezervă în această privință (vezi Gabriel Tarde, op. cit., p. 8), aşa 
cum Rădulescu-Motru (art. cit.) nu avea în privința structurii hegeliene a 
Istoriei civilizației române modeme. 

faţă de fondul aşa-zis autentic, pur, al rasei româneşti, pe care le contestă 
ori de câte ori are ocazia. 

„Idealismul” lui Tarde este, aşadar, mundan, aproape materialist 
în măsura în care psihologia nu se poate dispensa de biologie (vezi ideea 
ca fruct al creierului uman, progresul ca fruct al relaţiei inter-cerebrale), 
şi nominalist: marile „lucruri sociale” precum „o gramatică, un cod, o 
teologie” n-ar exista „independent de ființele omeneşti”, cum crede 
Durkheim. Căci, dacă aşa ar sta lucrurile, atunci „[c]um au fost clădite 
aceste monumente măreţe”, se întreabă Tarde, „şi de cine, dacă nu de 
oameni şi de sforţările omeneşti? [...] Nu există lege, nu există teorie 
ştiinţifică, după cum nu există nici sistem filosofic care să nu aibă înscris 
şi acum pe el numele inventatorului lui”!. Finalismul idealismelor, de la 
Platon la Hegel, e respins în aceeaşi ordine de idei: nu există un traseu 
prestabilit al gândirii, pe care să-l fi ilustrat, în etape, istoria umanităţii, 
de la oamenii primitivi la marii filosofi — concepţie în care rolul 
„geniului individual” devine tot mai obscur, manipulat de o „atracţie 
irezistibilă a nu ştiu căror planuri divine” care ar „conduce inevitabil 
omenirea la acelaşi termen politic, economic sau altfel, la aceeaşi 
constituţie, la aceeaşi industrie, la aceeaşi limbă, la aceeaşi legislație”?. 
Polemica lui cu Hegel se încheie, astfel, pe ritmurile unui idealism 
atomizat, în care ideea (sau Ideea) e redusă la statutul de ficţiune şi 
descompusă în suma mereu variabilă şi imprevizibilă a ideilor 
individuale: „Nu există o singură idee sau un număr mic de idei, plutind 
în aer, care să mişte lumea; sunt mii şi mii, cari luptă pentru gloria de a o 
fi condus. [...] Fiecare individ istoric a fost, în proiect, o omenire nouă 
[...] Şi din aceste idei fără număr, din aceste mari programe patriotice 
sau umanitare cari stăpânesc, ca mari drapele sfâşiate între ele, 
vălmăşagul omenesc, unul singur va supravieţui, se poate unul singur 
din miriade, dar el însuşi va fi fost individual la origine [...] şi eu admit 
că triumful lui a fost trebuitor, dar trebuinta lui, care se iveşte în urmă, 
pe care nimeni n-a prevăzut-o, pe care nimeni n-a putut-o prevedea cu 
siguranţă, nu este decât expresia verbală a superiorității sforţărilor 
individuale puse în serviciul acestei concepţii individuale. Cauza finală 


1 Gabriel Tarde, Legile sociale, op. cit, pp. 99-100. 
> Ibid., pp. 101-102. 

şi cauzele pricinuitoare se confundă aci”!. Ideile lui Tarde nu sunt, ca la 
Hegel, „împlinite”, adică aduse la realitate conform unui proiect 
preexistent realităţii, ci se impun dacă au succes, dacă reuşesc să se 
distingă în „vălmăşagul omenesc”. Până la urmă, la mijloc e o selecţie 
naturală, valorizarea fiecăreia dintre iniţiativele umane producându-se a 
posteriori, nu a priori, ca pentru a săvârşi ce e scris în Scripturi. S-ar putea 
vorbi — dacă nu de un darwinism social, pe care Tarde îl respinge 
preconizând, cum am văzut, atenuarea contradicţiilor sociale prin 
acalmia inerentă civilizaţiei planetare („oceanice”) — de un darwinism 
ideologic: ideile cele mai bune se impun, se ridică de la particular la 
general?. Reprezentarea progresului drept o formă de „meditaţie 
colectivă, fără cap propriu, dar făcută posibilă prin solidaritatea (graţie 
imitaţiei) creierelor multiple ale inventatorilor, ale savanților care-şi 
împărtăşesc descoperirile”? e un raţionament de aceeaşi factură. La 
capătul opus al materialistului Marx, care-l răstoarnă cu susul în jos pe 
Hegel pentru a decreta preeminenţa materialului asupra ideologiei, 
Tarde — cu idealismul, sau mai curând cu intelectualismul lui atomizat — 
nu e nici materialist, nici idealist, în măsura în care psihologicul nu se 
mai identifică, în noua ştiinţă, nici cu spiritul, nici cu raţiunea, nici cu 
sentimentul, nici cu fiziologia. 

Din acest mediu de idei în continuă ebuliţie de la finele secolului al 
XIX-lea, Tarde va exercita totuşi o influenţă importantă asupra modului 
lovinescian de a concepe realitatea, care depăşeşte importul punctual de 
bibliografie din Legile imitației şi din celelalte lucrări. Psihosociologul 


1 Ibid., pp. 102-103. 

2 Într-o manieră similară modului în care, în aceeaşi epocă, pragmatismul lui 
William James lega adevărul unei idei de utilitatea ei în viaţa concretă: utilul, 
verificatul prin experiență, devine un substitut pentru conceptul ştiinţific şi 
filosofic de adevăr(at). 

3 Gabriel Tarde, Les Lois de l'imitation, op. cit., p. 167. 

+ Tarde va fi, de altfel, amendat de pe poziţii ideologice opuse şi pe teren 
românesc, de-a lungul deceniilor: pentru Lovinescu, francezul nu e suficient 
de idealist (de vreme ce nu preconizează imitaţia de la formă la fond, 
persistând în a da imitaţiei unicul sens „ab interioribus ad exteriora”), pentru 
Z. Ornea, comentatorul de peste ani al lui Lovinescu, Tarde nu e suficient de 
realist sau de materialist (are un „viciu grav de structură [...] conferind 
imitaţiei rolul de unic element explicativ al vieţii sociale” — IC, XIII). 

francez rămâne pentru Lovinescu un model de relativism, de clasare a 
himerelor, de ireverenţă faţă de vechi şi poate de naivitate perpetuu 
optimistă — atitudini ale omului de ştiinţă, folositoare şi omului de 
cultură în măsura în care şi unul, şi altul îşi propun să ofere o descriere a 
realităţii. 


IDEALISMUL LUI LOVINESCU ÎNTRE HEGEL ŞI TARDE. De la 
C. Rădulescu-Motru!, care a depistat imediat după apariţia primelor 
două volume tiparul hegelian? al schemei din Istoria civil izației..., şi până 
la exegeţii săi din a doua parte a secolului al XX-lea, Lovinescu a fost 
clasat drept idealist fără prea multe discuţii”. O anume afirmaţie a lui 
Hegel pare să facă acest verdict irevocabil: „Pe zi ce trece mă convin- 
geam tot mai mult că activitatea teoretică produce mai mult în lume de- 
cât cea practică; de îndată ce se produce o revoluţie în domeniul ideilor, 
realitatea nu-i poate rezista”. Iar spiritul acestei notații — clare ca lumina 
zilei, atipice pentru morga discursului hegelian — a rămas viu până azi, 
dovedind că lumea mai poate circula încă pe Via Appia Hegeliana. 


xn 


1 „Ideologia revoluționară în cultura română”, art. cit. 

2 Brătianu însuşi e citat de Lovinescu cu o definiție hegeliană a revoluţiei: „De 
aş fi silit a defini revoluţia [...] aş zice că e un cataclism care înghite vechiul 
ordin al lucrurilor şi totdeodată o creațiune care naşte un altul nou şi mai 
presus celui dintâi” (IC, 65). 

3 Vezi Florin Mihăilescu, op. cit, p. 26, unde poziția lui Lovinescu din Istoria 
civilizației... e decretată drept „categoric idealistă”. 

4 Apud Karl Löwith, De la Hegel la Nietzsche. Ruptura revoluționară în gândirea 
secolului al nouăsprezecelea [1939], traducere de Maria-Magdalena Anghelescu, 
Editura Tact, Cluj-Napoca, 2013, p. 66. 

5 Vezi Pierre Manent, Istoria intelectuală a liberalismului. Zece lecţii (1987), care-şi 
propune să tratezeideea că politica liberală presupune „un proiect conştient şi 
«construit»” (vezi ediţia românească, traducere de Mona Antohi şi Sorin 
Antohi, prefaţă de Sorin Antohi, Editura Humanitas, Bucureşti, 1992, p. 14) 
sau Jonathan Israel, O revoluție a minții. Iluminismul radical şi originile intelec- 
tuale ale democrației moderne (2010; traducere şi cuvânt înainte de Veronica 
Lazăr, Cluj-Napoca, Editura Tact, 2012), care-şi divulgă miza idealistă încă din 
titlu, o revoluţie „a minţii” precedând revoluţia politică de la 1789: „«revoluția 
generală»”, scrie Israel, „a urmat în siajul «revoluţiei minţii» a Iluminismului 
radical” (p. 120). 

Totuşi, dezamăgirea lui Rădulescu-Motru de a-l fi găsit la baza 
Istoriei lovinesciene pe Hegel, şi nu pe un istoric „adevărat”, ca Taine! — 
a cărui Originile Franţei contemporane (1875-1893) începe cu descrierea 
Vechiului Regim, nu cu Revoluţia, cum face Lovinescu - este în bună 
parte nefondată. Există mai mult Taine în filosofia sociologică a criticului 
de la „Sburătorul” decât se vede la o primă ochire şi decât ar fi dispus 
acesta să admită, din fidelitate faţă de alte surse, mai afine. S-ar putea 
spune chiar că Istoria civilizației române moderne este o imagine în oglindă 
a Originilor Franței contemporane, cu vectorul pesimismului întors invers. 
Deşi pare o critică a mult mai tainienei (ca metodă) Spiritul critic în 
cultura românească a lui Ibrăileanu, care face mult caz de importanţa 
mediului în discernerea tipologiilor revoluţionară (muntenească) şi 
criticistă (moldovenească), nici Istoria civiliza tiei... nu renunţă complet la 
parametrii determinismului tainian (aşa cum nu va renunţa Lovinescu la 
Taine nici în Mutația valorilor estetice, unde va vorbi despre dependenţa 
esteticului de spaţiu, de timp şi de cauzalitate). El relativizează ponderea 
mediului, dar nu renunţă la cea a rasei („Succesul unei mişcări se 
datoreşte, în adevăr, mediului în care se produce; existenţa ei n-are însă 
nevoie de prezenţa unui mediu prielnic. Mişcările socialiste din unele 
ţări s-au produs înainte de a se fi născut o muncitorime industrială. 
Preferăm deci să ne îndreptăm şi de data aceasta tot spre rasă” — IC, 46) 
sau a momentului („programul moldovenesc şi cel muntean sunt, în 


1 Ca filosof al artei şi al cunoaşterii, Taine venea, de altfel, pe urmele lui Hegel, 
după cum a arătat D.D. Roşca în Influența lui Hegel asupra lui Taine [1928], 
Editura Academiei Republicii Socialiste România, Bucureşti, 1968. Totuşi, 
ideea de a prezenta mai întâi forţele reacționare şi apoi pe cele revoluţionare — 
oricât de absurd i se va fi părut lui Lovinescu şi oricât de absurd ar fi fost în 
realitate, din pricina faptului că „reacţionarii” români nu erau reprezentanţi ai 
Vechiului Regim sau adepţi ai Restauraţiei, ci numai evoluţionişti de tip 
gradual sau organicist — are sens dacă ne raportăm la profilul ideologiilor 
născute în urma Revoluţiei Franceze: mai întâi conservatorismul (ca ideologie 
contrarevoluţionară) şi apoi liberalismul (ca o contraideologie a contrare- 
voluţiei — fără a se suprapune, prin asta, cu o ideologie a revoluţiei). Problema 
e că revoluționarii români de la 1848 pe care Lovinescu îi aşază la originile 
civilizaţiei române moderne se află, în virtutea evoluţiei în salturi creditate tot 
de el, în postura de a reprezenta şi Revoluţia de la 1789, şi ideologia liberală, 
formată ulterior ca reacţie la fenomenul contrarevoluției. 

bună parte, uniforme; identitatea vine de la identitatea momentului 
istoric, ce reprezintă o necesitate cu mult mai strictă decât necesitatea 
trecutului” — IC, 61). Argumentul frenator sau deviant al rasei (echivalat 
liber ori cu latinitatea, ori cu „temperamentul” sau, şi mai general, cu 
„Ssufletul”) este invocat deseori contra pretenţiei materialiştilor de a 
explica totul prin factorul economic. 

Ipoteza idealismului lovinescian — care în linii mari e compatibil cu 
cel al lui Hegel şi cu al tuturor celor care cred că teoria induce practica 
ori că individul e conţinut sau predeterminat de instanţe integratoare ca 
istoria, mediul, rasa, societatea etc. — trebuie însă despicată mai aplicat 
decât atât. Ea e dependentă de modul în care însuşi idealismul lui Tarde 
se îndepărta de marea şcoală germană. 

Schema de evoluţie propusă de Istoria civilizației..., conform căreia 
imitaţiei integrale îi urmează un proces al diferenţierii, reproduce triada 
lui Tarde din Legile sociale (repetiţia/ imitaţia-opoziţia-adaptarea) care e, 
cum am mai spus, simili-hegeliană. Neîncrederea lui Tarde în finalismul 
de tip platonician sau hegelian şi efectele „modernizante” ale anti- 
holismului (anti-funcţionalismului) acestuia s-au propagat, cum am 
văzut, şi în gândirea lui Lovinescu, cu lăudabile consecințe. Însă particu- 
laritatea mizei din Istoria civilizației... — o miză explicativă şi, totodată, 
militantă — modifică întrucâtva acurateţea moştenirii tardiene. Arătând 
care sunt sursele modernităţii civilizaţionale româneşti, Lovinescu e 
convins că trebuie continuat pe acelaşi drum: a fi istoric al burghezo- 
liberalismului înseamnă, în chip firesc la el, a deveni un promotor al 
acestuia. Democraţia burgheză ar fi, prin esenţă, modernă şi trebuie 
perpetuată; marii oameni au adus-o, de pe tărâmul ideilor, în practică, 
iar datoria contemporanilor este să o ducă mai departe. Democraţia 
burgheză are, în Istoria civilizației..., ceva din certitudinea formei 
platoniciene, care, întrupată deja în Vestul european, aşteaptă să se 
întrupeze şi la noi. El nu se îndoieşte că istoria „se împlineşte”, à la 
Hegel, prin această formă a democraţiei burgheze (care, de altfel, pare o 
stază de împlinire perpetuă, în raport cu care extremismele sunt simple 
„epifenomene”). Dar Lovinescu se întoarce la Tarde când distinge 
factorul motrice al istoriei nu în abstractul eterat al Ideii sau al Spiritului, 
ci în concreteţea juridico-politică a umanismului francez: democraţia 
burgheză s-a impus nu fiindcă a corespuns momentului astral al împli- 


46 


Modernitatea politică şi literară în gândirea lui E. Lovinescu 


nirii ei, ci fiindcă valorile ei umaniste, favorabile individului şi societăţii 
deopotrivă (dar mai ales individului, cum ar fi dorit Lovinescu, alături 
de Faguet), au impus-o în detrimentul unor structuri mai puţin croite 
pentru om. Umanismul apare aici ca un intelectualism progresist, de la 
Turgot şi Condorcet la pozitivismul lui Auguste Comte şi la valoarea 
facultăţilor speculative din filosofia lui John Stuart Mill (IC, 314-315), dar 
şi ca o „febră” intelectuală de dincolo de raţional prin care se propagă 
revoluțiile (după Gustave Le Bon). În ultimă instanţă, cu excepţia alurii 
de formă ideală aşteptând întruparea democraţiei burgheze, idealismul 
lui Lovinescu are acelaşi caracter mundan, individualist şi psihologist, 
nu spiritualist sau metafizic, avut şi în gândirea lui Tarde, pe care nu 
refuzul materialismului îl despărţea de Marx!, ci focalizarea pe un 
materialism anume (fizico-psihologic, la Tarde, economic, la Marx) şi pe 
care nu idealismul îl apropia de Hegel, ci convingerea că (uneori, pentru 
Hegel, întotdeauna, pentru Tarde) individul devansează geniul 
popoarelor şi al raselor pentru a împlini istoria. Lovinescu stă aici între 
Hegel şi Tarde: nu toţi oamenii fac istorie, crede el, ci numai capetele 
„Sincronizate”, ie. nu toate ideile individuale participă la armonia 
socială, ci numai acelea care merg în sensul istoriei. Idealismul atomizat 
al lui Tarde nu-i serveşte însă întru totul lui Lovinescu, fiindcă dacă 
există „mii şi mii” de idei, de ce tocmai umanismul Revoluţiei Franceze 


1 Interesant este însă că nici Marx n-a scăpat, până la urmă, de prezumția 
idealismului, Robert C. Tucker izbutind performanţa de a explica mania 
documentară a lui Marx prin pulsiunea de semn contrar a unei viziuni 
eminamente mitice asupra realităţii, marcate de lupta dintre „Muncitorul 
Colectiv” şi „Zeul Capital”: „Subiectul real din Capitalul nu este un infern 
exterior, ci infernul interior al omului alienat. Însă este ilustrat cu documente 
din istoria exploatării teribile a muncitorilor din fabrică, în condiţiile 
revoluţiei industriale. În mare măsură, tocmai această documentare a mitului 
cu materiale din istoria economică este cea care a făcut din marxism o forţă în 
lume”. Un argument în favoarea viziunii mitice — sau a idealismului, a ideii 
care confiscă autonomia realităţii — ar fi faptul că Marx ajunsese să ignore 
ameliorarea progresivă a condiţiei muncitorilor, adică realitatea din teren: 
„Mintea îi era acaparată de mit, iar acesta nu prevedea nimic despre vreo 
ameliorare semnificativă a condiţiilor muncitorilor înainte de revoluţia 
mondială” (Robert C. Tucker, Filosofie şi mit la Karl Man [1961], traducere de 
Emanuel-Nicolae Dobrei, Editura Curtea-Veche, Bucureşti, 2011, pp.272-273). 

i-a cucerit pe liberalii români şi cum trebuie explicată superioritatea lui 
în comparaţie cu alte doctrine? De ce, bunăoară, nu e util ca ideologia 
conservatoare să fie imitată în aceeaşi măsură? Şi dacă fiecare individ 
participă la monumentul social, nu cumva şi tradiţionaliştii, şi con- 
servatorii, şi socialiştii ar putea reprezenta „în proiect o omenire nouă”? 
E limpede, pentru Lovinescu, că un „spirit al veacului” merge, s-ar 
spune, infailibil pe deasupra indivizilor şi se impune prin ei şi pentru ei; 
autonomia liberalilor români în raport cu realitatea socială nu este, la el, 
atât de mare pe cât ar fi dorit-o Tarde. 


CONSECINTELE POLITICE ALE TEORIEI IMITAŢIEI 

a. Teoria simulare-stimulare. Pătruns de caracterul de necesitate al 
legii sociale a imitaţiei („un fenomen social, care, prin simplul fapt al 
existenţei sale fatale, e, în realitate, dincolo de aprobare şi dezaprobare” 
- IC, 259), Lovinescu leagă de această necesitate toate opțiunile lui 
politice şi literare. Atitudinea sa faţă de Maiorescu, care ar fi respins 
„forma fără fond” „fără a o înţelege ca pe o necesitate istorică”, e tipică 
pentru această întemeiere ştiinţifică a imitaţiei. 

Aspectul în primul rând individual al imitaţiei, de la om la om, 
adică „inter-cerebral”, cum a spus Tarde, şi abia apoi colectiv, de la 
grupuri sociale la grupuri sociale şi de la societăţi la societăţi, definitoriu 
pentru perspectiva anti-holistă (anti-funcţionalistă) a lui Tarde, va juca 
un rol capital atât în teoria sociopolitică lovinesciană a modernizării 
româneşti (unde capetele luminate ale liberalismului autohton, nota- 
mente Ion C. Brătianu, sunt propulsate în rolul de figuri providenţiale 
ale civilizaţiei române moderne, cum observase Rădulescu-Motru), cât şi 
în teoria modernismului literar, unde scriitorul, învestit cu forța de a 
modela mediul în care trăieşte, e chemat să militeze — printr-o literatură 
gândită în sensul burgheziei, nu împotriva ei — pentru consolidarea 
valorilor liberale care au stat la baza României moderne. 

Elementul fundamental ce trebuie avut în vedere când se discută 
influenţa lui Tarde asupra lui Lovinescu, tocmai pentru că este persis- 
tent în mai multe articulaţii ale gândirii lovinesciene, nu numai în cele 
direct asumate dinspre Tarde -— este relaţia dintre anti-holismul sociolo- 
gului francez şi idealismul lovinescian al teoriei formelor generatoare de 
fond, punct în care Lovinescu alege să amendeze teoria lui Tarde. Şi asta 
pentru că teoria individului preeminent societăţii obţine la criticul 

român o consecinţă pentru care nu o pregătise sociologul francez. Teoria 
tardiană a modelării sociale cu sursa în individualitatea creatoare îl 
stimulează pe Lovinescu să se dispenseze de presiunea raportării la 
„fondul” autohton - al societăţii, al tradiţiei etc. ca întreg — pentru a 
arăta că inovațiile se pot produce sau propaga chiar şi numai cu 
concursul părţilor (eventual al unei singure părți, fie ea partidul liberal), 
fără a angaja sau a mobiliza întregul — i.e. societatea, aşa cum pretind 
holiştii, funcționaliştii, organiciştii sau tradiţionaliştii. Anti-holismul lui 
Tarde e compatibil şi cu individualismul liberal spre care tinde 
Lovinescu, în detrimentul egalitarismului (apud Faguet!); totuşi, pentru a 
contracara iluzia formelor fără fond denunţată vehement de şcoala 
maioresciană şi, pe de altă parte, de materialişti ca Dobrogeanu-Gherea 
şi Ibrăileanu, Lovinescu are nevoie de un etaj argumentativ suplimentar, 
pe care teoria lui Tarde nu i-l oferea: e vorba de convingerea că imitaţia 
se propagă dinspre forme spre fond sau din afară spre interior, nu invers, 
cum susţinuse Tarde în Legile imita ției. 

Perspectiva idealistă (sau intelectualistă) era convenabilă din start 
tezei lovinesciene că importul de ideologie a premers realităţile civili- 
zaţionale şi culturale moderne în spaţiul românesc, de aceea opţiunea 
ştiinţifică pentru „idealismul” lui Tarde este, la Lovinescu, şi una 
politică: „apriorismul” lui ideologic (Z. Ornea) — care poate fi gândit şi 
ca un determinism ideologic, un simetric al determ inismului economic — 
îi combate şi pe tradiţionalişti, şi pe conservatori (laolaltă cu descen- 
denţii lor), şi pe materialiştii care îi acuzaseră, in corpore, pe liberali că au 
introdus forme fără fond în cultura română. De ce n-a preferat însă 
Lovinescu soluţia expusă de Zeletin în articolul citat şi apoi în Burghezia 
română, anume negarea frontală a teoriei formelor fără fond şi susţinerea 
faptului că avansul burgheziei s-a făcut, aşa cum susţine materialismul 
de sursă marxistă, în deplinul acord al fondului economic cu formele 
sale? Nu era mai complicată o teorie a formelor care-şi produc, în timp, 
fondul? Era; însă iniţiativa lui Zeletin fusese deja anticipată de „reacţi- 


1 Unde Hegel vede concilierea dialectică a „principiului individualist al socie- 
tăţii burgheze cu principiul total al statului, a particularităţilor individuale cu 
generalitatea politică” (Karl Lowith, op. cit, p. 331), Lovinescu vede, după 
Faguet, discordia din spatele Declarației Drepturilor Omului...: libertatea 
individului şi spiritul egalitarist se ameninţă reciproc (IC, 29-30). 

unea” de tip Dobrogeanu-Gherea-Ibrăileanu ş.a., care, tot de pe baze 
materialiste, argumentase inexistenţa pe teren românesc a acelui fond 
socioeconomic favorabil unei analize marxiste ortodoxe invocat de 
Zeletin. Poziţia acestuia părea însă prea diferită de a celorlalți mate- 
rialişti români, şi Lovinescu nu s-ar fi simţit probabil pregătit să argu- 
menteze împotriva lor aşa cum se încumetă Zeletin, mai bine 
documentat în arcanele bibliografiei de metodă materialistă decât 
Lovinescu şi poate chiar decât socialiştii/ materialiştii români cu pricina. 
(De altfel, printre strategiile preferate de Lovinescu, se numără şi 
evitarea respingerii totale a unui adversar; mai utilă este pentru el 
respingerea parţială şi fragmentarea unei teorii adverse în aşa fel încât 
segmente din aceasta să servească respingerii altor teorii adverse. În 
cazul de faţă, aspecte din teoria lui Zeletin vor fi folosite contra lui 
Gherea, dar unele teorii gheriste — între care cea a discrepanţei reale 
dintre forme şi fondul autohton - vor fi utilizate de Lovinescu pentru a 
contracara poziţia lui Zeletin.) Teoria formelor generatoare de fond 
rămânea, în acest context, singura variantă care, asimilând criticile aduse 
de junimişti şi de materialişti (totuna cu a spune că nu se avânta în a le 
nega complet pe niciunele) — adică lipsa unui fond autohton favorabil 
valorilor burgheze, discrepanţa, cu vorbele lui Dobrogeanu-Gherea din 
Neoiobă gia, dintre „starea de drept liberalo-burgheză” şi „starea de fapt” 
a societăţii româneşti —, le-ar fi putut întoarce în avantajul liberalilor 
industrializanţi şi urbanizanţi. De unde şi amendarea lui Tarde, care — 
prin ideea imitaţiei „din interior spre exterior” — nu se arătase îndeajuns 
de idealist, descoperindu-şi pereţi comuni cu evoluționismul gradual şi 
cu materialismul („[ilmitaţia, după Tarde, porneşte dinăuntru în afară: 
un popor nu imită luxul şi artele altui popor înainte de a se fi pătruns de 
sufletul lui”, la fel cum copilul nu poate vorbi înainte de a înţelege şi 
după cum „nevoia de a consuma precede nevoia de a produce”!), şi 


1„Imitaţia, deci, se propagă dinăuntru spre înafară, contrar a ceea ce transmit 
aparențele. La o primă vedere, ar putea părea că un popor sau o clasă care le 
imită pe altele începe prin a-i copia luxul şi artele, înainte de a-i pătrunde 
gusturile şi literatura, ideile şi idealurile, într-un cuvânt, spiritul; dar lucrurile 
stau exact pe dos. [...] În secolul al XVII-lea, când influenţa franceză s-a făcut 
simțită, literatura franceză a început a stăpânit toată Europa şi, pe urmele ei, 
arta şi moda franceză s-au răspândit la scară planetară” (Les Lois de l'imitation, 

iminenta răsturnare a ecuaţiei la Lovinescu: „procesul de imitație începe, 
de obicei, de la forme exterioare, de la atitudini, de la îmbrăcăminte, de 
la gesturi mărunte [...] imitaţia începe prin a fi formală şi rămâne uneori 
în faza aceasta” (IC, 312). 

Acuzaţia că politicile liberale au produs, pe teren românesc, forme 
fără fond era astfel respinsă de Lovinescu de pe poziţii considerate la fel 
de ştiinţifice ca şi acelea prin care se aliase cu Tarde: el justifică inerenţa 
formelor fără fond în situaţia unei naţiuni tinere şi susține că importul 
de modele se face, în primă instanţă, necritic, integral („Dacă direcţiunea 
sensului său «de sus în jos» e primul aspect al imitaţiei, caracterul de 
integralitate e al doilea”, fiindcă „[plopoarele ajunse la maturitate sau cu 
o egală civilizaţie şi în timpuri de linişte se imită reciproc în mod parţial 
şi selectiv. [...] În toate celelalte cazuri imitaţia este însă integrală, şi cu 
deosebire când diferenţa nivelului de civilizaţie a celor două popoare e 
disproporţionată, sau când contactul lor se produce într-o epocă în care 
imitaţia se dezlănțuie sub forme revoluţionare” — IC, 296). Abia după 
etapa imitaţiei integrale urmează adaptarea, „a doua fază a imitaţiei” — 
ce presupune relaţia cu „structura sufletească” a rasei (termenul mediu 
reprezentat de opoziție din triada lui Tarde se contrage la Lovinescu în 
acelea de adaptare sau diferențiere, considerate a fi marcate de tensiuni 
inerente). 

Teoria formelor care-şi generează fondul din Istoria civilizației... se 
găseşte in nuce în articolele „T. Maiorescu” (1915), „Mediocritatea obliga- 
torie” (1919), „Formă şi fond” (1919) şi „Simulare-stimulare” (1920), 
toate atacând perspectiva maioresciană din În contra direcției de astăzi în 
cultura română. „Mediocritatea naţională devine, prin urmare obligatorie 
pentru progresul culturii naţionale”!, era de părere Lovinescu, deja 


op. cit., pp. 225-226). Trebuie subliniat aici că, la Tarde, teza propagării imita- 
tiei dinăuntru spre înafară era considerată mai avansată decât teza contrară; el 
se opunea, între alţii, lui Herbert Spencer, care pretinsese că evoluţia în arte 
pleacă de la artele exterioare către cele care se adresează interiorului, adică de 
la arhitectură la poezie şi la muzică (ibid., p. 233). Prin opţiunea corectării aces- 
tei teze a lui Tarde, Lovinescu pare să revină la un punct de vedere pe care 
sociologul francez considera că l-a depăşit, de tipul celui ilustrat de Spencer. 

„Formă şi fond”, în „Rampa nouă ilustrată”, nr. 393, 18 ianuarie 1919; 
reprodus în E. Lovinescu, Opere, ediţie critică de Al. George şi Maria Simio- 
nescu, Editura Minerva, Bucureşti, vol. VIII, 1989, p. 120. Un autor repre- 

edificat în această privinţă. Nu e nicio contradicţie între a pleda pentru 
utilitatea mediocrităţii (a formei care poate stimula fondul) şi a pleda, pe 
de altă parte, pentru rolul individualităţii creatoare excepţionale; dacă 
prin capetele luminate se produc şi se propagă cu adevărat invențiile, 
rolul mediocrităţii este de a întreţine o fertilitate a mediului. 
Posibile surse ale teoriei simulare-stimulare sunt de găsit în teoriile 
politice ale lui Leon Gambetta!, în cele literare ale lui Ferdinand 
Brunetiere?, iar în spaţiul românesc, în opinii exprimate anterior de 


zentativ pentru mediocritatea fertilă ar fi Alecsandri: „Alecsandri exprimă cel 
mai bine totalitatea poporului nostru, pentru că orice totalitate e mijlocie”, 
„Literatura şi critica noastră”, 1906; reprodus în E. Lovinescu, Opere, ed. cit., 
vol. I, 1982, p. 38. Tot aici, Eminescu apare, în schimb, via Schopenhauer, în 
ipostaza geniului inaderent la contemporaneitate, care mai degrabă antici- 
pează, decât modelează ori se lasă modelat de mediu. 
1 Am descoperit această filiaţie mai mult decât plauzibilă într-un studiu al lui 
Daniel Barbu, „Istoricismul maiorescian şi interpretarea literară a politicii”. 
Bazându-se pe lucrarea lui Claude Nicolet L'idée r&publicane en France, 1789-1924 
(1994), Barbu arată că Léon Gambetta „a dat soluţia politică fondatoare a celei 
de-a I-a Republici: «C'est la forme qui entraîne le fond». Un ecou al acestei 
confruntări de idei ce rezumă, în fond, opoziţia — centrală în filosofia politică 
modernă -— dintre dreptul natural şi istoricism s-a prelungit până în cultura 
politică românească” (Politica pentru barbari, op. cit., p. 85). Numele lui Lovinescu 
nu apareînsă citat decât o dată în acest studiu, pentru o caracterizare făcută lui 
Maiorescu, fără legătură cu teoria formelor fără fond. Conform altor surse, 
Gambetta ar fi afirmat: „J'estime que la serie progressive de ces réformes 
sociales dépend absolument du regime et de la réforme politiques et c'est pour 
moi un axiome en ces matières que la forme emporte et résout le fond” 
(L. Gambetta, Discours et plaidoyers politiques, rassemblés par Joseph Reinach, 
Paris, Charpentier, 1881, vol. I, 432, citat apud Dontenwille-Gerbaud Aude, 
„La réception du « programme de Belleville »”, sursa: http://www .afsp.info/ 
congres2011/sections-thematiques/st32/st32dontenwillegerbaud.pdf). În româ- 
neşte, spusele lui Gambetta ar suna aşa: „Cred că sporirea acestor reforme 
sociale depinde în mod absolut de regim şi de reforma politică, iar faptul că 
forma poartă şi împlineşte fondul are pentru mine statut de axiomă”. 
Ferdinand Brunetitre, Etudes critiques sur l'histoire de la littérature française, 
Veéd., vol. V, Hachette, Paris, 1893, cap. „La Reforme de Malherbe et 
évolution des genres”. Brunetière remarcă aici utilitatea scriitorilor mediocri, 
ca Malherbe, capabili de o mai mare adaptare la mediu decât scriitorii 
excepționali sau geniali. 


N 

George Panut. Ideea survenise mai devreme, la Hegel, într-o formă 
suficient de sibilinică pentru a nu genera o posteritate explicită, dar care, 


1 Autor al unui articol de tinerețe în care combătea teoria lui Maiorescu asupra 
formelor fără fond, expusă într-o conferinţă, articol despre a cărui existenţă 
Lovinescu e informat, aşa cum se poate deduce din capitolul rezervat fostului 
junimist în T. Maiorescu şi contemporanii lui (vol. II, 1944). Nu se poate stabili 
totuşi dacă Lovinescu a avut acces la articolul cu pricina, apărut într-o publicaţie 
obscură din laşi, sau dacă se bazează pe memoriile lui Panu din Amintiri de la 
Junimea din laşi, unde se face şi o mică descriere a contextului apariţiei 
articolului cu pricina, fără a se preciza şi numele publicației- vezi George Panu, 
Amintiri de la Junimea din laşi [1908-1910], ediţie şi prefaţă de Z. Ornea, Editura 
Polirom, laşi, 2013, p. 49. Modul în care Panu combate, chiar şi în Aminhiri..., 
teoria maioresciană, pare emblematic pentru filosofia liberală autohtonă a 
sfârşitului de secol XIX şi început de secol XX; deşi ideile sunt mult mai simplist 
ambalate decât în demonstraţia lui Lovinescu din Istoria civilizației..., 
respingerea lui Maiorescu se produce în baza aceluiaşi „realism” pretins opus 
logicii goale (carenu trebuie confundatăînsă cu raționalismul): „Ca logică şi ca 
observaţii scurte, de fapt, tot ce spunea dl Maiorescu era exact, dar ca doctrină 
lucrul era falş. [...] Concepţiile doctrinare politice, mai ales cele care sunt 
produsul gândirei filosofice, cu toate că au caracterul riguros ştiinţific, sunt falşe 
când cauţi a le aplica la societate, care este un corp viu, în vecinică mişcare, a 
cărui viaţă e compusă din mii şi mii de elemente, care are resorturi ascunse de o 
putere de expansiune gigantică, care conţine comori de putere şi de vigoare 
latentă, pentru care o formă goală, o ocazie, este destul pentru ca să se 
manifesteze cu o forţă de improvizație necalculabilă. [...] Când ni se vorbeşte de 
formă şi fond, se scapă din vedere un proces foarte real. Un fond poate nu are 
nevoie de o formă, dar o formă are nevoie de un fond şi forma aduce de multe 
ori fondul” (George Panu, op. cit., pp. 290-291; vezi şi pp. 286-287). Tot înaintea 
lui Lovinescu, marxistul Dobrogeanu-Gherea se văzuse nevoit şi el să remarce 
utilitatea formelor stimulatoare de fond în cazul românesc: „În ţările înaintate 
capitaliste, formele sociale urmează fondului social, în ţările înapoiate, fondul 
social e acela care urmează formelor sociale”, primele imitate fiind, cum 
susținea şi Lovinescu contralui Tarde, „formele superficiale: portul, manierele, 
lustrul, pe urmă cultura, instituţiile politice, juridice, moravurile” şi, în cele din 
urmă, standardele economice („Asupra socialismului în ţările înapoiate”, 1911; 
reprodus în Constantin Dobrogeanu-Gherea, Opere complete, ed. cit., vol. V, 
1978, pp. 45-46). În aceeaşi logică în care Lovinescu insista asupra utilității 
asumării formelor promovate de liberali (pentru consolidarea capitalismului 
autohton şi a relaţiilor aferente), Dobrogeanu-Gherea spera ca formele 
occidentale importate să ajute la construirea cadrului favorabil introducerii 
socialismului, adică în primul rând a unei economii capitaliste, care să creeze 

citită retroactiv, după Gambetta şi alţii care vor fi manipulat-o în scopuri 
politice, legând-o de evenimente concrete, pare o bornă importantă în 
traiectoria conceptului. Urmărind, în mai multe faze ale gândirii sale, 
relaţia dintre filosofie (sau cunoaştere) şi realitate (sau ceea ce este), Hegel 
decretase că „[d]iferența formală este [...] şi o diferență reală. Această 
cunoaştere este atunci ceea ce produce o nouă formă de dezvoltare”!. 
Teoria imitaţiei integrale şi cea a formelor generatoare de fond sau 
a simulării-stimulării au devenit, aşadar, la E. Lovinescu, device-ul apt să 
respingă asalturile adversarilor de varii orientări, care contestau dreptul 
de cetate al modernităţii burghezo-liberale fără ca, nota bene, să conteste 
ideea de progres (de aceea nu trebuie uitat, dintre meritele lui 
Lovinescu, acela de a fi văzut şi în tradiţionalism un evolutionism, 


fundamentele luptei de clasă. Liberalii români şi socialiştii — nu doar „generoşii” 
care „trădaseră” la 1899, rupând Partidul Social-Democrat al Muncitorilor din 
România, intrând în Partidul Liberal şi susţinându-l pe Ion I.C. Brătianu (între 
ei, C. Stere şi G. Ibrăileanu), ci şi cei care au ţinut să-şi servească obiectivele 
distingându-se, mai departe, detabăraliberală, organizaţi, începând cu 1910, în 
Partidul Social Democrat Român (printre aceştia numărâdu-se Gherea, 
I.C. Frimu şi Christian Racovski) — îşi descoperă astfel puncte comune, măcar în 
stadiul diagnozelor (conservatorii pot fi şi ei cooptați în acest consens asupra 
precarităţii „stării de fapt” generate de lipsa polivalentă a unui fond autohton). 
Diferenţele se conturează abia când se trece la etapa imaginării soluţiilor politice 
practice pentru depăşirea acestei „stări de fapt”. 

1 Apud Karl Löwith, op. cit, p. 66, care tălmăceşte în felul următor: „cunoaşterea 
filosofică a conţinutului substanţial al epocii are loc, desigur, în spiritul 
timpului căruia îi aparţine, depăşind-o astfel numai «formal», ca o cunoaştere 
obiectivă. Dar în acelaşi timp, odată cu această cunoaştere despre ea, care o 
depăşeşte, este postulată şi o diferenţă care duce la o dezvoltare ulterioară: 
diferența «dintre cunoaştere şi ceea ce este». De aici rezultă posibilitatea şi 
necesitatea avansării unor noi disensiuni atât în filosofie, cât şi în realitate.[...] 
Prin forma sa liberă, cunoaşterea revoluţionează şi conţinutul substanţial. 
Filosofia care se încheie devine locul de naştere al spiritului care tinde ulterior 
la o nouă configurație, reală”. Aşadar filosofia precedă realitatea. Dar nu ea o 
şi pune în act: abia spiritul este artizanul a ceea ce este; filosofia apare doar ca 
„adjuvant” al spiritului. Afirmația lui Hegel e suficient de ermetică încât să 
permită şi să interzică totodată traducerea ei în logica formei care generează 
fondul (un fond economic şi sociopolitic concret) la Gambetta sau la 
Lovinescu, măcar pentru simplul fapt că la Hegel forma n-are conotaţia 
peiorativă de simulacru pe care a dobândit-o în discursul politic. 

disociindu-l de spiritul fixist antic şi medieval, de „«imobilitatea» sacră 
de odinioară”!: „În faţa noilor idei revoluţionare, concepţia aproape 
mistică a unui conservatism, în care instituţiile îşi scot forţa din 
imobilitate, nu se mai putea susţine [...] Spiritul de reacțiune avea să ia, 
însă, cu timpul caracterul ştiinţific al tradiţionalismului cultural şi al 
evoluţionismului biologic” — IC, 126). 

Adversarii teoriei imitaţiei integrale sunt împărţiţi de Lovinescu în 
două tabere: pe de o parte sunt tradiţionaliştii sau cei convinşi de 
existența unui fond naţional care opune rezistență importurilor de 
modele străine, iar pe de alta, conservatorii şi materialiştii socialişti sau 
marxişti. 

Tradiţionaliştii în sens restrâns, de la Mihail Kogălniceanu şi 
Eminescu la sămănătoristul N. lorga, aceia care nu pot accepta o 
inovaţie fără a-i găsi în istoria neamului sau a „rassei” o tradiţie 
compatibilă (comportament redus de Lovinescu tot la tipologia imitaţiei 
— o „imitație a trecutului”, la finalul volumului al treilea al Istoriei 
litera turii române contemporane vorbindu-se de „sincronismul anacronic” 
reprezentat de literatura sămănătoristă), pierd rapid statutul de adver- 
sari redutabili prin incapacitatea de a livra, după toate legile ştiinţei, un 
„corpus” credibil al tradiţiei româneşti. Ei sunt somaţi să iasă „din faza 
romantică a regretului sau agresivă a criticii” şi să „păşească în faza 
pozitivă a cercetării strict ştiinţifice. Aşteptăm deci de la toți cunoscătorii 
trecutului nostru să ne dea un adevărat corpus al vechii culturi româneşti 
[...] pentru a constata cu preciziune ce a ignorat sau disprețuit pe 
nedrept prezentul”, fiindcă „[o] doctrină tradiționalistă nu poate pleca, 
în mod ştiinţific, decât de la prezenţa unei tradiţii de viaţă naţională”, or, 
„[slub influența turcească şi fanariotă”, „poporul român nu s-a putut 
dezvolta în forme proprii şi a fost deviat de la virtualităţile rasei sale” şi 
atunci „[c]u o astfel de formaţie istorică, tradiționalismul român e lipsit 


1 De altfel, nicio ideologie tradiționalistă autohtonă nu avea în proiect vreo 
formă de „Restauraţie”; ele împărtăşeau cu moderniştii de tipul lui Lovinescu 
şi cu materialiştii ideea coabitării cu puterea (reformismul) ori ideea de 
schimbare. Diferenţele ţineau de agentul imaginat la originea schimbării: 
orăşeanul (dar care? burghezul sau proletarul?; dar care burghez? negustorul, 
funcţionarul, industriaşul sau finanţistul? etc.) vs ţăranul (dar ce tip de ţăran? 
micul proprietar, „neociobagul” sau aşa-numitul burghez rural? etc.). 

de bază” — IC, 334-335). E vorba de o bază în primul rând ştiinţifică, de 
unde şi ridiculizarea tradiţionalismului ca „evoluţionism ştiinţific aplicat 
neştiinţific [...] o puternică armă de luptă a inadaptabililor împotriva 
mersului firesc al societăţii noastre” (IC, 340). A contat, în respingerea 
pretențiilor de întemeiere ştiinţifică a tradiţionaliştilor, şi conştientizarea 
faptului că tradiţionalismul era el însuşi un produs de import — 
Lovinescu îi deconspiră o sursă în „naționalismul integral” al lui Charles 
Maurras!, aşa cum reproşează conservatorilor fidelitatea faţă de alte 
ideologii ale Vestului, de şcoală britanică sau germană: cei care acuzau 
imitaţia erau, aşadar, la rândul lor, descoperiţi ca imitatori; problema se 
reducea la un turnir al ideologiilor străine, nu la o reală competiţie cu 
fondul autohton. Ca atare, singurii adversari redutabili pe care-i 
recunoaşte teoria imitaţiei integrale şi a formelor generatoare de fond 
rămân conservatorii şi marxiştii, graţie faptului că împărtăşesc cu 
Lovinescu premise considerate de acesta mai solide din punct de vedere 
ştiinţific: premisa absenței fondului naţional (inclusiv prin raportare la 
istorie şi religie, ca mărci tradiţionale ale fondului naţional: trebuie 
precizat aici că şi conservatorii junimişti, şi marxiştii sunt spirite laice, 
unele declarat atee?) şi premisa necesităţii influenţei externe, fie în 
problematici instituţional-culturale, fie în acelea strict economice. 
Cealaltă tabără ostilă teoriei imitaţiei integrale este, deci, binomul 
format din conservatorii junimişti (corect distinşi de tradiționalişti, în al 
doilea volum al Istoriei civilizației... prin faptul că nu cred în existenţa 


1 Vezi Istoria literaturii române contemporane, vol. I, Evoluţia ideologiei literare 
(1926), ultimul capitol. 

2 Cf. George Panu, op. cit, unde junimiştii apar deseori ca ireligioşi („epicu- 
riani”, „liber-cugetători”, p. 235, passim), aspect evident şi în unele poziţii ale 
lui Maiorescu ostile amestecului Bisericii în programul public de educaţie; în 
acelaşi sens al desconsiderării elementelor ţinând de un aşa-zis fond naţional 
sau tradiţional, vezi şi lupta „Junimii” pentru o lingvistică şi o istoriografie 
naţională demitizate, dezbărate de clişeele naţionalismului de cabinet 
propagat de Şcoala Ardeleană. Prin comparaţie, cum atestă şi Amintirile... lui 
Panu, programul de emfatizare a cauzei naţionale promovat de liberalii 
brătienişti a apelat la o adevărată strategie de exploatare a diferenţelor etnice 
şi religioase, însoţite de un cult tactic al moştenirii Şcolii Ardelene („bărnuţis- 
mul”) şi culminând cu antisemitismul devenit subiect de critică pentru juni- 
mistul P.P. Carp. 

unui fond naţional care să necesite adecvarea formelor importate la el, ci 
doar în dobândirea lui viitoare, într-un proces de evoluţie lentă şi 
organică!) şi materialiştii marxişti/ socialişti/ poporanişti de tipul 
Dobrogeanu-Gherea şi Ibrăileanu (acesta din urmă autor al frazei 
„Românii, care n-au creat aproape nimic, au împrumutat aproape tot”?), 
care ajung să constate şi ei contrastul autohton dintre existenţa unor for- 
me de civilizaţie burgheze şi fondul semi-feudal al societăţii românești’. 


1 Pentru definirea conservatorismului, Lovinescu îl invocă însă pe Herbert 
Spencer - o referinţă ostilă, cum am văzut, principiilor lui Tarde — cu Principles 
of Sociology, citată după ediţia franceză: „Imitaţia trecutului este o formă 
atenuată a imutabilităţii, cerută de instinctul de conservare [...] «După cum, 
scrie Spencer, diferitele acte ale corpului viu îşi au ca scop comun conservarea 
lor, tot aşa diferitele organe au fiecare scopul de a se conserva intacte. În 
acelaşi chip, după cum într-o societate conservarea existenţei sale este scopul 
acţiunilor sale combinate, tot aşa e adevărat că diferitele sale clase [...] au 
fiecare ca scop principal de a se conserva ...»” (IC, 324). Revenind la Spencer, 
Lovinescu pare să fi trădat aici moştenirea anti-holistă a lui Tarde, de dragul 
unei soluţii cu mai mare potenţial polemic, care echivala conservatorismul cu 
un „egoism social” (soluţie propagată în epocă de Felix Le Dantec, un 
gânditor din tradiţia biologismului lamarckian, în lucrarea L'Egoisme, base de 
toute société, amintită de Lovinescu în Istoria civilizației. ..). 

G. Ibrăileanu, Spiritul critic în cultura românească [1909], reprodus în 

G. Ibrăileanu, Opere, ed. cit., vol. I, 1974, p. 8. 

3 Dobrogeanu-Gherea adânceşte reflecția de sursă maioresciană asupra formelor 
fără fond ducând-o însă într-o direcție nepreconizată de conservatorismul 
junimist: „decalajul” dintre „forme” şi „viața reală” sau dintre „starea 
formală-legală” şi „starea reală” este incriminat de Gherea în mai multe scrieri 
ale sale, de la „D-l Panu asupra criticei şi literaturii” (1896) până la Neoiobăgia 
(1910) şi „Asupra socialismului în țările înapoiate” (1911). Totuşi, tot el 
creditase şi acţiunea catalitică a formelor sociale, care ar premerge naşterea 
fondului în ţările mai puţin dezvoltate, gest prin care continua să parieze, 
împotriva unui C. Stere, pe utilitatea acţiunii socialiştilor în România începu- 
tului de secol XX. Cum reuşeşte Gherea să fie aparent maiorescian şi totodată 
lovinescian avant la lettre, expunându-se criticilor care vedeau în teoria formei 
care precedă fondul un argument suficient pentru a-i retrage calitatea de 
gânditor marxist? În primul rând, „formele” sau instituţiile burgheze la care 
se referă Gherea în „Asupra socialismului...” au o calitatemai abstractă decât 
cele din discursul lui Maiorescu, care se limitase la invocarea unor instituţii 
concrete ca şcoala, universitatea, conservatorul etc. La Gherea, formele fără 
fond sunt drepturile şi libertăţile garantate în „marea cartă burgheză” a 

Atitudinea materialiştilor nu putea fi, în acest caz, activă, ci expectativă, 
în logica evoluţiei graduale (sau prescurtate), care să suscite baza şi apoi 
suprastructura vieţii sociale. Singurul activism pe care-l concepe 
Ibrăileanu, de pildă, este filtrarea critică a importului de forme („a 
importa numai ce e necesar”). 

Plecând de la problematica imitaţiei, gândirea economico-politică 
a lui Lovinescu şi a unor C. Dobrogeanu-Gherea, Ştefan Zeletin!, 


Declarației Drepturilor Omului şi ale Cetăţeanului, care, după el, n-ar fi avut în 
societatea românească dintre cele două secole decât o existenţă decorativ- 
mimetică, spre deosebire de Vest, unde burghezia se zbătuse acerb pentru 
obţinerea lor. Pe de altă parte, Gherea nu contestă existenţa unui fond 
economic şi social eminamente capitalist în societatea românească de la finele 
secolului al XIX-lea şi începutul secolului următor, dimpotrivă, acest decalaj 
dintre drepturile legale şi drepturile reale îl vede instalat într-o lume 
românească deja capitalistă (vezi „Asupra socialismului în ţările înapoiate”, în 
op. cit, pp. 49-51). Care este atunci obiectul criticii lui Gherea când 
incriminează contrastul dintre fondul şi formele din societatea capitalistă 
autohtonă? Nimic altceva decât comportamentul burgheziei locale care, în loc 
să consolideze capitalismul, îl slăbeşte prin protecţionism sau „naţionalism” 
(îbid., p. 61) şi, pe de altă parte, prin refuzul de a-şi îndeplini menirea istorică 
de apărătoare a drepturilor cetăţeneşti, lăsată în seama socialiştilor. Ce 
constată Gherea este că mersul înainte al societăţii româneşti - pe drumul 
capitalismului — spre socialism e împiedicat tocmai de cea care se presupune 
că ar fi trebuit să-l susțină, burghezia autohtonă. Refuzând emanciparea 
muncitorimii şi ţărănimii, aceasta nu face, însă, decât să conserve, în propriul 
interes, paradigma feudală (ibid, pp. 61-71). În sumă, liberalo-burghezii şi 
social-democraţii au, la Gherea, scopul comun al „largii dezvoltări capitaliste” 
a ţării, care nu e, desigur şi scopul lor final, primii urmărind să-şi consolideze 
statutul de clasă dominantă, iar ultimii ţintind debarcarea acesteia, în 
contextul unei lupte de clasă realizabile doar prin emanciparea muncii şi 
debarasarea de remanenţele feudalismului. Din acest punct de vedere, minus 
scopul final, tipologiile argumentative ale lui Gherea şi Lovinescu comunică 
perfect: ambii speră ca formele sociale să fie urmate de fondul social şi ca 
burghezia să-şi onoreze statutul, atât în plan economic, cât şi în cel politic şi 
social. Acelaşi argument al formelor care generează fondul îi e util lui Gherea 
pentru întreţinerea militantismului pro-socialist, iar lui Lovinescu pentru 
confirmarea/ conservarea statutului de clasă dominantă a burgheziei, singura 
considerată modernă şi în ton cu realităţile occidentale. 

1 „Revoluţia burgheză în România”, art. cit., dar şi volumul din 1925, Burghezia 
română. 

G. Ibrăileanu! se intersectează în diferite aspecte fără să se suprapună. 
Chiar şi materialiştii/ socialiştii/ marxiştii? români au divergențe de opi- 
nii, de proiecte şi de soluţii. Totuşi, teoriile idealiştilor şi ale materia- 
liştilor ajung să comunice la E. Lovinescu, chiar dacă parţial, gândirea sa 
etalând, de pildă, o serie de locuri comune îndeosebi cu vederile lui 
Dobrogeanu-Gherea, în puncte care, în schimb, îl despart pe acesta de 
Zeletin sau de Ibrăileanu. Unde se intersectează şi unde se despart pers- 
pectivele acestor gânditori în teoretizarea statutului burgheziei române, 
a capitalismului şi a democraţiei autohtone? 

Lovinescu susţine, ca şi Dobrogeanu-Gherea, Ibrăileanu şi Zeletin, 
că civilizaţia modernă autohtonă are la bază o influenţă externă: doar că 


1 De la pleiada articolelor cu caracter sociopolitic din ultimul deceniu al 
secolului al XIX-lea şi începutul secolului al XX-lea (începând cu „Darwinism 
social” şi „Burghezism inconştient”, ambele din 1892 etc.), de o notabilă fide- 
litateîn raport cu doctrina marxistă şi cu internaţionalismul luptei de clasă, şi 
până la studiul Spiritul critic în cultura românească şi la cotitura poporanistă din 
primii ani ai secolului al XX-lea, marcată de ingerinţa cultivării specificului 
naţional — traseu care trădează abandonarea perspectivei universaliste a 
marxismului şi căutarea unei soluţii cât mai particular adecvate contextului 
românesc. 

2 Adopt o astfel de indecizie terminologică fiindcă suprapunerea acestor noţiuni 
nu e dezirabilă în cazul autorilor români invocaţi şi nici posibilă, ţinând cont 
de inevitabilul decalaj dintre modul în care se imaginează ei în raport cu 
doctrina lui Marx şi felul în care apar în viziunea altora (atât a contem- 
poranilor lor, cât şi în optica cercetătorilor de azi) şi ţinând cont, în plus, de 
prefacerile ideologice survenite în biografia lor intelectuală. Ibrăileanu, de 
pildă, continuă să fie materialist şi în faza lui poporanistă, însă raţiunile 
revendicării de la Marx devin tot mai obscure odată cu promovarea ideii de 
stat agrar, în care proiectul industrializării trece în plan secund. Cât despre 
Zeletin, materialismul ori determinismul său poate fi cu temei calificat drept 
marxist, chiar dacă autorul se desparte în unele privinţe de judecăţile lui Marx 
şi chiar dacă — prin asidua citare a lui W. Sombart, îndeosebi cu Der moderne 
Kapitalismus — a fost considerat, pentru mai multă rigoare, sombartian (vezi 
Valeriu V. Bădiceanu, Ștefan Zeletin, doctrinar al burgheziei româneşti, Tipografia 
„Universul”, Bucureşti, 1943). În orice caz, relevant în cazul discutabilei 
încadrări ideologice a determinismului lui Zeletin (care a fost considerat şi 
ideolog al liberalismului, şi socialist) este faptul că, pentru el, „metoda” 
urmată, între alţii, de Marx şi de succesorii săi, este una de neocolit pentru 
„oricine are respectul realităţii sociale” (Burghezia română, op. cit., p. 31). 

Lovinescu pune în prim-plan influenţa ideologică, iar Dobrogeanu-Gherea, 
Ibrăileanu şi Zeletin, pe cea economică. Diferenţa dintre Gherea şi 
Ibrăileanu, pe de o parte, şi Zeletin, pe de alta, e că primii doi continuă 
cazuistica formelor fără fond (în sintonie cu junimiştii evoluţionişti- 
organicişti) acuzând formalismul unor importuri din Vestul burghez şi 
capitalist, împrumuturi care nu şi-au creat corespondente reale în socie- 
tatea românească, în vreme ce Zeletin, acuzând perpetuarea teoriei for- 
melor fără fond atât în tabăra conservatoare, cât şi la socialiştii autoh- 
toni!, e convins că factorii economici externi (în speţă, relaţiile comer- 
ciale cu Anglia) au dus la crearea factorilor economici interni şi implicit 
a unui capitalism autohton real (mai întâi de tip comercial, apoi 
industrial şi financiar). Asta înseamnă că, sub impulsul capitalismului 
global, fondul economic intern a determinat naşterea burgheziei naţio- 
nale?, predeterminând implicit ideologiile importate din afară, altfel 


1 Vezi Burghezia română, op. cit, pp. 27-28, 98-99 şi passim. 

2 Nu trebuie pierdut din vedere faptul că, pentru unii istorici, „viaţa” burgheziei 
nu e totuna cu „viaţa” capitalismului, în diferitele lui accepţii şi stadii, şi nici 
cu originile lui. Aşa cum există teorii care identifică germenii capitalismului în 
primele relaţii comerciale din istorie, altele îi identifică în sectorul de 
producţie agrar, contestând locul comun care leagă esenţa capitalismului de 
mediul burghez. Studiile cercetătoarei americane Ellen Meiskins Wood pro- 
blematizează intensiv acest aspect (vezi Originile capitalismului [1999], tradu- 
cere şi prefaţă de Veronica Lazăr, Editura Tact, Cluj-Napoca, 2015). Zeletin se 
înscrie în aceeaşi linie de gândire: atunci când critică marxismul „reacţionar” 
al lui Gherea, pretinde că esenţa capitalismului nu trebuie redusă la „modul 
de producţie”, cum făcuse Gherea, adică la parametrii industrializării, şi că 
existenţa unui capitalism comercial e suficientă pentru a confirma pertinenţa 
grilei materialiste „de la fond la formă” în cercetarea originilor burgheziei 
româneşti (el trimite în acest sens la volumul al treilea din Capitalul, partea I, 
cap. XX, unde găseşte argumente pentru invalidarea teoriei gheriste a 
formelor burgheze „deşarte şi mincinoase”, imaginată în continuarea teoriei 
junimiste a formelor fără fond — vezi Burghezia română, op. cit, pp. 29-32). 
Totuşi, aşa cum am arătat într-o notă anterioară, instituţiile (sau formele) 
burgheze a căror inconsistenţă o reclamase Gherea priveau nu atât un aspect 
sau altul al economiei de tip capitalist, cât mai ales problematica democraţiei 
şi a drepturilor cetăţeneşti, în lipsa cărora Gherea îşi rezervase dreptul de a 
decreta o „stare de fapt” de tip semi-feudal. Dar Zeletin însuşi admisese că 
faza capitalismului mercantil (proprie încă societăţii româneşti de la finele 
secolului al XIX-lea) coabitează dificil cu democraţia, aducând în discuţie 

spus, baza şi-a creat suprastructura, iar instituţiile burgheze au fost 
impuse de dinamica fondului economic!. Din acest punct de vedere, prin 
refuzul de a se situa în cadrele teoriei formelor fără fond şi a derivatelor 
ei, Zeletin se desparte radical atât de determinismul socialiştilor 
autohtoni (principial antiliberali), cât şi de idealismul lovinescian (totuşi 
filoliberal). El va fi un adversar redutabil pentru teoria formelor 
generatoare de fond — însă numai în ce priveşte explicarea procesului 
formării burgheziei române, nu şi a finalităţii, căci, la urma urmei, şi 
Lovinescu, şi Zeletin arată — împotriva socialiştilor — că rolul istoric al 
burgheziei nu s-a încheiat. 

Cu socialiştii şi cu poporaniştii, Lovinescu împărtăşeşte, în linii 
mari, exact ceea ce refuză să împartă cu Zeletin: moştenirea teoriei 
formelor fără fond, dar se desparte de ei acolo unde se întâlneşte cu 
autorul Burgheziei române: rostul mizării pe burghezie ca agent valid în 
istoria prezentă. De acord în privinţa existenței unui contrast între for- 
mele împrumutate şi fondul cu realizare mai lentă, Lovinescu, Dobro- 
geanu-Gherea şi Ibrăileanu au aşteptări diferite de la acest fond: 
Lovinescu continuă să parieze pe burghezie, în vreme ce ultimii doi au 
deja în vedere o societate post-burgheză, în drum spre socializarea pro- 
prietăţii via capitalism şi proletarizare (Gherea) sau spre orizontul unui 


inerenţa „pseudo-democraţiei” şi necesitatea unei „dictaturi inteligente” 
patronate de oligarhia liberală. 

1 În punerea în paralel a opiniilor materialiste şi idealiste în discuţia despre 
formă şi fond, nu trebuie pierdut din vedere faptul că, deşi reflectă şi opiniile 
lor asupra prezentului, Lovinescu şi Zeletin (în primele capitole ale Burgheziei 
române) fac în primul rând operă de istorici ai burgheziei române, având în 
vedere perioada anterioară lui 1866, în vreme ce la Gherea şi la poporanişti 
problematica contrastului dintre formă şi fond priveşte îndeosebi contempo- 
raneitatea, în aspecte dintre cele mai frapante (răscoala de la 1907). De aceea, 
dinamica „forme” vs „fond” din discursul lui Maiorescu, Gherea, Lovinescu 
sau Zeletin trebuie racordată la epoca vizată de acest discurs. În cazul lui 
Lovinescu, ideologia care precedă geneza fondului economic şi a relaţiilor 
sociale de tip capitalist e un caz particular al teoriei formelor stimulatoare de 
fond, specific condiţiilor dintre 1848-1866; mai departe, este implicit faptul că 
acțiunea formelor stimulatoare de fond se continuă, într-o altă vârstă a 
burgheziei autohtone, şi în momentul scrierii Istoriei civilizației... sau a Istoriei 
literaturii..., justificând programul unui critic şi al unui istoric militant pentru 
sincronizare, dar, totodată, şi protector al valorilor obținute prin această luptă. 

stat agrar (poporaniştii G. Ibrăileanu şi C. Stere, odată ajunşi la concluzia 
că adevărații actori ai schimbării sociale nu pot fi, pe teren autohton, 
proletarii, ci țăranii). Pe de altă parte, acceptarea faptului că există un 
contrast între formele importate şi fondul autohton se face cu umori 
diferite: Lovinescu e optimist, prin teoria formelor generatoare de fond, 
şi continuă să pledeze cauza politicii liberale acuzate de existenţa acelui 
contrast, în vreme ce grupul Dobrogeanu-Gherea-Ibrăileanu-Stere caută 
soluţii alternative: primul reiterându-şi pesimismul în privinţa proiec- 
tului gestionat de liberalii autohtoni, nefavorabil emancipării majorităţii 
populaţiei, formate din ţărani şi muncitori, ceilalţi doi având o altă 
viziune asupra liberalismului decât cea axată pe capitalul industrializant 
şi urbanizant. Optimismul îl apropie însă pe Lovinescu de materialistul 
cu vederi mai puţin atinse de scepticism, Zeletin, pentru care schema lui 
Marx rămânea perfect validă şi în peisajul economico-sociopolitic autoh- 
ton. Aşa că, dacă diferă de Zeletin în ce priveşte explicarea genezei bur- 
gheziei româneşti (prin primatul influențelor ideologice, nu economice) 
şi prin asumarea existenței unui decalaj între forme şi fond (pe care 
Zeletin îl respinge nevăzând, ca Maiorescu şi Gherea, „nicio contradicţie 
între starea de fapt şi cea de drept: baza ei economică de fapt e vastul 
aparat de circulaţie capitalistă”!), Lovinescu convine, alături de Zeletin, 
măcar asupra unui punct, deloc lipsit de relevanţă: într-un fel sau altul, 
ideologia primând asupra economicului sau invers, am ajuns să avem o 
burghezie română, iar mersul firesc al ţării se întâmplă aşa cum dictează 
capitalismul, dinspre mercantilism spre industrializare ş.a.m.d?. 


1 Ştefan Zeletin, art. cit., apud IC, 178. 

2 De realitatea că, într-un punct sau altul, cu toate evidentele deosebiri, vederile 
lui Lovinescu şi Zeletin ajung totuşi să se intersecteze va fi ţinut cont şi 
C. Rădulescu-Motru atunci când a criticat lucrările celor doi autori în 
„Ideologia revoluţionară în cultura română”. Alura hegeliană a cadrului de 
discuţie, comună lui Lovinescu şi Zeletin (o teză căreia îi urmează o antiteză), 
şi optica triumfalistă („revoluţionară”) sau măcar încrezătoare în destinul 
burgheziei române via industrializare (Lovinescu) şi oligarhia mercantilistă şi 
apoi financiară (Zeletin) fusese pentru Rădulescu-Motru un motiv suficient 
pentru a introduce în aceeaşi categorie „viciile” celor două lucrări şi a le 
opune critica sa din perspectiva personalismului (care, în siaj maiorescian, 
promovează valoarea individuală înaintea celei colective sau abstracte, 
conform principiului: lucrătorul de elită naşte capitalul, nu invers). 


62 


Modernitatea politică şi literară în gândirea lui E. Lovinescu 


La materialişti Lovinescu se raportează prin două strategii: una 
care atacă pertinenţa analizei marxiste în sine cu aplicaţie la situaţia 
românească (prin asertarea preeminenţei ideologicului asupra econo- 
micului, opunând, deci, determinismul ideologic determinismului eco- 
nomic) şi alta prin care atacă chiar loialitatea faţă de Marx a mate- 
rialiştilor autohtoni. Marxiştii noştri nu doar că n-ar avea motive să fie 
marxişti (căci teoria marxistă păcătuieşte, după Lovinescu, prin 
reducţionismul ei economic), dar ei nici nu pot fi descrişi ca atare: 
Dobrogeanu-Gherea ar ieşi din parametrii gândirii marxiste atunci când 
constată că între bază şi suprastructură nu există corespondenţă (con- 
statarea „celor două stări” contrastante, de formă şi de fond, „reprezintă 
o contradicţie cu spiritul teoriei marxiste” — IC, 177 — argument invocat 
şi de Zeletin), Zeletin ar perora angelic în raza unui marxism ideal, fără 
să observe inexistenţa unor relaţii autentic capitaliste la originea 
burgheziei româneşti, iar Ibrăileanu şi Stere s-ar despărţi de Marx prin 
faptul că ajung să parieze pe ţăran, nu pe proletar („Pe când marxismul 
vede în ţăran un duşman, poporanismul, dimpotrivă, vede într-însul 
elementul principal al societăţii viitoare” — IC, 210; „A întoarce spatele 
oraşului pentru a te uita la sat înseamnă a proceda reacţionar”, popo- 
ranismul fiind o „ideologie marxistă fără aderenţă organică” — IC, 213). 
A descrie marxismul în termeni de „reacţiune” (IC, 178)! — ideea nu-i a 
lui Lovinescu, vine de la Zeletin, care-i catalogase astfel pe materialiştii 


1 De altfel, autorul Neoiobăgiei, critic la adresa reformelor populiste 
(poporaniste), îi apare lui Sorin Alexandrescu drept un „populist maximalist, 
mai aproape de liberali, decât de marxişti (revoluţia socială devine un pur 
orizont de aşteptare nespecificată) şi de populiştii minimalişti, precum Stere” 
(„Populism şi burghezie”, în Privind înapoi, modernitatea, op. cit, p. 115). 
Apropo de disconfortul încadrării juste a unuia sau a altuia dintre marxiştii şi 
socialiştii noştri de care vorbeam mai sus (vezi p. 59, nota 2), acelaşi 
Dobrogeanu-Gherea care îi pare lui Alexandrescu un populist mai apropiat de 
liberali este, într-un studiu recent, re-calificat drept un marxist autentic — vezi 
Andrei State, „Constantin Dobrogeanu-Gherea”, în Plante exotice. Teoria şi 
practica marxiştilor români, coord. Alex Cistelecan şi Andrei State, Editura Tact, 
Cluj-Napoca, 2015, pp. 9-41, unde până şi spinoasei problematici a tratării 
economiilor de tip agrar precapitalist— care ar fi îndepărtat, după unii, interpre- 
tarea din Neoiobăgia de premisele unei abordări ortodox marxiste — îi sunt desco- 
perite rădăcini în Marx, în partea a doua a volumului al treilea din Capitalul. 

tot mai puţin convinşi de posibilitatea aplicării metodei marxiste pe 
teritoriul românesc — e un procedeu subtil de ridiculizare, dar, pe de altă 
parte, denotă şi confortul celui care constată că gânditori de varii 
formaţii sunt obligaţi să revină la teoria decalajului dintre forme şi fond, 
confirmând autenticitatea problematicii şi im posibilitatea evitării ei. 

Fără a fi un expert în opera lui Marx (citat deseori, în Istoria 
civilizației... doar prin afini sau intermediari! şi doar cu locuri comune?), 
Lovinescu încearcă să invalideze argumentaţiile cu arhitectură marxistă 
apelând exclusiv la criticile pe care marxiştii şi le aduc unii altora — vezi 
triunghiul Dobrogeanu-Gherea vs Ibrăileanu (şi Stere) vs Zeletin. 
Lovinescu împrumută pentru edificarea propriei teorii de la fiecare 
dintre aceştia (de la Dobrogeanu-Gherea - determinaţiunea, de la 
Ibrăileanu tipologiile psiho-etnice din Spiritul critic..., de la Zeletin justi- 
ficarea neoiobăgiei şi critica marxismului „reacţionar” imputabil socia- 
liştilor autohtoni etc.), dar global îi invalidează pe fiecare cu argumente 
ale tovarăşilor de baricadă: Dobrogeanu-Gherea e declarat „reacţionar” 
via Zeletin, dar şi Zeletin e scăzut în raport cu Dobrogeanu-Gherea, a 
cărui priză la realul autohton (care i-ar fi permis să constate - după 
Maiorescu, chiar dacă altfel decât Maiorescu -— disjuncţia dintre „forme” 
şi „fond”) ar fi superioară teoreticianului Zeletin, prea ataşat, crede 
Lovinescu, de abstracția modelului marxist şi inapt să distingă disjuncţia 
semnalată de Gherea, disjuncţie capitală şi în teoria lovinesciană a 
formelor generatoare de fond. Din aceeaşi strategie a respingerii 
adversarilor cu argumentele vecinilor de baricadă face parte atât 
invalidarea proiectului poporanist al democraţiei rurale, via Gherea şi 
Zeletin, cât şi conştientizarea pericolelor induse de proletarizarea 
ţăranului (care n-ar avea de câştigat astfel decât „libertatea de a muri de 
foame”), vehiculată de oponenți ai importării aşa-zis necritice a teoriei 
marxiste, între care ajung să se numere şi unii foști socialiști. 

În fine, şi la materialişti, şi la junimişti, Lovinescu remarcă tocmai 
inutilitatea criticării formelor fără fond („teoria «spiritului critic» a 


1 Gândirea lui Marx e deseori filtrată de Lovinescu prin scrierile lui 
Ed. Bernstein, G. Jellineck, W. Sombart, Loria ş.a., unii dintre ei citați, la 
rândul lor, după intermediar. 

2 Exemplu: „Ideea nu este altceva decât «materia oglindită şi tălmăcită în capul 
omului»” (Karl Marx, Das Kapital, |, p. XVII apud IC, 20). 

«Vieţii româneşti» porneşte din ignorarea legii imitaţiei integrale” — IC, 303; 
„regretabil, probabil, dar determinat de legi ineluctabile, procesul nu se 
putea înlătura [...] Nici Constituţia belgiană, nici Codul Napoleon, nici 
tipul universităţii franceze n-au fost, aşadar, selectate prin acţiunea 
«spiritului critic», ci transplantate prin acţiunea imitaţiei integrale” — 
IC, 304), şi asta pentru că teoria imitaţiei integrale e greu compatibilă cu 
evoluționismul lent pe care mizează adversarii săi (dar pe care părea să 
se sprijine şi Tarde când postula imitaţia „din interior către exterior”, de 
la fond la formă): „nu credem în putinţa unei civilizaţii române [...] 
ieşită numai pe cale de evoluţie, adică de creştere organică” (IC, 336). 

Această perspectivă care-i uneşte de aceeaşi parte a baricadei pe 
tradiţionalişti în sens general (iar mai riguros spus, pe conservatori), pe 
socialiştii (plus poporaniştii) autohtoni şi pe determiniştii de tip Zeletin 
— fiindcă „[ş]i tradiţionaliştii, şi marxiştii pleacă tot de la fond la formă” 
(IC, 314) — este, în cultura românească, o marcă distinctivă a tiparului 
argumentativ lovinescian exersat, într-o sinteză sui generis, în descen- 
denţa lui Gabriel Tarde şi, probabil, Leon Gambetta. 


b. Mutatie şi revoluție. Teoria imitaţiei integrale, teoria formelor 
stimulatoare de fond, teoria revoluţiei (în plan politic) şi a saltului estetic 
reprezentat de „emoția intelectualizată” ca „invenţie” a modernismului 
literar trebuie imaginate ca feţe ale aceluiaşi poliedru. Baza lor 
sociologică (legile imitaţiei tardiene cu amendamentul lovinescian al 
imitaţiei de la formă la fond) câştigă, la începutul secolului al XX-lea un 
aliat din sfera biologiei — teoria mutaţiei a lui Hugo de Vries! — care 
atestă, cu un argument în plus, posibilitatea evoluţiei discontinue, în 
salturi, fără necesitatea unui fond care să genereze forma. (Nici Tarde nu 
trecuse cu vederea serviciile biologiei când explicase în Legile imita tiei 


1 Dintre principalele lucrări ale acestuia, Die Mutationstheorie (1901-1903) şi 
Species and Variations. Their Origins by Mutation (1906), Lovinescu a consultat-o 
pe aceasta din urmă în ediția franceză apărută în 1908 (Espèces et variétés, 
traducere de L. Blaringhem, Paris, Felix Alcan), interval în care biologul 
olandez câştigase oarecare notorietate, depăşind specialitatea sferei biologiste 
- vezi în acest sens eseul lui John Matthews Manly, „Literary Forms and the 
Origins of the Species” („Modern Philology”, N° 4, April, 1907), unde lucrarea 
lui Vries este un punct de referinţă. 

fenomenul imitaţiei integrale prin comasarea sau scurtarea etapelor 
necesare dezvoltării organice: termenul lui de comparaţie era abrevierea 
evoluţiei speciei în viaţa embrionară!.) Lovinescu se serveşte de 
descoperirile lui Hugo de Vries atât în volumul al treilea al Istoriei 
civilizației..., unde mutaţia e chemată să autorizeze mersul înainte al 
civilizaţiei române prin forme, fără concursul necesar al fondului, cât şi 
în volumul al şaselea al Istoriei literaturii..., intitulat explicit Muta tia 
valorilor estetice (1929), unde mizează pe discontinuitatea dintre operele 
trecutului şi gustul prezentului?. 

Idealismul intelectualist şi anti-holist al lui Tarde, biologismul 
mutaţionist al lui Vries, opiniile politice ale lui Gambetta şi varietatea 
cultivării pe teren literar a teoriei eroilor (cu accent pe adaptabilitatea lor 
la mediul pe care încearcă să-l modeleze) merg în acelaşi sens şi se susţin 
în circuitul ştiinţific-politic-estetic subiacent marilor teze lovinesciene. 
Antagonistul acestui grup compact e reprezentat de şcolile evoluţio- 
nismului lent sau gradual, de la organicismul englezilor Herbert Spencer 
şi H.Th. Buckle (History of Civilization in England) şi al germanului Ernst 
Haeckel şi de la transformismul cavalerului de Lamarck (adaptat şi în 
sociologie — vezi Le tra nsformisme social a lui Guillaume de Greef) până la 
teoria selecției naturale a lui Darwin (pe care Emile Gautier, Spencer şi 
alţii au vrut-o transportată şi în domeniul sociopolitic, ca „darwinism 
social”, atestând o dată în plus statutul ancilar al gândirii politico-sociale 
de secol XIX în raport cu biologia). În spaţiul românesc, adepţii evolu- 
ţionismului gradual sunt tradiţionaliştii, conservatorii şi materialiştii, 
pentru care unicul mers posibil către armonia socială cere anticipaţia 
fondului asupra formei. 


1 Gabriel Tarde, Les Lois de l'imitation, op. cit., p. 38: „Opera imitată e imitată de 
obicei în stadiul său complet, fără a mai trece prin faza dibuirilor preliminare 
ale primului truditor. Acest proces artistic e deci superior în viteză procesului 
vital, suprimând fazele embrionare, copilăria şi adolescenţa. Dar asta nu 
înseamnă că viaţa însăşi ignoră arta abrevierilor; dacă seria fazelor embrionare 
repetă, aşa cum se crede (nu fără anumite restricţii) seria zoologică şi paleon- 
tologică a speciilor anterioare şi înrudite, e clar că acest rezumat individual al 
lentei elaborări a vieţii a devenit, cu vremea, extrem de succint”. 

Pentru detalii despre conceptul de mutație la E. Lovinescu, vezi Teodora 
Dumitru „«Selecţie» şi «mutație»: două concepte pentru explicarea fenome- 
nului literar”, în Sindromul evoluționist, op. cit., pp. 67-91. 

Sursa divergenţelor, omul care dă argumente şi unora, şi altora, 
despărţindu-i, în schimb, pe vecie, este marele „evoluţionist” din sfera 
ideilor Hegel, cu a sa perfidă formulă din Principiile filosofiei dreptului 
„Ce este raţional este real. Şi ce este real este rațional”, care i-a despărțit, 
de altfel, pe moştenitorii hegelianismului în două tabere: hegelienii de 
stânga, convinşi doar de prima parte a afirmației - „raționalitatea 
realului” — şi hegelienii de dreapta, cuceriţi de al doilea segment al ei — 
„realitatea raţionalului”. În afară de Darwin, a cărui selecţie naturală nu 
mai are nimic în comun cu dialectica şi cu finalismul progresist, nu doar 
gânditorii din sfera politico-socialului, ci şi aceia din sfera ştiinţelor 
naturii (sau polivalenţii ca Spencer) merg, vrând-nevrând, pe urmele 
admiratorului lui Napoleon, căutând, într-un fel sau altul, să distingă în 
sensul istoriei un sens al vieţii şi viceversa. Prin Darwin şi descendenţii 
lui mai mult sau mai puţin ortodocşi lucrurile se schimbă, mai pregnant 
chiar decât pare a fi sesizat Lovinescu, care îl aşază pe Darwin în 
continuarea lui Lamarck (şi chiar a lui Hegel — IC, 67) şi tinde să 
echivaleze evoluţia prin selecţie naturală cu transformismul, pe temeiul 
gradualităţii schimbărilor implicate — perspectivă corectă, dar super- 
ficială, fiindcă omite cotitura instaurată în epistemologie de Darwin, 
anume lipsa finalismului şi a viziunii progresiste. Punerea evoluţio- 
niştilor laolaltă are însă un temei la E. Lovinescu: creează un contrast 
mai valoros pentru contribuţiile lui Hugo de Vries (anticipat, crede isto- 
ricul român, de cercetările lui Geoffroy Saint-Hilaire?) şi implicit pentru 


1 G.W.F. Hegel, Principiile filosofiei dreptului [1821], traducere de Virgil Bogdan şi 
Constantin Floru, Editura IRI, Bucureşti, 1996, p. 17. 

2 Vezi Principes de philosophie zoologique (1830). Cunoscută drept un „trans- 
mutaţionism” primitiv, morfologia lui Geoffroy Saint-Hilaire, contemporanul 
lui Hegel, nu e considerată a se fi ridicat până la nivelul unei teorii a evoluţiei. 
Unul dintre principiile lui Geoffroy Saint-Hilaire - forma (unui organ) 
determină funcţia - ar putea figura însă într-o genealogie a teoriei formelor 
generatoare de fond, alături de mai sus citatele ziceri ale lui Léon Gambetta. 
De altfel, disputa dintre funcţionalismul lui Cuvier (funcţia creează organul) şi 
formalismul lui Geoffroy Saint-Hilaire ar putea avea o sursă comună cu 
conflictul dintre fond şi formă recurent în sfera sociopolitică şi juridică din 
secolul al XIX-lea („această dezbatere a provocat sute de implicaţii în 
sociologie, filosofie şi politică — discuţii despre şedinţe închise ori deschise în 
Academie, despre fapte vs teorie în ştiinţe, elitism vs populism în cercetare — şi 
spirala acestor teme multiplu orientate nu s-a putut închega într-un singur 

evoluționismul mutaţionist: „Teoria transformismului social prin creş- 
tere organică şi-a avut întotdeauna un punct de reazem în transformis- 
mul biologic. După Lamarck şi apoi după Darwin şi neo-lamarckieni, 
polimorfismul actual al speciilor se explică prin schimbări lente, gradate 
şi nesimţite [...] Este uşor de înţeles ce sprijin putea aduce transformis- 
mului social doctrina evoluţiei progresive şi încete a formelor; soluţia de 
continuitate în materie de transformism social a fost privită, aşadar, ca 
antiştiinţifică. De douăzeci de ani însă, teoria creşterii progresive şi lente 
a primit lovituri chiar şi în ştiinţele naturale” (IC, 299). Despre ce lovituri 
e vorba? lată: „prin lucrările de reputaţie universală ale profesorului 
olandez Hugo de Vries, doctrina mutaţiilor brusce a revoluţionat 
ştiinţele naturale. [...] Formele nu se schimbă, deci, prin transmisiuni 
lente, ci prin variaţii brusce, urmate de transmisiuni ereditare” (IC, 300). 
Legile mutabilităţii, după Vries, presupun, aşadar, că: „a) speciile noi 
elementare apar subit fără intermediare; b) noile forme apar alături de 
matca principală şi se dezvoltă cu ea; c) noile specii elementare arată de 
la început o constanţă absolută ...” (IC, 300) ş.a.m.d.! Consonanţa cu 
vederile lui Tarde de pe teren sociologic nu e ştirbită decât de insistența 
francezului de a citi sensul imitaţiei de la fond către formă. Lovinescu 
face, deci, cuvenita rectificare, preconizând imitaţia de la formă la fond, 
cu argumentele oferite de noile achiziţii din biologie, care, asigurându-l 
că evoluţia se poate face şi în lipsa stadiilor intermediare?, îl încurajează 


tipar care să dea câştig de cauză uneia sau alteia”, Stephen Jay Gould, 
The Structure of Evolutionary Theory, The Belknap Press of Harvard University 
Press, Cambridge, Massachusetts and London, 2002, p. 308). 

1 Un cercetător afin, de care se leagă conceptul modern al evoluţiei în salturi 
(împotriva evoluţionismului gradual cu originea în aforismul favorit al lui 
Linnaeus natura non facit saltum) este William Bateson, cu Materials for the 
Study of Variations (1894). Saltaţionistul Bateson şi mutaţionistul Vries 
comunică prin discontinuismul viziunii (Bateson invalida gradualismul impli- 
cat de selecția naturală prin conceptul de variaţii discontinue). Înaintea lor 
trebuie amintite contribuțiile la evoluționismul saltaţionist (sau eterogenetic) 
datorate chiar vărului lui Charles Darwin, Francis Galton (vezi Stephen Jay 
Gould, op. cit., pp. 342-351). 

2 Anti- sau non-darwinist, ca autor al unei teorii alternative la selecţia naturală, 
deşi desprinderea de marele antecesor i-ar fi fost camuflată sub diverse 
pretexte de fidelitate (vezi Stephen Jay Gould, op. cit., pp. 439-451), Hugo de 
Vries e integrat astăzi într-o paradigmă care-l reconciliază cu Darwin: „Ştim 

să considere şi că evoluţia se poate face la fel de bine plecând de la 
aparenţe pentru a ajunge la esențe. Prin contrast, evoluționismul lent sau 
gradual rămâne pentru el bazinul de inspiraţie al tuturor teoriilor anti- 
mutaţioniste, fie că e vorba de fidelitatea tradiţionaliştilor şi a 
conservatorilor faţă de paradigma organicistă, de la Kogălniceanu la 
Iorga („Din asimilarea societăţii cu un organism viu şi a evoluţiunii cu 
un proces natural au ieşit, astfel, toate sistemele conservatoare care, 
înaintea teoriei mutaţiilor biologice a lui Vries, au dominat cugetarea 
filosofiei sociale şi culturale a veacului al XIX-lea” — IC, 126), fie că e 
vorba de convingerea materialiştilor istorici că fondul economic 
determină suprastructura ideologică şi că evoluţia nu poate fi eludată 
prin salt, deşi poate fi „prescurtată” („revoluţionar prin practicile 
politice, socialismul este, în fond, evoluționist” — IC, 213-214). 
Corespondentul în plan politic al imitaţiei integrale din sociologie 
şi al mutaţiei din biologie este conceptul de revoluție. Imitaţia, scrie 
Lovinescu, nu se „dezlănţuie în mod egal. În unele epoci ea are un 
caracter febril şi deci revoluţionar, pe când în altele are un caracter de 
reculegere şi de fixare a imitaţiilor”; „O mişcare ritmică, după cum 
observă Tarde, face chiar ca aceste perioade să se succeadă; după epoci 
revoluționare deschise tuturor noutăţilor urmează epoci de consolidare, 
de fixare a civilizaţiilor, de naţionalizare, pentru a deveni cu încetul un 
punct de plecare al unor tradiţii” (IC, 310)!. Se poate spune, deci, că 


cu toţii că teoriile lui Vries şi Darwin au ajuns până la urmă la armonie prin 
recunoaşterea faptului că micromutaţiile ar putea acţiona ca sursă a variațiilor 
izotropice darwiniene. Această fuziune este considerată baza Sintezei 
Moderne” (ibid, p. 395); Sinteza Modernă reprezintă unificarea teoriilor lui 
Darwin şi Mendel începută sub auspiciile lucrării din 1930 a lui R.A. Fischer, 
The Genetical Theory of Natural Selection. 

1 Un notoriu istoric al revoluțiilor din sfera ştiinţei, Thomas S. Kuhn, va fi şi el 
de părere că perioadele de ştiinţă „normală” alternează cu cele de ştiinţă 
„extraordinară”, cu o ritmicitatejalonată de apariţia descoperirilor cu caracter 
revoluționar (vezi Structura revoluțiilor ştiinţifice, 1962; 1970). Nu este singura 
similitudine a lui Kuhn cu această filieră tardiană care-i furnizase idei lui 
Lovinescu. Imaginea tardiană a progresului prin „duelul logic” a două 
invenţii sau descoperiri sau prin „acuplare logică” (vezi Les Lois de l'imitation, 
cap. „Les lois logiques de l'imitation”) se regăseşte şi în argumentaţia lui 
Kuhn. Conceptul tardian de „duel logic” e similar substituirii de paradigmă 
ştiinţifică în termenii lui Kuhn, în vreme ce conceptul de „acuplare logică” 

există o imitație evoluționistă sau evoluţionară — aceea întâmplată între 
civilizaţii relativ egale — şi una revoluţionară sau mutaţionistă, apărută 
între civilizaţii cu decalaje semnificative. Alte soluţii — de tipul „evoluţiei 
prescurtate”, variantă vehiculată de „economişti” (recte de C. Dobro- 
geanu-Gherea) — nu sunt plauzibile, crede Lovinescu, fiindcă „popoarele 
rămase în urmă nu refac evoluţiile popoarelor înaintate, ci se pun 
deodată în planul vieţii contemporane. Egalitatea nu-i de fond, ci de 
formă: ele iau de-a-ntregul numai structura juridico-politică” (IC, 82)!. El 
propune, în acest caz, paradoxalul concept de „revoluţie imitativă” sau 
„de imitație”: „Prin caracterul revoluţionar al imitaţiei integrale nu 
înţelegem că o astfel de imitație se dezvoltă în orice revoluţie, ci numai 
în revoluțiile imitative, cum a fost, de pildă, mişcarea noastră sau cea a 
celor mai multe popoare la 1848. Influenţată de ideile constituţiona- 
lismului englez, marea Revoluţie franceză de la 1789 n-a fost, totuşi, o 


trimite la modul cumulativ în care Kuhn crede că evoluează ştiinţele zise slabe 
şi artele, respectiv fără eliminarea achiziţiilor din trecut. Nota particulară a 
gândirii lui Kuhn este rigoarea echipării „duelului logic” strict pentru 
definirea modului în care are loc progresul în domeniul ştiinţelor reale, el 
admițând că în celelalte domenii ale culturii progresul nu implică eradicarea 
achiziţiilor trecutului. 

Lovinescu nu avea niciun motiv să se disocieze aici de Dobro- 
geanu-Gherea, care îl premersese nu doar în cazul teoriei determinaţiunii şi a 
formelor sociale care anticipează fondul în situaţia ţărilor înapoiate, ci şi în 
pledoaria pentru un evoluţionism saltaţionist în contextul aceloraşi ţări, aflate 
în proces de aliniere cu statele avansate („În dezvoltarea noastră socială, am 
sărit brusc dintr-o stare socială în alta, fără atâta pregătire ca în alte ţări: nouă 
ne lipseşte continuitatea în toate domeniile vieţii”, „D-1 Panu asupra criticei şi 
literaturii”, în op. cit., p. 127; „evoluţia ţărilor înapoiate se face într-un timp 
mult mai scurt ca al celor înaintate”, „Asupra socialismului în ţările 
înapoiate”, în op. cit, p. 45; „această determinaţiune a vieţii şi mişcării sociale 
a ţărilor înapoiate prin cele înaintate le e însăşi condiţia necesară de viaţă; şi în 
această alergare ele sunt nevoite să facă de multe ori în ani ceea ce celelalte, 
care le-au distanțat aşa de mult, au făcut în secole”, evoluţia lor făcându-se 
„prin sărituri, prin zigzaguri” care „sunt sau par a fi anormale”, „Post 
scriptum sau Cuvinte uitate”, în op. cit., p. 481). Chiar conceptul lovinescian de 
revoluție „de imitație” sau nonviolentă există, preliminar, la Gherea, pentru 
care schimbările în ţările înapoiate survin „mai uşor, mai eficace, mai liniştit, 
fără acele zguduiri, lupte dureroase şi jertfe” din ţările cu evoluţie organică 
(„Asupra socialismului...”, în op. cit, p. 46). 

revoluţie imitativă şi, prin urmare, opera ei nu are caracterul imitaţiei 
integrale” (IC, 297). În schimb, ,„ [b]urghezia noastră s-a format pe cale de 
revoluţie imitativă. În virtutea principiului interdependenței sociale şi a 
sincronismului vieţii contemporane, noi nu am mai trecut prin toate 
fazele succesive ale burgheziei, ci am adoptat ultima formă a civilizaţiei 
burgheze. Orice realitate ar reprezenta, deci, capitalismul, în principiu, 
la noi n-o mai reprezintă; societatea noastră s-a format prin imitație, şi 
nu prin elaboraţie lentă. Capitalismul n-a mai avut timpul să-şi desfă- 
şoare acţiunea creatoare. Revoluţia ideologică l-a precedat” (IC, 179). 
Aşa cum mutaţia apărea, în biologia lui Hugo de Vries, sub influenţa 
unui factor extern, revoluțiile imitative îşi găsesc şi ele sursa în afara 
societăţilor pe care sunt chemate să le transforme. Factor declanşator 
extern plus suspendarea stadiilor intermediare egal mutație, egal 
revoluţie (sau „duel logic”, apud Tarde), egal imitație integrală. Acesta 
este cel mai dificil de acceptat segment al argumentaţiei lovinesciene, 
faţă de care următorul, reprezentat de adaptarea la specificul rasei sau la 
specificul naţional, pare mult mai natural. Poate de aceea Lovinescu a 
investit atâta energie argumentativă în susţinerea lui şi atât de puţină în 
elucidarea tipului de diferenţiere izbutit de „moderniştii” săi în raport 
cu premisa consolidării achiziţiilor burghezo-liberale din sfera socioeco- 
nomică, după cum voi arăta într-o secvenţă următoare, unde voi studia 
relaţia dintre convingerile ştiinţifice şi studiul literaturii în opera critico- 
istoriografică a lui Lovinescu (vezi infra subcapitolul „Literatura, forţă 
reacționară sau braţ al avangardei?”, dar şi subcapitolul „Modernismul 
în concepţia lui E. Lovinescu”, din Partea a Il-a a lucrării de faţă). 
Revenind la accepţia politică a mutaţiei - revoluţia - trebuie 
repetat că aceasta nu ţine, în gândirea lui Lovinescu, în mod necesar de 
paradigma evoluţionismului saltaţionist: în timp ce revoluțiile „ori- 
ginale” sunt fructul evoluţiei graduale, doar revoluţia „de imitație” 
rămâne să ilustreze fenomenul mutaţiei („[r]upând cu trecutul imediat şi 
istoric şi, deci, cu doctrina evoluţiei lente, ce ne-ar fi menţinut multă 
vreme în cadrul Regulamentului organic, paşoptiştii au făcut din 
revoluţie principiul generator al civilizaţiei noastre, singurul, de altfel, 
posibil popoarelor tinere, împotriva căruia în zadar s-au ridicat forţele 
tradiţionalismului” — IC, 97). Revoluţiile sunt realiste (cerute de fond, în 
logica „raţionalităţii realului”) în ţările avansate, dar sunt idealiste 

(mizând, altfel spus, pe „realitatea raționalului”) în ţările care le imită pe 
primele, adică în statele „de formaţie recentă”. Decalajul de autenticitate 
e garantat şi de cuantumul de violenţă: revoluțiile mutaţioniste sau „de 
imitație”, propagate prin discurs, adică pe cale ideologică, sunt paşnice 
(vezi „revoluțiile paşnice” din viața de zi cu zi a individului, după 
Tarde), pe când revoluțiile evoluționiste, singurele autentice, sunt 
eminamente violente, violenţa având legătură cu acumularea tensiunilor 
în timp şi cu forţa de control şi de reprimare a unor puteri centrale 
consolidate prin tradiţie. Trebuie remarcat aici faptul că tocmai violenţa 
constituie garanţia „originalităţii” unei revoluţii şi a evoluţiei graduale 
pe fondul căreia aceasta irupe. 

De la un punct încolo însă, în concepţia lovinesciană despre 
revoluție intervine o sciziune sau o modulație: diferența dintre o 
revoluţie saltaţionistă sau raţionalistă şi una făcută în logica evoluției 
graduale pare să ţină şi de „rasă”: latinii ar fi preponderent revoluționari 
(„viața constituţională a întârziat în Franța cu aproape un veac şi 
jumătate faţă de viaţa constituţională a Angliei; revoluţia era deci [...] 
necesară, pentru a câştiga brusc timpul pierdut” — IC, 331), iar anglo- 
saxonii ar fi evoluţionişti graduali („în deosebire de popoarele anglo- 
saxone, mai toate popoarele europene, şi mai ales cele latine, trăiesc, de 
mai bine de un veac, pe baze revoluţionare” — IC, 68). Dar există la 
E. Lovinescu şi contexte în care Revoluţia Franceză apare tot ca o 
consecinţă a unor condiţii coapte de secole, nu ruptura sau „cataclismul” 
care neagă orice continuitate cu vechile orânduiri: „Judecat însă din 
punct de vedere filosofic, politic, economic şi mai ales social, veacul al 
XVIII-lea a fixat, în realitate, bazele vieţii contemporane. Îndărătul ei, 
revoluţia are, de altfel, un lung trecut şi pregătire” (IC, 332). (E de 
amintit aici poziţia lui Alexis de Tocqueville, din Vechiul Regim şi 
Revoluția, 1856, pentru care Revoluţia Franceză e consecinţa naturală a 
unor cauze îndelung decantate în diferitele faze ale Vechiului Regim.) În 
altă secvență a Istoriei civilizației..., Lovinescu descoperă că Franţa, 
Anglia şi Germania fac corp comun în argumentaţia evoluţionistului 
gradual Kogălniceanu („«Franţa, Anglia, Germania, continua Kogălni- 
ceanu, simţesc neapărata nevoie de a lega lanţul timpurilor şi de a 
urmări în trecut propăşirea năravurilor publice ...»”), unificare referen- 
ţială pe care, surprinzător în lumina distincţiilor de „rasă” făcute cu alte 

ocazii, o aprobă: „pentru că toate aceste popoare au avut o evoluţie 
normală, străbătută, de altfel, şi de revoluții necesare” (IC, 53). 

În concluzie, revoluţia autentică este evoluționistă şi dialectică 
(revoluțiile din Anglia şi Franţa exprimă climaxuri previzibile ale 
societăţii şi istoriei lor), iar revoluţia „de imitație” este saltaţionistă şi 
nedialectică, echivalând cu o mutație către stadii de evoluţie incomen- 
surabile cu faze din trecutul ţărilor care o adoptă. De unde inevitabilul 
paradox: unica posibilitate a revoluţiei de a ilustra mutaţia (noul, chiar 
incomensurabilul în raport cu paradigma precedentă) este inautenti- 
citatea ei qua revoluţie (accelerare a ordinii precedente, iniţierea unui 
nou ciclu în spirala progresului etc.)!, inautenticitate semnalată şi de 
natura ei paşnică. Autentică — şi, în consecință, violentă — se dovedeşte 
doar revoluţia-evoluţie lentă, organică, nu revoluția-salt, mutație sau 
accelerare. Aceasta din urmă e artificială, cumpărată din străinătate, ca 
un device de ultimă generaţie, şi nu exprimă — de jos în sus — realităţile 


1 Între proprietăţile ideii moderne de revoluție, cristalizate în anii Revoluţiei 
Franceze, Reinhart Koselleck semnalează capacitatea acesteia de a accelera 
mersul istoriei: „revoluţia n-ar face, prin precipitarea evenimentelor, decât să 
realizeze în câţiva ani ceea ce istoria universală pregătea oricum” (Reinhart 
Koselleck, Conceptele şi istoriile lor, op. cit., cap. „Revoluţia - între metaforă şi 
concept”, p. 215). Revoluţia ca precipitare a istoriei este, arată Koselleck, un 
argument din bagajul conservatorilor, care susțineau că, fără ori cu ajutorul 
revoluției, istoria îşi urmează cursul; efectul era banalizarea importanței 
revoluției, a unicităţii ei fenomenale. Fruct al evoluţiei organice, revoluția în 
accepţie modernă se distinge, în orice caz, în cursul normal al evenimentelor, 
printr-o dinamică proprie, de o stridenţă evidentă, diabolică sau divină, 
înțeleasă fie ca salt (chiar salto mortale), fie ca răsturnare, ca renaştere, ca 
spirală a progresului (ibid., pp. 214-217). Situarea în timp normal a revoluţiei, 
ca eveniment cu apariţie ciclic-predictibilă, ar ţine de o concepţie mai veche, 
anterioară Revoluţiei Franceze. Astfel, de la accepţia „domestică” a revoluţiei 
ca „mijloc de legitimare a unor schimbări tabuizate înainte sau considerate 
pur şi simplu de neconceput” — altfel spus de legitimare a deja-întâmplatului — 
se trece, la începutul secolului al XIX-lea, la o accepţie „sălbatică” a revoluţiei, 
care ar ţine în gheare speranţele viitorului: „revoluţia a devenit [...] un concept 
compensator ideologic, un concept care concentrează în sine şi proiectează în 
viitor toate speranţele imposibil de satisfăcut în prezent” (ibid., p. 217). Balan- 
sul viziunii lovinesciene între revoluţia-evoluţie şi revoluţia-mutaţie trebuie 
reconstituit în baza acestor reconvertiri succesive ale conceptului de revoluţie. 

societăţii căreia e chemată să-i schimbe soarta, ci realităţile (fondul) unor 
societăţi evoluate organic, la care se raportează prin copiere. 

Revoluţia Franceză însăşi poartă pecetea raţionalităţii, a prin- 
cipiilor apte să transforme lumea înainte ca toate condiţiile să fie coapte: 
suma valorilor de care o leagă Lovinescu e suma unor valori emina- 
mente raţionale şi intelectualiste (el vorbeşte undeva de fascinația 
geometrică a legilor), care nu-şi caută temeiul în tradiţie sau în parti- 
cularităţi etnice: „Revoluţia franceză ne-a adus principiile sub regimul 
cărora se dezvoltă întreaga viaţă contemporană: Declarația Drepturilor 
Omului şi ale Cetățeanului din 1791 [mai precis Constituţia din 1791, 
consecutivă Declarației... din 1789, n.m., T.D.] formează marea «chartă» a 
tuturor drepturilor moderne. Ea ne-a adus principiul suveranităţii naţio- 
nale, al libertăţii individuale, al libertăţii religioase, al libertăţii presei şi 
cuvântului, principiul egalităţii legale, fiscale şi politice de la temelia 
tuturor democraţiilor contemporane şi, ca o urmare firească, principiul 
naționalităților ce ne configurează veacul” (IC, 265). Tot aşa, când 
aminteşte dublul caracter — naţional şi raţional — al revoluţiei române de 
la 1848, Lovinescu reafirmă „caracterul raţionalist al ideologiei franceze: 
credința că societăţile omeneşti pot fi schimbate din temelie prin legi şi 
instituţii”, pe urmele lui Condorcet, care credea că „o lege bună trebuie 
să fie bună pentru toţi oamenii, după cum o formulă de geometrie e 
adevărată pentru toţi” (IC, 66). Sincronismul apare astfel ca un cadru 
favorabil legilor raţionaliste cu caracter de universalitate, care se 
manifestă pe deasupra raselor şi a condiţiilor particulare de dezvoltare a 
statelor. Acest cadru ar justifica alinierea bruscă la modernitate a celor 
mai puţin avansate, fără parcurgerea treptelor intermediare: „...sub 
raportul formaţiei capitaliste, noi ne găseam la 1848 în situaţia Franţei 
din veacul al XII-lea. Neaflându-ne, deci, în fața unei realităţi economice, 
trebuie să recunoaştem prezenţa unui fenomen de sincronism, prin a 
cărui acţiune ideologia Revoluţiei franceze s-a răspândit simultan la 
popoare de formație şi de aspirații diferite: în Elveţia, Austria sau Germania 
păstrându-şi numai caracterul social; în Italia, Ungaria şi Principate 
luând şi un caracter naţional” (IC, 82, subl. m., T.D.). 

Pe de altă parte, Lovinescu respinge raționalismul „«drepturilor 
omului» abstract” (IC, 53) al Revoluţiei Franceze atunci când atacă, de pe 
poziţiile realistului, iluziile unui tradiţionalist ca Kogălniceanu (care 

credea că dezvoltarea societăţii româneşti trebuie să urmeze tiparul 
evoluţiei lente al statelor cu tradiţie din Occident: „Kogălniceanu căuta 
să-şi îndreptăţească toate revendicările pe principiul tradiţiei. O reformă 
e legitimă întrucât a mai existat în trecutul îndepărtat, şi nu pentru că 
răspunde unor nevoi actuale sau unor concepţii ale timpului”, cerând 
„îmbunătăţirea soartei ţăranilor ca pe un drept al trecutului” — IC, 52-53) 
sau ca Eminescu! (pentru care „adevărata clasă pozitivă este [...] 
țărănimea” — IC, 200, al cărei rol îl concepe însă altfel decât o vor face 
G. Ibrăileanu şi C. Stere), precum şi încercările pripite ale materialiştilor 
români de a aplica determinismul economic marxist importat din afară 
fără a ţine cont de variabilele contextului românesc („Stabilind un 
adevărat fatalism economic, cu legi universal aplicabile, materialismul 
istoric cade în exageraţia raționalismului de a crede în legi geometrice de 
valoare universală”, căci „[n]u există socialism, ci tot atâtea socialisme 
câte naţiuni l-au îmbrăţişat”, ca atare, „neţinând seama de factorii 
morali, materialismul istoric nu ţine seamă nici de factorul esenţial al 
rasei” — IC, 78; vezi şi IC, 105-106). Dacă evoluţioniştii graduali (conser- 
vatorii) şi tradiţionaliştii fac, de obicei, figură de realişti (resping 
revoluţia imitativă ca neavenită tradiţiei locale), Lovinescu interpretează 
invers cazul Kogălniceanu, acuzând chiar tradiţionalismul acestuia de 
„raţionalism”. „Realistul” ad hoc Lovinescu (acelaşi cu idealistul convins 
că revoluţia de „imitaţie” a precedat realităţile noastre socioeconomice) 
respinge, aşadar, „raţionalismul” lui Kogălniceanu - un evoluționist 
gradual a cărui bază argumentativă nu s-ar sprijini pe o tradiţie 
veritabilă, atestată în istoria locală, ci tot pe una de împrumut, venită pe 
filieră anglo-saxonă. 

Se produce, prin urmare, un interesant balans între idealismul 
raționalist lovinescian, care susţine — în baza a ceea ce consideră a fi o 
lege sociologică universal valabilă în cazul statelor de formaţie recentă — 


1 O operaţie de fineţe lovinesciană este detectarea caracterului deviat de la filo- 
sofia junimistă al criticismului eminescian, prin slaba lui compatibilitate cu mo- 
delul evoluționist (IC, 200), pistă aprofundată de Sorin Alexandrescu într-un 
consistent studiu despre mişcarea ieșeană, „«Junimea» — discurs politic şi 
discurs cultural” (Privind înapoi, modernitatea, op. cit, pp. 47-90), unde tipul 
eminescian de discurs critic apare ca element tolerat, marginal, nicidecum 
reprezentativ pentru ideologia „Junimii”. 

preeminenţa ideologicului asupra economicului şi a formelor asupra 
fondului, şi realismul de care Lovinescu dă dovadă atunci când respinge 
pretenţiile altor gânditori de a-şi întemeia teoriile pe legi cu caracter 
universal, teorii subsumabile în principiu evoluționismului lent, 
caracteristic atât şcolilor conservatoare, cât şi materialismului marxist. 
Lui Kogălniceanu, Maiorescu, Carp, dar şi lui Zeletin sau lorga, 
Lovinescu le reproşează abstractismul, neatenţia la detalii de istorie 
românească, la condiţiile socio-materiale şi psihologice (temperamen- 
tale, morale etc.) ale poporului român. Autorul Istoriei civilizației... 
mimează frecvent, în aceste cazuri, mecanismele unei gândiri conserva- 
toare, pragmatice, pentru care contextul particular contrazice univer- 
salismul legii. El scrie astfel despre „critica evoluționistă” că „nu stă pe 
adevăratele baze ale ştiinţei sociale, care nu purcede din principii 
generale, ci ţine seama de condiţiile speciale ale fiecărei societăţi” 
(IC, 97); despre critica adusă de Maiorescu Proclamaţiei de la Islaz: 
„[jludicioasă in abstracto, critica lui Maiorescu” era vinovată de 
„ignorarea împrejurărilor şi a condiţiunilor psihologice ale oricărei 
revoluţii” (IC, 72); despre criticismul junimist: „Sub înfăţişarea unei 
procedări strict fenomenaliste împotriva raționalismului liberal, el 
[junimismul] a rămas încă pe teren raţionalist. Studiind in abstracto legile 
evoluţiei popoarelor, a crezut că ni le poate aplica şi nouă. Critica 
junimismului n-a pornit dintr-o cunoaştere adâncă a trecutului nostru 
istoric; ea nu-i formă a tradiţionalismului naţional; după cum libera- 
lismul a fost o replică a Revoluţiei franceze, tot aşa şi junimismul 
reprezintă replica evoluţionismului german şi englez. Caracterul lui e tot 
atât de ideologic şi de raţional ca şi cel al liberalismului paşoptist, pe 
care-l combătea” (IC, 192); despre raționalismul lui Iorga, la pachet cu 
cel junimist: „Critica lor [a adversarilor evoluţiei în salturi] a fost, totuşi, 
mai mult expresia unui evoluţionism dogmatic şi deci raționalist, decât, 
pe de o parte, a unei cunoaşteri organice a trecutului, iar pe de alta, a 
legilor sociologice de formaţie a tinerelor civilizaţii. [...] O conferinţă a 
d-lui lorga asupra «istoricului constituției româneşti» ne dă tocmai prilejul 
de a dovedi lipsa elementului pozitiv în structura criticii tradiţionaliste 
aplicate la formele vieţii noastre politice” (IC, 111); despre realismul lui 
Dobrogeanu-Gherea, considerat superior viziunii marxiştilor ortodocşi 
tocmai pentru „contactul mai intim cu realitatea” din teren: „Recunoaş- 

terea unui proces invers de la formă la fond, în care C. Dobro- 
geanu-Gherea s-a întâlnit atât de integral cu junimiştii, reprezintă, 
desigur, o abatere de la doctrina socialismului ştiinţific, dar şi un contact 
mai intim cu realitatea noastră” (IC, 213). In concluzie, a (re)cunoaşte 
situaţia românească „cu junimiştii, cu socialiştii şi cu toți observatorii 
dezinteresaţi nu înseamnă a lua atitudine «reacționară», ci a pune 
realităţile sociale deasupra doctrinelor izvorâte din studiul altor 
societăţi” (IC, 214). De unde paradoxul — de fapt strategia — respingerii 
argumentelor conservatoare sau „tradiţionaliste” cu argumente specifice 
aceleiaşi şcoli de gândire (atenţia la context, la tradiţia locului, la profilul 
psihologic al grupului social etc., imposibilitatea reducerii realităţii la o 
sumă de constante cu valabilitate universală etc.1). 

Acest traseu alambicat — idealistul care-i demască pe realişti cu 
propriile argumente, devenind astfel, la rândul lui, realist (aşa cum şi pe 
marxişti îi atacă folosind criticile pe care şi le fac unii altora) — e posibil 
într-o argumentaţie care chestionează funcţionalitatea formelor, „revolu- 
ţia de imitație” sau importul de „tradiţie”, Lovinescu constatând că doar 
im portul de „revoluţie” se dovedeşte operativ, nu şi importul de „tradi- 
ţie”. Saltaţionismul şi revoluţia „de imitație” ajung în acest mod în situa- 
ţia de a fi apărate cu armele unei gândiri pragmatice, care alege din pa- 
noplia invențiilor planetare acel tip de soluţie favorabilă background-ului 
local. Altfel spus, tocmai pragmatismul şi atenţia la local ar recomanda 
soluţia saltaţionistă. Politicul se susţine prin ştiinţific şi viceversa; 
idealistul îşi caută armele în bagajul realistului şi viceversa. 

Modul în care înțelege Lovinescu utilitatea „reacţiunii” (îndeosebi 
a celei de tip conservator) e la fel de grăitor pentru cadrul ştiinţific al 
abordării fenomenului. Istoricul român al burgheziei pare convins, în 
siaj hegelian, de „necesitatea” reacţiunii, estimând chiar o cronologie 
previzibilă a apariţiei acesteia: „după un pătrar de veac” („Exaltării 
paşoptiste era firesc să-i răspundă, în chip ritmic, după un pătrar de 
veac, criticismul junimist” — IC, 189). Ideea necesităţii reacţiunii juni- 
miste survine şi în altă parte: „junimismul reprezintă [...] o replică 


1 Pentru profilul gândirii conservatoare de sursă britanică, vezi Adrian-Paul 
Iliescu, Supremația experienței. Conservatorismul anglo-saxon, Euro Press Group, 
Bucureşti, 2008. 

necesară în ritmul evoluţiei noastre” (IC, 188). Alteori însă, criticismul 
junimist pierde caracterul de necesitate şi apare ca o critică neavenită, 
eronată şi fără obiect, care, se înţelege, ar fi putut să lipsească dacă 
agenţii ei ar fi primit o instrucţie mai bună, la şcoala revoluționarilor 
francezi: „Privind revoluţia noastră socială şi culturală ca pe o evoluţie 
normală, junimismul i-a pretins o dezvoltare organică. Sub aparențele 
evoluționismului riguros al tuturor filosofilor culturii, şi mai ales al lui 
Buckle, istoriograful civilizaţiei engleze, el a săvârşit, deci, o eroare de 
diagnoză socială” (IC, 192); ca atare: „[c]ritica junimistă, ca şi critica mai 
tuturor istoricilor noştri evoluţionişti, împotriva direcţiunii de sus în jos 
nu mai are obiect” (IC, 293). Lovinescu încurcă aici hazardul (criticismul 
junimist e „fără obiect” din pura întâmplare a instrucției primite) cu 
necesitatea (junimismul trebuia să apară ca reacțiune la paşoptism, în 
logica dialecticii). Dar o apariţie necesară şi în acelaşi timp fără obiect e 
un nonsens. Ori junimiştii au greşit pur şi simplu — caz în care apariţia 
lor trebuie tratată ca pernicioasă; ori se acceptă necesitatea „erorii” lor, 
dar atunci „fără obiect” e doar gestul criticării lor. 

Dincolo de aceste mici, dar importante deviații „realiste” ale 
raționalismului lovinescian, există şi cazuri în care revoluţia e redusă — 
după Gustave Le Bon, sursa cea mai citată de Lovinescu în abordarea 
revoluţiei ca fenomen de masă — la parametrii iraţionali ai bolii („febră”, 
„contagiune” etc.), ai religiei (revoluţia ca produs al unei „mentalități 
mistice” — IC, 72) sau ai determinismului biologic (revoluţia paşoptistă şi 
Unirea ca expresii ale „instinctul naţional”, care n-ar fi „din ordinea 
lucrurilor raţionale” — IC, 105). Cu argumentul „condiţiunilor psiholo- 
gice” mai importante decât alţi factori consideraţi fundamentali (factorii 
economici, de pildă), Le Bon îi contrazice şi pe evoluţioniştii englezi, şi 
pe Marx. În funcţie de adversarul combătut, Lovinescu va folosi 
alternativ accepţiile revoluţiei: atât raționalismul, cât şi iraţionalismul ei 
- ca import voluntar sau involuntar de valori — se dovedesc pe rând 
favorabile teoriei formelor generatoare de fond. Profilul raţionalist al 
revoluţiei e util preponderent când exprimă opţiunea liberalilor români 
ca asumare conştientă a unei ideologii umanitare şi deopotrivă patrio- 
tice, iar profilul iraţionalist e invocat îndeosebi pentru a contesta vala- 
bilitatea cadrului teoretic materialist în ce priveşte cazul românesc, unde 
n-ar fi existat condiţiile propice unei revoluţii „evoluționiste“, ca în 

statele Occidentului, dar s-ar fi făcut simțită universala predispoziţie a 
maselor către „contagiunea” ideologică. 

Deşi un abil utilizator al jargonului realist, Lovinescu rămâne 
totuşi fundamental un raţionalist. Raționalismul e omologul politic al 
saltaționismului din ştiinţele naturii, alternativa la monopolul evolu- 
ţionist instalat, spune Lovinescu, prin Hegel, Darwin şi Spencer: „Cuge- 
tarea filosofică şi ştiinţifică a veacului al XIX-lea este, totuşi, dominată de 
ideea evoluţiei. În filosofie, ea şi-a luat o configuraţie definitivă în 
sistemul lui Hegel; prin asimilarea vieţii sociale cu un organism, toate 
formele prezentului devin expresia unor creşteri treptate. Prin Darwin şi 
Spencer!, evoluționismul a cucerit, şi în ştiinţă, întregul câmp de 
cercetare al vieţii organice” (IC, 67). Astfel, detaliază el, „[alcestui 
transformism social, ieşit din asimilarea societăţii cu un organism şi a 
evoluţiei cu un proces natural, Revoluţia franceză i-a adus corectivul 
unei concepţii şi practice noi. Societăţile nu se dezvoltă numai prin 
continuitate. Revoluţionarii cred, deci, în posibilitatea unei lumi create 
pe baze raţionale” — IC, 67). 

Raţionalitatea revoluţiei echivalează cu ruptura creatoare sau cu 
acel cataclism de care vorbea Ion C. Brătianu („Crezând în acţiunea 
creatoare de idei, liberalismul revoluţionar anticipează asupra evoluţiei 


1 În realitate, diferenţa dintre Darwin şi Spencer e mai mare decât aceea dintre 
Spencer şi Hegel: aceştia din urmă au în comun tiparul unui evoluţionism 
finalist sau progresist, în vreme ce originalitatea lui Darwin (şi a lui Alfred 
Russel Wallace) stă în explicarea felului în care se produce evoluţia, adică în 
principiul selecţiei naturale, care nu implică în mod necesar progresul. 

2 Curios este faptul că Lovinescu pare a plasa acţiunea şi efectele Revoluţiei 
după cele ale desantului evoluționist. Aşa se explică folosirea cuvântului 
„corectiv”: Revoluţia corectează establishment-ul evoluționist prin revelarea 
posibilităţii mutaţiilor sau a evoluţiei în salturi. Or, cu excepţia premer- 
gătorilor Lamarck, care e un contemporan al Revoluţiei de la 17809, şi Geoffroy 
Saint-Hilaire (contemporanul altei revoluţii, cea de la 1830), evoluţioniştii se 
afirmă la decenii bune după Revoluţia Franceză, pentru ca saltaţioniştii şi 
mutaţioniştii să se afirme abia la finele secolului al XIX-lea şi la începutul 
secolului următor. În aceste condiţii, s-ar putea spune că, dimpotrivă, 
evoluționismul gradual, ca paradigmă a conservatorismului, şi teoria selecţiei 
naturale, ca paradigmă a liberalismului englez, sunt încercări de corectare a 
efectelor Revoluţiei Franceze — forme ale „reacţiunii”. 

încete; pentru a progresa, societăţile au nevoie, în anumite momente 
istorice de soluţia de continuitate a revoluţiei” — IC, 68)!. De aici până la 
credința hegelienilor de stânga în realitatea rationalului nu mai e decât un 
pas. Proiectul ideatic al Revoluţiei e considerat mai consistent decât 
realitatea Vechiului Regim şi-şi va impune propria realitate. Evoluţia în 
salturi („soluția de continuitate”) este, în ştiinţele naturii, omoloaga 
idealismului intelectualist, a formelor care generează fondul, în plan 
civilizațional, şi, în plan politic, a revoluţiei. Toate mizează pe „realitatea 
raţionalului” şi desfid „raționalitatea realului”? (astfel explicându-se şi 


1 Acest discontinuism al viziunii lovinesciene impus de vehicularea conceptelor 
de „revoluție de imitație” sau de „imitație integrală” — faptul că, împotriva 
altor istorici, Lovinescu refuză să admită existenţa unei filiaţii între proiectul 
liberalilor de la 1848 şi alte mişcări anterioare, ca revoluția lui Tudor Vladimi- 
rescu sau mişcarea cărvunarilor de la 1822 — trimite la incomensurabilitatea 
paradigmelor asertată de Thomas Kuhn în a sa istorie a ştiinţei. Lovinescu 
pare excesiv preocupat, aşa cum arată Z. Ornea (pentru care Revoluţia de la 
1848 poate fi situată cu succes în continuarea revoluției de la 1821 — IC, XXIII), 
să distingă rupturi sau filiații blocate, nu continuităţi sau revalorificări ale 
unor proiecte anterioare. Aşa se explică radicalitatea unor formulări de tipul 
„ei [cărvunarii] dispar cu totul” (IC, 35) sau „cum am putea scoate organic, de 
pildă, regimul constituţional din vechiul regim al absolutismului oriental?” 
(IC, 59). Criticarea de pe poziţii idealist-raţionaliste a teoriei formelor fără 
fond nu permite, deci, conservarea sau detectarea urmelor unor antecesori ai 
proiectului liberal: în cazul revoluţiei „de imitație”, totul trebuie prezentat ca 
pornind aproape de la zero, într-o logică de tip tabula rasa. 

2 În acestpunctal discuţiei nu poate fi însă ocolită următoarea problemă: cum se 
împacă materialismul unui Marx, cerința întemeierii teoriei pe realitatea 
materială, cu intelectualismul/ raționalismul pledoariei posthegeliene pentru 
realitatea raţionalului - Marx fiind şi el numărat printre hegelienii de stânga? 
Explicaţia ar putea pleca de la temeiul juridic al viziunii lui Hegel asupra 
raţionalităţii realului, în care Marx refuză (vezi Capitalul, vol. I) să vadă 
premisele unei adevărate concilieri între individ şi colectiv sau stat, între public 
şi privat. Marx admite, principial, desenul armonizator al lui Hegel, dar 
contestă „realizarea concretă a unităţii dintre rațiune şi realitate” într-o societate 
burgheză şi capitalistă, în care individul — departe de a fi liber şi conciliat cu 
raţiunea supraindividuală - e singur şi alienat (vezi Karl Löwith, op. cit., 
pp. 200-208, passim). În altă ordine de idei, materialismul marxist, pe lângă 
faptul că e un concept ancorat preponderent în sfera economică, nu spune 
acelaşi lucru cu ideea hegeliană de raționalitate a realului, care este în primul 

părerea lui Lovinescu despre votul universal — realitate pentru care 
românii n-ar fi pregătiţi, dar care trebuie, totuşi, impusă: „Votul 
universal este, negreşit, şi astăzi prematur”, dar „instituţiile au rolul de 
stimulatoare a acelor realităţi” — IC, 138). Din acest punct de vedere, 
criticii aduse de Z. Ornea!, care constată instabilitatea de criterii care a 
făcut ca la baza „forțelor revoluţionare” abordate în primul volum al 
Istoriei civilizației... să fie postulat primatul ideii asupra fondului, pentru 
ca, în volumul al doilea, „forțele reacționare” să fie studiate exclusiv prin 
prisma interesului de clasă (adică prin preeminenţa fondului asupra 
formelor, într-o concluzie de tipul: „In dosul conservatismului marilor 
boieri se ascundea, desigur, interesul de clasă şi menţinerea 
privilegiului” — IC, 126), i se poate da o replică în trei paşi. În primul 
rând, prin „forțele reacționare” Lovinescu nu înțelege doar marea 
boierime care-şi apără privilegiile (şi materialiştii fără un sfanţ în 
buzunar sunt, pentru el, reacţionari). În al doilea rând, inconstanţa 
metodologică, dacă există, nu rezidă în substituirea criteriului ideologic 
printr-unul de fond, materialist, ci în substituirea unui criteriu de 
ideologie naţională printr-unul de ideologie socială: reacţionarii — fie ei 
conservatori sau socialişti — nu par a se gândi la interesul naţional, ci 


rând juridică. Dimpotrivă, Marx nu va pregeta să criticeinadecvarea gândirii lui 
Hegel la real, escapismul lui în eterul ideilor, unde conciliază aspecte pe care 
realitatea — materială şi socială- le păstra într-o contradicţie pe care abia comu- 
nismul ar putea-o surmonta. Dilema tipologiei lui Marx - şi raţionalist, şi ma- 
terialist — apare, prin urmare, pe fondul confundării sferelor juridică şi 
economică. 

„Dacă în prezentarea analitică a forţelor revoluționare, autorul a avut mereu 
grijă să afirme caracterul pur ideologic al mişcării liberaliste, care a militat şi 
înfăptuit România modernă, capitalistă, în prezentarea forțelor reacționare, 
unghiul şi perspectiva se schimbă. Se poate lesne constata o bruscă şi bine 
marcată mutație nu numai în teren, dar chiar şi în ceea ce până acum era axul 
principal al concepţiei lovinesciene. Opoziția forţelor conservatoare nu mai 
este aşezată sub semnul influenţei ideologiei externe. Dimpotrivă, e mereu 
subliniat caracterul social al împotrivirii boierimii” (IC, XXVI). 

Detalii despre receptarea negativă în epocă a junimiştilor, îndeosebi dinspre 
tabăra liberală, se găsesc în Amintirile... lui George Panu: Maiorescu & Co. 
figurează aici ca „anti-naţionalişti” (op. cit., p. 135), „francmasoni, vânduți străi- 
nilor, ca duşmani ai religiei şi ai țărei” (ibid., p. 228), „cosmopoliţi, schopen- 
hauerieni, vânzători de țară [...] epicuriani şi liber cugetători” (ibid., p.235). 

doar la cel relativ la propria clasă: când importă ideologii, ei fac o 
selecţie a celor favorabile propriului interes social (limitând discuţia la 
marea boierime sau la conservatori, Lovinescu nu uită să precizeze că 
interesul lor de clasă era dublat de importul de ideologie a conservato- 
rismului şi a evoluţionismului gradual apusean, îndeosebi englez şi 
german; altfel spus, şi tradiţionaliştii în sens larg erau infestaţi de 
ideologie şi agenţi ai imitaţiei, doar că nu a uneia integrale, ci a uneia 
selective, după surse care le flatau poziţia în cadrul societăţii — fapt 
admis, de altfel, şi de Ornea: „(Lovinescu) [a] dezvăluit că întreg criti- 
cismul junimist nu se sprijină pe ideea tradiționalismului naţional, ci pe 
principiul evoluţionismului social” — IC, XXXI). În al treilea rând, moşte- 
nirea disociată a hegelianismului oferă o justificare perfectă acestei aşa- 
zise labilităţi a criteriilor: liberalii — şi revoluționarii în genere — funcțio- 
nează în sensul afirmării „realităţii raţionalului”, a unui proiect care nu 
se regăseşte în realitatea prezentului; ei au ceva de schimbat, nu de 
apărat: de aici preeminenţa raţionalismului/ intelectualismului asupra 
realismului, dar şi cuantumul de irațional al proiectului lor (esenţa 
acestei aporii stă în cele două calităţi ale Revoluţiei Franceze, raţională şi 
naţională — IC, 66, ideea naţională fiind deseori apropiată la Lovinescu 
de sfera non-raţionalului, a misticului). Conservatorii, în schimb, sunt 
mai motivaţi să promoveze „raționalitatea realului”, adică menţinerea 
stării de fapt. Dincolo de toate acestea, ce rămâne cu adevărat 
neconvingător, în marginea jocului de criterii observat de Z. Ornea, e 
aparenta inexistenţă a interesului de clasă al liberalilor, reuniți de 
Lovinescu sub auspiciile unicului interes imaculat, care suspendă orice 
bănuială: interesul naţional. În aceste condiţii, ar fi de constatat la 
Lovinescu nu lipsa de omogenitate a criteriilor, cât arta obscurizării 
interesului de clasă al liberalilor — clasa emergentă care-şi apără viitorul 
luptând cu prezentul sub icoana generoasă şi exclusivă a pasiunii pentru 
o ideologie larg umanitară şi favorabilă cauzei naţionale. 

Hegelian de stânga când judecă evenimentele de până la 1866 
(perioadă în care formele nu „s-au coborât” încă la fond), Lovinescu 
devine hegelian de dreapta pe măsură ce lentila lui ajunge spre finele 
secolului al XIX-lea, când politicile liberale capătă tot mai mult conţinut 
şi, ca atare, tot mai mulţi adversari. Hegelian de stânga când vorbeşte de 
moştenirea Revoluţiei Franceze ca despre o „realitate a raţionalului”, 

Lovinescu se arată hegelian de dreapta atunci când se confruntă cu 
ipoteza extremismelor deviante de la democraţia burgheză, concen- 
trându-se asupra conservării modelului liberalo-burghez verificat deja în 
Vestul european -— căci ceea ce e real trebuie să fie şi raţional! lar ca 
hegelian de dreapta, Lovinescu consideră că reproșurile la adresa 
liberalilor sunt neavenite, că realul autohton a devenit, în sfârşit, şi 
rațional, trebuind promovat şi conservat ca atare. 

În acest punct al discuţiei despre relaţia dintre conceptul biologist 
de mutație şi conceptul politic de revoluție se pot trage câteva concluzii 
privind modul în care se raportează Lovinescu la evoluţionism şi tipul 
de accepţie către care înclină atunci când optează pentru teoria muta- 
ţiilor. Autorul Istoriei civiliza tiei... nu face deosebire între evoluționismul 
filosofic de tip Hegel-Marx (unde un rol major îl au finalismul şi 
dialectica) şi evoluționismul de tip darwinian (antifinalist, nedialectic). 
Caracterul de necesitate, vital în teoriile organiciste sau în progresismul 
lamarckiano-spencerian se pierde în teoria lui Darwin: evoluţia organis- 
melor nu mai ilustrează la acesta un traseu prestabilit (cu atât mai puţin 
unul progresist), existenţa fiind totuşi guvernată de un complex de legi 
şi condiţii, între care hazardul. Pentru Lovinescu însă, nu Darwin a 
revoluționat gândirea evoluționistă, ci Hugo de Vries; Darwin intră în 
schema lui de gândire doar ca evoluționist gradual, nu şi ca antifinalist. 
Când respinge evoluționismul junimiştilor conservatori, Lovinescu nu 
atinge, nota bene, decât valenţele lui nedarwiniene, cele subsumabile 
organicismului sau transformismului lamarckian, ori progresismul de 
tip spencerian. 

În orice caz, atât doctrinele antievoluţioniste (conservatismul 
mistic al «imobilităţii» seculare”), cât şi evoluționismul lent se regăsesc, 
global, la Lovinescu, pe aceeaşi baricadă ostilă mutaţionismului. Ce 
respinge Lovinescu atunci când vorbeşte de „evoluţionism” (opunân- 
du-l revoluţiei-ca-mutaţie) pare a fi tocmai dialectica (dacă vorbim de 
accepţia filosofică) sau ereditatea (dacă vorbim în termeni biologişti), 
adică punţile de comunicare între diferite etape ale dezvoltării. În locul 
acestora, Lovinescu introduce o filosofie a rupturii fără consecinţe sau a 
hiatului („statul nostru nu trăieşte [...] pe conştiinţa populară de la 
1300” — IC, 116; „Mişcarea cărvunarilor s-a stins înainte de a fi produs o 
adevărată revoluţie socială” etc.). Pe de altă parte, Lovinescu păstrează 

din zestrea non-darwinienilor finalismul (cum altfel ar trebui interpretat 
dubletul imitaţie-diferenţiere, adică imaginea paradoxalei stabilizări, 
după Tarde, a caracterelor naţionale concomitent şi proporţional cu 
uniformizarea globală?). 

Dar dacă este îndeobşte acceptată relaţia dintre teoria lui Darwin 
asupra evoluţiei şi şcoala economismului scoţian a lui Adam Smith (sau 
dintre liberalismul de tip laissez-faire şi conceptul de selecţie naturală) — 
de unde această privire fără simpatie a lui Lovinescu către Darwin?! 
Răspunsul ar fi acela că liberalismul pe care-l îmbrăţişează Lovinescu în 
Istoria civilizației... este limitat la (unele dintre) sursele lui franceze 
preponderent filosofice şi juridice, nu economice (liberalismul lui 
Montesquieu din Despre spiritul legilor şi cel al lui Faguet) —, principalul 
argument liberal lovinescian nefiind competiţia (deşi scepticismul lui în 
privința egalităţii prin natură şi preferința pentru drepturile juridice l-ar 
recomanda drept un spirit concurenţialist), ci crearea şi conservarea 
statului naţional. 


Discuţia despre impactul conceptelor ştiinţifice din epocă asupra 
arhitecturii ideatice din Istoria civilizației... nu poate fi încheiată fără 
câteva cuvinte despre trei factori care, în opinia lui Lovinescu, susţin sau 
modulează „legea imitaţiei” şi preeminența ideologicului asupra 
economicului. E vorba de doi factori particularişti, anume rasa (în ordine 
biologică) şi temperamentul (în ordine psihologică), şi de un factor 
universal — „elementul sufletesc”, ţinând de psihologia umană în genere. 
Lovinescu le invocă pentru a lămuri modul în care se produc imitaţia şi 
adaptarea, ca adjuvanţi în teoria formelor generatoare de fond, şi pentru 
a demonta teoriile adverse, de sursă evoluţionist-organicistă. 

Deşi enumerat, după conservatori, materialişti, sămănătorişti şi 
poporanişti (ca exponenţi ai evoluționismului gradual), în categoria 
forţelor reacționare, „elementul sufletesc” — care se confundă ori se 


1 Darwin, pomenit şi în şedinţele „Junimii”, este, în schimb, invocat cu mai 
multă participare de Maiorescu, căruia liberpansismul i-a fost reproşat laolaltă 
cu frecventarea scrierilor lui Darwin. Este interesant faptul că nu liberalii, ci 
conservatorii români şi-au găsit mai multe afinități cu vederile celui despre 
care s-a spus că şi-a reprezentat evoluţia organismelor vii după modelul 
gândirii liberale. 

diferenţiază de „rasă” şi de „temperament” în funcţie de context — are 
parte la E. Lovinescu de un tratament oscilant: fie este identificat cu o 
tipologie universală a psihicului uman, fie se reduce la „elementul 
sufletesc” autohton, confundabil cu un „suflet rural rezistent faţă de 
noile condiţii de viaţă a burgheziei moderne” (IC, 115). În prima 
ipostază, premisele sunt iarăşi divergente: elementul sufletesc văzut la 
scară universală este când extrem de maleabil („stările sufleteşti se 
transmit; psihozele sunt contagioase” — IC, 70), aspect favorabil teoriei 
imitaţiei integrale, când extrem de rigid („Sufletele se schimbă [...] cu 
mult mai greu; în structura lor intră colaboraţia mai multor veacuri de 
viaţă morală” — IC, 115). 

În ce priveşte argumentul biologic, rasa?, Lovinescu respinge în 
principiu conceptul esenţialist de rasă (puritate a rasei), urmându-i pe 
Tarde şi pe Guillaume De Greef („Plecând de la vechea teorie hegeliană 
a ideii ce se realizează în civilizaţii succesive”, unii filosofi „au împins 
sociologia spre studiul psihologiei colective a popoarelor”, făcând, cum 
spune De Greef în Le Transformisme social, „«din rasă un organ în 
serviciul unei idei, pe când în realitate, rasele sunt mai degrabă 
formaţiuni derivate, rareori pure şi din ce în ce mai subordonate 
formelor sociale superioare, ca în Statele Unite [...]»” — apud IC, 316) 


1 Deşi, aşa cum am semnalat şi în cazul aşa-zisei „plasticităţi” sau permeabilităţi 
la nou constatate de Lovinescu în rândul claselor superioare, inerția sufletului 
rural ar putea fi mai bine explicată prin cauze economice: doar posibilitatea de 
a dobândi o educaţie asigură permeabilitatea intelectuală. 

2 Concept cu o istorie complicată în secolul al XIX-lea, de la Hegel şi de la pă- 
rintele rasismului, Gobineau, la mai moderaţii Renan şi Taine, şi de la accepţia 
nebulos-romantică de naţiune, la aceea cu pretenţii ştiinţifice din studiile 
livrate de anatomişti, frenologi, criminologi etc., ale cărei consecinţe nefaste 
s-au simţit în secolul următor. Des invocat (nu şi des confirmat) de Lovinescu, 
Gustave Le Bon şi-a legat multe dintre teorii de conceptul de rasă, utilizat în 
variaţie liberă cu acela de popor sau de grup etnic; Lovinescu însuşi pare să 
derapeze la un moment dat spre „rasism” când vehiculează sintagma „rasele 
inferioare” (IC, 317), probabil sub impactul lui Le Bon, care distinge între rase 
inferioare şi rase superioare (vezi cap. „lerarhizarea psihologică a raselor” din 
Legile psihologice ale evoluției popoarelor), însă nimic din gândirea lovinesciană 
nu aderă la radicalitatea perspectivei lui Le Bon, rasa fiind pentru Lovinescu 
mai mult un argument conjunctural. 

contra lui Gustave Le Bon, care maximizează peste tot importanţa rasei. 
Lovinescu alege să păstreze totuşi acest esenţialism etnic de provenienţă 
hegeliană şi tainiană atunci când vorbeşte despre esenţa noastră latină 
sau despre „formula rasei” de la care ne-ar fi „abătut” secolele de 
influenţă orientală. Formule ca „specificitatea adevărată a poporului 
român”, „elementul fix al rasei”, „continuitate etnică ideală” sunt mai 
aproape de Hegel decât de Tarde. De altfel, esenţialismul etnic devine 
un argument eficient chiar în combaterea tradiţionalismului: aşa-numita 
„tradiţie” invocată de tradiţionaliştii români n-ar fi reuşit, crede Lovi- 
nescu, să exprime „specificitatea adevărată a poporului”, „abătându-l” — 
adică relativizând adevărul despre rasa lui — fie spre Orientul ortodoxist, 
fie spre Occidentul anglo-saxon. Bref, esenţialismul etnic (pro-latinist şi 
pro-francez, antioriental, anti-rus, anti-ortodoxist) ajută la deconstruirea 
„erorii” romantice a tradiţionalismului, făcând din „contactul cu 
Apusul” (recte cu Franţa) un prilej de „reluare a adevăratei continuităţi 
etnice şi ideale”, căci „[î]n veacul şi de la locul nostru, lumina vine din 
Apus: ex occidente lux!” (IC, 13). lar antagonismul de natură etnică prin 
care „francez” se opune lui „german” ilustrează, după Lovinescu, chiar 
tensiunea dintre evoluționismul gradual şi etosul revoluţionar: astfel, 
evoluționismul german în spiritul căruia fusese educat Kogălniceanu 
s-ar opune „radicalismului revoluţionarilor munteni de educaţie fran- 
ceză” (IC, 51). (Această perspectivă e infirmată însă de faptul că un 
teoretician al revoluţiei ca Marx era german.) 

Cu toate acestea, Lovinescu se ocupă serios de invalidarea 
pretențiilor lui Gustave Le Bon (din Lois psychologiques de l'évolution des 
peuples şi Histoire de la civilisation des Arabes) de a reduce totul la rasă, 
atunci când argumentul rasei ameninţă să invalideze propria poziţie 
idealistă prin faptul că face din „sufletul popoarelor” un argument mai 
puternic decât „spiritul veacului”: „Când Gustave Le Bon susţine, 
aşadar, într-un capitol că «instituţiile derivă din sufletul popoarelor», 
nu-i putem atribui unei astfel de afirmaţii decât o valoare indirectă. In 
marea lor majoritate, instituţiile nu izvorăsc din «sufletul popoarelor», ci 
sunt simple obiecte de împrumut integral; ele se mlădiază şi se adap- 
tează apoi progresiv prin acţiunea «sufletului popoarelor», care le dă o 
individualitate şi, deci, o realitate” (IC, 309). Contra lui Le Bon şi în 
folosul propriei teorii a formelor generatoare de fond, Lovinescu trebuie 

să arate că acţiunea instituţiilor asupra fondului rasei sau asupra „omu- 
lui social” nu e totuşi inutilă: „Englezul poate fi individualist şi france- 
zul poate fi etatist; în cadrele acestor date etnice rămâne un loc larg 
pentru acţiunea instituţiilor politice. Dacă nu atacă sufletul omului în 
structura lui ancestrală sau îl atacă imperceptibil, ele exercită o influenţă 
indiscutabilă şi relativ rapidă asupra omului social, singurul de care ne 
ocupăm aici. [...] Moravurile publice, virtuțile sociale evoluează şi se 
mlădiază, aşadar, prin instituţii” (IC, 317), fiindcă „de-am nega rolul 
instituţiilor asupra vieţii sociale, ar însemna să negăm principial posibi- 
litatea oricărui progres” (IC, 318). (Negând că „societăţile nu se făuresc 
prin legi juridice”!, cum considera Le Bon, Lovinescu risca să fie situat, 
în logica acestuia, de aceeaşi parte cu socialiştii: „Din nefericire, cel puţin 
în Franţa, credinţa în puterea magică a statului este, de la Revoluţie 
încoace, încă foarte răspândită chiar şi printre oamenii instruiți. Este 
visul socialiştilor şi chiar al tuturor partidelor”2.) 

Rasa devine, în acest sens, forţa care produce adaptarea (diferen- 
ţierea) în raport cu pasul prim al imitaţiei integrale propagate în virtutea 
supra-naţionalului „spirit al veacului”: „acţiunea rasei se desfăşoară, 
mai ales, în asimilarea imitaţiilor şi refractarea lor prin structura ei 
etnică. Adaptarea fondului şi a formei se realizează printr-un dublu 
proces în sens contrar: procesul scoborârii formei la fond, din nesoco- 
tirea ei, proces mult mai uşor, pe care l-au constatat toţi duşmanii forma- 
tiei civilizaţiei noastre şi, al doilea, procesul creşterii fondului la formă, 
mult mai încet şi aproape invizibil ochiului contemporanilor, pe care tra- 
diționaliştii îl contestă” (IC, 318). Modul în care priveşte Lovinescu ra- 
portul dintre factorul etnic (chiar în varianta radical-esenţialistă) şi acţiu- 


1 Gustave Le Bon, Legile psihologice ale evoluției popoarelor, op. cit, p. 151. 

2 Ibid. În privinţa afinităţii relative a lui Lovinescu cu gândirea lui Gustave 
Le Bon, trebuie menţionat şi faptul divers că Lovinescu plănuise, concomitent 
cu lansarea ediţiei româneşti, editarea în Franţa a Istoriei civilizației române 
moderne, proiect în vederea căruia îl contactase chiar pe Le Bon. Acesta îi 
trimite însă o scrisoare de refuz, a cărei primire este înregistrată în jurnalul 
criticului pe 3 decembrie 1925 (vezi Sburătorul. Agende literare, vol. I (1923- 
1926), ediţie de Monica Lovinescu şi Gabriela Omăt, Editura Minerva, 
Bucureşti, 1993, p. 164: „Vine scrisoarea de refuz al [sic!] lui Gustave Le Bon 
cu privire la ed. franc. a Ist. civiliz. rom.”). 

nea instituţiilor (formelor) nu poate fi sintetizat mai fericit de atât: „exis- 
tă un suflet românesc format de rasă şi de împrejurări istorice”, „[s]tatul 
nostru nu trăieşte însă pe conştiinţa populară de la 1300” (IC, 116). 
Folosit uneori în variaţie liberă cu rasa, tempera mentul — concept 
exploatat anterior de G. Ibrăileanu, în Spiritul critic în cultura românească, 
dar şi în alte scrieri! —, e un subgen psihologic al rasei (astfel, „[e]xistă, 
negreşit, un temperament moldovenesc, contemplativ, tradiţionalist şi, 
deci, statariu, visător, inactual” — IC, 46, dar rasa, în ansamblu, e latină) 
folosit ca ipoteză suplimentară în argumentarea imitaţiei integrale, prin 
capacitatea lui de a explica predispoziția faţă de schimbare, apetenţa 
pentru forme noi de import sau, dimpotrivă, natura critică, ostilă 
inovaţiilor. În cazul lui Lovinescu, mai pregnant decât în cel al lui Ibrăi- 
leanu, care, ca materialist, dă o pondere superioară raţiunilor de ordin 
economic, temperamentul unui grup social (în genere rezident al unei 
regiuni istorice) explică intensitatea imitaţiei: muntenii, temperamente 


1 Inspirat probabil de pragmatismul lui William James, pentru care tempe- 
ramentul joacă un rol important în actul filosofării — vezi Pragmatism (1907), 
cap. I, „The Dilemma in Philosophy” („Istoria filosofiei este în mare parte o 
istorie a ciocnirii temperamentelor umane”, Pragmatism, ed., introd. Bruce 
Kuklick, Hackett Publishing Company, Indianapolis, Cambridge, 1981, p. 8), 
dar şi anterioara lucrare în două volume Principles of Psychology (1890). Polii 
temperamentali „raţionalist” (devotat ideilor şi principiilor abstracte) şi „em- 
pirist” (realist, pozitivist) din gândirea lui James (op. cit., pp. 9-11) corespund 
prototipurilor lovinesciene de mutaţionist (revoluţionar, intelectualist) şi 
evoluționist (conservator, reacţionar). James se numără printre referinţele lui 
Ibrăileanu, dar nu şi printre ale lui Lovinescu, ceea ce denotă faptul că influ- 
enţa s-a produs fie pe o filieră franceză afină gândirii filosofului american, 
prin confundarea conceptului de temperament cu acela de rasă, mult mai 
prezent în mediul francofon, fie direct prin lucrarea Spiritul critic... a lui 
Ibrăileanu. Antimaterialismul viziunii lui James şi interesul lui pentru capa- 
cităţile constructive ale minţii umane conveneau mai bine perspectivei 
idealist-intelectualiste a lui Lovinescu decât abordării materialiste a lui 
Ibrăileanu, unde determinismul economic şi social primează. Totuşi, efortul 
lui James de a păstra locul religiei şi ideea finalistă de sens al vieţii într-o lume 
ştiinţifică invadată de spectrul arbitrariului existenţei deschis de teoria 
darwiniană a selecției naturale (pentru James o abordare a vieţii ce exclude 
spiritualitatea neputând fi raţională sau ştiinţifică) nu contaminează 
idealismul lovinescian, care rămâne raţionalist, nu şi religios. 

energice, imită mult şi necritic, moldovenii, temperamente statice, 
pasive, sunt mai puţin (pre)dispuşi să împrumute şi mai selectivi. 
Temperamentul sau factorul moral-psihologic devine, prin urmare, un 
ingredient important în respingerea teoriilor determinist-materialiste! şi 
în susţinerea teoriei formelor generatoare de fond („Neţinând seama de 
factorii morali, materialismul istoric nu ţine seamă nici de factorul 
esenţial al rasei” — IC, 78), marxismul, ca şi religiile sau limbile, „defor- 
mându-se” sub acţiunea diferenţiatoare a rasei/ temperamentului 
(IC, 306-309). În această lumină, eşecul mişcărilor moldoveneşti cu 
caracter revoluţionar de dinainte de 1840 şi de la 1848 capătă o dublă 
explicaţie: mai întâi, insuficienta pătrundere a ideologiei franceze; când 
insuficienta pătrundere a ideologiei franceze nu mai e un argument (de 
vreme ce pătrunsese în Muntenia), se invocă argumentul frenator al 
temperamentului. În cazul muntenesc, temperamentul este, la 
Lovinescu, factorul care explică, de o manieră circulară, pătrunderea 
ideologiei franceze: aceasta intră în sfera dezbaterii publice pentru că e 
ajutată de temperamentul mobil muntenesc, iar temperamentul mobil 
muntenesc e confirmat de apetenţa pentru ideologia franceză. 

Rasa, temperamentul şi importul de ideologie compun, aşadar, un 
cerc vicios, par a se legitima reciproc: ideile paşoptiştilor nu sunt revolu- 
ţionare pentru că aşa impune fondul socioeconomic autohton (cum 
susțineau Ibrăileanu şi Zeletin), ci pentru că psihozele sunt în sine 
contagioase (cum opina Le Bon) şi, mai mult decât atât, pentru că 
muntenii au un temperament mai flexibil şi mai influenţabil („„paşop- 
tismul muntean, el n-a ieşit din interesul de clasă, ci din altoirea unei 
ideologii creatoare pe un temperament politic mult mai activ şi mai 
mobil” — IC, 36). Rasa ori temperamentul acţionează deci înaintea sau în 
locul luptei de clasă (ca argument social), dar şi în locul economicului: 
din bagajul Revoluţiei Franceze penetrează mai întâi ideea naţională 
(logic dependentă de latinitate, dar şi dincolo de logică, câtă vreme 
„instinctul naţional nu-i din ordinea lucrurilor raţionale” — IC, 105), 
restul urmând a se realiza pe parcurs. 

Rasa şi temperamentul devin, în aceste condiţii, argumente ştiin- 
ţifice ad hoc, invocabile când teoria de ansamblu (imitaţia, sincronismul, 


1 Z. Ornea constatase la Lovinescu înlocuirea argumentului social sau al clasei 
cu acela de temperament (IC, XXV). 

mutaţia etc.) e contestată de pe poziţii cel puţin egal de ştiinţifice. Tem- 
peramentul explică atât apetenţa unora pentru formele creatoare de fond 
şi dezavuarea lor de către alţii, cât şi relaţia cu fondul economico-social. 
Astfel, boierii revoluționari liberali acţionează împotriva interesului lor 
de clasă pentru că sunt mobilizați de ideea naţională, dar se lasă 
mobilizați de ideea naţională pentru că au un temperament activ, 
influenţabil; în acelaşi fel, forțele reacționare sunt inerţiale pentru că au 
de conservat valori economice, dar şi invers, sunt predispuse la 
conservarea vechilor valori pentru că sunt structural inerţiale. Pe de altă 
parte, temperamentul e un argument discontinuu, invocat sporadic şi cu 
diferite trepte de relevanţă: există, de pildă, momente în care tempe- 
ramentul pare pur şi simplu inert sau dezactivat sub acţiunea „spiritului 
veacului”: unde era temperamentul moldovenesc „statariu şi visător” 
când marii boieri din divanul Moldovei au votat abolirea privilegiilor, 
egalitatea în faţa legii ş.a.m.d., în şedinţa din 25 octombrie 1857? — se 
pune întrebarea. Variabila temperamentală pare, apoi, să nu mai conteze 
atunci când apar constrângeri de ordin „obiectiv”: „Deputaţii divanului 
moldovenesc puteau fi în mare parte boieri; renunţarea lor la privilegii 
nu era însă expresia unei libere determinări, ci a unui proces al spiritului 
public românesc” (IC, 131), prin acest proces înţelegându-se presiunea 
ideologiei apusene generalizate în spaţiul public românesc graţie 
demersurilor liberale. Temperamentul rămâne aşadar un argument spo- 
radic şi ad hoc, utilizat în cazurile când realitatea istorică pare a se opune 
teoriei preeminenţei ideologicului sau a formelor generatoare de fond. 
Cel mai interesant şi în acelaşi timp mai contestabil uz al 
temperamentului survine când trebuie argumentată imaginea disociată 
a clasei boiereşti — faptul că unii boieri au „suflete” reacționare, iar alţii 
„suflete” revoluționare — împotriva teoriilor materialiste care vedeau în 
această imagine o consecinţă a dinamicii economice sau a luptei de clasă 
dintre marii boieri şi boiernaşii secondaţi de burghezie. Materialiştii ca 
Zeletin o pot explica economic (influenţa capitalului apusean şi a bur- 
gheziei autohtone emergente) şi social (liberalii munteni nu făceau parte 
din clasa marii boierimi, ci din aceea a micii boierimi şi a negustorimii). 
Lovinescu reduce această problematică complexă la gestul pur patriotic 
al revoluţionarilor liberali de a acţiona împotriva interesului lor de clasă. 
Dar pentru asta, el are nevoie de un artificiu prin care să arate că 

ideologia apuseană a premers fondului economic şi social, iar acesta este 
primatul ideii naţionale asupra interesului de clasă. În acest sens, 
conceptul „iraţional” de temperament mobil, predispus la imitație, al 
muntenilor vine să dubleze opţiunea voluntară, raţionalistă, a liberalilor 
de la 1848. 

Temperamentul explică, deci, pasiunea pentru o ideologie şi poate 
duce la acţiuni contra interesului de clasă — e argumentul favorit cu care 
Lovinescu îi respinge pe materialiştii istorici. Dacă însă liberalii 
(preponderent munteni) acţionează contra interesului lor de clasă graţie 
unor imponderabile cvasi-mistice ca patriotismul şi ideea naţională 
(„Oamenii revoluţiei de la 1848 s-au luptat în numele libertăţii şi nu a 
liberei circulații a banului, după cum oamenii Unirii au lucrat dintr-un 
sentiment patriotic de provenienţă mistică” — IC, 179), conservatorii 
(preponderent moldoveni) o fac doar dacă sunt constrânşi de condiţii 
obiective; la aceştia din urmă temperamentul nu intră în dezacord cu 
interesul de clasă. Rămâne de văzut şi cât de întemeiat este acest 
argument: tot eşafodajul idealist se poate nărui, dacă se poate identifica 
totuşi un interes de clasă al liberalilor, nu unul imediat vizibil, sub 
aparenta lor acţionare împotriva propriului interes de clasă (persistenţa 
şi agravarea problemei agrare culminată cu răscoala din 1907, reprimată 
de guvernul liberal al lui Dimitrie Sturdza, arată că spiritul democratic 
al liberalilor români rămăsese în multe privinţe ilustrat doar în teorie şi 
că patriotismul nu se confunda, în cazul lor, cu lupta pentru libertatea şi 
egalitatea tuturor cetăţenilor din Regat). 


La sfârșitul acestei secţiuni unde au fost discutate bazele ştiinţifice 
ale gândirii lui E. Lovinescu, respectiv „legile” sincronismului, critica 
teoriei formelor fără fond, funcţia mutaţiei şi a revoluţiei etc., se poate, în 
fine, ridica întrebarea: sunt conceptele ştiinţifice de imitație, evoluție în 
salturi, mutație argumente în slujba ideologicului sau a politicului, ori 
lucrurile stau invers? Ce primează, în opera lovinesciană, gândirea 
politică sau gândirea abstractă, filosofarea? Care cui se subordonează? 
Puternica impresie de cerc vicios nu permite lansarea unui răspuns 
ferm. Totuşi, niciodată nu survine în discursul său impresia că politicul 
ar putea merge pe un drum divergent de ştiinţă, fără susținerea şi 
confortul vecinătăţii cu ea, că ar beneficia de legi proprii prin care ar 

putea concura sau contrazice felul în care ştiinţa imaginează, la un 
moment dat, lumea. Lovinescu e universalist, raţionalist, intelectualist 
atunci când avansează ideea revoluţiei ca mutație şi ca formă fără fond; 
dar e realist, pragmatic, când respinge principiile prea rigide şi abstracte 
ale materialismului istoric. Pe undeva, realismul de tip pragmatic, 
localist (care spune că „reacţiunea” materialistă, conservatoare sau 
tradiționalistă se cramponează de legi universale fără să ţină cont de 
diferenţele din teren) ajunge să coabiteze cu idealismul şi cu pasiunea 
pentru teorie şi legi, aşa cum raţionalistul Lovinescu caută uneori suport 
în nume şi teme ce pun temei pe „mistica” sufletului şi a tempera- 
mentului. În funcţie de conjunctură, poziţiile lui oscilează între volunta- 
rismul eludării unor „legi” (legea evoluţiei graduale, de pildă) şi con- 
ştiinţa determinismului insurmontabil al altora (legea imitaţiei). Toate 
aceste atitudini se sprijină însă pe presupoziţii considerate ştiinţifice: 
Le Bon ar fi mai „avansat” decât Marx, fiindcă a descoperit că, pe lângă 
economic, masele sunt guvernate de psihologie, adevăr pe care Marx l-ar 
fi ignorat — iar o descoperire în plus e mai multă „ştiinţă”. Ştiinţă 
înseamnă, deci, să adaugi la zestrea cognitivă a umanităţii (Gustave 
Le Bon pe lângă Marx), dar şi să elimini (misticismul lui Edgar Quinet, 
de exemplu, e considerat ne-ştiinţific, deşi e admisă valoarea modelatoa- 
re a religiei). Chiar dacă Lovinescu alternează polemic bazele „ştiinţi- 
fice” de atac, ba de pe poziţiile idealistului, ba de pe ale realistului, de 
undeva, din spatele întregului eşafodaj argumentativ, se impune profilul 
autoritar al ştiinţei. 

Ornea susţine că, prin poziţia exprimată în Istoria civili- 
zației..., Lovinescu se plasează „la stânga” eşichierului 
e sociologiei româneşti interbelice (IC, XXI). Afinitatea 
intelectuală şi politică pentru familia liberalilor „roşii”, în detrimentul 
„albilor” conservatori din a doua jumătate a secolului al XIX-lea ar fi 
suficientă pentru a-l considera pe Lovinescu, în contextul politic al 
epocii, un om de stânga!. Totuşi, dacă liberalii vor suferi, către finele 
secolului al XIX-lea, sciziunea care-i va opune pe adepţii lui lon C. 
Brătianu grupării lui C.A. Rosetti organizată în Partidul Radical, partid 
cu o agendă marcată de problematici sociale şi la al cărui organ, Lupta, 
vor colabora socialişti de tipul lui Const. Mille şi radicali ca George 
Panu, se poate spune, în plus, că Lovinescu a fost un spirit „brătienist”, 
nu rosettist, adică un liberal mai mult naţional(ist), decât democrat, 
disociat însă de Brătianu în chestiunea evreiască, pe care Lovinescu o 
abordează şi la nivel politic, şi la nivel cultural cu o deschidere 
incomparabil mai mare. 

Rostul secţiunii de mai jos e să distingă ce valori apără această 
„Sstângă” lovinesciană moderată şi cum se raportează liberalismul autoh- 
ton? apud Lovinescu la moştenirea Revoluţiei Franceze şi la democraţie. 

Trecând peste informaţia de principiu că, în calitate de emanat al 
Revoluţiei Franceze, liberalismul de secol XIX devine pe teren românesc 
expresia capitalismului şi a ideii naţionale (cu particularităţile protecţio- 


1 În schiţele lui Caragiale liberalii sunt numiţi şi „colectivişti” — vezi schiţa 
Politică şi delicateţe, apărută în „Epoca”, 13 martie 1897. 

2 Lovinescu nu pare a avea rezerve în privinţa existenței unui spirit autentic 
liberal autohton. Filosofia lui părăseşte aici scepticismul lui Emile Faguet, 
pentru care condiţii seculare îndreptaseră Franţa spre etatism, nu spre 
liberalism, cu rezultatul tragic că „Franţa este una dintre cele mai puţin libere 
ţări din lume şi una dintre cele mai puţin liberale din univers” (Le Libéralisme, 
Societe Francaise d'Imprimerie et de Librairie, Paris, 1903, pp. 307-340). 

nismului şi ale politicii „prin noi înşine”), poziționându-se la stânga 
spectrului politic, în opoziţie cu dreapta conservatoare, dar deosebin- 
du-se şi de radicali, trebuie văzut cum explică Lovinescu ascensiunea 
liberalilor autohtoni şi cum le cauţionează parcursul, în cadrul aceluiaşi 
cerc vicios care întemeiază, în gândirea lui, ştiinţificul pe politic şi pe 
estetic sau viceversa. 

Achiziţia fundamentală care a stimulat ideologic crearea civiliza- 
tiei române moderne (şi implicit a burgheziei), înaintea egalităţii, a 
abolirii privilegiilor feudale şi a altor inovaţii datorate umanismului 
francez, este, după Lovinescu, ideea naţională, cu consecinţa Unirii din 
1859. Ideea naţională este premisa şi concluzia oricărui raționament 
lovinescian din Istoria civilizației...: de la ea pleacă liberalii paşoptişti 
I.C. Brătianu şi C.A. Rosetti şi în marja ei se justifică orice opţiune 
politică ulterioară, chiar şi cele mai regretabile, de tipul fenomenului 
neoiobă giei incriminat de C. Dobrogeanu-Gherea. 

Teoria imitaţiei a lui Tarde îl îndreptățește pe Lovinescu să arate că 
era inerent — în logica determinismului social — ca una dintre marile idei 
ale Revoluţiei Franceze să ajungă şi pe teritoriul românesc, inflamând 
spiritele în chip mai mult sau mai puţin raţional. In acelaşi timp însă, 
felul în care aşază Lovinescu lucrurile creează impresia că eroii de la 
1848 au ales în mod deliberat, din vitrina de oferte a Revoluţiei Franceze, 
tocmai ideea naţională, ceea ce însemna că a existat o predispoziţie mai 
mult decât temperamentală pentru o asemenea „marfă”. Patriotismul 
le-a orientat liberalilor români alegerea ori, dimpotrivă, „spiritul veacu- 
lui” i-a făcut patrioţi, înainte de a-i face industriaşi, negustori sau ban- 
cheri? — aceasta este întrebarea. 

În orice caz, dintr-un sens sau dintr-altul, această întrebare nu 
poate fi acceptată decât în afara ipotezelor de lucru materialist-marxiste, 
care văd în patriotism şi în ideea naţională instrumente ale capitalului 
aflat în căutarea unor pieţe unitare şi în acelaşi timp diverse, de tipul 
mozaicului statelor-naţiune!. Ca atare, un aspect central în demonstraţia 


1 Nicio deosebire între argumentele lui Zeletin din articolul citat de Lovinescu 
(„Revoluţia burgheză în România”) sau din Burghezia română (op. cit., 
pp. 67-68, 85, 136, 152) şi cele ale unui Immanuel Wallerstein din The Modern 
World-System, vol. IV, sau din mai sintetica Pentru a înțelege lumea: ambii arată 
că apariţia idealului naţional a fost consecinţa evoluţiei relaţiilor de producţie 

lovinesciană este negarea încercărilor de a explica, în siaj marxist, 
originile burgheziei româneşti şi Revoluţia de la 1848 ca luptă de clasă. 
Pentru aceasta, Lovinescu are nevoie de două contraargumente: lipsa 
unui capitalism românesc, adică a unor relaţii de producţie autohtone 
care să genereze societatea burgheză, şi inexistenţa luptei de clasă la te- 
melia revoluţiei paşoptiste. Ambiţia lui Lovinescu este să supraliciteze 
argumentul lipsei luptei de clasă (cu varianta acţionării împotriva 
interesului de clasă) până la a-l extinde şi asupra taberei conservatoare; în 
puncte cheie ale istoriei secolului al XIX-lea, atât şi liberalii, cât şi 
conservatorii români sunt prezentaţi de el ca acţionând împotriva 
propriului interes de clasă. 

Revoluţie „de imitație”, Revoluţia de la 1848 n-ar fi exprimat, 
aşadar, un real conflict de clasă (un conflict de jos în sus), n-ar fi fost 
opera burgheziei, ci a boierilor liberali (aflaţi în conflict de interese doar 
cu propria clasă), şi n-ar fi ţintit spre viitor, ci spre deja-întâmplatul în 
alte părţi ale lumii, spre „raționalitatea realului” vest-european. Procesul 
de sincronizare ajunge să se confunde astfel, la noi, cu pulsiunea 
achizitivă a unui mecanism performant, de ultimă generaţie, nu cu flama 
revoluţiei care aruncă clasele sociale unele împotriva altora, într-o 
încleştare plină de riscuri şi incertitudini. 

Argumentele inexistenței unui capitalism autohton care să pre- 
ceadă influenţa ideologiei umanismului francez şi cel al inexistenţei unei 


de tip capitalist. Astfel, naşterea burgheziei româneşti şi procesul „de alcătuire 
a statului român modern unitar şi neatârnat” s-ar datora „în întregime ex- 
pansiunii capitalismului anglo-francez, mai ales a celui englez, în Principatele 
Române” (Ştefan Zeletin, Burghezia română, op. cit., p. 68), fiindcă „sistemul 
capitalist necesită o relaţie foarte specială între producătorii economici şi 
deţinătorii puterii politice. [...] Capitaliştii au nevoie de o piaţă extinsă (adică 
minisistemele sunt prea strâmte pentru capitalism), dar şi de o multiplicitate 
de state, pentru a putea câştiga avantaje de pe urma cooperării cu statele, 
profitând de statele favorabile şi ocolind statele ostile intereselor lor. Doar 
existenţa unei multiplicităţi de state în interiorul diviziunii generale a muncii 
asigură această condiţie” (Immanuel Wallerstein, Pentru a înțelege lumea..., op. 
cit, p. 38). În această privinţă, ambii autori explică patriotismul ca emanaţie a 
capitalului. Longevitatea unor structuri argumentative e uneori surprin ză- 
toare, chiar dacă nu se poate susţine cu fermitate că realitatea le-a îmbogăţit, 
între timp, dovezile (Wallerstein n-ar avea de ce să apeleze cu mai multă 
încredere decât Zeletin la schemele lui Marx, ar putea spune adversarii de azi 
ai marxismului). 

lupte de clasă care să facă posibilă discutarea genezei burgheziei rom â- 
neşti în termenii agreaţi de determinismul de tip marxist sunt pilonii 
viziunii politice din Istoria civilizației..., pe care „legea interdependenţei” 
şi „legea imitaţiei” îi recomandă, sub presupoziţia rigorii ştiinţifice, 
drept realităţi sociologice indiscutabile. 

În privinţa lipsei relaţiilor de tip capitalist în zorii modernităţii 
româneşti, Ştefan Zeletin, care argumentase contrariul în articolul! 
invocat de Lovinescu, devine adversarul principal. Nu optica determi- 
nistă în principiu e respinsă aici (căci nu altfel decât deterministă e 
pretenţia lovinesciană de a deduce naşterea civilizației române moderne 
din influenţa ideologiei franceze: un determinism ideologic), ci valența 
ei materialistă, economică, altfel spus, mersul de la fond la formă, de la 
realităţi spre idei. Un disconfort suplimentar este, pentru Lovinescu, 
insistența lui Zeletin asupra universalităţii metodei sale deterministe (în 
judecăţi de tipul „la noi s-a întâmplat ca peste tot”), cu alte cuvinte, 
refuzul lui de a admite relevanța contextelor particulare, care, în 
anumite faze ale istoriei, ar recomanda extragerea unor state de sub 
incidenţa logicii generale a capitalismului, hărăzindu-l influenţei altor 
„legi”. Legile sincronismului, interdependenţa şi imitaţia, cu efectele lor 
(mutaţia şi revoluţia) confirmă sau recomandă, crede Lovinescu, pers- 
pectiva idealistă, a ideii care premerge realitatea; evoluționismul gra- 
dual ar fi, principial, ostil spiritului sincronist şi mutaţionist. Totuşi, ca şi 
în cazul lui Dobrogeanu-Gherea, determinismul evoluţiei de la fond la 
formă nu exclude la Ştefan Zeletin, dimpotrivă, în anumite secvenţe 
demonstrative chiar justifică evoluţia în salturi, adică sincronizarea. Însă 
modurile în care evoluționismul coabitează cu saltaționismul la cei doi 
materialişti români diferă fundamental, în aşa fel încât devin, pe unele 
secvenţe, mai apropiate de filosofia „idealistă” a lui Lovinescu: Gherea 
acceptă, înaintea lui Lovinescu, dar pe un tipar de gândire comun, că 
formele sociale pot preceda fondul social; Zeletin, pe de altă parte, 
acceptă că de la etapa capitalismului mercantil statul român a sărit deja 
în etapa capitalismului financiar, comprimând în deceniile dintre 1829 şi 
1918 evoluţia experimentată de alte popoare în secole?. Determinismul 


1 Şi, desigur, in extenso în lucrările apărute după aceea, Burghezia română — 
originea şi rolul ei istoric (1925) şi Neoliberalismul (1927). 
2 Vezi Burghezia română, op. cit, pp. 24, 51-52, 99. 

economico-social şi habitudinea punerii problemei de la fond la formă 
sau de la realităţi la idee n-a exclus, aşadar, în gândirea celor doi 
materialişti, Gherea şi Zeletin, ipoteza evoluţiei în salturi, care, aşa cum 
s-a dovedit, nu era legată de temeiurile unei gândiri „idealiste”. 
Diferenţele - faptul că Zeletin nu admite felul „nemarxist” în care 
imaginează Gherea că s-a făcut saltul, adică prin anticiparea formelor 
asupra fondului — îi aduc, spuneam, pe cei doi materialişti mai aproape 
de Lovinescu, decât unul de celălalt. Acceptând, în anumite cazuri, 
preeminenţa formelor asupra fondului, Gherea devine, conform logicii 
lui Zeletin, „idealist”, adică un marxist reacţionar; însă şi filosofia lui 
Zeletin se apropie de a lui Lovinescu!, despărţindu-se totodată de a 
lui Gherea, în măsura în care metoda materialistă a lui Zeletin ajunge să 
susţină aceleaşi concluzii ca acelea derivate din metoda „idealistă” a lui 
Lovinescu: rolul constructiv al burgheziei autohtone, calitatea ei de 
„sens al istoriei” contemporane etc. Nu în ultimul rând, Lovinescu şi 
Zeletin ajung să împărtăşească plenar „idealismul” echivalării demo- 
craţiei şi al libertăţii cu filosofia burgheză prin excelenţă, neuitând nici 
de utilele strategii de justificare ad hoc a contextelor în care democraţia şi 
avansul burgheziei pe scena economico-politică păreau ajunse la un 
divorţ irevocabil. 

Dar să revenim la cele două argumente prin care deterministul 
ideologic Lovinescu consideră că poate respinge cu succes determinis- 
mul economic, atât în varianta susținută de Zeletin, cât şi în varianta 
socialiştilor autohtoni. Aşadar, nu capitalismul franco-englez, dornic „de 
a se răzima, în expansiunea lui, pe un stat unitar şi independent” 
(IC, 14), nici „agrarienii comercializanţi” n-ar fi „agenţii principiilor 
liberale din preajma anului 1848 şi 1856” (IC, 16), cum credea Zeletin, 


1 Deşi refuză de plano teoriile imitaţiei (boierii liberali credeau în mod eronat că 
imită Franţa, neavând, în schimb, conştiinţa proceselor economice reale care 
stăteau în spatele inițiativei lor — ibid., p. 63, altfel spus, erau gândiţi de istorie, 
nu gândeau ei istoria), Zeletin recunoaşte la un moment dat că ideile 
Revoluţiei Franceze au ajuns la noi înaintea condiţiilor economice, dar că 
ideile liberalenu au avut, în faza lor precapitalistă, un caracter democratic real 
şi că democraţia s-a instaurat odată cu relaţiile economice de tip capitalist 
(ibid, pp. 56-57). Pe parcursul demonstraţiei, relaţia dintre democraţie şi 
capitalism e mult nuanţată, Zeletin admițând slaba lor compatibilitate în 
fazele incipiente ale capitalismului. 

aplicându-l la literă pe Marx aici, la gurile Dunării (,„ În noua organizaţie 
politică [din Ţările Române], formele capitalismului s-au desfăşurat 
după toate normele indicate de teoria materialismului istoric” — apud 
IC, 17). Proletariatul şi țărănimea noastră n-au fost, pe de altă parte, 
cooptate la cauza burgheză, revoluţia făcându-se de către elite în folosul 
celor mulţi, indiferent de clasă, nu de jos în sus, cum cereau Marx şi 
evoluționiştii graduali. Pentru a susţine acest punct de vedere, 
Lovinescu nu face economie de mijloace, concluzia e unică, dar retorica 
ei, diversă: el vorbeşte de „[p]rezenţa contestabilă în revoluţia paşoptistă 
a unui capitalism național” (IC, 80), crede că „[e]xistenţa unui capitalism 
nu este, însă, deloc dovedită”, de vreme ce însuşi Dobrogeanu-Gherea, 
„cel dintâi teoretician al marxismului, o contesta” în Neoiobăgia (IC, 81). 
Imitaţia integrală, de pe teren sociologic, şi mutaţionismul importat din 
jargonul biologist sunt martorii ştiinţifici ai concluziei de ordin politic 
conform căreia „[i]deologia paşoptistă nu este [...] expresia unui capita- 
lism naţional, despre care nu putem afirma nimic: non entis nulla sunt 
praedicata. Elementele burgheziei noastre n-au putut ajunge în două 
decenii o forţă revoluţionară. Undă îndepărtată a revoluţiei franceze, 
burghezia nu reprezenta revendicări de clasă proporţionale cu 
dezvoltarea şi forţa ei reală” (IC, 82), şi asta fiindcă ideile (în cazul de 
faţă, „principiile liberalismului”) au „o forţă de penetraţiune mult mai 
mare; pentru a se propaga, nu le trebuie, de altfel, existența unui 
substrat economic” (IC, 76). Ca atare, „[o]rice realitate ar reprezenta deci 
capitalismul în principiu, la noi n-o mai reprezintă; societatea noastră s-a 
format prin imitație, şi nu prin elaboraţie lentă. Capitalismul n-a mai 
avut timpul să-şi desfăşoare acţiunea creatoare. Revoluţia ideologică l-a 
precedat” (IC, 179). În aceste condiţii, „ideea Unirii a apărut înainte ca 
noi să fi intrat în sfera capitalismului apusean”, iar Marx e răsturnat 
înapoi în Hegel: „În Convenţia vamală dintre Muntenia şi Moldova de la 
20 iulie 1835, ca şi în Uniunea vamală de la 30 ianuarie 1847, d. Zeletin e 
înclinat să discearnă principiile generatoare ale Unirii. Noi răsturnăm 
raportul: în aceste acte vedem realizările parţiale ale unei idei în 
acţiune” (IC, 104); „Revoluţia ideologică a fost urmată de o revoluţie 
economică. lon Brătianu e adevăratul creator al burgheziei române” 
(C, 117); „în condiţiile de dezvoltare a poporului nostru, ideologia 
socială a anticipat asupra factorilor economici. Revoluţia a scoborât şi 

aici de sus în jos, prin acţiunea câtorva, şi, venind sub forma teoretică a 
libertăţii, s-a insinuat, fără să reuşească de altfel, în raporturile economi- 
ce pentru a le dizolva şi a le reface după cerințele capitalismului mo- 
dern. De ar fi plecat din jos în sus, adică de la realităţi, revoluţia ar fi 
izbutit” (IC, 177)!. Problema pe care nu reuşeşte s-o contracareze con- 
vingător „idealismul” lovinescian este chiar materialismul saltaţionist al 
lui Zeletin: acţiunea ideilor creatoare de realităţi e îndeplinită, în viziu- 
nea acestuia, de acţiunea capitalului străin (invazia „experienţei stră- 
inilor”), dar nu la nivel ideologic, ci strict la nivel economic. lată o 
explicaţie cel puţin la fel de bună ca importul de idei pentru a lămuri 
misterul saltului realizat de societatea noastră în prima jumătate a 
secolului al XIX-lea. Dar Zeletin n-are nevoie să invoce, cum crede 
Lovinescu, teza existenţei unor forţe revoluţionare autohtone (burghezo- 


1 Surprinde, în lucrarea altminteri nelipsită de calităţi a Monei Mamulea, 
neglijenţa decodării poziţiei lui Lovinescu faţă de capitalism: „Aspiraţiile 
naţionale care au bântuit ţările europene sunt, după Lovinescu, opera 
capitalismului. În spatele unirii Principatelor nu se află altceva decât 
expansiunea capitalismului francez şi englez, cu nevoia lui de a se sprijini pe 
un stat unitar şi independent” (Dialectica închiderii şi deschiderii în cultura 
română modernă, op. cit, p. 259, cu trimitere la Istoria civilizației române moderne, 
ediţia princeps, din 1924-1925, vol. I, p. 27). Ideea e întărită peste câteva 
pagini: „Sentimentul naţional şi sentimentul libertăţii individuale s-au 
dezvoltat organic din nevoile capitalismului. Cum capitalismul şi nevoile lui 
nu sunt un produs al culturii române, străin de acesta din urmă este şi 
naționalismul. Lovinescu se opreşte aici” (ibid., p. 261). În realitate, acest pasaj 
din Istoria civilizației... nu exprimă poziţia lui Lovinescu, ci rezumarea tezelor 
lui Zeletin din articolul citat, reluate în Burghezia română, teze la care 
Lovinescu îşi propune să se raporteze polemic: „Fără a tăgădui [...] 
însemnătatea, în unele privinți, a acţiunii factorilor economici, vom dovedi, în 
procesul formaţiei noastre, anticiparea influenţei ideologiei sociale asupra 
influenţei capitalismului apusean. Dezvoltându-se târziu, capitalismul 
naţional n-a avut niciun rol în epoca eroică de renaştere a poporului român; 
numai după 1866 se poate vorbi de o burghezie cu anumite tendinţe de clasă 
şi de acţiune politică” (IC, 27). Dacă Lovinescu ar fi crezut că aspiraţiile 
naţionale sunt opera capitalismului, ar fi împărtăşit cu Zeletin perspectiva 
materialist-marxistă, ie. de la fond la formă, asupra originii burgheziei 
autohtone, fapt care n-ar mai fi necesitat efortul autoarei de a analiza, aşa cum 
a făcut-o, „cea dintâi critică consistentă la ceea ce a intrat în istoria ideilor 
româneşti ca «teoria formelor fără fond»” (Mona Mamulea, op. cit, p. 159). 

proletare) pentru a argumenta avansul capitalismului pe scena principa- 
telor române (dimpotrivă, aşa cum se va vedea mai jos, ca bun determi- 
nist, Zeletin face din cristalizarea claselor sociale un efect al capitalis- 
mului, nu invers, din economic un efect al factorului social). Unicul 
motor de care au nevoie pentru a fi confirmate tezele din Burghezia 
română este ajungerea ţărilor române în raza de interes a capitalismului 
global. De altfel, modul în care Zeletin explică insuccesul Revoluţiei de 
la 1848 — ca un eşec al necristalizării claselor sociale, nu ca un eşec al ca- 
pitalismului în sine — arată că „realităţile” pe care le invocau Lovinescu 
şi Zeletin nu erau aceleaşi: primul se referă preponderent la realităţi 
sociale, la clasele favorabile revoluţiei burgheze, care, neexistând sau ne- 
fiind suficient conturate la 1848, ar fi demis şi perspectiva determinis- 
mului economic, cel de-al doilea are în vedere realităţi economice speci- 
fice capitalismului timpuriu, eşecul revoluției fiind echivalat cu un eşec 
al idealismului boierilor revoluționari, inapţi să discearnă fazele diferite 
ale capitalismului de la noi şi din Apus, care produc realități sociale 
diferite — de unde iluzia paşoptiştilor că pot face revoluţie burgheză fără 
a-și asigura sprijinul organizat al maselor de muncitori şi de ţărani!. 
Referitor la al doilea argument din bagajul materialist-marxist, 
lupta de clasă, Lovinescu are şi aici o opinie la fel de fermă (divers 
arborată, însă mai puţin divers documentată): evenimentele care au 
culminat cu Revoluţia de la 1848 şi care au asigurat apoi avansul 
burgheziei pe scena sociopolitică a Ţărilor Române nu au avut la bază 
un conflict social sau de clasă, ci, dimpotrivă, o ridicare la consens 


1 Vezi Burghezia română, op. cit, pp. 57-64. 

2 Totuşi, lupta de clasă care ar fi asistat impunerea burgheziei pe scena 
sociopolitică nu e interpretată întotdeauna sub auspicii belicoase ori de 
conflict deschis - vezi Reinhart Koselleck, Critică şi criză. O contribuție la pato- 
geneza lumii burgheze [1959], traducere de Maria-Magdalena Anghelescu, pre- 
faţă de Claudiu Gaiu, Editura Tact, Cluj-Napoca, 2013, cap. II: avansul bur- 
gheziei s-ar fi realizat incognito, prin instituţia secretului exersată în subtera- 
nele organizaţiilor masonice; între monarhismul de tip feudal şi burghezie n-a 
avut loc o luptă deschisă, substituţia s-a realizat în urma unei aparente coa- 
bitări şi chiar printr-un recul strategic al burgheziei. Koselleck vorbeşte de 
„puterea indirectă” şi de „efectul politic indirect” al burgheziei, de „preluarea 
indirectă” a puterii de către aceasta, de „întoarcerea pe ascuns împotriva 
statului” etc. 


100 


Modernitatea politică şi literară în gândirea lui E. Lovinescu 


„armonizare”) a energiilor sociale de diferite facturi şi chiar o acţionare 
împotriva interesului de clasă (întâi din partea elitei liberale, iar apoi — 
sub constrângerea circumstanțelor — şi din partea elitei conservatoare). 

Inexistenţa conflictului de clasă e argumentată în felul următor. 

Lovinescu nu consideră că mişcările cu resorturi preponderent 
sociale pot fi considerate în legătură cu Revoluţia de la 1848. De unde 
repetatele lui încercări de a respinge ideea că la baza burgheziei autoh- 
tone se află evenimente şi grupări anterioare afirmării elitei liberale via 
influența franceză în contextul Revoluţiei de la 1848, evenimente şi 
grupări precum Revoluţia lui Tudor Vladimirescu (1821), mişcarea căr- 
vunarilor (1822) ori aşa-numita Partidă Naţională, anterioară sciziunii 
care a semnat actul de naştere al partidelor liberal şi conservator!. Doar 
grupul elitei liberale izolat de restul politicienilor prin asumarea ideo- 
logiei franceze ar sta, după Lovinescu, la originile civilizației române 
moderne. lar acest spirit izolaţionist şi discontinuist delegat liberalilor, 
vizibil în încercările sale de a separa acţiunea revoluționarilor de la 1848 
de orice posibilă relaţie cu mişcări anterioare şi, ca atare, de a le rezerva 
în integralitate meritul făuririi statului român modern, este în deplină 
concordanţă cu opţiunile lui Lovinescu din sfera ştiinţei (mutaţionismul) 
şi din sfera sociologiei (imitaţia integrală, teoria formelor generatoare de 
fond). Hugo de Vries şi Tarde sunt reperele ştiinţifice care confirmă rolul 
istoric avut de Ion C. Brătianu şi de liberali în zorii modernităţii româ- 
neşti. Dar teoria genezei burgheziei româneşti fără luptă de clasă — prin 
armonizarea intereselor divergente — e o descriere ambiguă. Pe de o 
parte înseamnă că civilizaţia română s-a construit prin meritul tuturor 
păturilor sociale şi al tuturor partidelor: , Învăluindu-se în însăşi ideea 
naţională, liberalismul revoluţiei franceze a câştigat în putere de pene- 
traţie; nu era atât vorba de o prefacere socială şi de schimbarea unui 


1 Vezi refuzul de a vedea o continuitate întremişcarea lui Tudor Vladimirescu şi 
Revoluţia de la 1848. Neputând identifica influența ideologiei Revoluţiei 
Franceze asupra mişcării lui Tudor Vladimirescu şi rămânând doar cu 
cauzalitatea socială (drept pentru care Revoluţia de la 1821 ar fi doar „lupta 
izolată şi fără ideologie a unor asupriţi împotriva asupritorilor” — IC, 28), Lovi- 
nescu îi contestă calitatea de verigă în raport cu revoluţia paşoptistă (motiv 
suficient de solid pentru Z. Ornea de a scoate în relief viciile „apriorismului 
ideologic” lovinescian — IC, XXIII-XXIV ). 

raport de clase, ci de creaţia unei patrii; liberalismul s-a confundat, aşadar, 
cu libertatea şi cu patriotismul. [...] Acestei asociaţii naţionale i s-a datorit, 
probabil, participarea la revoluţia paşoptistă a unor elemente pe care 
interesul de clasă ar fi trebuit să le împiedice de a conlucra cu oamenii 
noi; Goleştii, Creţuleştii, Ghiculeştii, Câmpinenii nu erau «boiernaşi 
comercializaţi», ci mari boieri, iubitori de țară şi oameni de cultură 
apuseană; rezultatul cel mai evident al liberalismului fiind realizarea 
ideii naţionale, ei au trebuit să lupte pentru ea în cadrele revoluției 
sociale. Prin această suprapunere, revoluţia n-a fost, deci, opera ex- 
clusivă a unei clase — şi cu atât mai puţin a «boiernaşilor comercializaţi», 
având un caracter naţional, ea s-a înfăptuit prin acţiunea convergentă a 
unor energii de provenienţă deosebită; chiar şi după ce s-a precizat în 
mintea câtorva ca o revoluție burgheză, ea a continuat să rămână 
încătuşată în formula ideii naţionale; necesitatea de a realiza cu orice 
preţ statul român a dominat, de altfel, şi în alte împrejurări problema 
instituțiilor sale [...] Şcoala revoluţiei a fost deci şcoala ideii naţionale şi 
apoi a Unirii” — IC, 83 (subl. m., T.D.). Principala ţintă a acestei senten- 
ţioase sinteze e materialistul Zeletin, care la originile burgheziei noastre 
găsise mica boierime agrariano-comercială!, dar în plaja vizaţilor intră şi 


1 Pentru Zeletin, tabăra „puţin numeroasă de agrarieni pătrunşi de spiritul 
negoţului a alcătuit singura forță revoluționară, căreia îi datorim clădirea edifi- 
ciului nostru social modern pe ruinile celui vechi. [...] Astfel clasa burgheză 
română nu e decât forma ultimă pe care a luat-o micul grup al boierilor 
comercializanţi, în procesul lor de necurmată prefacere de-a lungul veacului al 
XIX” (Burghezia română, op. cit, p. 54, subl. autorului). Dacă în cele mai multe 
cazuri, determinismul lui Zeletin se suprapune peste marxism (sub teza 
predilectă că „la noi” capitalismul s-a instalat „ca peste tot în lume”, cazul 
românesc nefiind o excepție sau un caz special al evoluţiei „de la fond la 
formă”), în situaţia antagonismului dintre marea şi mica boierime autohtonă, 
Zeletin refuză decodarea procesului de generare a burgheziei de la noi în 
termenii luptei de clasă imaginate Marx: „Cea mai turbure latură în dezvol- 
tarea burgheziei noastre e neîndoielnic prefacerea clasei stăpânitoare. Turbure 
în sine, înfăţişarea acestui proces a fost întunecată încă mai mult prin introdu- 
cerea fără critică a teoriei marxiste a luptelor de clasă. S-a vorbit şi la noi până 
la saturație de o luptă între burghezie şi boierime, şi aceasta pentru lămurirea 
unei perioade istorice când ţara noastră nu avea nici burghezie, nici boierime” 
(ibid, p. 138). Totuşi, inexistenţa „luptei de clasă” în termeni marxişti nu 
exclude, pentru Zeletin, temeiurile determinismului său - al evoluţiei de la 

Radu Rosetti, care, în Pentru ce s-au răsculat țăranii? (1907), remarcase o 
sciziune în sânul boierimii — marea şi mica boierime — existentă încă din 
secolul al XVII-lea (IC, 35). Pe de altă parte, meritul modernizării 
civilizaţiei autohtone pare să revină exclusiv taberei liberale: ei i se 
datorează armonizarea  contrariilor, mai precis spus unificarea 
contrariilor sub zodia unui obiectiv superior intereselor de clasă, anume 
interesul naţional — achiziţia cea mai de seamă din panoplia de mărfuri a 
Revoluţiei Franceze: „Unul din meritele liberalismului este, aşadar, de a 
fi disociat noţiunea de patrie de cea a oricărui interes de clasă; de a fi 
făcut din ele două puncte fixe în jurul cărora s-au polarizat, distinct, 
forțele păturilor noastre conducătoare. Partidul «naţional» s-a rupt în 
două: pe de o parte, partidul privilegiilor, sâmbure al viitorului partid 
conservator, cu un punct de sprijin mai ales în Rusia, cu tendinţe 
tradiţionale şi răsăritene; iar de alta, partidul liberal, care, punând la 
baza patriei egalitatea politică a tuturor, a disociat-o de privilegiul de 
clasă şi a smuls-o din jocul secular al forţelor reacționare din jur. Săpând 
o prăpastie în sânul boierimii din Principate, liberalismul a purificat şi a 
întărit ideea naţională” (1C,101). 

În lumina acestor puneri la punct, Lovinescu rămâne adversarul 
ipotezelor care ţin cont de perpetuarea cauzelor sociale fără să aibă la 
bază achiziţiile ideologice ale Revoluţiei Franceze: o mişcare nu poate fi 
considerată revoluţionară, crede el, dacă nu se inspiră din valorile lui 
1789 şi mai ales din ideea naţională. Toposul patriotismului ca armo- 
nizare a intereselor este, de aceea, exploatat frecvent împotriva schemei 
marxist-materialiste, care mizează pe perpetuarea mobilurilor eco- 
nomico-sociale: „Nereprezentând o adevărată revoluţie de clasă, după 
cum susține materialismul istoric, mişcarea paşoptistă se desemnează în 


fond la formă - dimpotrivă, le fortifică: evoluţia claselor sociale e dată de 
evoluţia economică; astfel procesul de „transformare a claselor stăpânitoare” 
n-ar fi „decât reflexul social-politic al transformării adânci economice: a 
procesului de dezvoltare a capitalismului român. De aceea cercetările noastre 
asupra evoluției economice ne vor da mijlocul de a pătrunde şi evoluţia vieţii 
sociale şi politice” (ibid., p. 139) (subl. autorului). Pentru Lovinescu, în schimb, 
implauzibilitatea luptei de clasă în termeni marxişti (asertată într-un jargon 
foarte apropiat de al lui Zeletin, pentru care revoluționarii noştri erau lipsiţi 
de „armata” proletară, ibid, pp. 61-63) echivalează cu debarcarea tezelor 
determinismului economic sau ale evoluţiei de la fond la formă. 

sensul unei concilieri incompatibile cu revoluția de clasă. Întreaga 
Procla mație [de la Islaz] e plină de spiritul armoniei sociale” IC, 70 (subl. 
m., 1.D.); „revoluţia paşoptistă nu răspundea unei ciocniri de forţe 
sociale, unei lupte urmate de prăbuşiri şi de ascensiuni, ci era răsunetul 
unei ideologii sociale şi umanitare, pe care, în genere, n-o reprezentau 
cei ce aveau să profite de pe urma ei” — IC, 71; „fruntaşii mişcării de la 
1848 s-au înfrățit în dragostea de ţară, ce-i făcea să vadă în Rusia şi 
Regulamentul organic primejduirea naţionalităţii noastre. Nu i-a unit, 
aşadar, o comunitate de interese de clasă, ci una de ideologie naţională” 
- IC, 92; C.A. Rosetti a crezut adânc în „suveranitatea poporului, în 
libertate, în revoluţie, în bunătatea omului” (IC, 90) etc. 

Insistenţa lui Lovinescu în a disocia ideea statului-naţiune 
(conform redispunerii de forțe de după Revoluţia Franceză) de orice 
atingere cu interese sociale şi/ sau economice (generate de expansiunea 
capitalismului) nu vine din faptul că el n-ar fi la curent cu teoriile 
deterministe de tipul materialismului istoric, care văd în conceptul de 
stat-naţiune şi de patriotism emanate ale capitalismului; dimpotrivă, e 
familiar cu acest cadru de discuţie, însă are pretenţia de a izola ideea 
naţională de orice calcul material şi raţional (pe care îl delegă, în schimb, 
etosului imperialist): „Pe cât e de neîndoios că imperialismul popoarelor 
purcede din nevoia lor de expansiune economică, pe atât e de 
discutabilă reducerea aspirațiilor naţionale la un simplu proces de 
circulaţie a mărfurilor. Instinctul naţional nu-i din ordinea lucrurilor 
raţionale” (IC, 105). Caracterul dual-aporetic al revoluţiei paşoptiste — 
atât raţională (i.e. rezultată din proiectul unor idealişti fără bază 
materială), cât şi naţională (aflată mai curând în serviciul unei idei 
coborâte din sfera misticului şi a iraţionalului rasei, decât în serviciul 
unei idei alimentate de interese materiale) — s-ar datora aceleiaşi surse 
franceze: „era fatal ca revoluţia paşoptistă să aibă două caractere: pe de 
o parte, ea a fost naţională, confundându-se cu însăşi epoca de renaştere 
a poporului nostru, iar pe de alta, a păstrat caracterul raţionalist al ideo- 
logiei franceze” (IC, 66). În aceste condiţii, perpetuarea argumentului 
naţionalului qua non-raţional sau mistic rămâne una dintre slăbiciunile 
aparatului argumentativ lovinescian: acolo unde adversarii săi mate- 
rialişti aduc o explicaţie coerentă şi falsificabilă, deci mai solidă ştiinţific 
(prezenţa sau absenţa condiţiilor materiale necesare formării burghe- 

ziei), translarea patriotismului din sfera istoriei şi a culturii în cea a 
biologicului irevocabil (instinctul) e un pas înapoi pe care Lovinescu îl 
evitase atunci când disociase raţiunile rasei de cele ale statului (IC, 116). 

O probă suplimentară care ar susţine, după Lovinescu, ideea 
inexistenţei luptei de clasă la baza revoluţiei paşoptiste este calitatea 
demografică a revoluţionarilor: susţinută în primul rând de elita liberală 
(şi anume de marii boieri, nu de „boiernaşii comercializanţi”, cum 
credea Zeletin), revoluţia s-ar fi sprijinit abia în al doilea rând „pe 
masele urbane, pe tinerime, pe micii funcţionari şi, mai ales, pe negus- 
torime. În acest sens, revoluţia paşoptistă a fost, negreşit, burgheză” 
(IC, 93), fără ca aceasta să însemne că „revoluţia paşoptistă era expresia 
unei burghezii reprezentând o forţă socială, ci numai că puținele elemente 
existente ale burgheziei, ca şi întreaga masă orăşenească, au sprijinit 
mişcarea revoluţionarilor noştri pornită de sus în jos, pe cale ideologică” 
— IC, 94 (subl. m., T.D.). Proletariatul lipseşte din acest peisaj, eşecul 
revoluţiei paşoptiste fiind pricinuit, după Lovinescu, şi de faptul că 
„neavând în spate o clasă proletară care să-i ajute, cum ajutase toate 
revoluțiile pariziene de la 1789 şi până la 1848, revoluționarii noştri erau 
conducători fără armată” (IC, 16). Până aici, argumentaţia lui Lovinescu 
coincide cu a lui Zeletin: revoluționarii noştri erau conducători fără 
armată. Însă nici elementul prezent din abundență — țărănimea — n-a fost 
„cooptat”! de liberali, explicaţia fiind, în acest caz, calculul strategic al 
capilor revoluţiei, de favorizare a ideii naţionale cu preţul amânării 
rezolvării problemei agrare („departe de a aţâţa pe ţărani împotriva 
boierilor, revoluționarii au căutat să ajungă la înfăptuirea împroprietă- 
ririi pe cale de conciliaţiune. Înşelându-se, în faţa rezistenţei întâmpinate 
au dat îndărăt. Acţiunea lor n-a fost, aşadar, cum susţine materialismul 
istoric, expresia unui conflict de forţe sociale, ci ecoul unor ideologii 
umanitare fără niciun substrat economic” — IC, 75). Unde Zeletin vorbea 
despre inaptitudinea revoluţionarilor noştri de a gândi capitalismul şi 


1 Pentru cooptarea ţărănimii la cauza revoluţiei burgheze Lovinescu trimite la 
Marx via Franz Mehring (IC, 75). Revoluţia burgheză (franceză) şi cea 
proletară (exemplul Rusiei lui 1917) sunt similare, crede Lovinescu, prin 
strategia cooptării ţărănimii. Diferenţa, în cazul statelor mici, abia devenite 
state naţionale, ar fi aceea că mobilul coeziunii burgheziei cu țărănimea nu e 
în primul rând social, ci naţional. 

despre fatalitatea de a fi fost ei înşişi înghiţiţi de logica acestuia, Lovi- 
nescu avansează argumentul patriotismului: ţăranii n-au fost „cooptaţi”, 
aşadar, nu din inabilitate, ci din calcul în favoarea ideii naţionale. 
A vorbi de spiritul conciliator (î.e. machiavelic) al liberalilor e însă totuna 
cu a conchide că, amânând sau dejucând un eventual conflict de clasă, 
liberalii au stricat sorții unei revoluţii autentice, de la fond la formă şi de 
jos în sus, în spirit marxist: „Atitudinea revoluţionarilor, după cum ştim, 
a fost armonizatoare; ei îşi închipuiau că vor rezolva problema agrară 
numai prin îndemnuri şi bună învoire; se îngrijorau, îndeosebi, să nu 
sperie pe proprietari. În aceste condițiuni, chiar de ar fi fost cu putință, 
țăranii n-ar fi putut deveni o armată revoluționară” — IC, 93 (subl. m., T.D.). 
În plus, argumentul patriotismului e serios invalidat de lipsa participării 
(cooptării) ţărănimii la revoluţia paşoptistă: dacă „instinctul naţional” e 
general uman, cum se explică slaba reprezentare a ţărănimii în Revoluţia 
de la 1848 şi consistenta reprezentare doar a anumitor elite boiereşti? 

Pe de altă parte, există momente în care Lovinescu pare a 
recunoaşte, implicit, existenţa unor conflicte de clasă: unul între marea şi 
mica boierime („„Antagonismul dintre marea şi mica boierime, de origină 
identică, dar cu privilegii inegale, exista încă din veacul al XVII-lea. [...] 
El n-a luat, însă, forma luptelor politice decât în veacul al XIX-lea, sub 
impulsiunea ideilor Revoluţiei franceze” — IC, 125), altul între clasele de 
jos şi latifundiari. lată ce scrie Lovinescu într-o notă de subsol referitoare 
la situaţia din preajma Unirii din 1859: „pentru a nu redeştepta lupta de 
clasă în dauna ideii Unirii, divanul ad hoc muntean a avut prudenta de a 
înlătura din discuţie orice chestiune de organizaţie interioară [i.e. 
probleme de ordin social]. Nu aceeaşi prudenţă a avut-o şi divanul 
moldovenesc” — IC, 106-107 (subl. m., [.D.). Frapează două chestiuni aici: 
în primul rând, Lovinescu recunoaşte existența unei lupte de clasă care 
trebuia (era prudent!) să fie menţinută la stadiul de negare (să nu fie 
„redeşteptată”); în al doilea rând, merită semnalată recodificarea etică a 
gestului de a întârzia luarea unei decizii sau înfăptuirea unei reforme de 
ordin social: delegată îndeobşte temperamentelor moldoveneşti (ca 
„inerţie”), psihologia amânării e catalogată, în cazul divanului muntean 
din preajma Unirii, drept „prudenţă” (Intr-o interpretare anterioară, în- 
cercarea de armonizare şi aplanare a tensiunilor cu proprietarii latifun- 
diari era decodată ca neputinţă, ca „dare înapoi”, ca nepotrivire a 

ideologiei cu realitatea din teren: „Înşelându-se, în faţa rezistenţei 
întâmpinate au dat îndărăt” — IC, 75.) 

În concluzie, naționalismul propagat via Revoluţia Franceză a 
împiedicat (amânat) lupta de clasă din Principate. De stânga sau chiar de 
extremă stânga (cum e calificat C.A. Rosetti de Lovinescu, prin prisma 
republicanismului său — IC, 90), multe dintre reformele liberale vor fi 
totuşi votate de guverne conservatoare, în vreme ce de numele unui 
guvern liberal se va lega unul dintre cele mai dramatic nedemocratice 
momente ale istoriei modernităţii româneşti — „rezolvarea” răscoalei din 
1907 în acelaşi spirit al „prudenței” şi al „concilierii” mai favorabil ideii 
naţionale decât ideii sociale! (fenomenul răscoalei nu e tratat de 
Lovinescu decât indirect, prin ecourile reverberate de acest eveniment în 
Neoiobăgia lui Dobrogeanu-Gherea). 


1 Subordonarea oricăror alte obiective, printre care şi cele de ordin socialul, în 
fața argumentului naţional a funcţionat ca marcă a politicii liberale; totuşi, 
analizând atitudinea diverselor grupări politice, Sorin Alexandrescu conchide 
că ideea naţională ajunge, în contexte critice precum cel al răscoalei din 1907, 
un argument nenegociabil şi generator de consens politic. Prevalenţa liberală a 
naţionalului asupra socialului ar fi contaminat, în astfel de momente, întreaga 
clasă politică, nu doar pe populişti, dar şi pe socialiştii radicali, care „s-au 
distanțat ei înşişi de revolta ţărănească”: „Marea Spaimă a unificat, aşadar, în 
1907 nu numai partidele oligarhiei, ci şi întreaga clasă politică, care era 
într-adevăr convinsă de primejdia de a vedea prăbuşindu-se Statul naţional 
construit şi apărat cu atâta pasiune încă din 1859. Această voinţă a 9% din 
populaţie de a rezista asaltului dat de 91% mi se pare mai semnificativă decât 
strigătele indignate lansate mai apoi de toţi politicienii. Discursul oficial 
construit după 1881 în jurul Statului naţional şi al Regelui triumfă asupra 
discursului populist” („Populism şi burghezie”, în op. cit., pp. 110-112). Totuşi, 
conform altor surse, socialiştii s-ar fi sustras acestui pact ce părea să 
mobilizeze integral clasa politică românească la momentul răscoalei ţărăneşti. 
Cazul lui Christian Racovski, de pildă, folosit de Alexandrescu pentru a 
ilustra consensul care ar fi electrizat clasa politică în 1907, este mai complicat 
decât apareîn demonstraţia din „Populism şi burghezie”, socialistul cu origini 
bulgare fiind în cele din urmă numărat printre „tapii ispăşitori” ai răscoalei, 
ca instigator ostil cauzei naţionale, pe temeiul unui manifest publicat în 
„România muncitoare”, ziar înfiinţat de el, unde soldaţilor li se solicita să nu 
tragă în ţărani. Racovski a şi fost, de altfel, expulzat în vara lui 1907, 
permiţându-i-se revenirea în ţară abia peste patru ani (cf. Constantin- Titel 
Petrescu, Socialismul în România. 1835 — 6 septembrie 1940, Dacia Traiana, 
Bucureşti, 1940, pp. 195-198). 

Totuşi, ferma disociere a interesului naţional de interesul social 
sau de clasă şi îndeosebi convingerea lui Lovinescu că liberalii au luptat 
împotriva propriului interes de clasă se cer privite cu suspiciune. 
Trebuie reevaluată compoziţia baricadei liberale cu valoare eficientă în 
procesul de schimbare: era într-adevăr aceasta formată preponderent 
din mari boieri, cum crede Lovinescu, ori ponderea micii boierimi şi a 
păturii intermediare e mai consistentă decât prezintă lucrurile Istoria 
civilizației...? Ipoteza concentrării ei la nivelul elitelor aristocratice e 
contrazisă de istorici (începând cu G. Ibrăileanu! şi Zeletin) care deleagă 
forţelor revoluţionare paşoptiste o componenţă mixtă, de mici boieri 
agrarieni, negustori etc., dar şi de teorii care leagă formarea şi 
consolidarea burgheziei româneşti după Unire de discursul unor straturi 
sociale intermediare?. 


1 Spiritul critic în cultura românească, op. cit., pp. 24-25. 
> Nu numai la susținerea ideii naționale, dar şi la crearea burgheziei 
participarea populiştilor ar fi fost decisivă. Sorin Alexandrescu remarcă 
ponderea discursului avansat de notabili — veriga dintre marea aristocrație şi 
clasele de jos — în promovarea valorilor burgheze; astfel, emanciparea țărani- 
lor imaginată în democraţia rurală a poporanistului C. Stere „nu urmăreşte, în 
ciuda declaraţiilor, transformarea întregului popor în naţiune, ci integrarea 
controlată numai a unor ţărani în naţiune. Diviziunea unui continuu, 
«poporul», în unităţi distincte se continuă prin modelarea acestor unităţi 
conform codului virtuţilor burgheze şi prin integrarea acestor unităţi în edifi- 
ciul naţional. [...] Discursul populist creează starea a treia pornind de la starea 
a cincea (termenul îi aparţine lui Ibrăileanu) şi încearcă să convingă prima şi a 
doua stare că este în folosul lor să accepte termenul mediu. Discursul populist 
creează lumea burgheză română” („Populism şi burghezie”, în op. cit., p. 110). 
De remarcat, în această concluzie, perpetuarea schemei idealist-intelectualiste 
folosite şi de Lovinescu: discursul creează lumea. Alexandrescu distribuie alţi 
actori în rolurile jucate de elita liberală în Istoria civilizației..., însă cadrul 
rămâne în linii mari similar: dacă nu se poate spune că s-a aflat la originile 
burgheziei române moderne în calitate de clasă revoluţionară, clasa de mijloc 
a demnitarilor, a notabililor şi a birocraţilor este, totuşi, propagatoarea valori- 
lor burghezo-capitaliste din a doua parte a secolului al XIX-lea — însă prin dis- 
cursul ei, nu prin performanțe economice. De altfel, disocierea între o burghe- 
zie implicată în activităţi economice şi o burghezie a demnitarilor şi a biro- 
craţilor (o burghezie a cuvântului) îl ajută pe Alexandrescu să evite impasurile 
explicative generate de teorii care se bazau exclusiv pe chestionarea existenţei 
unei burghezii economice („de afaceri”) autohtone, ca teoriile lui Dobrogeanu- 

Rămâne de cercetat, apoi, dacă marii boieri liberali participanţi la 
Revoluţia de la 1848, Goleştii, Creţuleştii, Câmpinenii ş.cl., n-au avut 
cumva interesul de a-şi confunda interesul de clasă cu cel naţional — 
totuna cu a întreba, din nou, cui şi la ce folosea ideea naţională —, adică 
cea mai atractivă inovaţie adusă de boierii noştri liberali din Franţa. 
Zeletin şi, înaintea lui, A.D. Xenopol, în Istoria partidelor politice, nu s-au 
ferit să aducă în discuţie interesul de clasă al liberalilor!. In acest sens, 
trebuie discutat dacă nu cumva liberalii au avut şi ei un interes de clasă 
drapat în ideea naţională, câtă vreme istoria ne învaţă că toate clasele 
acţionează, în anumite momente, împotriva interesului lor de clasă, dar că 
pragmatismul, nu idealismul, le îndeamnă spre aşa ceva. lar Lovinescu 
arată că nu numai marii boieri liberali au luptat împotriva interesului lor 
de clasă, dar că şi conservatorii au trecut prin aceeaşi experienţă când au 
votat unanim, în 1857, abrogarea privilegiilor, iar în 1866, Constituţia 
liberală. Totuşi, el nu interpretează această acţiune a conservatorilor aşa 
cum o făcea Eminescu, ca pe un succes („lată o adunare compusă din 
privilegiați, din boieri, condusă de vornici, care abrogă privilegiile, 


Gherea şi Zeletin. Burghezia exista la noi, dar era preponderent una a 
demnitarilor, arată Alexandrescu: „[n]eînsemnătatea burgheziei de afaceri nu 
implică deloc, aşa cum s-a crezut şi se mai crede încă, neînsemnătatea 
demnitarilor şi prin urmare neînsemnătatea sau inexistenţa burgheziei în 
general. Aceasta a dominat sfârşitul secolului al XIX-lea în România în ciuda 
modestiei sectorului industrial capitalist. Adversarii săi, enunţătorii altor 
discursuri ideologice, au atacat legitimitatea discursului burghez invocând 
puținătatea referentului său. Ei nu au avut dreptate: forţa discursului burghez 
nu venea câtuşi de puţin de la referentul său, ci de la sensul său, de la normele 
sale care vorbeau chiar grupurilor carenu erau integrate în circuitul capitalist 
al producției” (ibid, p. 97). Lumea micilor notabili şi a demnitarilor care 
clădesc burghezia din cuvinte este, în bună măsură, lumea Miticilor lui 
Caragiale (în rândurile cărora trebuie imaginat, probabil, şi Dobrogeanu- 
Gherea). Sorin Alexandrescu reuşeşte aici performanţa de a-i aduce la consens 
ideologic pe Lovinescu şi pe Caragiale (blamat, în Istoria civilizației..., dar nu 
numai aici, pentru satirizarea valorilor burgheze), populând schema de lucru 
a primului — primatul vorbei asupra faptei, a ideologiei asupra realităţii — cu 
personajele celui de-al doilea. 

Zeletin cataloghează drept „concepţie neştiinţifică” teoria acţiunii dezin- 
teresate şi idealiste care ar fi stat la originile României moderne (Burghezia 
română, op. cit., p. 161). 


=> 

proclamă unirea României, egalitatea cetăţenească, despărţirea puterilor 
publice [...], adică toată zestrea constituțională a Apusului, fără 
preţiosul concurs al patrioţilor roşii”!), ci ca pe o capitulare sub 
„presiunea ideologiei apusene” („mişcarea revoluţionară a produs un 
curent de opinie peste care nu se mai putea trece; meritul renunţării la 
privilegii nu revine deci «vornicilor» ce o votau, ci, în parte, pionierilor 
ce o pregătise şi, în sens mai larg, întregii atmosfere sociale europene de 
după 1848. [...] meritul e al celor ce au luptat în spiritul epocii, şi nu al 
celor ce [...] n-au procedat decât prin rezistenţe şi capitulări succesive” — 
IC, 131-132) şi ca pe un reformism cu intenţii perverse, de înghețare sub 
litera legii a posibilităţilor viitoare de schimbare („conservatorii îşi 
făceau din câştigurile trecutului un dig împotriva amenințărilor viitoru- 
lui” — IC, 204, căci „[d]ragostea faţă de ţăran [a conservatorilor] se oprea, 
fireşte, în cadrul drepturilor câştigate prin lovitura de la 1864 sau al îm- 
părţirii moşiilor statului; nu mergea până la exproprierea latifundiilor” — 
IC, 184). Semnalarea reformismului machiavelic sau pragmatic? al 
conservatorilor în favoarea valorilor Revoluţiei Franceze se întâlneşte, în 


1 M. Eminescu, articol publicat în „Limpul”, V, nr. 165,25 iulie 1880 şi tipărit în 
volum cu titlul „Conservatorii şi libertăţile” (reprodus în Eminescu, Opere. III. 
Publicistică. Corespondenţă. Fmgmentarium, ediţie îngrijită de D. Vatamaniuc, 
prefaţă de Eugen Simion, Editura Univers Enciclopedic, Bucureşti, 1999, 
pp. 406-410). Articolul este citat de Lovinescu (IC, 131) cel mai probabil după 
ediţia M. Eminescu, Articole politice, Editura Minerva, Institut de Arte Grafice 
şi Editură, Bucureşti, 1910, p. 106. 

2 Reformism pe care Sorin Alexandrescu, în studiul „« Junimea» - discurs politic 
şi discurs cultural” (op. cit.) îl ridică la nivelul unei complexe strategii de pro- 
movare a unui grup politic şi cultural. De altfel, deşi Lovinescu întoarce 
argumentul reformismului perfid şi forţat al conservatorilor români în spriji- 
nul propriei sale viziuni considerate mai pragmatice, impuse de contextul 
particular al României — ca stat în curs de afirmare, căruia i se recomandă nu 
evoluţia organică, ci evoluţia în salturi —, i s-ar fi putut răspunde că nici în sta- 
tele mai avansate, evoluate organic, elitele politice n-au fost scutite de acţiuni 
împotriva interesului de clasă şi că, prin urmare, atitudinea conservatorilor şi, 
totodată, atitudinea liberalilor noştri nu era neapărat una dictată de specificul 
cazului românesc. Immanuel Wallerstein arată, de pildă, că „sistemul-lume” 
modern a făcut ca programul liberal să fie deseori pus în practică de 
„nonliberali”: de conservatori ca Otto von Bismarck şi Benjamin Disraeli sau de 
radicali „satisfăcuţi cu reforme limitate” (Pentru a înțelege lumea, op. cit., p. 82). 

aceeaşi perioadă, cu semnalarea dinspre socialişti ca Dobrogeanu- 
Gherea! şi G. Ibrăileanu? a strategiilor burghezo-liberale de ameliorare a 
situaţiei ţăranilor şi/ sau muncitorilor, considerate la fel de perfide. 
Conservatorii, socialiştii şi liberalii acţionează pe baricade diferite, însă 
retorica şi sistemul de argumente par comune şi convergente în ideea 
unei false autolezări, capitulări, cedări etc. a partidei/ clasei adverse în 
raport cu propriul interes: conservatorii, susţin liberalii, nu acţionează 
contra interesului lor decât dacă sunt constrânşi; la fel spun despre 
liberali socialiştii, conştienţi că, chiar când pare că lansează măsuri 
contrare interesului său de clasă, liberalo-burghezia îşi respectă propria 
logică. lar deconstruirea intenţiilor şi a scopurilor adversarilor este un 
tip solid de argumentare în primul rând fiindcă descoperă o rațiune 
înapoia unui comportament aparent aberant (tot aşa cum interpretarea 
ideii de patriotism în logica expansiunii capitalismului, cum face Zeletin, 
convinge mai mult decât imaginea mistic-iraţionalistă a patriotismului 
utilizată sporadic de Lovinescu). Ce mai îndreptățește, în aceste condiţii, 
teza lovinesciană a liberalilor ca singura clasă care va fi acţionat sincer 
îm potriva propriului interes? 


DEMOCRATISMUL LIBERALILOR ROMÂNI. Luând notă de 
faptul că ideea naţională împrumutată din Franţa revoluţionară, şi nu 
cauze economice ori sociale, precedă, în concepţia lui Lovinescu, geneza 
burgheziei române şi că ea se datorează în proporţie covârşitoare patrio- 
tismului elitelor liberale şi strategiei lor de „armonizare” (amânare) a 
conflictelor de clasă, trebuie cercetat şi destinul altor idei exportate de 
umanismul francez pe teren românesc în contextul Revoluţiei de la 1848. 
Una dintre ele, de o importanţă imediat secundară ideii naţionale, este 
pentru Lovinescu democraţia sau spiritul egalitar, care, alături de liber- 


1 Vezi Neoiobăgia (1910). 

2 Vezi seria „Burghezism inconştient”, apărută în 1892, în mai multe numere din 
„Munca”, unde e tranşată amănunţit strategia pe care trebuie s-o adopte 
socialiştii pentru a nu cădea în capcana politicilor burghezo-liberale aparent 
favorabile lor şi pentru a le fructifica în vederea „răsturnării” burgheziei 
(„deşi în interesul burgheziei este neintervenţionismul «laissez faire, laissez 
passer», totuşi mare parte din burghezie, tot din interes, este intervenţionistă”, 
„Burghezism inconştient”, în „Munca”, nr. 28, 30 august 1892; reprodus în 
G. Ibrăileanu, Opere, ed. cit., vol. 5, op. cit., p. 507). 

tate, ar constitui tandemul victorios, nu însă şi lipsit de paradoxuri, al 
moştenirii lui 1789. 

Am mai amintit faptul că, pe urmele lui Faguet (Le Liberalisme, 
La politique comparée de Montesquieu, Rousseau et Voltaire), Lovinescu de- 
tectase unele „contradicţii” ale Declarației Drepturilor Omului şi ale Cetă- 
țeanului, cea mai importantă fiind tensiunea dintre egalitate şi libertate: 
„Suveranitatea poporului contrazice [...] drepturile omului [...] Suvera- 
nitatea poporului este ideea fundamentală a concepţiei lui Rousseau; 
dreptul omului e principiul filosofiei sociale a lui Montesquieu şi al 
constituţionalismului englez; contradictorii, ele au fost totuşi proclamate 
la un loc în Declarația de la 1793, provocând un oarecare antagonism 
între liberalism şi democraţie” (IC, 30). Multe dintre opţiunile lui 
Lovinescu îl arată mai curând de partea lui Montesquieu şi a libertăţii 
individului, decât de a lui Rousseau şi a suveranităţii poporului, care, 
nota bene, la Lovinescu nu se confundă cu ideea naţională, aşa cum rasa 
nu se confundă cu ideea de stat. Ideea unui stat naţional superior 
oricăror ingerințe de ordin social, egalitar etc. — iată concepţia pe care 
Lovinescu o împărtăşeşte cu marii liberali ai României moderne. 

In acest sens se precizează şi poziţia sa în chestiunile juridice care 
problematizează dreptul natural în concurenţă cu dreptul juridic, odată 
cu detronarea dreptului istoric din panoplia ideilor care conturează 
arhitectura societăţii moderne. Egalitarismul preconizat de teoria 
dreptului natural a lui Rousseau şi apoi de socialişti e recuzat însă ca un 
„creştinism social” (IC, 28, 29), conceptul jusnaturalismului în sine fiind 
tratat drept utopic, nerealist. Lovinescu e mai dispus să accepte ideea 
unui drept construct-juridic — „egalitatea politică şi legală, singura cu 
putință” (IC, 29) —, decât ideea unui drept emanat prin natură, absolut, 
care ar duce la „colectivism”: „De suntem egali din natură, nu mai e 
logic să existe bogaţi şi săraci; de aici diferitele sisteme de egalizare a 
oamenilor sub raportul averii, dintre care colectivismul e negreşit, cel 
mai firesc. Socialiştii de azi sunt, aşadar, adevărații moştenitori ai 
articolelor 2 şi 3 din Drepturile omului ale Convenţiei, prin care egalita- 
tea era proclamată par la nature. Pe baza lor, ei cer deci nivelarea şi 
egalizarea tuturor indivizilor. Elevi ai lui Montesquieu, convenţionalii 
n-au voit, desigur, o astfel de egalitate utopică; intenţia lor răsare din 
circumscrierea ei, chiar în art. 3 şi apoi în art. 4, 5, la egalitatea politică şi 

legală — singura cu putinţă” (IC, 29). În aceste privințe, de stânga în 
raport cu conservatorii, Lovinescu e de dreapta în raport cu socialiştii, 
pe urmele lui Faguet: „egalitatea absolută distruge libertatea oricărei 
inițiative individuale, libertatea gândirii, libertatea asociaţiei, libertatea 
proprietăţii, a religiei; antinomică cu libertatea, egalitatea nu poate duce 
decât la absolutismul statului anonim” (IC, 29). Lovinescu distinge deci 
între un concept mai curând relativist de egalitate — egalitatea „raţio- 
nală” (liberală, individualistă) — şi un concept mai curând esenţialist — 
utopia egalităţii „prin natură” (totuna cu utopia socialist-colectivistă 
aflată „la baza programului claselor proletare”, apropiată de „utopia 
creştină”). Poziţia adoptată de Lovinescu, cunoscută în istoria liberalis- 
mului şi sub numele de utilitarism!, acceptă egalitatea punctelor de 
plecare (garantate juridic), nu şi a punctelor de sosire, fiecare fiind liber 
să se dezvolte potrivit capacităţilor şi aspirațiilor personale. Este, de 
altfel, un mod de promovare a ideii de democraţie pe care liberalismul a 
înţeles să-l perpetueze şi în secolul al XX-lea, într-o tensiune admirată de 
unii, blamată de alţii?. 

Se reiterează, cu această ocazie, conflictul de poziții experimentat, 
cum am văzut, de Lovinescu şi în cazul respingerii — cu argumente 
realist-pragmatice - a evoluţioniştilor graduali, conservatori şi/ sau 


1 Vezi John Bentham, „Anarchical Fallacies” (1795) şi J.S. Mill, Despre libertate 
(1859), Ukilitarismul (1863). 

2 Fiindcă egalitarismul democratic „presupune, la limită, idealul unei anumite 
egalizări economice, străine de tradiţia gândirii liberale”, aceasta „a ajuns să 
accepte, dincolo de egalitatea juridică, egalitatea tuturor şanselor, care preve- 
de o egalizare a punctelor de plecare, dar nu şi a punctelor de sosire. În func- 
ţie, aşadar, de diferitele semnificaţii ale egalităţii, liberalismul şi democraţia 
sunt destinate să nu se întâlnească, fapt ce explică printre altele opoziţia lor 
istorică pentru o bună bucată de timp”; întâlnirea lor s-ar produce doar dacă 
democraţia n-ar mai fi privită „din perspectiva idealului său egalitar, ci din 
perspectiva formulei sale politice, care este [...] suveranitatea populară”, prin 
aceasta înţelegându-se „dreptul de a participa direct şi indirect la luarea deci- 
ziilor colective sau, cu alte cuvinte, extinderea drepturilor politice până la 
limita ultimă a sufragiului universal masculin şi feminin, condiționat exclusiv 
de limita de vârstă” (Norberto Bobbio, Liberalism şi democrație, op. cit., pp. 58-59). 
Până la introducerea votului universal, după Primul Război, nici între liberalis- 
mul românesc şi idealurile lui democratice n-a existat decât un consens teoretic. 

materialişti. Rational (= intelectual, ideea care precedă sau creează reali- 
tatea) ajunge să se opună lui real şi să trimită la utopic; se produce astfel 
interesantul paradox care-l face pe Lovinescu - intelectualist prin exce- 
lenţă, adept al „realităţii raţionalului” qua formă care-şi generează fon- 
dul — să-şi respingă adversarii realişti (pe conservatorii, dar şi pe 
materialiştii care plecau de la fond la formă) chiar cu armele lor: apelul 
la experienţă, atenţie la contextul local, la datele oferite de istorie etc. 
Dacă lui Maiorescu & Co., pledanţi pentru evoluţie organică în spaţiul 
românesc (în siajul realismului conservator de tip anglo-saxon), 
Lovinescu le reproşa faptul că, mergând pe o schemă verificată doar în 
Vestul dezvoltat, ignorau particularităţile locului, particularităţi ce ar fi 
recomandat, dimpotrivă, aplicarea schemei mutaţioniste îmbrăţişate de 
el însuşi (statele tinere nefiind fructul unei evoluţii graduale, ci al saltu- 
lui direct în contem poraneitate, fără consumarea etapelor intermediare, 
prin imitație integrală), discuţia despre dreptul natural vs dreptul limitat 
la politic şi la juridic beneficiază, la Lovinescu, de acelaşi tratament. 
Jusnaturaliştii joacă în argumentaţia sa partitura raționalismului (= inte- 
lectualismului, abstractismului) contaminat de utopic, în vreme ce adep- 
ţii egalităţii restrânse la sfera politică şi juridică (adică gânditorii con- 
ştienţi că între oameni nu poate exista de facto egalitate absolută) joacă 
partitura realismului. În chestiuni de drept, Lovinescu preferă realismul 
situării mediane între dreptul natural al socialiştilor şi dreptul istoric al 
marilor proprietari de extracţie medievală. 

Totuşi, acest realism asumat de Lovinescu pentru poziţia lui 
moderată îi recomandă şi îl determină să cauţioneze, în câteva ocazii, 
atitudini calificabile drept profund nedemocratice: e vorba de cauza 
perpetuu suferindă a ţărănimii autohtone. 

Identificarea ideii naţionale cu cauza burgheziei urbane şi cu 
proiectul liberal al industrializării (ideea naţională premergând reali- 
tăţile socioeconomice) are şi o consecinţă negativă imediat vizibilă: câtă 
vreme democraţia înseamnă suveranitatea poporului, dar țărănimea e 
pătura cea mai consistent reprezentată în masa poporului, privilegierea 
ideii naţional-urbane are ca efect marginalizarea sau amânarea soluțio- 
nării „chestiunii agrare”, vitale într-un proiect cu adevărat interesat de 
echilibrarea situaţiei economice şi sociale a ţăranului, statistic majoritar, 

în raport cu ceilalți cetăţeni din România!. Lovinescu admite inapetența 
generală a factorilor decidenţi pentru rezolvarea „chestiunii agrare”, dar 


1 Despre carenţele democratice ale politicii liberale autohtone din a doua 
jumătate a secolului al XIX-lea şi din debutul secolului următor scrie convin- 
gător Daniel Barbu, în studiul „Națiunea împotriva democraţiei: liberalismul 
românesc între două revoluţii” (Politica pentru barbari, op. cit., pp. 59-84), 
probabil unul dintre cele mai serioase demersuri de invalidare (indirectă) a 
viziunii triumfaliste a lui Lovinescu asupra liberalismului brătienist civiliza- 
tor. Barbu pleacă aici (ca şi Norberto Bobbio în pasajul citat mai sus) de la 
identificarea unei tensiuni structurale a liberalismului în raport cu democraţia: 
„Dacă este adevărat că, pretutindeni în Europa secolului al XIX-lea, dilema 
liberalilor a fost aceea de a se defini simultan împotriva aristocrației, a privile- 
giilor Vechiului Regim, cât şi a democraţiei, a tendinţelor de invazie a maselor 
în politică, liberalii români, în 1866, s-au dovedit mai îngrijoraţi de tentaţia 
democratică a cezarismului principelui Alexandru loan Cuza, decât de 
conservatorismul proprietarilor funciari. Lovitura de stat din 1866, înfăptuită 
în unanimitate şi în complicitate de ceea ce, în epocă a fost considerată a fi o 
«monstruoasă coaliţie» între diferitele grupări «roşii» şi reacţionari, trebuie 
interpretată ca o restabilire a logicii reprezentative din 1831, ameninţată de 
votul universal a cărui introducere era contemplată de Cuza. [...] Prin deza- 
fectarea politică a lucrătorilor agricoli în 1866, elita statală în general şi cea 
parlamentară în speciala rămas să fie selectată în temeiul criteriilor din 1831,a 
ierarhiilor sociale fixate de Regulamentele Organice”, iar „[plână la introdu- 
cerea votului universal în 19109, această elită nu mai suportă decât schimbări 
de generaţie, nu şi de natură”, sistemul celor patru colegii electorale per- 
mițând ca „doar câteva sute de familii şi clientela acestora să domine întregul 
Senat şi două din colegiile Adunării Deputaţilor” (ibid., pp. 67-69). Departe de 
a reprezenta o ruptură dramatică de trecutul feudal, cum credea Lovinescu, 
proiectul liberal pus în practică după Unirea din 1859 a însemnat, după Barbu, 
o continuare, sub o altă formă, a habitudinilor „paternaliste şi autoritariste” de 
sorginte bizantină şi ortodoxă; formele noi importate din Vest n-ar fi servit 
generării unor fonduri noi, ci mai curând camuflării operaţiei de perpetuare a 
vechiului fond: „Statul modern nu a făcut decât să înlocuiască un tip de 
supunere cu altul, altfel formulat la nivelul discursului. Pentru oligarhia 
parlamentară, statul a fost, după 1866, spaţiul privilegiat al propriei expe- 
rienţe istorice. Exerciţiul puterii a luat forma dreptului pozitiv de tip european 
şi a instituţiilor reprezentative” (ibid., p. 71). În orice caz, utilitarismul spre 
care tindeîn mod ideal concepţia lovinesciană asupra libertăţii şi a drepturilor 
omului apare, pe fondul acestei interpretări a lui Barbu, ca un idealism naiv, 
obstaculat de cripto-paternalismul practicilor politice curente din principatele 
române şi apoi din statul unitar România. Pentru „discriminarea politică a 


en A. 


poporului” în sistemul electoral al începutului de secol XX, vezi şi Sorin 

rezervă conservatorilor poziţia de ostilitate („Problema agrară şi a cole- 
giilor electorale sunt cele două puncte programatice în jurul cărora parti- 
dele se configurează”; ele devin „centrul de rezistenţă a acţiunii conser- 
vatoare” — IC, 108; „chestia proprietăţii rurale” ar constitui „punctul cel 
mai însemnat al rezistenței vechiului regim împotriva liberalismului 
social şi economic al revoluţiei” — IC, 73; „[d]ragostea faţă de ţăran [a 
conservatorilor] se oprea, fireşte, în cadrul drepturilor câştigate prin 
lovitura de la 1864 sau al împărţirii moşiilor statului; nu mergea până la 
exproprierea latifundiilor” — IC, 184), liberalilor delegându-le filosofia 
amânării strategice, în principiu binevoitoare. 

Chestiunea agrară! devine, în Istoria civilizației..., un personaj me- 
reu inoportun, fără soluţie efectivă, dar în raport cu care se precizează 


Alexandrescu, „Populism şi burghezie”, în op. cit, p. 103. În fine, liberalii 
români par să fi îmbrăţişat o concepţie asupra democraţiei mai aproape de 
vederile lui Karl Popper din La Lezione di questo secolo (1992), care, despovărat 
de iluzia că democraţia e puterea poporului, crede că aceasta este mai curând 
„numele tradițional dat unei Constituţii destinate să împiedice o dictatură, o 
tyrannis” (apud Cristian Preda, „Trei definiţii liberale ale democraţiei”, în 
Norberto Bobbio, op. cit., p. 127). Trebuie totuşi arătat că acest gen de critică a 
carențelor democraţiei liberale îşi crease deja antidotul în epocă, unul exploa- 
tat cu multă insistenţă de Ştefan Zeletin. Neezitând să remarce „iluziile oligar- 
hiei liberale” convinse că guvernează „pe baza unei constituţii democratice” 
(Burghezia română, op. cit., p. 80), iluzii cărora nu le contestă intenţiile „sincer 
liberale”, Zeletin pretinde însă că soluția oligarhiei liberale bazate pe 
birocrație şi spirit militarist ar fi fost singura recomandabilă în condiţiile 
etapei mercantiliste a capitalismului autohton, că, altfel spus, era singura 
soluţie modernă, în consonanţă cu soluţiile experimentate de alte state în 
aceeaşi fază a capitalismului. Aşadar, nu de perpetuarea unui paternalism de 
extracţie bizantină ar fi fost vorba (cum consideră Daniel Barbu), ci de acel 
„absolutism luminat” sau de acea „dictatură inteligentă” încercate în Europa 
secolelor XVII-XVIII, aflată în acea fază a mercantilismului care obligă la 
centralizare în care se aflau şi țările române în secolul al XIX-lea (ibid., p. 77). 
Zeletin merge cu determinismul economic chiar mai departe, susţinând că 
mercantilismul nu admite democraţia (care ar fi expresia unei burghezii 
consolidate — ibid, p. 103), cu acest argument respingând, o dată în plus, 
reproşurile adversarilor liberalilor autohtoni cu privire la inadecvarea dintre 
formele şi fondul burghezo-capitaliste, reproșuri care erau implicit o critică la 
adresa carenţelor democraţiei. 

1 Documentată în primele decenii ale secolului al XX-lea în studii de Virgil 
Madgearu, C. Garoflid, Radu Rosetti, George Panu ş.a. 

câmpurile de forţă ale retoricii aducătoare de profit electoral. Dacă 
latifundiarii conservatori (de genul lui P.P. Carp!) aveau un interes 
natural de clasă în obstrucţionarea chestiunii agrare, acţiunea liberalilor 
e mai curând compusă din alibiuri şi tergiversări. Lovinescu nu idili- 
zează politica liberală, admite lipsa ei de eficienţă în emanciparea ţăra- 
nilor, de la comportamentul „armonizator” doar în sens naţionalist), nu 
şi social, al revoluţionarilor de la 1848 („Marea discuţie împotriva drep- 


1 Mai democrat în unele privinţe, decât liberalii, îndeosebi prin refuzul 
xenofobiei şi al antisemitismului, P.P. Carp „sancţionează politica purificării 
etnice la care visau atâţia intelectuali şi politicieni români încă din a doua 
parte a secolului al XIX-lea. Lui lon C. Brătianu, el îi reproşează că a exploatat 
antisemitismul curent, promovând în scopuri de partid mesajul alarmist al 
acestuia: «evreii au totul în mână; ne cotropesc! Naţionalitatea noastră este în 
pericol, veniţi să o scăpăm!» ”(Adrian-Paul Iliescu, Supremația experienței, op. 
cit, p. 56; citatul din Carp este din Discursuri parlamentare, Editura Grai şi 
Suflet-Cultura Naţională, Bucureşti, 2000, p. 4). Iliescu nuanţează politica lui 
Carp într-un mod diferit de concepţia lui Lovinescu, pentru care opţiunea 
conservatorilor pentru evoluționismul gradual vine din neasimilarea contex- 
tului particular românesc, spre deosebire de propria opţiune saltaţionistă — 
care ar fi fost singura „realistă”. Iliescu arată, dimpotrivă, că poziţia 
conservatorilor, anti-radicală şi totodată contra naţionalismului promovat (şi) 
de liberali, nu se confundă cu aplicarea unui model fără priză la context şi 
beneficiază, în unele cazuri, de indubitabile argumente pragmatice, cum ar fi 
inaptitudinea etnicilor români de a surclasa, în propria economie, know-how-ul 
străinilor: „şefuljunimist atrage atenţia asupra complexităţii problemei sociale 
a «pericolului străin». Era o problemă ce deriva nu din contrastele «tradiţie 
naţională» — «invazie străină» sau «curăţenie sufletească românească» — «lipsă 
de scrupule jidănească» (aşa cum sugerau naționaliștii virulenţi), ci din lipsa 
de pregătire a unei mari părţi a populaţiei autohtone pentru activităţile 
comerciale, bancare şi meşteşugăreşti moderne. Marea dificultate nu era 
«prezenţa» unui duşman («Evreul» nemilos, cămătar, arendaş, cârciumar sau 
meseriaş), ci absenţa capacităţii multor etnici români (din mediul rural sau cu 
recentă origine rurală) de a concura liber, în condiţii favorabile pentru ei, cu 
evreii sau străinii (mai) recent implantaţi în economia autohtonă” (Suprematția 
experienței, op. cit, p. 57). Pe de altă parte, în mediile filoliberale, soluţiile 
naţionaliste erau justificate şi prin prisma consecinţelor nefaste avute de faza 
mercantilistă a capitalismului asupra breslelor locale de meseriaşi, pe care 
invazia mărfurilor străine, îndeosebi în urma convenției cu Austro-Ungaria, îi 
scosese de pe piaţă, determinând pe scară largă deprofesionalizarea autoh- 
tonilor (cf. Ştefan Zeletin, Burghezia română, op. cit., pp. 142). 

tului de folosință a pământului a fost, de altfel, rezolvată de revoluţio- 
nari tot în sensul Regula mentului organic şi chiar şi mai strâmt: ei nu s-au 
gândit decât să dea ţăranilor putinţa de a se «hrăni» şi şi-au limitat 
preocuparea numai la o singură generaţie” — IC, 74; „Frăţească, entu- 
ziastă, umanitară, atitudinea revoluționarilor paşoptişti faţă de ţărani şi 
de problema agrară a rămas, totuşi, până la urmă într-o fază senti- 
mentală” — IC, 154) şi până la perpetuarea, în a doua parte a secolului al 
XIX-lea şi mai ales în preajma Unirii din 1859, a politicii de eternă 
„rezervă” şi „prudenţă” faţă de chestiunea ţărănească. Rațiunea era — 
Lovinescu n-o poate ascunde - implicit una de clasă: „liberalismul 
muntean avea o structură urbană”, aşa că „[plentru relativa rezolvare a 
chestiei rurale trebuia să vină la putere Kogălniceanu, fără sprijinul 
liberalilor munteni” (IC, 108). Actul împroprietăririi ţăranilor după 
Unire sub auspiciile tandemului Kogălniceanu-Cuza (legea agrară din 
1864) — cu toate deficienţele reproşabile: micimea loturilor de pământ şi 
a numărului de beneficiari — ar reprezenta, astfel, un climax al eficienței, 
singurul tip de acţiune cu consecinţe efective în viaţa ţăranului dintre 
cele două secole. Însă — deşi admiră „marele suflet al lui Kogălniceanu” 
(IC, 168), idealismul lui dispus la compromisul cu praxis-ul, şi deşi îl 
apără de „procesul de intenţie” făcut de Dobrogeanu-Gherea în Neoiobă- 
gia (unde legarea ţăranilor de loturi e interpretată ca o măsură de împie- 
dicare a proletarizării lor, cu preţul unei noi iobăgii), Lovinescu îi 
concede lui Kogălniceanu calitatea de democrat („doar democrat” — 
IC, 51, subl. m., T.D.) pentru a i-o retrage, în schimb, pe aceea de revolu- 
ţionar autentic şi de artizan al modernităţii româneşti, de unde şi tendin- 
ţa de a confunda liberalismul românesc doar cu segmentul lui revoluţio- 
nar, fără eşalonul moderaţilor („Pe când el reprezenta o democraţie 
rurală ce continua, de fapt, vechiul regim, Ion Brătianu era adevăratul 
animator al burgheziei, «purtătoarea semințelor civilizaţiei române»” — 
IC, 621; „Caracterul «revoluţionar» al acţiunii lui Kogălniceanu s-a 


1 Acest tip de disociere a perspectivei, între evoluționistul filorural 
Kogălniceanu şi saltaţionistul filo-burghez Brătianu, oricât de tendenţioasă, 
aduce şi un profit epistemologic, sesizând o dinamică reală în epocă în 
interiorul unei clase politice cu interese destul de divergente dincolo de 
proiectul comun (şi totodată abstract) al construirii unei Românii moderne. E 
vorba de un profit intelectual pe care îl pierde, de pildă, o lucrare contem- 

mărginit la dărâmarea vechiului sistem al privilegiilor boiereşti şi la 
împroprietărirea ţăranilor [...] concepţia lui de stat era legată tot de 
pământ” — IC, 61; Kogălniceanu „era un rural; el nu vedea consolidarea 
ţării decât prin rezolvarea problemei ţărăneşti”, ignorând „noua clasă de 
formaţie a burgheziei” — IC, 108 etc.). Democraţia şi revoluţia (sau mo- 
dernitatea qua proiect liberal urban şi industrializant) merg, când vine 
vorba de chestiunea ţărănească, pe drumuri diferite. Dar Kogălniceanu 
nu e singurul politician şi gânditor la care, în opinia lui Lovinescu, 
democratismul nu se conjugă cu progresul, fiind, dimpotrivă, un stimul 
retrograd: la fel sunt judecate şi soluţiile sociopolitice ale poporaniştilor 
Ibrăileanu şi Stere, lăudaţi principial pentru viziunea democrată incum- 
bată de grija lor pentru soarta ţăranilor, dar certaţi pentru conceptul 
efectiv de „democraţie rurală”, ostil scenariilor pro-industrializare şi 
pro-urbanizare ale liberalismului autohton şi, deci, ostil progresului. 
„Rural” înseamnă „retrograd”, decretează Lovinescu, deşi admite că 
poporanismul are, măcar în parte, o ideologie liberală (IC, 211), încheind 
chestiunea apodictic: „Lumina nu vine de la sate” (IC, 292). 

Dacă „subiectul istoric” pentru Kogălniceanu este ţăranul qua 
ţăran, dacă pentru Lovinescu este cel mult ţăranul qua potenţial burghez, 
la Dobrogeanu-Gherea ar fi vorba de emanciparea ţăranului ca bazin de 
recrutare a proletariatului. Probabil cel mai „realist” critic al proiectului 


porană dedicată liberalismului autohton - Constantin Nica, Liberalismul din 
România, op. cit., vol. I, pp. 195-226, unde M. Kogălniceanu şi Ion C. Brătianu 
par a-şi aduce obolul la bunăstarea patriei în deplină armonie şi conlucrare 
(concluzii bazate în mare măsură numai pe montarea necritică a unor 
fragmente de discursuri şi declaraţii de intenţie ale acestor oameni politici, nu 
şi pe o analiză socioeconomică a performanţelor reale ale proiectelor politice, 
cum procedează Bogdan Murgescu în România şi Europa. Acumularea decalajelor 
economice 1500-2010, op. cit.). De altfel, stilul fără distanţă istorică al lui Nica, 
unde fragmente din discursurile sau scrierile lui Bălcescu, Kogălniceanu, 
Brătianu, Ibrăileanu, Lovinescu, lorga, Zeletin ş.a. sunt adunate într-o pastă 
omogenă sub impresia unui consens inalterabil în privinţa edificării României 
moderne, nu permite distingerea niciunei dialectici. Din jocul diferenţelor 
reale dintre platforme şi teorii economico-sociopolitice formate după compli- 
cate geometrii antitetice, nu mai rămâne decât ideea că toate marile persona- 
lităţi cu rol activ sau critic în politica românească au avut, cândva, ceva de 
spus despre liberalismul şi/ sau despre modernitatea românească. 

liberal în privinţa ţărănimii, în orice caz, unul care denunţă strategiile 
capitalismului autohton de pe poziţii mai puţin „retrograde” decât Stere 
şi Ibrăileanu şi a lor „democraţie rurală” (mai puţin retrograd în- 
semnând că nu mizează pe rolul ţăranului gua ţăran în interiorul 
societăţii moderne), C. Dobrogeanu-Gherea e comentat de Lovinescu pe 
larg, cu Neoiobăgia (1910). Acuzaţiile din această lucrare de sociologie 
marxistă (de pionierat, la noi) vizează reformele agrare înfăptuite până 
atunci, reforme ce ar evidenția „tendinţa ascunsă, dar destul de 
lămurită”, de a face „imposibilă viața neatârnată a unei mici proprie- 
tăţi”!, micimea loturilor de pământ şi inalienabilitatea lor demonstrând, 
după Gherea, dar în cuvintele lui Lovinescu, „voinţa legiuitorului de a 
lipi pe ţăran de lotul său” (IC, 170), iar legea „de tocmeli agricole” care a 
introdus „munca silită” în favoarea marilor proprietari, pentru a com- 
pensa pierderea braţelor de muncă de pe marile latifundii — o „neoio- 
băgie”. (Lovinescu sintetizează astfel reproşurile expuse în Neoiobăgia: 
„Făcute din teama de proletarizare a ţărănimii, ele au reuşit să prefacă 
populaţia proletară, periculoasă regimului, într-o populaţie neociobagă” 
— IC, 170-171.) Ce iese în evidenţă din critica lansată de Dobro- 
geanu-Gherea este substanţa retrogradă a măsurilor aparent reformiste 
patronate „mai ales de liberali”, atât inalienabilitatea (imposibilitatea 
ţăranului de a converti pământul primit într-o marfă), cât şi legea care 
introducea „munca silită” revelând concepţia medievală a unei reforme 
agrare pretins moderne. Aşa-zisele măsuri de protejare a ţăranului de 
„efectele rele ale libertăţii absolute şi ale concurenţei libere în societatea 
capitalistă” (IC, 171) — intervenţia statului sau protecţionismul — sunt 
blamate şi ele de autorul Neoiobăgiei, ca principii „reacţionare”, nu 
democratice, cum se anunțau în intenție’. 


1 C. Dobrogeanu-Gherea, Neoiobăgia. Studiu economic-sociologic al problemei 
noastre agrare, Editura Librăriei Socec & Comp., Bucureşti, f.a. [1910], p. 54. 

> Reformulare a unei fraze cvasiidentice în Neoiobăgia, op. cit, p. 332. 

3 „La noi, deci, atâta vreme cât există regimul neoiobăgist, intervenţionismul 
statului e un fapt mai curând reacţionar decât democratic”, Dobro- 
geanu-Gherea, op. cit, p. 333; pentru analiza măsurilor de intervenţie a 
statului, vezi şi pp. 72, 98, 327, 331-332. Tânărul Ibrăileanu nu făcuse 
„eroarea” de a bănui burghezia de intenţii democratice oneste pentru a-şi de- 
clara apoi consternarea. Pentru el, intervenţionismul nu putea fi „reacţionar”, 
de vreme ce se situa chiar în acea logică a istoriei care, deşi pe moment aşază 

Cum răspunde Lovinescu criticilor lansate de Dobro- 
geanu-Gherea? 

În primul rând arborează stindardul realismului sau al pragmatis- 
mului, invocând „condiţiile obiective ale chestiunii”: „A cere «o îm- 
proprietărire cât mai largă» în momentul rezistenţei desperate a 
conservatorilor şi în momentul când, prin glasul lui Ion Brătianu, chiar 


burghezia în avantaj, va duce în cele din urmă la răsturnarea acesteia, odată 
luminată clasa proletarilor în privinţa propriului destin (vezi seria 
„Burghezism inconştient”, op. cit.); dezacordul lui Dobrogeanu-Gherea faţă de 
„poporaniştii foşti socialişti” şi adepţi ai intervenţionismului se manifestă 
explicit la p. 333. Pentru Ştefan Zeletin, în schimb (vezi Burghezia română, op. 
cit, p. 87), politicile protecţioniste erau binevenite în faza în care se afla 
economia românească după 1886, de tranziţie de la capitalismul de tip 
comercial la cel de tip industrial — de unde şi reproşurile punctuale făcute lui 
Gherea în acest sens; Lovinescu se poziţionează, aşadar, în acest caz, în aceeaşi 
tabără cu Zeletin. De altfel, nici pentru unii istorici de azi pr otecţionismul n-ar 
reprezenta decât aparent o concesie pe care liberalii ar face-o în dauna 
capitalismului autentic, care înseamnă piaţă liberă. Măsurile de protecţie 
contra concurenţei n-ar fi câtuşi de puţin o cedare care îngrădeşte spiritul 
capitalist, ci o favorizare subiacentă a lui, câtă vreme „capitaliştii nu au 
nevoie, în fapt, de piețe absolut libere, ci de pieţe care sunt doar parţial 
libere”, căci „[î]n realitate, vânzătorii preferă mereu monopolul, fiindcă pot 
impune o diferenţă relativ mare între costurile de producţie şi preţul de 
vânzare, obţinând astfel o rată mai mare a profitului”, iar „fără anumite 
protecţii garantate de stat, sistemul capitalist nu poate funcţiona deloc”, mulţi 
antreprenori observând că, „pe termen lung, intervenţia statului le poate fi 
folositoare. Asigurarea forţei de muncă pe termen lung, crearea cererii reale şi 
minimizarea tulburărilor sociale pot fi, parţial, consecinţe ale unor asemenea 
intervenţii ale statului în situaţia locurilor de muncă” (Immanuel Wallerstein, 
Pentru a înțelege lumea, op. cit., p. 39 şi p. 62). Venită din partea unui libertarian 
ca Ludwig von Mises (vezi Die Gemeinwirtschaft. Unter suchungen über den 
Sozialismus, 1922), ideea de democraţie ca anticipare a pieței (libertatea de a 
vota prefigurând libertatea de a consuma - vezi Cristian Preda, „Trei definiţii 
liberale ale democraţiei”, în Norberto Bobbio, op. cit. p. 129) nu e totuşi radical 
diferită de felul în care un neomarxist ca Wallerstein descrie relaţia dintre 
capitalism şi tipul de politici pe care acesta îl comandă statelor. Obiectul 
descrierii pare să fie acelaşi la von Mises şi la Wallerstein: conceptele şi 
scopurile vieţii politice, unde intră şi democrația sau politicile de protecţie, nu 
sunt decât unelte sau reflexe ale capitalismului; diferită e doar umoarea — 
critică sau aprobativ-optimistă - care înrămează acest tablou. 


121 


Teodora Dumitru 


liberalii socoteau învrăjbirea sufletelor prea mare pentru a îngădui o 
reformă agrară, înseamnă a nu ţine seamă de condițiunile obiective ale 
chestiunii, fără de care critica venită după o jumătate de veac e cu 
desăvârşire nedreaptă” — IC, 169 (subl. m., T.D.). Realismul prezenteist al 
lui Dobrogeanu-Gherea — care incrimina situaţia de facto a ţărănimii — 
Lovinescu îl contracarează printr-un realism al (reconstituirii) trecutului. 
În baza acestei priviri realiste asupra trecutului (de care Dobrogeanu- 
Gherea ar fi fost lipsit), Lovinescu poate apoi să deducă — şi să justifice — 
caracterul necesar şi obiectiv al „neoiobăgiei” în proiectul liberal al 
emancipării ţăranilor: „Neoiobăgia [...] a reprezentat însă o necesitate 
momentană” (nefiind, de altfel, un fenomen românesc — Lovinescu tri- 
mite aici la opinii ale lui Werner Sombart şi Ştefan Zeletin) şi o soluţie 
hibridă rezultată „din înseşi condiţiile reale ale economiei noastre [...] 
Munca silită contrazice esenţa regimului burghez; era însă necesară unei 
ţărănimi nedeprinse cu principiul muncii libere”, fără munca silită a 
ţăranului profilându-se „ruina economică” a statului (IC, 172). Ope- 
raţiunea este extrem de riscantă, întrucât nu se poate face fără a admite 
din start latura retrogradă, neofeudală, a măsurilor liberalilor autohtoni, 
contrare spiritului burghez şi capitalist; unde Dobrogeanu-Gherea 
cugetă la ipoteza proletarizării ţăranului, Lovinescu, dar şi Zeletin!, cu 
care autorul Istoriei civilizației... îşi regăseşte subit un temei comun, se 
întorc la iobăgie, ca la o etapă „necesară” emancipării ţăranilor împro- 
prietăriţi formal. lar Lovinescu admite deschis acest saltaţionism 
retrograd al liberalilor care, de dragul viitorului, compromit prezentul 
alegând o soluţie din epoca premodernă. În acest moment, el devine un 
avocat al feudalităţii ca faute de mieux: saltul înainte presupunea saltul 
înapoi! Lovinescu ajunge chiar să-l informeze pe Dobrogeanu-Gherea, 
via Zeletin, că fenomenul neoiobăgiei provocat de liberalismul autohton 
era preferabil raporturilor capitaliste autentice, rezultate „din raporturi bur- 
gheze”, şi asta din pricina lipsei de violenţă prin care s-a făcut la noi 
trecerea de la feudalism la proprietate privată: „o tranziţie, în care 
proprietatea pământului a devenit burgheză, pe când munca a rămas 
feudală. lată sensul şi necesitatea istorică a neoiobăgismului” (IC, 174). 
Cu situaţia precară a ţărănimii s-ar fi plătit, astfel, preţul unei revoluţii 


1 „Revoluţia burgheză în România”, art. cit.; vezi şi Burghezia română, cap. 
„Revoluţia agrară şi prefacerile clasei ţărăneşti”. 

burgheze fără sânge!; altfel spus, ţăranul a trebuit condamnat la o 
tranziţie de severă austeritate sine die pentru ca orăşeanul şi elitele să 
poată gândi în pace la soarta societăţii şi a ţării. 

Însă, cu precauţiile de rigoare, această situaţie extrem de necon- 
venabilă pentru istoria liberalismului autohton poate fi întoarsă împo- 
triva criticilor ei dacă se găsesc temeiurile care să-i acuze pe aceştia de 
necunoaşterea bazelor istorice ale chestiunii („condiţiile reale ale econo- 
miei noastre”, „condiţiile obiective ale chestiunii” etc.). Munca silită nu 
poate fi receptată, crede Lovinescu, drept un abuz contrar drepturilor 
omului şi Codului napoleonian decât în cazul unui evaluator care pri- 
veşte lucrurile rupte de context, în rama livrată de condiţiile ideale ce- 
rute de evoluţia socială după Marx; altminteri, analistul judicios ar fi tre- 
buit să observe că istoricul speţei nu permite instrumentarea ei după 
schema marxistă, „munca silită” nefiind decât o etapă — pe cât de „ne- 
cesară”, pe atât de efemeră- a proiectului burghezo-liberal de societate?. 


1 Prezentând-o ca pe o monstruozitate a istoriei de care noi am fi fost scutiţi, 
Lovinescu pare să stigmatizeze, prin acest raţionament, însăşi ideea de revo- 
luţie burgheză. În orice caz, perspectiva nu era nouă. Teza evitării — graţie 
soluţiilor nedemocratice de moment — a vărsării de sânge ce a însoţit, în alte 
părți, instalarea burgheziei era invocată, în aceeaşi perioadă, şi de Zeletin. 
Fără să renunţe la serviciile opticii deterministe globale („şi la noi s-a întâm- 
plat ca în alte părţi”, fondul economic determină formele sociale, ideologice 
etc.) şi invocând experienţa evoluţiei în salturi ca inerentă, în unele cazuri, 
autorul Burgheziei române arată, pe de o parte, că disfuncţiile de ordin demo- 
cratic şi cazul cu atât mai defavorizat al ţărănimii se înscriau în logica etapei 
capitaliste în care ne aflam, nefiind, deci consecinţa unor politici liberale 
anume („mizeria rurală pe care o provoacă revoluţia agrară nu e pricinuită de 
lipsurile împroprietăririi. Căci această mizerie domneşte pretutindeni la 
începuturile capitalismului”, Burghezia română, op. cit., p. 188). Pe de altă parte 
însă, acelaşi context capitalist global ne-ar fi impus o evoluţie în salturi care a 
solicitat găsirea unor soluţii politice punctuale pentru a ne grăbi alinierea la 
fazele contemporane ale capitalismului. Altfel sus, „pseudo-democraţia” şi 
„neoiobăgia” au fost preţul (considerat acceptabil) cu care am plătit o „revolu- 
ţie burgheză paşnică” (ibid., p. 105), scutindu-ne de convulsiile capitalismului 
de tip liberal şi aspirând direct spre cel de tip financiar. Similitudinea cu 
imaginea lovinesciană a paşnicei „revoluţii de imitație” este evidentă. 

2 Teza imposibilității dea evita fenomenul neoiobăgiei şi a condiţiilor autohtone 
particulare care ar fi impus această realitate a fost imediat combătută de Lotar 

Dar despre necesitatea şi efemeritatea acestei etape nu poate vorbi 
realistul, ci omul proiectelor, care vede dincolo de realitatea prezentului. 
Ca atare, realistul Lovinescu face cuvenita piruetă către raționalism şi 
promite depăşirea acestei etape (munca silită) îndată ce condiţiile 
obiective vor permite coborârea formei la fond şi adaptarea ţăranului la 
rigorile unei economii pe de-a-ntregul de tip capitalist. Autorul Istoriei 
civilizației... invocă deci, şi în acest caz, eficienţa formelor generatoare de 
fond: existenţa unor forme pentru moment nesatisfăcătoare (statutul 
precar al ţăranului devenit „neoiobag” sub legile liberale) nu trebuie să 
comande renunţarea aplicării lor, ci continuarea proiectului până la 
coborârea formelor la fond. Altfel spus, nu realitatea precarităţii rurale 
trebuie considerată aici argumentul suprem, ci raționalitatea proiectului 
liberal, care va duce, într-un viitor oarecare (mai mult sau mai puţin 
utopic?) la corectarea realităţii suferinde a prezentului. Realistul e, prin 
urmare, concediat de raţionalist. Dacă organicismul conservatorilor era 
respins cu argumente familiare retoricii conservatoare (realismul, prag- 
matismul), criticismul socialiştilor e respins cu argumente din familia 
retoricii raționaliste, familiare lor ca hegelieni de stânga!: trebuie aşteptat 


Rădăceanu, în seria „Oligarhia română” (1924-1927) — vezi Lotar Rădăceanu, 
Şerban Voinea, Oligarhia română. Marxism oligarhic, ediţie şi prefaţă de Victor 
Rizescu, Editura Domino, Bucureşti, 2005, pp. 39-42. Trebuie spus, tot cu 
referire la modul în care Lovinescu justifică fenomenul „neoiobăgiei”, că abia 
aici devine cu adevărat blamabilă schimbarea de criterii acuzată de Z. Ornea 
în Istoria civilizației... (vezi supra p. 81, nota 1). Când liberalismul nu mai e 
judecat doar în postura de importator de ideologie, ci i se impută aspecte ce 
ţin deja de fondul sau de soluţiile lui concrete (neoiobăgia, ca efect pervers al 
politicilor liberale), grila determinist-marxistă se activează subit, în sensul că 
Lovinescu nu mai simte nevoia să antepună „morala” liberală (umanismul, 
valorile Revoluţiei Franceze) realităților economice, ci o subordonează pe 
aceasta relaţiilor de producţie (proprietatea a devenit burgheză, dar munca a 
rămas feudală etc. — IC, 174), relaţii în raport cu care contestabila soluție a 
„neoiobăgiei”, sfidând moştenirea umanistă a lui 1789, e decretată a posteriori 
ca fiind „necesară”, singura utilă etc. Însă în acelaşi fel ar putea fi pozitivate şi 
manevrele conservatorilor, arătându-se că reprezintă antiteza necesară 
expansiunii burghezo-liberalilor, aşa cum şi socialiştii erau convinşi că o 
burghezie puternică anunţă victoria proletariatului. 

1 Problema este că, până la un punct, conservatorii şi socialiştii împart premisele 
realiste: evoluția de la fond la formă, deşi, ca hegelieni de stânga, socialiştii 

până când condiţiile proiectului (liberal, dar la fel de bine şi socialist) vor 
deveni apte de a genera fondul necesar. Raționalismul celor care, în mod 
inoportun, tratau situaţia din ţările române după șabloanele 
capitalismului la Marx se întâlneşte cu raționalismul celor ce reduc 
proiectul liberal la profilul său ideal, capitalist şi urban, optimist 
imaginat într-un proces infinit de expansiune/ consolidare, care-l 
scutește de responsabilitatea de a da socoteală pentru greşelile 
prezentului, considerate forme încă nereprezentative pentru fondul 
autentic al liberalismului. Lovinescu ajunge aici pradă unei extreme 
ambiguităţi, definitorii pentru argumentaţia lui: teza „realităţii 
raţionalului” a hegelienilor de stânga deţine un rol capital în gândirea 
lui (vezi teoria formelor generatoare de fond), însă, în acelaşi timp, ca un 
autentic hegelian de dreapta, Lovinescu nu acceptă niciun moment că a 
gândi astfel înseamnă a abandona, chiar şi temporar, realitățile 
româneşti şi a ceda altora meterezele realismului. (Prin acest cadru 
antagonic al moştenirii hegeliene se lămureşte poate mai bine afinitatea 
evoluționiştilor de tipul lui Kogălniceanu cu democraţia şi cu 
emanciparea ţăranului ca singura clasă reală din istoria noastră, în 
oglindă cu predilecţia mutaţioniştilor de tipul lui Lovinescu pentru 
ideea naţională şi pentru clasa care nu există încă, dar e „raţional” să fie 
creată — burghezia urbană). 

După ce au epuizat argumentele realismului, Dobrogeanu-Gherea 
şi Lovinescu rămân, până la urmă, eterni combatanți într-un turnir al 
raţionalismelor. A se vedea şi pasajele unde, după ce îl acuză pe 
Dobrogeanu-Gherea de aceeaşi perversitate imputată de acesta libera- 
lilor („Să nu ne închipuim, totuşi, că C. Dobrogeanu-Gherea nu cunoştea 
situaţia țărănimii într-o viitoare societate capitalistă; el studiase îndea- 
juns pe Marx ...” — IC, 173), Lovinescu trece direct la critica utopiei egali- 


pun mai mare preţ pe realitatea raţionalului, decât pe raționalitatea realului, 
cum fac conservatorii. Acest nex al conexiunilor şi distanţărilor parţiale face 
extrem de problematică raportarea tipologiei liberalilor la cea a conserva- 
torilor şi a socialiştilor „utopici”: cu conservatorii, liberalii par să împărtă- 
şească ipoteza construirii/ consolidării unui fond, cu socialiştii, mai curând 
prezumția depăşirii acestuia. Poporaniştii par şi ei situaţi undeva la mijloc: 
mizează pe țărănime, clasa cea mai consistentă demografic a epocii (singura 
clasă reală), dar căutând emanciparea acesteia, nu conservarea situaţiei sale. 


125 


Teodora Dumitru 


tariste a lui Marx, de pe poziţiile individualismului şi ale dreptului la 
proprietate liberale: „Cea dintâi libertate a omului, dezlipit de pământ şi 
proclamat cu solemnitate liber, este libertatea de a muri de foame”, căci 
„egalitatea nu se poate înălța decât pe ruinele tuturor libertăţilor” 
(IC, 175). 

Trăgând linie după comentarea poziţiilor lui Dobrogeanu-Gherea 
şi ale poporaniştilor, se poate deduce că, atâta vreme cât ruralul nu intră 
în cadrele lui, în proiectul modern(ist) şi liberal al lui Lovinescu demo- 
cratismul nu are un loc privilegiat. Lovinescu admite că socialiştii şi 
poporaniştii au avut, în genere, idei avansate din punct de vedere social, 
eminamente democratice (obsesia votului universal fiind una dintre ele), 
dar subliniază, în schimb, faptul că proiectul lor era unul în esenţă 
inadecvat sau retrograd din punct de vedere economic (proletarizarea 
sau, dimpotrivă, promovarea ideii de stat agrar în dauna industria- 
lizării). lar în raportul dintre social şi economic, tipul de liberalism 
îmbrăţişat de Lovinescu privilegiază economicul: nu nivelul de demo- 
craţie, ci tipul de economie pentru care optează un stat ar da seama de 
gradul său de modernitate. Altminteri, există controverse şi în judecarea 
bazelor demografice ale democraţiei din spaţiul românesc: dacă a legi- 
tima clasa cel mai consistent reprezentată statistic înseamnă democraţie, 
a o legitima pe cea mai veche (citeşte „desincronizată cu «spiritul vea- 
cului»”) poate trece drept reacțiune sau conservatorism: iar țărănimea 
era şi cea mai numeroasă, şi cea mai veche clasă din statul român mo- 
dern — de unde calitatea perpetuu tensionată a includerii ei într-un 
proiect modern. 


LOVINESCU LA INTERSECŢIA IDEOLOGIILOR. De la materia- 
liştii epocii, care resping preeminenţa ideologicului asupra economicu- 
lui, invalidând din premise perspectiva folosită de Lovinescu în studie- 
rea genezei burgheziei române (vezi Dobrogeanu-Gherea, Ibrăileanu, 
Zeletin, Rădăceanu ş.a.), şi până la marxişti postbelici ca Z. Ornea (care 
în prefața Istoriei civilizației... dă, în fond, dreptate determinismului 
economic al lui Zeletin, nu „apriorismului ideologic” al lui Lovinescu) 
sau la cercetători contemporani din sfera istoriei, sociologiei, economiei, 
care contestă şi ei faptul că ideile ar fi precedat „fondul” socioeconomic 
în geneza civilizaţiei române moderne (vezi Bogdan Murgescu, în a 

cărui analiză a evoluţiei economice din secolele al XIX-lea şi al XX-lea se 
strecoară şi un laconic vot de neîncredere acordat idealismului lovines- 
cian din Istoria civilizației...!), chestionarea perspectivei sociologico- 
politice a lui Lovinescu continuă să se realizeze cu aceleaşi mijloace. Dar 
dacă un materialist de la începutul secolului al XX-lea, ca Ştefan Zeletin, 
şi un marxist reprezentativ pentru gândirea ultimelor decenii ale 
secolului al XX-lea, ca Immanuel Wallerstein, uzează pentru respingerea 
determinismului ideologic de tip lovinescian de aceleaşi argumente 
(baza creează suprastructura, economicul precedă ideologicul) şi dacă 
un liberal de la începutul secolului al XX-lea, ca Lovinescu, şi un liberal 
de la finele aceluiaşi secol, precum Cristian Preda?, ripostează aproxi- 


1 Ideile lui Lovinescu din Istoria civilizației... n-ar fi „integral corecte, nici în ce 
priveşte cronologia, nici în afirmaţia că dimensiunea ideologică a prevalat şi a 
fost anterioară dimensiunii economice” (Bogdan Murgescu, op. cit, p.111). 

2 Nu întâmplător îl aşez pe Lovinescu lângă Preda. Fac acest lucru pentru a 
semnala faptul că o posibilă continuitate de viziune între liberalii noştri din 
prima jumătate a secolului al XX-lea şi cei de după căderea comunismului a 
fost blocată de cecitatea sau de suficiența exegeţilor contemporani care ignoră 
potenţialul gândirii lovinesciene, deşi s-ar putea servi copios de ea. Simpto- 
matică pentru ignorarea, după 1989, a dimensiunii sociopolitice a gândirii lui 
Lovinescu îmi pare, de pildă, atitudinea lui Cristian Preda din eseul „Zeletin a 
fost socialist, nu liberal” (inclus în Modernitatea politică şi românismul, op. cit.). 
Remarcând cu regret lipsa unei tradiţii a deprinderilor mentale autentic 
liberale în interbelicul românesc, lipsă ce ar explica „influenţa marxismului în 
epoca interbelică” şi îmbrăţişarea fără rezistenţă a marxism-leninismului după 
1944 — Preda reproşează viziunii lui Ştefan Zeletin din Burghezia română şi din 
Neoliberalismul neasimilarea unor locuri comune ale gândirii liberale, între care 
idealismul proiectului raţional care suscită realităţi, fiindcă „modernitatea 
politică are această trăsătură particulară: ea se construieşte mai întâi ca 
proiect, ca filosofie” (Cristian Preda, op. cit., p. 157). Dar aceste locuri comune, 
dacă lipsesc din scrierile lui Zeletin, sunt totuşi ilustrate fără echivoc în toată 
opera lui E. Lovinescu — de la critica teoriei formelor fără fond până la filosofia 
din Istoria civilizației române moderne, unde proiectul liberal figurează ca un 
antemergător al realităţii socioeconomice şi culturale. Curios şi inexplicabil, 
numele lui Lovinescu nu apare deloc în eseul lui Preda, ale cărui premise, 
excedate de abundența tradiţiei marxiste autohtone şi de paupertatea contra- 
ponderii ei liberale, ar fi fost infirmate de simpla lectură a Istoriei civilizației... 
Într-o perspectivă diferită de a lui Preda, Adrian-Paul Iliescu identifica în 
Anatomia răului politic mai curând o preponderență a valorilor dreptei „în- 

mativ în acelaşi mod (proiectul creează realitatea), înseamnă că nu s-a 
produs, în deceniile scurse de la apariţia Istoriei civiliza ției..., decât o 
rafinare a paradigmei, nicidecum o depăşire a ei. A discuta astăzi la 
nivel de principii dacă Lovinescu a fost sau nu îndreptăţit să abordeze 
lucrurile din perspectiva în care a făcut-o nu pare să aducă mai mult 
profit decât acum şaptezeci-optzeci de ani. Singura modalitate prin care 
s-ar putea crea premisele unei judecăţi fără dus şi întors ar fi o coro- 
borare riguroasă a datelor economice referitoare la anii premergători şi 
ulteriori Revoluţiei de la 1848, prin care să se decidă, cu precizie 
superioară celei a lui Zeletin şi a altora, dacă România de la jumătatea 
secolului al XIX-lea a avut sau nu un capitalism autohton capabil să 
genereze formele societăţii burgheze, într-un regim similar Vestului 
european. Presupunând că s-ar realiza un astfel de studiu (volumul lui 
Bogdan Murgescu rămâne până acum un etalon în acest sens, iar sub 
unele aspecte, probabil şi lucrarea lui Zeletin Burghezia română), ar trebui 
văzut apoi dacă se poate demonstra că existenţa acestui fond economic 
de tip capitalist a premers -— sau a fost măcar concomitent — importului 
ideologic. Cum însă e dificil de stabilit un paralelism incontestabil între 
indicii de fond (economici) şi indicii de formă (ideologici) ai unei epoci 
al cărei bagaj documentar este, oricum, lacunar şi greu de reconstituit în- 
tr-o formă relevantă, presupun că verdictul se va amâna sine die, într-un 


chise” şi naţionaliste în cultura politică românească începând cu a doua 
jumătate a secolului al XIX-lea („Dreapta românească, militând pentru închi- 
dere şi exclusivitate, pentru autohtonism de diverse forme, s-a aflat într-o 
permanentă ofensivă. Tendinţele opuse, vremelnic şi punctual coagulate, nu 
s-au cristalizat definitiv într-un curent coerent (comparabil cu cel al dreptei): 
liberalismul politic, în genere orientat sprenaţionalism, a rămas în mare parte 
antisemit, iar curentele de stânga ce pledau în favoarea omului simplu (cum a 
fost sămănătorismul), au rămas în cea mai mare parte autohtoniste şi (prin 
personalităţi ca Nicolae Iorga) antisemite şi ele” — Adrian-Paul Iliescu, op. cit., 
p. 160). Liberalii noştri tinzând, după Iliescu, mai mult spre dreapta conserva- 
toare şi chiar radicală, un punct comun cu Preda rămâne constatarea preca- 
rităţii unei tradiţii autohtone a liberalismului autentic. În aceste condiţii, locul 
gândirii sociopolitice a Lovinescu în istoria noastră şi calitatea liberalismului 
promovat de el rămân încă nelămurite. Lovinescu pare să nu reprezinte o 
bornă a tradiţiei liberale autohtone, ci mai curând o curiozitate atipică, un 
diletant cu idei compatibile cu filosofia liberală, dar nu realmente reprezen- 
tative pentru aceasta. 

turnir fără sfârşit între partizanii preeminenţei ideologice şi partizanii 
determinismului economic. Întotdeauna unei concluzii favorabile pre- 
eminenţei economicului i s-ar putea riposta printr-un document care să 
ateste anterioritatea pe teren românesc a importului de idei sau 
neconformitatea cu tipul capitalismului vestic, în oricare dintre fazele 
lui, şi viceversa: oricărei tipărituri sau idei circulante în zorii secolului al 
XIX-lea i se poate găsi un precedent de ordin economic, pe care un 
istoric sau un economist de profesie să fie dispus a-l califica drept 
„capitalist”. Discuţia despre existenţa capitalismului românesc în secolul 
al XIX-lea şi la începutul secolului al XX-lea (şi, mai mult, despre 
tipologia lui: ce fel de capitalism era — unul de tip agrar, unul comercial 
sau unul industrial?) este, apoi, o discuţie similară celor care au dezbătut 
realitatea fascistă sau non-fascistă a legionarismului românesc sau 
realitatea comunismului autohton în comparaţie cu comunismul central 
sau est-european, ambele raportate apoi la modelul lui ideal, apud Marx. 
Diferenţa e că fenomenul legionarismului şi cel al comunismului 
românesc sunt mai recente şi, ca atare, mai bine documentate şi mai uşor 
de reconstituit decât natura şi tipologia capitalismului românesc din 
prima parte a secolului al XIX-lea, aceea de la care pleacă Lovinescu. 
Altminteri, optica lovinesciană folosită în Istoria civilizației... rămâne la 
îndemână şi azi: conform ei, s-ar putea opina că, după 1989, ideologia 
capitalismului occidental (în sens foarte vag, de naraţiune idilică despre 
economia de piaţă, fără conştiinţa efectelor reale ale capitalismului de tip 
postindustrial), cu toate naivităţile ce au însoţit-o, a premers la noi 
instalarea economiei de tip capitalist, a cărei realitate începe să fie 
abordată critic abia după ce iluziile se risipesc. Ca şi în preajma lui 1848, 
idealul (sau forma) — i.e. povestea despre capitalism qua libertate — se 
poate spune că a anticipat, după 1989, realitatea (sau fondul) — i.e. 
capitalismul ca „darwinism social” —, mizându-se pe faptul că formele 
capitaliste îşi vor construi, în timp, fondul. Cadrul de discuţie 
lovinescian se dovedeşte, aşadar, încă rezistent: cine ar putea nega că 
povestea despre capitalism n-a premers, la noi, dar şi aiurea, realitatea 
instalării acestuia la toate nivelele societăţii şi economiei, conştientizarea 
schimbărilor survenite producându-se mult mai târziu? Dar, chiar şi în 
cazul sesizării unei incongruente între forma promisă şi fondul obţinut, 
între idilismul capitalismului visat şi austeritatea capitalismului neoli- 

beral trăit, ideologia îşi conservă cota de fascinaţie în postcomunismul 
românesc câtă vreme poate convinge că austeritatea (sau duritatea 
probelor) face parte din iniţierea în capitalism şi că nu reprezintă 
adevărata față a acestuia, faţa dezirată, care rămâne să se reveleze 
într-un viitor mai mult sau mai puţin cert. 

Acestea fiind spuse, în lipsa unui studiu care să întrunească un 
consens semnificativ asupra modului în care trebuie raportată baza 
economică la suprastructura ideologică a perioadei tratate de Lovinescu, 
nu văd cum s-ar putea avansa în obţinerea unei perspective asupra 
Istoriei civilizației... superioare bazei de discuţie a anilor 1930-40. Insă şi 
aici survine o problemă: acel cercetător riguros şi imparţial din sfera 
istoriei economiei aşteptat să facă lumină în cazul Istoriei lovinesciene nu 
poate fi nici el lipsit de ideologie — o ideologie a prezentului în care-şi 
formulează verdictele; nu există gândire economică în stare pură, 
economiştii sunt inevitabil de factură socialistă, marxistă, (neo)liberală 
etc. Aşadar, nu poate fi vorba de o coroborare „inocentă” (i.e. fără 
ideologie) a datelor statistice sau de altă natură: orice interpretare are pe 
fundal o schemă ideologică şi politică, posibilitatea obţinerii unei 
perspective corecte din punct de vedere socioeconomic şi totodată dez- 
ideologizate fiind aproape nulă. În orice caz — admițând că această 
utopie a cercetării absolut obiective trebuie abandonată dacă nu vrem să 
renunţăm cu totul la cercetare —, câtă vreme polii ideologici ai lumii în 
care a trăit Lovinescu şi cei ai lumii de azi continuă să aibă ceva în 
comun, nu se poate spera la o concluzie care să claseze în deplin consens 
justețea sau injusteţea fundamentelor Istoriei civilizației... Ce se poate 
face însă, şi cu un profit cognitiv semnificativ, este o rafinare a discuţiei 
despre cât de particular va fi fost cazul statului român în raport cu altele 
— şi deci cât de valide mai rămân, epistemologic vorbind, modelele prin 
care explica şi pistele pe care angaja Lovinescu evoluţia statului român. 
Cercetările unor specialişti cu o perspectivă mai cuprinzătoare asupra 
istoriei politicii şi a domeniilor conexe, economic, social etc., ajutaţi de o 
enciclopedie mai largă decât cea accesibilă lui Lovinescu, pot duce la 
invalidarea raţionamentelor prin care acesta încerca să particularizeze 
cazul românesc pentru a-şi favoriza propria bază doctrinară — idealismul 
raţionalist, evoluţia în salturi, teoria formelor generatoare de fond, cultul 
mediocrităţii fertile etc. — şi pentru a justifica unele soluţii politice (de la 

acţiunea unor clase împotriva propriului interes până la necesitatea 
neoiobăgiei şi a măsurilor antidemocratice). Asemenea studii ar putea 
arăta, de pildă, cu argumente mai complexe decât oferă Dobro- 
geanu-Gherea sau Zeletin, că modul în care au acţionat liberalii români 
nu flata o logică anume cerută de contextul românesc şi asezonată de 
noblețea unor idealuri, situându-se mai curând într-o logică generală, a 
„sistemului-lume”, urmată atât de ţările avansate, cât şi de statele în curs 
de afirmare. 

Câtă vreme polii ideologici ai lumii în care a gândit Lovinescu şi 
cei ai lumii noastre mai păstrează ceva în comun şi câtă vreme nu putem 
obţine un verdict incoruptibil privind justeţea judecăților ei, teoria din 
Istoria civilizației... rămâne discutabilă, disputabilă, deci în acţiune. Şi 
dacă în cazul turnirelor ideologice această teorie are şansa de a rămâne 
în scenă din motivele pe care tocmai le-am expus, în cazul perspectivei 
strict ştiinţifice lucrurile stau altfel. Ar fi desigur neproductiv să 
conchidem că tezele istoriile lovinesciene sunt depăşite fiindcă reperele 
lor din sfera ştiinţelor (mutaţionismul lui Hugo de Vries, teoriile lui 
Tarde etc.) au fost depăşite ori au intrat într-o zonă a irelevantului. Pe de 
o parte, este inerentă deprecierea unei teorii odată cu deprecierea, în 
timp, a reperelor şi a enciclopediei sale; pe de altă parte, poate fi mai util 
să se observe că, integrate într-un discurs despre fenomenul social şi/ 
sau literar, de pildă, aceste concepte din sfera ştiinţei îşi câştigă o viaţă 
nouă, care pretinde un alt metalimbaj şi alte forme de validare. Şi asta 
pentru că, deşi tind să mimeze modelul ştiinţific, teoriile preocupate de 
fenomene care nu fac parte din domeniul ştiinţelor tari se sustrag în cel 
mai evident mod proceselor de validare specifice acestora din urmă, 
prin diferite strategii de evitare a unui profil falsificabil: dacă teoria lui 
Vries din sfera biologiei este astăzi un obiect de arhivă, nu se poate 
demonstra cu aceeaşi rigoare că mutaţia nu continuă să se producă în 
sfera valorilor estetice ori că ideea de revoluţie trebuie demisă din 
orizontul umanităţii. 

Adevărata provocare este, în aceste condiţii, nu a decide dacă 
Lovinescu a dat soluţii valide din punctul de vedere al doxei contem- 
porane (cel mult, îi poate fi chestionată cota de adecvare la doxa epocii 
lui), ci modul în care pot fi repuse în discuţie ideile lui astăzi, într-un 
discurs acceptat de normele actuale ale probităţii ştiinţifice. 

logică şi politică a lui E. Lovinescu e chemat să funcţioneze 
şi în câmpul literaturii. Este surprinzător să se constate — la 
un critic rămas în canonul românesc ca al doilea exponent, după Maio- 
rescu, al autonomiei esteticului — cât de puţin autonome sunt totuşi, în 
concepţia lui, viaţa ştiinţifică, sociopolitică şi economică, pe de o parte, şi 
sfera artei, pe de altă parte. Separate de etic şi de etnic, arta şi studierea 
ei n-au fost separate, la E. Lovinescu, de ideologie sau de ştiinţă. 
Criticul de la „Sburătorul” a susținut în repetate rânduri, de la 
polemici de tinerețe cu G. Ibrăileanu şi N. Iorga, că valorile artei nu se 
confundă cu cele etnice şi etice, a combătut tendenţionismul (i.e. arta 
care ideologizează explicit), dar, în acelaşi timp, pledoariile sale pentru 
autonomia literaturii sau a esteticului s-au limitat la afirmarea pri- 
matului talentului asupra unor ingerinţe de alt ordin (etnic, moral etc.) şi 
au survenit în dispute conjuncturale, cu adversari de moment: exclusi- 
vismul țărănesc şi moralizarea literaturii reproşabile sămănătoriştilor şi 
poporaniştilor în primele două decenii ale secolului al XX-lea sau 
naționalismul ascendent în anii '30. Pe de altă parte, Lovinescu a fost 
sistematic şi coerent când a integrat literatura şi artele în genere într-o 
teorie a sincronismului. El n-a creat o teorie a autonomiei esteticului, aşa 
cum a creat una a sincronismului; conceptual sau principial vorbind, a 
fost mai degrabă un avocat al interdependenţelor, decât unul al 
autonomiei. Niciun istoric sau critic literar din prima parte a secolului al 
XX-lea românesc n-a demonstrat mai serios decât Lovinescu, i.e. cu 
pretenţiile sale de rigoare scientistă, cât de implicate sunt actul literar şi 
statutul de scriitor în tiparul economic şi sociopolitic al unei societăţi şi 
al unui stat. Fără să renunţe la afirmarea primatului talentului şi a 
valorii estetice, Lovinescu n-a ezitat totuşi să efectueze o selecţie a 


A paratul de „legi” şi concepte care susţine viziunea socio- 

talentelor în funcţie de gradul de adecvare (sincronizare) a unui scriitor 
sau a unei opere la proiectul unei societăţi româneşti burgheze şi 
capitaliste, al acelei Românii care a debutat în modernitate odată cu 
idealismul entuziast al patrioţilor de la 1848. Cazul receptării diferite a 
scrierilor lui Sadoveanu şi Rebreanu e emblematic în acest sens: autori 
cu tematică rurală, neconvenabilă unui promotor al subiectelor urbane şi 
intelectualiste, cei doi sunt evaluaţi diferit de Lovinescu în funcţie de 
modernitatea poeticii, altfel spus, a formei care-şi caută fondul: stilul 
romanesc al autorului lui lon e considerat mai adecvat tipului de discurs 
modern, adică realist sau obiectiv — identificat, de la Hegel încoace, cu 
epoca burgheză — decât tipul „liric” al poeticii sadoveniene, considerat 
mai afin romantismului. 


Legile sociologice aflate la originea unei civilizaţii de tip burghez 
şi a unei economii de tip capitalist-industrial sunt, arată Lovinescu, 
aceleaşi care trebuie să dea naştere şi unei literaturi moderne — adică 
burgheze. Literatura intră, prin urmare, şi ea sub incidenţa legilor 
imitaţiei. Modul în care criticul de la „Sburătorul” manipulează ideea de 
literatură în funcţie de teza pledoariilor unde ea joacă rol de argument 
oferă însă contraste interesante. Literatura ajunge astfel să fie înţeleasă şi 
ca formă, şi ca fond, respectiv şi ca expresie a civilizației (uniformizată prin 
imitație integrală şi prin evoluţia în salturi), şi ca factor de cultură (prin 
coborârea formei la fond, într-un proces de evoluţie graduală). 

Cooptată în acţiunea de combatere a teoriei formelor fără fond, 
literatura apare, într-un stadiu iniţial, ca simplă formă (sau element de 
civilizaţie) care se imită ca atare, dar una care, prin diferențiere, va 
deveni literatură naţională, colaborând la edificarea, în timp, a unei 
culturi naţionale. Ca formă, literatura stă deci sub semnul imitaţiei şi al 
evoluţiei în salturi. Pe de altă parte, când judecă lucrurile prin prisma 
antitezei civil iza ție vs cultură, antiteză utilizată în răspunsul dat criticii lui 
Rădulescu-Motru, care-i reproşase minimalizarea contribuţiei fondului 
naţional la crearea civilizaţiei române moderne, Lovinescu tinde să 
integreze literatura în sfera culturii, nu a civilizaţiei, adică de partea 
produselor cu evoluţie graduală şi chiar inerţială. Alături de inerția 
general umană a „elementului sufletesc” şi de „rezistența morală a 
poporului român”, literatura e invocată, în al doilea volum al Istoriei 

civilizației..., ca „forţă reacționară” („literatura este de la sine o forţă 
reacționară” — IC, 220), care opune rezistenţă procesului (inevitabil) de 
înnoire şi sincronizare. După ce a studiat „rezistenţa, organizată în jurul 
interesului de clasă, a partidului conservator”, e firesc, crede Lovinescu, 
„să studiem, sub îndoitul ei aspect, şi rezistenţa morală a poporului 
român: pe de o parte, rezistența pur ideologică a tuturor celor ce au 
cercetat, dezinteresat, procesul de formaţie a civilizaţiei noastre; pe de 
alta, aceeaşi rezistență, pornită din straturile şi mai adânci ale inconştien- 
tului afectiv, a întregii literaturi române” (IC, 185-186, subl.m., T.D.), 
fiindcă „[p]e când formele sociale se prefac revoluţionar, sufletele se 
transformă evolutiv” (IC, 220). 

Sub accepţia de forme, literatura, şi arta în genere, intră în circuitul 
interdependenţei şi al împrumuturilor, ca elemente de civilizaţie: 
cubismul!, arată Lovinescu, se importă precum telefonia, iluminatul 
electric sau codurile juridice: „[n]u se produce o mişcare socială într-un 
punct al lumii fără ca ea să nu aibă repercusiune şi în celelalte puncte. 
Într-un plan identic se dezvoltă şi interdependenţa artistică a naţiunilor 
civilizate. De la sfârşitul veacului al XVIII-lea, evoluţia literaturii 
europene este sincronică; orice formă de artă apărută într-un centru 
artistic se propagă aproape instantaneu peste toată Europa; în timpurile 
noastre, impresionismul şi cubismul francez, expresionismul german, 
dadaismul, constructivismul s-au răspândit concentric în toate ţările” 
(IC, 269-270). În acelaşi sens, „[s]piritul de uniformizare, prin interna- 
ţionalizarea curentelor, prin fuziunea credințelor şi concepţiilor ce stau 
îndărătul oricărei manifestații artistice, progresează atât de mult, încât a 
făcut pe unii cugetători să prevadă posibilitatea dispariţiei, prin lipsă de 
conţinut original, a formelor de artă naţională” (IC, 270), căci „[n]u 
numai instituţiile şi principiile politice, ci şi formulele de artă se propagă 
prin imitație” (IC, 288) şi „[lla orice latitudine geografică ne folosim 
integral de ultimele invenţii ale mecanicii [...] beneficiem fără muncă de 
rezultatele acumulate ale muncii altora. Tot aşa şi în propagarea ideilor 
sau a formelor artistice” (IC, 299). Arta se comportă, aşadar, ca o 


1E vorba de cubismul literar, concept format prin analogie cu termenul omonim 
din arteleplastice, care a circulat în spaţiul francez de la începutul secolului al 
XX-lea, impus iniţial în forma peiorativă lansată de Frederic Lefèvre în 
La Jeune Poésie Française (1917), unde era vizată şi poezia lui Apollinaire. 

ideologie - ca o formă creatoare de fond; nu trăieşte în ritmul lent al 
culturii. Deşi pretinde că desparte cultura de civilizaţie şi că Istoria 
civilizației... discută numai destinul unor acte de civilizaţie, Lovinescu 
ajunge să trateze literatura şi arta ca elemente de civilizaţie, alături de 
alte forme (invenții, instituţii etc.) intrate pe teren românesc prin imitație. 

Religia, literatura, arta, ştiinţa, filosofia se împrumută, uneori 
integral — sunt, deci, forme. Se pune, în aceste condiţii, întrebarea: mai 
rămâne ceva în cultură (acel „bun sufletesc, produs colectiv şi evolutiv” — 
IC, 253) care să nu poată fi subordonat ecuaţiei sincronism-imitaţie? 
Până şi literatura română, în istoricul ei global, nu doar prin unele 
curente sau idei artistice ale ei, este imaginată la un moment dat ca formă 
aflată sub zodia mutaţiei şi a revoluţiei: „Literatura română, de pildă, 
n-a refăcut bazele dezvoltării literaturii universale, ci s-a dezvoltat, 
revoluționar, pe baza sincronismului; fără să fi avut un clasicism, am 
avut un romantism, pentru că această mişcare europeană a coincidat cu 
însuşi momentul formaţiei noastre literare. De un veac, mai ales, toate 
curentele ideologice, toate formele de artă, într-un cuvânt, întreaga viaţă 
spirituală se dezvoltă pretutindeni sincronic, într-un ritm unic. [...] ele 
s-au împrăştiat peste toată Europa cu necesitatea unei legi ineluctabile” 
(IC, 299). Mai mult: literatura şi arta universală se comportă ca forme şi în 
teoria mutaţiei valorilor estetice expusă în al şaselea volum al Istoriei 
litera turii române contemporane, Mutaţia valorilor estetice (1929). Fenomenul 
mutaţiei e descris aici ca fiind activ în sfera culturii fără excepţie, chiar şi 
în cazul societăţilor dezvoltate organic. Cum se mai susţine, în această 
situaţie, reprezentarea culturii ca evoluţie graduală şi a civilizaţiei ca 
evoluţie în salturi sau mutaţionistă? În Istoria civiliza tiei... Lovinescu nu 
pare să accepte faptul că mutaţia acţionează şi la nivelul culturii, dar o 
va face în Mutaţia valorilor estetice, cu argumente din întreaga istorie a 
culturii şi a literaturii, din Antichitate până în contemporaneitate. Ca şi 
civilizaţia, cultura şi naţionalul resimt, până la urmă, dictatul 
prezentului, al sincronizării, al mutaţiei. 

Implicaţiile legilor imitaţiei, cu evoluţia disociată a civilizaţiei de 
cultură — evoluţie graduală, respectiv în salturi —, sunt studiate de 
Lovinescu mai profund şi mai detaliat atunci când abordează domeniul 
literaturii decât atunci când obiectivul cercetării fusese civilizaţia 
română modernă în sens larg. Antiteza cultură-civilizație, prin acelaşi 

criteriu al mutabilităţii şi al formei care determină un fond, corespunde, în 
sfera genurilor literare, cuplului poezie-proză. Concepţia lovinesciană 
asupra genurilor literare se dezvoltă tot între un pol al imobilităţii sau al 
evoluționismului gradual (reprezentat de poezie, al cărei fond ar fi 
cvasi-imu(t)abil de la Homer încoace!) şi un pol al evoluţiei în salturi sau 
revoluţionar (reprezentat de proză, al cărei fond e mai curând dat de 
epocă — vezi pledoariile pentru urbanizare şi intelectualizare, iniţiate 
încă din primii săi ani de critică?). Pretinzând că le oferă tratament 
diferențiat, Lovinescu ajunge totuşi să considere amândouă genurile ca 
marcate de „spiritul veacului”, adică modernizabile, intelectualizabile. 
Astfel, prin conceptul de „intelectualizare a emoţiei” tatonat în câteva 
articole anterioare şi dezvoltat mai sistematic în studiul „Poezia nouă” 
din 1923 (îndeosebi în secţiunile dedicate poeţilor Lucian Blaga şi lon 
Barbu) şi în volumul al treilea din Istoria literaturii române contemporane 
(1927), poezia reuşeşte să producă - mai puţin drastic decât proza 
desigur, dar nu mai puţin cert — unele mutații în (reprezentarea) acel(ui) 
fond general-uman etern, de la Homer încoace. De fapt, tratamentul 


1 Vezi articolul „Gândire-poezie” („Convorbiri literare”, nr. 8, octombrie 1910): 
„Nu cred în progresul poeziei prin intelectualizarea ei. [...] Poeţii nu cunosc 
dintele timpului, decât doar în elementul fugitiv al limbii, totdeauna în 
prefacere. Dar în ceea ce priveşte fondul sentimental, el rămâne acelaşi [...] 
Cât timp omul va fi om, el se va legăna în poezia lui Homer sau a lui Sofocle, a 
lui Petrarca sau a lui Heine”, reprodus în E. Lovinescu, Opere, ed. cit., vol. IV, 
pp. 319-321. O poziţie similară se putea detecta încă din 1908: „Meritul 
poetului se arată hic et nunc, în cercetarea unor forme noi de expresie pentru 
un cuprins sentimental vechi” („Triptic: I. Ion Minulescu, II. Elena Farago, IMI. 
D. Herz”, în „Convorbiri critice”, nr. 13, 1 iulie 1908; reprodus, după 
E. Lovinescu, Critice, Editura Socec, Bucureşti, vol. I, 1909, în E. Lovinescu, 
Opere, ed. cit., vol. IV, 1986,p.231). 

2 Vezi suita „Literatura şi critica noastră”, din Paşi pe nisip, vol. I (1906), unde 
Lovinescu îşi expune primele opinii critice cu privire la monopolul 
ţărănismului din literatura română, cerând ca şi alte pături sociale să capete 
reprezentare literară. 

3 Procesul de intelectualizare a emoţiei este asociat cu mersul poeziei spre obiec- 
tivare: „filoanele sentimentului sunt captate în retorte pentru a ne produce 
esenţa rară a emoţiei ce ne satisface inteligenţa [...] Expresia directă a unui 
sentiment poate face dovada sincerităţii, nu însă şi a artei. În artă, sinceritatea 
e necesară, dar nu şi suficientă; ea trebuie exteriorizată prin mijloace rafinate 


136 


Modernitatea politică şi literară în gândirea lui E. Lovinescu 


ce extrag din minereu metalul preţios. Arta supremă a epocii noastre ar fi 
prelucrarea materialului sentimental cel mai incandescent în creaţiunile cele 
mai frigide; turnarea sentimentului cel mai violent în forme cât mai obiective”. 
Intelectualizarea emoţiei desemna, deci, pe de o parte, procesul de obiectivare 
a vechii emoţii romantice (redate subiectiv), prin intermediul unor concepte şi 
al unor termeni de vocabular noi, împrumutaţi din sfera tehno-ştiinţei şi a 
civilizaţiei moderne, iar pe de altă parteo îmbogăţire a „fondului” ancestral al 
poeziei cu o serie de emoţii noi, experimentate tot mai divers în sfera ştiinţei şi 
a speculației intelectuale: „Adevărata intelectualizare a poeziei nu consistă în 
substituirea elementului emoţional prin elementul notional ci în extragerea 
emoției din domenii rezervate speculaţiei intelectuale. În acest înțeles, putem 
avea o emoție metafizică, matematică sau astronomică pe atât de impresio- 
nantă pe cât e de rară. Contemplaţia motorului [...] trezeşte o emoţiune 
comparabilă emoţiei entomologului adâncit în contemplaţia unui complicat 
organism infinitesimal. Poezia viitoare se va alimenta, desigur, din această 
nouă sursă emotivă într-o măsură necunoscută încă. Miracolele ştiinţei ne 
rezervă câmpuri neexploatate până acum; poezia va ţâşni nu numai din ceea 
ce poate mişca, ci din tot ceea ce zguduie inteligenţa, producând precipitatul 
rar alemoţiei cerebrale”, „[i]ntelectualizarea emoţiunilor” fiind considerată, în 
fine, „un proces firesc al artei moderne, reclamând totodată şi un progres” 
(„Lucian Blaga”, în „Sburătorul literar”, nr. 6, 22 octombrie 1921, nr. 7, 29 
octombrie 1921, nr. 8, 5 noiembrie 1921; reluat în E. Lovinescu, Critice, VII, 
ed. I, Editura Ancora, 1923, Bucureşti, de unde este reprodus în E. Lovinescu, 
Opere, ed. cit., vol. IX, 1992, pp. 25-26). Textul despre lon Barbu din „Poezia 
nouă” aprofundează acest proces al intelectualizării emoţiei în „poezia nouă”, 
intelectualizare care, în Istoria literaturii..., va fi identificată tot mai decis cu o 
proprietate specifică poeziei moderniste, care o diferențiază de simbolism: 
„Evoluţia poeziei intelectuale nu se va face numai în sensul filosofării, ci şi în 
direcţia ştiințismului. Va veni poate o vreme când expresia directă a emoţiunii 
va fi privită ca insuficientă şi ca o formă mai primitivă a unei arte începătoare. 
Sinceritatea sentimentului nu va mai părea îndestulătoare; emoția nu va mai fi 
redată ca un element brut; trecută prin retorta inteligenţii, materia va primi 
purificarea combustiunii. Arta se va îndrepta, astfel, spre expresia obiectivă a 
sentimentelor şi, deci, spre expresia indirectă şi simbolică. [...] În urma 
procesului natural de intelectualizare şi de ştiinţism al epocei noastre s-ar 
putea întâmpla ca, sărăcit de izvoarele sale, lirismul să invadeze în domeniile 
speculaţiei intelectuale, aducând noi motive de inspiraţie. Omul de ştiinţă ce 
se scoboară în infinitul mic prin ajutorul microscopului sau se avântă în 
infinitul mare prin telescop, astronomul ce pătrunde armonia sferelor cereşti 
sau matematicianul ce sondează calculul probabilităților, entomologul sau 
metafizicianul sunt capabili de emoţiuni puternice. Nimic nu se împotriveşte 

similar al culturii şi al poeziei ţine la E. Lovinescu de o concepţie oscilantă 
asupra sufletului, care apare când ca un element „ancestral”, imuabil 
sau greu de schimbat, când ca un element de mare permeabilitate (vezi 
temperamentele revoluţionare, „plastice”, mobile etc.). Intră aici date de 
psihologie individuală şi de psihologie colectivă sau etnică (omul indivi- 
dual vs „omul social” — IC, 317), cărora Istoria civilizației... nu le găseşte 
un punct comun incontestabil, invocându-le, astfel, pe rând. 
Consecințe imediate ale legilor imitaţiei, teoria formelor genera- 
toare de fond şi teoria autorului ca erou modelator (revoluționar) în 
raport cu mediul! constituie fundamentul ideologic al modernismului li- 
terar ca „tovarăş de drum” al unei burghezii aflate în proces de conso- 
lidare sau deja triumfătoare. Lovinescu era familiarizat de timpuriu cu 


ca aceste emoţiuni de ordin pur intelectual să îmbrace haina poeziei...” 
(„Poezia nouă”, op. cit, reprodus în E. Lovinescu, Opere, ed. cit, vol. IX, 
pp. 406-407). Intelectualizarea poeziei înseamnă, prin această exprimare 
indirectă a emoţiei, devierea spre procedee ale prozei: poezia lui Camil 
Petrescu, de pildă, ar frapa prin „metoda analizei” şi prin „prozaismul voit al 
expresiei”, pe care numai „cimentul emoțiunii” ar mai păstra-o în cadrele 
genului liric (Istoria literaturii române contemporane, vol. III, Evoluţia poeziei 
lirice, Editura Ancora, Bucureşti, 1927, pp. 411-412). În procesul de tatonare 
conceptuală, Lovinescu va vorbi chiar despre o intelectualizare directă a 
senzaţiei, fără filtrul emoţiei: „modernismul” lui Blaga, de pildă, ar veni din 
pura gestionare a „senzaţiei” sau numai din „domeniul cerebralităţii” („ma- 
terialul senzaţional se transformă în uzina creierului în material intelectual. 
Poezia e silită să se mărginească la aportul netransformat al simţurilor; retina 
sau timpanul țin locul bătăii inimii ostenite” - „Lucian Blaga”, op. cit., 
reprodus în E. Lovinescu, Opere, vol. IX, op. cit., p. 27, ipoteză valorificată şi în 
studiul „Poezia nouă” şi, mai departe, în Istoria literaturii...: „materialul 
sensaţional se exprimă direct sau e prefăcut în uzina creierului în material 
intelectual” — Istoria literaturii române contemporane, vol. IM, op. cit., p. 379). 

1 Nu cred că s-ar merge prea departe dacă aprehensiunea lui Lovinescu pentru 
folclorism şi folclorişti ar fi tradusă tot prin preferința pentru rolul 
individualităţii creatoare, nu pentru autorul anonim şi colectiv — vezi articolul 
„Un fetiş modern: poezia populară” („Flacăra”, nr. 51, 3 octombrie 1915), 
reluat în Critice, IV, ed. I, Editura Steinberg, Bucureşti, 1916 cu titlul „Poezia 
populară”: „nu e «poporul» poetul Mioritei [...] un astfel de «popor» nu există 
decât în minţile ideologilor. Poetul Mioriţei a fost un cioban [...] toţi ciobanii 
din lume nu vor face la un loc înalta personalitate artistică a unui Goethe sau a 
unui Dante” (reprodus în E. Lovinescu, Opere, ed. cit., vol. VI, 1988, pp. 69-70). 

teoria eroilor a lui Thomas Carlyle (amintit în „Literatura şi critica 


EA 


noastră”, 1906) şi cu aplicațiile ei la sfera literară din scrierile lui Émile 
Hennequin (La critique scientifique, 1888), Jean-Marie Guyau (L'Art au 
point de vue sociologique, 1889) sau Georg Brandes (a cărui lucrare apărută 
în franceză în 1903 cu titlul Le Grand homme e citată în Istoria 
civiliza tiei...) 

Conceptul de „sugestie”?, prin care artistul ar acționa în direcția 
mediului sau a publicului, foarte popular la finele secolului al XIX-lea în 
jargonul părinților psihologiei moderne, ajunge să înlocuiască vechile 
soluții ale metafizicii în problema definirii geniului, a omului providen- 
ţial sau a calității actului artistic. „Forța” artistului, arată psihologiştii, 
nu rezidă în abstragerea din contingent, nu se află sub semnul necesității 
supraistorice, cum pretind marii filosofi idealişti, ci în relația concretă cu 


1 Vezi „Teoria mediului şi literatura noastră” şi suita de articole reunite sub 
titlul „Literatura şi critica noastră” (ambele apărute în Paşi pe nisip, vol. I, 1906) 
şi „Un fetiş modern: poezia populară” (1915) etc., unde sunt remarcate 
influenţa modelatoare şi chiar cu funcţie de anticipare a individului asupra 
mediului ori superioritatea autorului cult asupra autorului aşa-zis colectiv al 
creaţiilor populare. 

2 „Acțiunea sugestivă şi molipsitoare a indivizilor de elită asupra colectivități” 
decretată de Gabriel Tarde în Legile sociale poate fi recunoscută în acţiunea de 
„sugestie” sau în „hipnoza” exercitată de artist asupra publicului, teoretizată 
de Emile Hennequin în Écrivains francisés (1889). Despre „puterea de sugestie” 
a scriitorului de talent asupra mediului scrisese şi Lovinescu (vezi „Literatura 
şi critica noastră”; reprodus în E. Lovinescu, Opere, ed. cit, vol. I, p. 36). 
Pentru o perspectivă pragmatică asupra influenţei exercitate de teoria 
individului creator a lui Tarde spre teoria geniului artistic modelator de medii 
a lui Hennequin, vezi Thierry Roger, „La pensée du dedans: E. Hennequin ou 
la refonte psychologique de la critique littéraire”, Fabula/ Les colloques, 
„L'anatomie du cour humain n'est pas encore faite”: Littérature, psychologie, 
psychanalyse, URL: http://w ww fabula.org/collogques/document1636.php: 
„raportul artist/ public trebuie să fie gândit pe modelul sucestiei. Artistul, acest 
«conductor spiritual» de care vorbeşte prefața la Écrivains francisés, este un 
hipnotizator, un fascinator care magnetizează conştiințele: «Orice relaţie 
umană, orice cooperare îndeosebi este deci o sugestie. [...] Sufletul unui om 
mare poate pune în mişcare un milion de braţe ca şi cum ar fi ale sale; sufletul 
unui mare artist poate să freamăte într-un milion de sensibilităţi individuale, 
aducând bucurie ori suferinţă neamului său. Istoria unei naţiuni, a unei 
literaturi este istoria acestor măreţe transfuzii de unde vitale»”. 

un public pe care îl fascinează fiindcă îi cunoaşte morfologia, aşteptările, 
speranţele etc., adică asupra căruia exercită o presiune informată, de 
genul celei exercitate de medic asupra pacientului. Lovinescu s-a folosit 
mai sistematic de acest concept în Mutaţia valorilor estetice, pe urmele psi- 
hologului Fr. Paulhan, care, într-un studiu asupra limbajului!, remarcase 
diferenţa dintre valorile „noţionale” şi cele „de sugestie”, creatoare de 
emoție. Când enciclopedia artistului şi a publicului nu mai coincid, duce 
Lovinescu raţionamentul mai departe, valorile „de sugestie” se pierd şi 
se instalează procesul de „mutație a valorilor estetice”. 

Există însă o fină deplasare de accent între opiniile critice de 
tinereţe cu privire la relaţia dintre autor şi mediu („Teoria mediului şi 
literatura”, „Literatura şi critica noastră” etc.) şi perspectiva din Istoria 
civilizației... Dacă în articolele din Paşi pe nisip influenţa lui Schopenhauer 
(via Maiorescu) părea mai puternică decât influența determinismului de 
tip Taine (şi poate Marx), ponderea individualităţii creatoare fiind 
considerată superioară influenţei mediului sau chiar imună la amprenta 
acestuia, Istoria civilizației... pariază mai mult pe aportul constructiv al 
mijlocităţii, al mediocrităţii, al formei fără fond - altfel spus, pe impactul 
mediului asupra artiştilor. În 1906, Lovinescu se opunea lui Dobro- 
geanu-Gherea (autor al binecunoscutului „Decepţionismul în literatura 
română” şi al investigării cauzelor sociale ale pesimismului eminescian?, 
care-l conduseseră pe Ibrăileanu la a afirma că poezia lui Eminescu e 
produsul „cauzelor eminescianismului” — vezi „Curentul eminescian”, 
1901) prin concluzia „Byron a creat byronismul, şi nu byronismul pe 
Byron”. Poziţia lui Lovinescu din 1906 este mai curând anti-determi- 
nistă: pe urmele lui Schopenhauer, el susţine că optimismul lui Alecsan- 
dri, ca şi pesimismul lui Eminescu, au cauze pur psihologice, că nu 
ideile Revoluţiei Franceze, promisiunile umanismului şi ale democraţiei 
ar fi responsabile de iluziile şi deziluziile scriitorilor din a doua jumătate 
a secolului al XIX-lea, cum susţinea Dobrogeanu-Ghereat, cât nota 


1 La double fonction du langage, Felix Alcan, Paris, 1929. 

2 Vezi „Eminescu”, în „Contemporanul”, nr.9, martie 1887. 

3 „Literatura şi critica noastră”, reprodus în E. Lovinescu, Opere, ed. cit., vol. I, 
p. 24. 

„În loc de dreptate, obijduirea săracilor şi celor mici; în loc de linişte şi pace, 
un război sângeros care se urmează în sânul societăţii sub forma liberei 
concurente; în locul egalităţii, o groaznică neegalitate economică, nemaipome- 

sufletească a marilor „eroi” (scriitori), care au marcat ei mediul, prin 
reflecţia lor personală ireductibilă la mersul ideilor în epocă. În Istoria 
civilizației..., accentul va fi, în schimb, sensibil modificat: ponderea 
ideologiei franceze asupra opţiunilor sociopolitice şi literare autohtone 
este susținută prin apel la „lege” (legea sociologică a imitaţiei), variabila 
psihologică a temperamentului fiind deseori redusă la statutul de 
ipoteză ad hoc pentru explicarea unor cazuri ce par să se sustragă legii, 
iar „omul social” prevalând ca obiect de studiu asupra individului 
irepetabil. În Istoria civiliza ției..., Schopenhauer e surclasat de Taine, de 
Tarde ş.a., iar pe teren autohton, în locul lui Maiorescu se dovedeşte mai 
util Gherea, prin tezele care scot în relief amprenta ideologiei asupra 
literaturii. (Se poate conchide, aşadar, că impactul gândirii lui 
Dobrogeanu-Gherea asupra lui Lovinescu a avut o consistență deloc 
neglijabilă, cel puţin în patru privinţe: teoria influenţei mediului ca 
influenţă a ideologiei franceze revoluţionare din „Decepţionismul în 
literatura română”, teoria determinaţiunii şi teoria evoluţiei în salturi 
din „Post scriptum sau Cuvinte uitate” şi, nu în ultimul rând, teoria 
formelor sociale care, în anumite cazuri, ar preceda fondul, din „Asupra 
socialismului în ţările înapoiate”. Din acest punct de vedere, aşa cum am 
arătat şi în capitolul anterior, Lovinescu are mai multe în comun cu 
gândirea lui Dobrogeanu-Gherea decât cu a istoricului burgheziei Ştefan 
Zeletin.) 

Dacă imaginea tinerilor „veniţi de la Paris cu sufletul plin de 
democraţia franceză şi de idei umanitare”! era un cadru de discuţie 
gherist ironizat de Lovinescu în 1906, pe măsură ce soluţia formelor 
generatoare de fond îi acaparează interesul, ironia dispare şi influenţa 
ideilor franceze asupra minţilor paşoptiste capătă la el caracter de lege. 
Favorabilă punctului de vedere din Istoria civilizației... va fi, deci, 
perspectiva care, susţinând rolul modelator al individului (scriitorului) 
asupra mediului, nu exclude, ci încurajează adaptabilitatea acestuia la 


nită pe pământ. În locul libertăţii, o crudă robie economică: minele întune- 
coase, fabricile fără aer, nesiguranța zilei de mâne”, aşadar „[cleea ce fu 1789 
pentru Europa, 1848 fu pentru noi. [...] lluziile Apusului s-au repeţit” („De- 
cepționismul în literatură”, în „Contemporanul“, nr. 8, februarie 1887; 
reprodus în Constantin Dobrogeanu-Gherea, Opere complete, ed. cit., vol. VI, 
1979, p.55, 59). 

1 „Literatura şi critica noastră”, în op. cit. pp. 31-32. 

„Spiritul veacului”, adică promisiunea transformării formei în fond sub 
acţiunea imitaţiei şi, ulterior, a diferenţierii — traseu pe care sunt 
stimulaţi să se înscrie toţi moderniştii. Între imobilitatea geniului 
schopenhauerian, egal cu sine şi inapt la relaţii cu societatea în care 
trăieşte, şi mediocritatea utilă pe care nu se sfia s-o prețuiască 
Brunetiere, Lovinescu stă clar de partea celui ce a introdus 
evoluționismul în studiul genurilor literare. 

Dar legile imitaţiei nu acţionează în literatură numai proiectiv, ci şi 
retroactiv: în ipostaza sa de forţă „reacţionară”, ţinând mai curând de 
cultură sau de fond, decât de civilizaţie, prin imitarea trecutului 
literatura e apropiată, tipologic, de Reformă („revenirea la forme vechi, 
considerate ca pure şi alterate numai în decursul veacurilor [...] o 
întoarcere la creştinismul primitiv, adică la textul evanghelic” — IC, 322). 
N-ar fi vorba numai de aşa-numita literatură tradiționalistă, ci de un 
comportament universal al literaturii, verificat în succesiunea curentelor, 
de la Renaştere, la clasicism, romantism etc. Aşa cum Reforma e, după 
Lovinescu, „reacţionară”, fiindcă „Luther combate rațiunea şi liberul 
arbitru”, iar „toţi reformatorii se arată duşmanii revendicărilor sociale 
ale timpului”, tot aşa şi „[î]n literatură sau în artă prestigiul trecutului e, 
de asemenea, considerabil” (IC, 322). Revoluţia Franceză însăşi are cota 
ei de privit în urmă când îşi ia ca model Sparta, Atena şi Roma repu- 
blicană. Lovinescu ar dori, se poate deduce, să corecteze acest paseism al 
literaturii, pentru ca literatura să-şi imite mai degrabă propriul prezent. 
Totuşi, survine întrebarea: nu cumva literatura europeană zisă astăzi 
modernistă şi chiar moderniştii noştri, promovați de Lovinescu, practică 
aceeaşi imitare a trecutului, însă cu alte mijloace şi scopuri decât clasicii 
sau romanticii? Dacă mentalitatea tradiţionalist-evoluţionistă a lui 
Kogălniceanu sau Reforma sunt exemple de imitare a trecutului, ce se 
poate spune despre poezia modernistă — de la Mallarmé la Ezra Pound — 
cu întoarcerea ei spre sursele ei greco-romane, galo-romane sau proven- 
sale, dar şi extrem orientale etc., cu dezideratul purificării limbajului, al 
ajungerii la verbul originar prin eliminarea urmelor instituţionale din 
limbaj şi crearea unei relaţii nemediate cu el — similară tipului de relaţie 
a protestanților cu litera Scripturilor? Modul în care concepe Lovinescu 
literatura modernă în sens larg şi literatura (poezia) modernistă în sens 
restrâns n-are totuşi legătură cu această pasatofilie pe jumătate 

autentică, pe jumătate trucată din care-şi extrag poetica un Mallarmé sau 
un Pound (căci modernitatea este, totuşi, preoteasa ideii de tabula rasa în 
raport cu tradiţia). Pentru Lovinescu, ideea de modernitate literară 
rămâne esențialmente civilizatoare şi formalizantă: este reversul 
dezicerii vest-europene de instituţii şi de clişee ale limbii şi ale culturii. 
Pe de altă parte, „imitaţia trecutului” ca formă a „imutabilităţii” 
(conform definiţiei lovinesciene a conservatorismului apud Spencer, 
IC, 324) ar fi, pe lângă cauzele generale, împărtăşite cu inerția 
psihologiei colective în genere şi cu a poporului român în special, o 
cauză particulară a rezistenţei la schimbare, emanată din sfera literaturii. 
Predispoziţia pentru „imitaţia trecutului”, nu a prezentului, ar separa 
literatura, arta sau religia de ştiinţă şi de tehnică: „Imitaţia trecutului nu 
se dezlănţuie egal în toate domeniile civilizaţiei omeneşti; sunt domenii, 
chiar, în care nu are niciun fel de acţiune. În ştiinţă sau în tehnică nimeni 
nu se pune sub autoritatea trecutului; după un scurt «duel logic», noile 
invenţii izgonesc cu desăvârşire formele vechi; industria şi medicina 
trăiesc astfel într-un continuu provizorat [...] Nu tot aşa şi în alte 
domenii, ca în domeniul organizaţiei sociale, în artă, în credinţe 
religioase, în care prestigiul trecutului exercită o acţiune dispropor- 
ţionată” (IC, 321). Este aici o contradicţie evidentă cu pasajele care 
evidenţiau rapiditatea şi universalitatea difuzării noilor forme din artă, 
dictată de legea sincronismului („orice formă de artă apărută într-un 
centru artistic se propagă aproape instantaneu peste toată Europa”; „nu 
este manifestare de artă occidentală care să nu fi avut repercusiuni şi la 
noi” — IC, 269-270). Prima ipostază, a literaturii qua formă de civilizaţie 
propagată instantaneu era menită să apere raţiunea de a fi a unei 
literaturi modernțist)e, cerută de o societate modernizată — teză care se 
confundă cu întreaga activitate critică şi istoriografică a lui Lovinescu. 
A doua ipostază, a literaturii ca fond cultural inerţial (alături de religie, 
organizare socială etc.), care cu greu acceptă să găzduiască inovaţia, are 
în vedere acele strategii de promovare a literaturii patronate de corifeii 
sămănătorismului, ai poporanismului şi ai gândirismului incipient: e 
modul adversarilor lui Lovinescu de a percepe literatura. Lor li se 
atribuie slujirea unei literaturi care se refugiază în trecut, în căutarea 
unor compensaţii mai mult sau mai puţin fictive. Problema, în cazul 
acestora, n-ar fi, crede Lovinescu, relația mai fastă cu trecutul, decât cu 

prezentul, ci inexistenţa acelor valori ale trecutului pe care literatura 
tradiționalistă sau ne-modernistă pretinde a le reînvia — lipsa unui 
„corpus” credibil ştiinţific al aşa-zisei tradiţii româneşti invocate de 
tradiţionalişti („tradiționalismul real presupune existenţa unei epoci 
clasice. Pentru un popor care nu are o tradiţie certă în niciuna din 
ramurile activităţii intelectuale sau sociale, necum o epocă clasică de 
supremă expansiune a tuturor forţelor materiale şi morale, tradiționalis- 
mul nu poate fi decât sau un fenomen de istorism, explicabil prin 
pasiunea cu care specialiştii studiază formele trecutului, sau de ro- 
mantism social şi poetic [...], sau de evoluţionism ştiinţific aplicat 
neştiinţific la societăţi ce au o altă dezvoltare, sau, mai ales, o puternică 
armă de luptă a inadaptabililor împotriva mersului firesc al societăţii 
noastre” — IC, 340). Tradiţionalismul e demis, încă o dată, ca imitare a 
unui trecut fals(ificat) conform unor şabloane importate din Vest, fapt 
care confirmă, după Lovinescu, acţiunea legilor imitaţiei, în loc să o 
infirme: „Constatând tradiţionalismul literaturii române, nu înseamnă că 
sub acest raport n-am fost în sfera de influență a Apusului. [...] nu este 
manifestare de artă occidentală care să nu fi avut repercusiuni şi la noi” 
- IC, 221). Caracteristică acestei imitații a trecutului ar fi proliferarea 
literaturii cu inadaptați, a oamenilor care nu-şi găsesc locul în prezent, tip 
de literatură pe care Lovinescu îl doreşte eradicat în favoarea unei 
literaturi cu „adaptaţi” la „mersul firesc al societăţii noastre” — oricât de 
reprobabili moralmente („ciocoi”, „parveniţi” etc.)!. Rostul de a fi al 
tradiţionalismului ar sta, nu cum cred artizanii şi avocaţii lui, în 
respingerea importurilor necritice din Vest, ci — aşa cum este de părere 


1 De altfel, criticarea burghezului a fost considerată ca intrinsecă etosului 
burghez, etos generat, dar şi strivit de relația cu capitalul - vezi analiza 
pieselor lui Ibsen în Franco Moretti, The Bourgeois Verso, London, New York, 
2013: burghezul în relaţie cu capitalul devine şi victimă, şi călău (ibid., p. 175); 
succesul burghezului e un amestec de „imoralitate şi legalitate”, care e şi 
„precondiţia reuşitei burgheze” (ibid., p. 176). O literatură a epocii burgheze 
nu poate, prin urmare, releva „meritele pozitive” ale actorilor săi fără a le în- 
soţi de o critică a condiţiilor lor de existenţă şi de legitimare: „Baudelaire, 
Flaubert, Manet, Machado, Mahler. Tot ceea ce fac ei este o critică a vieţii 
burgheze; tot ce au sub ochi e viaţa burgheză” (ibid., p. 179). Consens deplin, 
se pare, cu teza celor două modernităţi antagoniste, artistică şi societală, 
expusă de Matei Călinescu în lucrarea sa Cinci fețe ale modemității (1987). 

Lovinescu -— în confirmarea forţei nivelatoare exercitate de un „spirit al 
veacului”: tradiționaliştii imită şi ei aspecte din viaţa culturală a 
momentului, ca orice alt actor prins în vria (inter)dependenţelor. 

Pe de altă parte, imitarea trecutului în literatură e strâns legată de 
(sau duce la) pierderea valorii emoţionale sau „de sugestie” a operei 
literare — devenind astfel un argument capital în teoria mutaţiei valorilor 
estetice. Astfel, acea imagine a Renaşterii, atribuită lui John Ruskin, ca 
„reconstituire «ştiinţifică» a unei «arte» simţite odinioară”, în care „ar- 
tistul nu mai exprimă ceea ce vede şi simte, ci ceea ce ştie şi deduce 
dintr-o noţiune prealabilă” (IC, 326) funcţionează ca o sinteză ori ca un 
preambul sui generis al teoriei mutaţiei valorii estetice, a pierderii emoţiei 
estetice în procesul de reconstituire (doar) noţională şi (doar) ştiinţifică, 
documentară, a operei, pe măsură ce imitarea prezentului se transformă 
în imitarea trecutului. Totuşi, Lovinescu nu e atât de sceptic precum Ruskin 
în privința Renaşterii, în măsura în care distinge în creaţiile renascentiste nu 
numai imitaţia trecutului, ci şi o diferenţiere semnificativă, originală în 
raport cu oricare dintre vechile tipologii ale artei (IC, 328). 

La ipostaza formală a literaturii va apela Lovinescu şi când îşi 
reprezintă modernismul literar ca o formă menită să confirme fondul 
societal burghez (o formă cerută, deci, de un fond deja constituit). 
Convins de afinitatea structurală a literaturii — ca forţă „reacţionară” — cu 
valorile trecutului (ca „imitaţie” formală a trecutului, dar şi ca parte a 
culturii — deci ca fond), Lovinescu este la fel de convins că literatura 
trebuie stimulată să reflecte şi valorile prezentului, neputând face asta 
decât ca formă, cel puţin într-o primă etapă. Aşa se naşte una dintre 
puţinele, dar marcantele disfuncţii conceptuale din Istoria civiliza ției..., 
care se va accentua în Istoriile literare lovinesciene, în cea din 1926-1929 
şi în compendiul din 1937: ipostaziată când ca formă (civilizaţională), 
când ca parte a fondului (cultural), literatura e poziționată când în 
avangarda culturii — ca formă de civilizaţie importată, alături de telefon, 
radio, constituție, cod juridic modern etc., graţie evoluţiei în salturi 
specifice popoarelor tinere —, când în ariergarda civilizaţiei — ca factor de 
fond susceptibil de evoluţie lentă, inerţial, reacţionar sau conservator, 
mai predispus la imitarea trecutului, decât a prezentului. 

Eforturile criticului-ideolog, se vor concentra deci, atât în Istoria 
civiliza ției..., cât şi în istoriile literare, pe stimularea trecerii literaturii de 
la statutul de parte a fondului (a culturii) la acela de formă civili- 

zaţională care, prin diferenţiere, va determina în timp şi „sincronizarea” 
fondului cultural cu nivelul civilizaţional atins de societatea românească 
a momentului. Pentru aceasta, literatura (î.e. scriitorii activi) trebuie să ia 
act de faptul că imitarea trecutului ante-burghez, reflectarea lui 
nostalgică şi idealizantă nu sunt dezirabile, aşa cum nu este oportună 
nici criticarea prezentului recent intrat sub zodia capitalismului şi a 
instituţiilor moderne!. Provocarea stă, aşadar, în a literaturiza prezentul, 
nu trecutul (literaturizarea trecutului fiind un fapt banal, în logica sus- 
discutatei tendinţe naturale a literaturii de opune rezistenţă noului). 
Lovinescu desfide, ca atare, literatura care face din trecut „un duşman al 
prezentului” (fiindcă „e mult mai uşor să idealizezi un trecut 
convenţional decât să te inspiri, cu elemente veridice, dintr-un prezent, 
care pare întotdeauna prozaic” — IC, 230), literatura care practică, „sub 
forma tăioasă a satirei sau sub forma lirică a regretului trecutului”, „o 
critică aspră a revoluţiei noastre sociale şi culturale”? (IC, 45). Critica 
prezentului operată via literatură e, după Lovinescu, un simptom al 


1 Oricât ar părea de deplasat, trebuie acceptat că promotorii realismului socialist 
vor fructifica acelaşi tip de argumentaţie: literatura şi scriitorii trebuie să 
promoveze şi totodată să participe la crearea valorilor prezentului; ei sunt şi 
subiect, şi obiect al unui proiect sociopolitic şi economic în curs de conso- 
lidare, ca atare, criticismul, când apare, trebuiesă aibă un sens constructiv, nu 
unul desfigurator, minat de scepticism sau pesimism. Modul în care 
Lovinescu demite relevanţa trecutului, a actorilor săi (de la nobilime la ţărăni- 
me) şi a stărilor sale morale şi intelectuale (nostalgia, melancolia, inadaptarea) 
cerând promovarea noilor hibrizi sociali (ciocoiul, parvenitul, ruralul 
urbanizat etc.) şi a noilor „situaţii” moral-intelectuale create de capitalism va 
funcţiona şi în programul de promovare a proiectului socialist, după 1945: 
demiterea actorilor trecutului burghez, privilegierea noilor tipologii sociale şi 
intelectuale, a unui etos optimist sau utilitar, nu a melancoliilor demobili- 
zatoare, a personajului în curs de adaptare la noua societate (în pofida 
inerentelor derapaje, dar cu promisiunea surmontării lor), nu a inadaptatului 
fără leac, toate acompaniate de perpetuarea aporiei scriitorului imaginat şi ca 
subiect, şi ca obiect al unei lumi în construcție, pe care e aşteptat s-o reflecte în 
timp real, nici ante factum, nici post factum. 

2 Situaţia va fi semnalată şi de Ibrăileanu, care sesizează „schizofrenia” paşop- 
tistului Alecu Russo, saltaţionist în proiectul politic, dar conservator sau evo- 
luţionist organicist în scrierile cu caracter literar (vezi articolul „Complectări”, 
1925). 

inadecvării generat de necunoaşterea direcţiei de mers a istoriei; unde 
Maiorescu constatase existența unor forme culturale vide, neaderente la 
un fond autohton, Lovinescu observă, invers, existența unor „forme 
sociale” (în proces de a se consolida ca fond) şi inexistența, regretabilă, a 
unor forme cultural-literare (spirituale) echivalente: , Între spirit şi 
materie s-a săpat, astfel, o prăpastie. Prin acţiunea creatoare a ideologiei 
apusene şi prin influenţa capitalismului, societatea noastră şi-a 
schimbat, revoluţionar, structura; pe largi temelii agrare s-a ridicat o 
civilizaţie burgheză. Pornind din stratele adânci ale sufletului, literatura 
n-a putut însă ţine pasul revoluţiei formelor sociale” (IC, 45). Ideea 
revine şi în volumul al patrulea al Istoriei litera turii române contemporane, 
Evoluția „prozei literare” (1928), unde calitatea reacționară a literaturii e 
consemnată ca „firească” (i.e., fatală, în ordinea naturii sale): „Pe când 
societatea noastră s-a dezvoltat în sensul diferenţierii şi, deci, al 
evoluţiei, prin creaţia unei pături orăşăneşti şi a unei burghezii naţionale 
cu caractere de omogeneitate etnică, ideologia şi, mod şi mai firesc, 
literatura, a procedat invers, prin negația evidenţei. De aci misticismul 
țărănesc al mai tuturor curentelor culturale din ultima jumătate de veac: 
ţăranul a fost privit ca singura realitate economică, socială şi sufletească 
a poporului român”!. 

Totuşi, întreg efortul lui Lovinescu se va mobiliza pentru 
corectarea acestei naturi a lucrurilor, măcar în ce priveşte literatura. 

Programul sincronizării literaturii cu societatea - a formelor 
culturale cu fondul civilizaţional sau a fondului cultural cu formele 
civilizaţionale (nu trebuie abuzat de rigoare acolo unde nici Lovinescu 
nu o face) — pare, în anumite momente, prioritar selecţiei literare pe 
criterii estetice: autorul Istoriei civilizației... va recunoaşte, prin urmare, 
superioritatea estetică a literaturii critice la adresa formelor burgheze? 


1 Istoria literaturii române contemporane, vol. IV, Evolutia „prozei literare”, Editura 
Ancora, Bucureşti, 1928, p. 317. 

2 Aşa cum Albert Thibaudet remarcase, în Republica profesorilor (1927), supe- 
rioritatea estetică a oamenilor de dreapta („dextrogirii”) — atitudine invocată 
de Antoine Compagnon în serviciul ideii de antimodernitate (Antimodernii, 
2005). Mirat de „inexistenţa unui curent cultural de caracter revoluţionar”, 
care să dubleze revoluţia din plan civilizaţional, şi răspunzându-şi apoi, 
apodictic, cu „literatura este de la sine o forţă reacționară” (IC, 220), Lovinescu 

(literatură apărută îndeosebi în spaţiul moldovean -— IC, 45), însă talentul 
nu le scuză scriitorilor criticişti inocenţa (citeşte „ignoranța”) în ce 
priveşte sensul de mers al istoriei. Trebuie constatat şi că prozatorii sunt 
mai frecvent „certaţi” de Lovinescu decât poeţii pentru păcatul 
nesesizării sensului istoriei (probabil în virtutea mai mult sau mai puţin 
evidentei asimilări a prozei cu forma sau cu civilizaţia, iar a poeziei cu 
fondul sau cu cultura). Astfel, începând cu Nicolae Filimon şi cu Duiliu 
Zamfirescu, Lovinescu observă că „literatura română priveşte cu ură şi 
vervă satirică pe parvenit [...] fără a ţine seamă de meritele lui pozitive” 
(IC, 228). Ciocoiul sau parvenitul ar fi fost necesar, prin urmare, să fie 
valorificat şi ca personaj cu aspecte pozitive sau ale cărui defecte ajung 
să se constitue într-o masă critică pozitivă — a burgheziei ofensive, care 
se justifică prin propriul drept la existenţă (probabil cu patosul construc- 
tiv al unui Balzac, unde lipsa de morală a cămătarului, a bancherului sau 
a parvenitului participă la edificarea unei noi morale). Linia satirizării 
burgheziei în literatura noastră e urmărită de Lovinescu, mai departe, 
prin Eminescu (cu „misticismul lui naţional” şi cu „inadaptabilitatea 
temperamentală” manifestate „tocmai prin ura prezentului” — IC, 224!) şi 
mai ales prin Caragiale, care, mai acut decât Eminescu, a „reprezentat 
expresia cea mai pură a junimismului” (IC, 224) — autor pentru care 
critica prezentului, susţine Lovinescu, nu implică (sau nu se justifică 
prin) idealizarea compensatorie a trecutului, ca la tradiţionalişti. 
Caracter „pur junimist” şi „antiburghez”, Caragiale manifestă „inte- 
ligenţă critică, ură faţă de noua burghezie în proces de formaţie, fără 
rădăcini însă în humusul etnic al poporului rom ân. El nu reprezenta un 
interes de clasă, ci un puternic spirit de observaţie îndreptat asupra 
propriului său mediu de origine şi de formaţie; nu era nici un romantic 


constatase şi el că literatura şi cultura par eminamente fructele reacţiunii. 
Ideea comună va fi fost aceea că indivizii activi (revoluționarii) produc 
civilizaţie, în vreme ce pasivii (reacţionarii) produc cultură. 

1 Şi Ibrăileanu remarcase inadecvarea gândirii lui Eminescu la „necesitatea” 
istorică (vezi „Darwinismul social”, 1892, „Curentul eminescian”, 1901). 
Adversari în felul în care imaginează viitorul sociopolitic şi economic al 
statului român, Ibrăileanu şi Lovinescu sunt perfect de acord asupra cecităţii 
eminesciene în faţa istoriei; nu e singurul moment în care cei doi critici 
împărtăşesc aceleaşi concluzii, dincolo de divergenţele de principiu. 


148 


Modernitatea politică şi literară în gândirea lui E. Lovinescu 


al trecutului, nici un vizionar al viitorului, ci un realist. [...] de pe 
obrazul burgheziei biruitoare smulge masca apuseană, pentru a-i arăta 
sufletul oriental” (IC, 224). Prin inadecvare sociologică, opera lui 
Caragiale ar fi mers deci „împotriva sensului istoric al formaţiei 
civilizaţiei noastre” şi ar fi „ridiculizat cele mai nobile câştiguri ale 
timpurilor noi”, cerând să fie calificată drept „reacţionară” „prin negația 
prezentului şi, mai ales, a viitorului” (IC, 224). Este cea mai serioasă 
invalidare de pe principii raţionaliste a operei lui Caragiale: tocmai 
„realismul” lui e incriminat aici, acel realism care, deşi distinge în 
amănunt toate hibele societăţii prezentului, n-ar pătrunde şi sensul 
istoriei. „Obiectivarea” — admirată, ca „metodă”, în romanul lon al lui 
Rebreanu - nu e prizată în cazul lui Caragiale fiindcă nu ajunge să 
cuprindă şi sensul istoriei sau fiindcă pare a se poziţiona în răspăr cu 
acesta. Nu e suficientă, aşadar, obiectivarea: ea trebuie să facă în aşa fel 
încât să nu rateze dimensiunea teleologică a istoriei. De altfel, Lovinescu 
va analiza texte ale lui Caragiale şi va ajunge la concluzia că, spre 
deosebire de Gh. Brăescu, Caragiale e un scriitor mai puţin obiectiv!. Se 
poate răspunde însă că obiectivarea rezidă la autorul Momente-lor nu în 
calitatea discursului sau a stilului, ci în lipsa de pasiune sau în astuţia 
ascunderii pasiunii pentru o referinţă oarecare - trecutul istoric, 
„humusul etnic”, o anumită clasă socială etc. Dar Lovinescu exact asta 
nu acceptă din filosofia lui Caragiale: cinismul, lipsa pasiunii. Acel 
Caragiale care nu e robul niciunei pasiuni? nu poate fi modernul care să 
dea fresca societăţii burghezo-capitaliste pentru simplul fapt că un 


1 Istoria literaturii române contemporane, vol. IV, op. cit., p. 310. În măsura în care 
exhibă atitudinea scriitorului faţă de personaje, satira caragialiană se înscrie 
pentru Lovinescu mai curând în categoria „artei cu tendinţă”. 

2 A unei pasiuni de tipul simpatiei pentru țărănime detectate de Ibrăileanu în 
Păcat... sau în Năpasta, de pildă. Proclamând antiliberalismul structural al 
satirei caragialiene, Lovinescu confirmă interpretarea ideologiei lui Caragiale 
din Spiritul critic în cultura românească, dar nu consideră că țărănimea ar 
beneficia în literatura acestuia de un ochi mai binevoitor. În concepţia lui 
Lovinescu, critica antiliberală camuflată în această literatură n-ar fi dublată, 
cum credea Ibrăileanu, de compasiunea pentru țărănime, ci pare mai degrabă 
emanaţia unei umori universal negatoare, de „om rău”, aşa cum păruse şi la 
Ibrăileanu în secvențele care preparau devoalarea dedesubturilor antiliberale 
ale lui Caragiale, din capitolul dedicat acestuia în Spiritul critic... 

asemenea autor ar trebui să simtă un oarecare ataşament față de 
proiectul burghez, să fie un ideolog al acestuia şi să poată imagina 
prezumtiva transformare a calităţilor vizibil negative ale ciocoilor şi ale 
parveniţilor în calități pozitive (altfel spus, să admită că formele 
negative pot genera un fond pozitiv!). Dar aceasta nu se poate face fără o 
anume doză de idealism sau de inocenţă, pe care „realismul” cinic al lui 
Caragiale refuză să o producă. De unde amărăciunea constatării lovines- 
ciene: „Înainte de a avea o literatură burgheză, i-a fost dat literaturii 
române să aibă un astfel de talent antiburghez” (IC, 224). 

În condiţiile în care artiștii sunt prizonierii „propriei sensibilități”, 
iar oamenii „de cugetare și de ştiinţă” nu reușesc nici ei o sincronizare 
ideologică satisfăcătoare (IC, 233), soluţia avansată de autorul Istoriei 
civilizației... pentru obţinerea unei literaturi române contemporane 
sincronizate se înscrie în continuarea soluţiilor sale din domeniile 
economic, social şi politic: import (imitație) urmat de protecţionism (sau 
diferenţiere în funcție de specificul naţional). Dacă „independenţa 
economică nu se poate căpăta decât prin crearea industriei naţionale”, 
nu e mai puţin adevărat, susţine Lovinescu, că „aceasta nu se poate 
realiza decât prin protecţionism”, fiindcă „(liberalismul economic 
convine unei burghezii intrate de mult în faza capitalismului industrial; 
ţărilor ce abia evoluează spre această fază le convine însă 
protecţionismul” (IC, 19). Protecţionismul din zona politico-economică 
ar echivala, în sfera culturii, cu protejarea specificului naţional, iar 
„naţionalizarea capitalului” — cu edificarea unei literaturi naţionale. Dar 
dacă protecţionismul e util într-o fază de oarecare maturitate a 
economiei naţionale, pentru a contracara un „element distrugător” de 
tipul unei industrii străine care ar concura o industrie naţională 


1 În acest sens, pledoaria pentru cultivarea mediocrităţii sau a formelor goale 
potenţial creatoare de fond din articolele îndreptate contra lui Maiorescu 
trebuie înţeleasă, la Lovinescu, în acord cu pledoaria sa pentru crearea unor 
personaje reprezentative pentru etosul burghez — simboluri ale mediocrităţii. 
Ideea mediocrităţii qua mijlocitate e constitutivă însăşi ideii de burghezie ca 
middle class, aşa cum arată istoria conceptului (vezi Reinhart Koselleck, 
Conceptele şi storiile lor, op. cit, pp. 356-413, îndeosebi subcap. „Strategii de 
legitimare a păturilor de mijloc burgheze”; cf. Immanuel Wallerstein, 
„Bourgeois(ie) as Concept and Reality”, „New Left Review”, I/ 167, 1988). 

incipientă, de o mai mare utilitate se dovedeşte totuşi, într-o primă 
fază, recurgerea la „experiența şi participarea” străinilor sau, în 
termeni sociologici spus, apelul la imitație: „Ceea ce a încetinit 
dezvoltarea industriei româneşti e încăpăţânarea guvernelor de a nu 
recurge la experiența şi participarea streinilor. Istoria economică ne 
arată însă că orice burghezie naţională se dezvoltă prin acţiunea 
unei burghezii streine: «ceea ce interesează o ţară e funcţia socială 
a capitalului, nu naționalitatea indivizilor ce mânuiesc capitalul». 
Politica economică «prin noi înşine» trebuie deci înțeleasă în sensul 
unui protecționism al industriei naţionale, fără înlăturarea capitalului 
şi a experienţii streinilor. [...] Numai după ce vom fi trecut de această 
fază se va pune problema naţionalizării capitalului cu toate 
întreprinderile industriale, formula independenţii definitive a oricărui 
stat” (IC, 19). 

Aşadar nu putem spera la o cultură naţională (naţionalizarea 
capitalului) fără a trece prin faza recurgerii la „experienţa şi 
participarea” străinilor. În jargonul literaturii, asta înseamnă acceptarea 
acţiunii modelatoare a influențelor sau a „formelor” străine — de la 
simbolism la „extremismele” literaturii de avangardă. Este argumentul 
raţionalist şi totodată realist prin care Lovinescu se opune principial 
tuturor celor care, de la N. Iorga la Nichifor Crainic, nu admit din prin- 
cipiu alterarea „fondului” nostru cultural prin imixtiunea „experienţei” 
străinilor, promovând un „protecţionism” exagerat, în apărarea unei 
„industrii naţionale” — citeşte culturi sau tradiţii naţionale, care încă nu 
şi-a produs dovezile (IC, 334-337). Dacă se desparte, astfel, net de 
tradiţionalişti, Lovinescu se întâlneşte — în acest punct central al 
doctrinei sale care transpune modelul politic liberal în cel literar — cu 
nimeni alţii decât cu conservatorii: punctul comun e recunoaşterea 
necesităţii importului de capital străin sau al ajutorului străinilor, abia 
după aceea putând începe discuţiile privitoare la aplicarea sau nu a 
măsurilor protecţioniste, de favorizare a valorilor interne. 

Teoria imposibilității de a eluda influenţa străină existase, înainte 
de Lovinescu şi de Ibrăileanu, chiar la Maiorescu, al cărui „străinism” 
(ie. favorizare a influenţei germane asupra unei culturi române fără 
tradiţie, dar pe cale de a-şi construi una) fusese blamat în epocă de 

liberali şi de tabăra lui B.-P. Hasdeu!, acuzaţie pe care Maiorescu o 
respinsese însă cu tărie, afirmând că politica sa merge tot în favoarea 
ideii naţionale?. 

Vechiul combatant al tendenţionismului în artă sau al confuziei 
eticului cu esteticul din „Arta şi morala”? e, prin urmare, convins acum 
că „[î]n orice operă de artă se ascunde, involuntar, şi o atitudine faţă de 
viaţa socială” (IC, 222) şi decide să înlăture „prejudecata îndărătnică a 
imposibilității unei literaturi burgheze şi, în orice caz, a lipsei ei de 
valoare etnică” (IC, 238), prejudecată propagată de adepţii „ţărănismului 
exclusiv” în literatură. O prejudecată similară urmăreşte Lovinescu să 
demonteze şi în Istoria literaturii române contemporane, volumul al 


1 Conexiunea între străinismul maiorescian şi politica promovării capitalurilor 
străine în economie o făcuse deja liberalul fost junimist George Panu, în 
Amintiri de la Junimea din laşi, op. cit., p. 67: „Curioasă coincidenţă. Atunci se 
făcea apel la literatura străinilor. Azi se face apel la capitalurile străine. Şi 
într-un caz şi într-altul, eroare! Şi atunci nimeni nu era sistematic contra 
literaturei străine, dovadă că toţi poeţii şi literatorii naţionalişti împrumu- 
taseră cu amândouă mâinile din literatura franceză, italiană, rusască etc. [...] 
Iar dl Maiorescu, exagerând, avea aerul să cadă în cealaltă extremitate, adică 
să pretindă [...] că fără cunoaşterea şi imitațiunea literaturei germane este cu 
neputinţă înfiinţarea unei literaturi româneşti înfloritoare”. 

Titu Maiorescu, Direcţia nouă în poezia şi proza română, în Titu Maiorescu, Opere, 
op. cit., p. 210: „Nici un singur articol din «Convorbirile literare» în genere, 
nici o singură propoziţie scrisă sau pronunţată de mine îndeosebi nu susține 
cosmopolitismul; atât eu, cât şi ceilalți membri ai «Junimii» din laşi suntem 
partizani ai ideii naţionalităţii”. Naționalismul junimist n-ar fi fost însă 
compatibil cu exaltarea descendenților din Şcoala Ardeleană, ci cu o filtrare 
critică a istoriei naţionale: „în «Convorbirile literare» s-a susţinut totdeauna 
naționalismul de către fiecare dintre noi, dar — ce e drept — nu ca pretext 
pentru a ascunde sub drapelul şi sub strigătul lui «Ştefan cel Mare» şi «Mihai 
Viteazul» toate mizeriile şi crudităţile celor nechemaţi şi nealeşi, ci ca punct de 
pornire pentru o dezvoltare mai energică şi mai conştienţioasă a activităţii 
literare şi ştienţifice în mijlocul poporului român” (ibid., pp. 211-212). Aşadar 
conservatorii junimişti asumă naționalismul când le este imputat 
cosmopolitismul. Reinhart Koselleck documentează însă şi cazul definirii 
naţionalismului „ca pe o premisă a cosmopolitismului” (Conceptele şi istoriile 
lor, op. cit, p. 204). 

Articol apărut în Paşi pe nisip, vol. II (1906), unde Lovinescu, înscenând, între 
altele, o conversație cu G. Ibrăileanu, se pronunță împotriva „artei cu 
tendință”, adică a vizibilității „atitudinii scriitorului” în operă. 

patrulea, dedicat prozei, unde pledează pentru proliferarea tematicii 
urbane, care „chiar dacă nu aduce prin sine nicio calificaţie estetică”, 
„impune totuşi o lume nouă cu probleme noi, de o psihologie mai 
complexă şi, oricât ar părea de paradoxal, se poate afirma că aduce chiar 
cu sine psihologia, posibilă decât de la anumite forme de civilizaţie” şi că, 
„fără a-şi mări prin sine calificaţia estetică, e incontestabil, prin urmare, 
că literatura urbană deschide noi şi bogate perspective şi că reprezintă un 
progres”! (subl.m., T.D.) De progres în arta modernă vorbise Lovinescu şi 
când începuse vehicularea conceptului de intelectualizare a emoţiei (vezi 
articolul „Lucian Blaga”, 1921), iar la un moment dat susținuse chiar că 
literatura rurală ar fi „oricum inferioară” (IC, 233). Acest militantism 
explicit pentru literatura burgheză şi/ sau urbană, precum şi părăsirea 
tradiţionalei zone de confort a esteticianului autonomist, care nu admite, 
pe linia Kant-Croce, ideea de progres în artă sau atingerea artei de 
problematicile societăţii, fac din Lovinescu un heteronomist autentic, ca 
Dobrogeanu-Gherea sau ca Ibrăileanu, pe care doar conjuncturile 
polemice cu alţi heteronomişti îl determină să recurgă la camuflajul 
autonomiei esteticului. Totuşi, trebuie subliniată ideea că promovarea 
unui anumit tip de literatură şi de subiecte nu face din Lovinescu un 
„tendenţionist” în sensul avut de acest termen la Ibrăileanu de pildă. 
Dimpotrivă, câtă vreme „tendinţa” reprezintă doar un viciu naratologic, 
o formă de alterare a obiectivităţii discursului epic, opiniile susţinute în 
„Arta şi morala” îşi păstrează valabilitatea pe parcursul întregii cariere 
de critic alui Lovinescu: pentru a fi pe gustul autorului Istoriei literaturii 
române contemporane, privilegierea unui anumit tip de subiect (urban, 
intelectual sau chiar rural — ca la Rebreanu) e necesar să fie însoţită de 
aceeaşi absență a „atitudinii scriitorului”, de aceeaşi „supunere cu 
desăvârşire la obiect”2?. Din alt punct de vedere însă, militarea pentru 
cultivarea subiectului burghez şi urban în literatură este, fără doar şi 
poate, o tendință, o opţiune personală puternică în favoarea unei anumite 
plaje de valori. 

Constatând „inexistența unui curent cultural de caracter revolu- 
țţionar” (IC, 220) şi observând că baza (actualitatea economico- 
sociopolitică) nu se reflectă în suprastructura literară reprezentată 


1E. Lovinescu, Istoria literaturii române contemporane, vol. IV, op. cit., p. 242. 
2 „Arta şi morala”, reprodus în E. Lovinescu, Opere, ed. cit., vol. I, p. 202. 

aproape exclusiv de criticismul şi de satira eminesciană şi caragialiană 
(„chiar după consolidarea prezentului [...] exaltarea trecutului a 
continuat, nu atât, poate, din dragostea lui, cât din ura prezentului” — 
IC, 230), Lovinescu conchide, vexat ca un marxist autentic: „Procesul 
social n-a fost urmat de un proces literar corespunzător”, „literatura n-a 
mers [...] în sensul dezvoltării istorice a formelor sociale, ci i s-a 
împotrivit cu îndârjire (IC, 232). Avem, aşadar, un fond, dar n-avem 
forme literare „corespunzătoare”: de ce întârzie literatura? 

Mi se pare foarte important să subliniez, în acest stadiu al analizei 
aparatului teoretic şi conceptual al lui E. Lovinescu, faptul că — deşi în 
intenţie este o teorie creată pentru a sprijini „realitatea raționalului” —, 
teoria formelor generatoare de fond nu devine, în practica criticii şi a 
istoriei literare lovinesciene, o teorie pro-schimbare, ci una care flatează 
statu quo-ul societal, urmărind strict adecvarea literaturii la tipul de 
societate al prezentului (altfel spus, coborârea formelor literare la la 
fondul civilizaţional sau invers, urcarea fondului cultural la formele 
civilizaționale). Literatura modernistă pentru care a militat Lovinescu în 
toată cariera sa n-a fost, prin urmare, imaginată în spirit revoluţionar 
sau avangardist, ca o formă care să stimuleze un fond, fiindcă Lovinescu 
era satisfăcut de fondul existent (deja burghez). Autorul Istoriei 
civilizației... nu pretinde, aşadar, schimbarea fondului societal, 
dimpotrivă, ca un bun adept al „raţionalităţii realului”, pare a se teme 
mai curând de posibilitatea alterării lui, prin intruziunea unor 
„epifenomene” ca bolşevismul sau fascismul; ce pretinde el este doar o 
suprastructură care să-l reflecte din mers. Prin curtarea statu gquo-ului 
societal, s-ar putea spune că Lovinescu vădeşte chiar o atitudine 
conservatoare. În plus, nimic vizionar sau „măreț” în concepţia lui 
asupra literaturii: literatura nu e forma care „anticipează” fondul — doar 
ideologia poate să facă asta; literatura poate cel mult (sau ar trebui să 
poată) să reflecte din mers sau post factum mersul societăţii şi al istoriei. 
Din acest punct de vedere, literatura nu are valoare ideologică, iar 
ideologia se situează cu mult înaintea literaturii când vine vorba de 
impactul formativ asupra societăţii. A spus-o un critic literar — dar unul 
care nu s-a ferit, în Istoria civilizației..., să se afirme şi ca ideolog. De 
aceea, criticul nu poate sta în urma literaturii, care e deja retrogradă; el 
trebuie să vină la momentul oportun înaintea scriitorilor şi a literaturii şi 

să arate cum trebuie să evolueze lucrurile din punctul de vedere al 
legilor sociale. 


Teza literaturii ca „forţă reacționară” sau ca critică a formelor de 
civilizaţie existente, din Istoria civilizației..., nu se poate sustrage 
comparaţiei cu teoria celor două modernităţi - modernitatea civilizaţio- 
nală şi modernitatea artistică - expusă de Matei Călinescu în Feţele 
modernității (1977) şi în Cinci fețe ale modernității (1987). 

Baza acestei puneri în paralel ar fi tocmai forţa de rezistenţă a 
literaturii în raport cu societatea, atestată de ambii critici. Dar 
similitudinile se opresc aici. E. Lovinescu şi Matei Călinescu au pers- 
pective diferite referitoare la modul în care trebuie percepută această 
capacitate de reacţi(un)e. Pentru autorul Istoriei civilizației..., factorii 
reacţionari, inclusiv literatura?, adoptă atitudinea criticistă fiindcă nu 
înţeleg mersul istoriei, din pulsiuni retrograde sau inerţiale. Pentru 
Matei Călinescu, reactivitatea literaturii moderne — de la Baudelaire 
încoace — denotă spiritul ei revoluţionar, care denunţă tarele moderni- 
tății tehno-industriale şi formele ei de alienare. Civilizaţia şi literatura 
merg, la Lovinescu, în acelaşi sens; la Matei Călinescu, există o tensiune 
iremediabilă între ele. Literatura care exaltă inadaptarea şi inadaptaţii e 


1 Pentru o analiză detaliată a viziunii despre modernitate a lui Matei Călinescu, 
vezi lucrarea mea Rețeaua modernităților. Paul de Man — Matei Călinescu — 
Antoine Compagnon, Editura Muzeul Literaturii Române, Bucureşti, 2016. 

2 Ideea literaturii ca forţă reacționară ar putea fi considerată și o consecinţă a 
teoriei artei ca mimesis: imitând realitatea, arta este inevitabil reacționară, ie. 
se exprimă în urma naturii, a societăţii, a ideilor etc., conform afirmației lui 
Turgot: „Timpul face să apară mereu noi alte descoperiri în domeniul 
ştiinţelor; dar poezia, pictura, muzica au o limită fixă, determinată de geniul 
limbilor, imitaţia naturii, sensibilitatea mărginită a organelor noastre, pe care 
aceste arte o ating încet şi pe care nu pot s-o depăşească”, apud A. Marino, 
„Modernul şi evoluţia conştiinţei literare”, III, 1971, în Adrian Marino, 
Dintr-un dictionar de idei literare, ediţie de Florina Ilis şi Rodica Frențiu, Editura 
Argonaut, Cluj-Napoca, 2010, p. 204. În interiorul acestei tradiţii de gândire 
pare să se situeze şi Lovinescu când susţine că literatura este „de la sine o 
forţă reacționară”, încercând totodată s-o determine să țină pasul cu ideologia 
(din acest punct de vedere, el este ceea ce Karl Popper, în Mizeria 
istoricismului, numeşte un „voluntarist”). 

blamată de Lovinescu, dar e justificată — ca marcă a modernităţii artistice 
- la Matei Călinescu şi la alți teoreticieni postbelici ai modernităţii. 
Artistul modern trebuie să vorbească limba societăţii, a industriei şi a 
economiei care o susţine, crede Lovinescu; dimpotrivă, artistul modern 
nu poate fi decât un frondeur care rezistă mecanizării şi serializării 
civilizaţiei şi societăţii în care se naşte, e de părere Matei Călinescu. 
Literatura trebuie să fie sau să devină pro-burgheză la Lovinescu, într-o 
epocă în care a fi burghez însemna a fi modern, dar e anti- sau deja post- 
burgheză la Matei Călinescu, pentru care, pe urmele sociologului Daniel 
Bell din The Cultural Contradictions of Capitalism (1976)!, singura artă 
aflată în consens cu spiritul capitalist ar fi kitsch-ul?. 


1 Pentru Daniel Bell, „modernismul coincide cu o acţiune de disoluţie a 
perspectivei burgheze asupra lumii” (The Cultural Contradictions of Capitalism, 
Basic Books, Inc., Publishers, New York, 1976, p. xxi). Înţelegând prin 
modernism, mai mult decât un macro-curent cultural, o perspectivă asupra 
artei în relaţie cu societatea, posibila „cooptare” a modernismului de către 
capitalism — care paresă coincidă cu programul lovinescian al „îmburghezirii” 
literaturii — este imaginată însă de Bell ca o capitulare, esenţa modernismului 
fiind aceea de a submina structurile capitalismului: „A fost modernismul 
«cooptat» cum sugerează Herbert Marcuse? Într-un fel, da. A fost convertit 
într-o materie primă pentru promovare şi profit. Dar prin schimbările mai 
profunde ale structurii, acest proces poate submina capitalismul în sine” (ibid., 
p. xxvii). Matei Călinescu nu are această optică radicală, el nu vorbeşte de 
subminare sau disoluţie, dar subliniază relaţia de tensiune dialectică dintre 
cele două modernităţi, artistică şi societală. 

„Istoriceşte vorbind, apariția şi dezvoltarea kitsch-ului sunt rezultatele intruziunii 
celeilalte modemnități — tehnologia capitalistă şi interesul pentru afaceri — în domeniul 
artelor. Kitsch-ul a apărut ca urmare a revoluţiei industriale, fiind, iniţial, unul 
dintre produsele sale marginale. Treptat, odată cu transformările sociale şi 
psihologice datorate dezvoltării industriale, «industria culturală» a crescut 
continuu, kitsch-ul devenind în societatea postindustrială, predominant 
orientată către servicii şi preocupată de belşug şi consum, un factor central al 
vieţii modeme civilizate, un tip de artă care ne înconjoară în mod firesc şi 
inevitabil” (Matei Călinescu, Cinci fețe ale modernității. Modernism, avangardă, 
decadență, kitsch, postmodernism, ediţia a Il-a, revăzută şi adăugită, traducere 
din engleză de Tatiana Pătrulescu şi Radu Ţurcanu, traducerea textelor din 
„Addenda” (2005) de Mona Antohi, prefață de Mircea Martin, Editura 
Polirom, laşi, 2005, pp. 22-23, sublinierile autorului). 

În mare, ambii exegeţi ai modernităţii au în vedere acelaşi segment 
de istorie a literaturii: modernitatea şi chiar modernismul la originile 
cărora stau Baudelaire şi Stendhal. O diferenţă notabilă, dar nu capitală, 
o reprezintă faptul că în Istoria civilizației... Lovinescu îşi susţine punctul 
de vedere cu material din genul prozei sau al teatrului (în afară de 
Eminescu, mai toate exemplele care tratează (in)adecvarea literaturii 
„reacţionare” la realul burghez vin din sfera prozei — Nicolae Filimon, 
Duiliu Zamfirescu, I.L. Caragiale, Gh. Brăescu — sau a teatrului — acelaşi 
Caragiale, dar şi Alecsandri), în timp ce la Matei Călinescu modernitatea 
artistică e ilustrată preponderent prin genul liric — de la modernism, la 
avangarde — fără ca, desigur, să pretină că se reduce la poezie. Explicaţia 
stă în aceea că, pentru Lovinescu, cel puţin în concepţia din Istoria 
civiliza ției..., proza pare genul catalitic prin excelenţă, mai mobil şi mai 
„adaptabil” la realul burghez; poezia, ca gen, tinde la el să facă notă 
aparte, mai apropiată de imobilitatea universală a „elementului 
sufletesc”, dat fiind că, aşa cum am arătat mai sus, la E. Lovinescu proza 
tinde să fie receptată ca „formă” a civilizaţiei, evoluabilă în salturi, în 
vreme ce poezia ţine mai mult de „fondul” cultural inerţial, cu evoluţie 
lentă, organică. 

La originea predispoziţiei lovinesciene pentru o astfel de disociere 
a genurilor literare stă Hegel, pentru care romanul este „epopeea 
burgheză modernă”!. Argumente pentru ideea mai generală de proză ca 
gen literar burghez există şi în recenta lucrare The Bourgeois a lui Franco 
Moretti. Proza ca gen literar şi realismul ca perspectivă asupra vieţii 
sunt, e de părere şi Moretti, în urma altor cercetători, consecințe ale 


1 G.W.F. Hegel, Prelegeri de estetică, traducere de D.D. Roşca, Editura Academiei 
R.S.R., Bucureşti, 1966, vol. I, p. 492. Într-o logică a genurilor literare 
influenţată de Goethe şi Hegel, Maiorescu rezerva tragediei eroii şi clasele 
superioare, ca elemente active, capabile să-şi înfrunte destinul, iar romanului, 
„clasele de jos” — respectiv indivizii pasivi, dominați de fatalitate, vezi 
„Literatura română şi străinătatea” [1882], în Titu Maiorescu, Opere, op. cit., 
pp. 556-559. Problema este că aceste clase de jos ilustrează preponderent 
țărănimea, deşi sintagmele „tipuri din popor”, „roman poporan” şi referirea la 
nuvelistica lui Slavici ar putea implica la Maiorescu o extindere a semanticii 
care să includă toate clasele non-aristocrate, de vreme ce admite modificarea 
profilului aristocrat al tragediei prin tragedia „aşa-numită burgheză” a lui 
Ibsen (ibid., p. 558). 

relaţiilor de producţie şi ale transformărilor sociale soldate cu naşterea 
capitalismului şi a burgheziei. Retorica obiectivă sau impersonală a 
prozei şi noul ei personaj, un erou indistinct al eficienţei, al preciziei, al 
utilului şi al trudei de zi cu zi, mărunte, dar creatoare de plusvaloare!, ar 
însoţi şi ar reflecta fidel şi în detaliu toate prefacerile burgheziei ca clasă 
socială şi ca filosofie. Dincolo de unele excese deterministe, care duc 
relaţia dintre evoluția prozei moderne şi evoluţia burgheziei în zona 
necesităţii?, volumul lui Moretti este o bună bază de raportare pentru 
reconstituirea relaţiei dintre etosul burghezo-capitalist şi evoluţia unui 
gen literar preferenţial - proza - „stilul utilului” („the style of the 
useful”) sau „raţiunea instrumentală” fiind identificate printre 
„principiile prozei moderne”. Proza analitică ar avea, ca atare, origini 
pragmatice, în legătură cu spiritul meticulos birocratic al burghezului 
despre care scrisese Max Weber, avocaţii acestei ipoteze fiind stilul 
impersonal al lui Flaubert ca reflectare a birocratului weberian? şi 
coincidenta care a făcut ca termenul francez de réalisme să se forjeze în 
acelaşi segment temporal (după Revoluţia din 1848) cu conceptul 
german de Realpolitike. Astfel, analiticul şi privirea obiectivă devin 
consubstanţiale, „impersonalitatea obiectivă” dovedindu-se „o sinteză 
nimerită a stilului analitic al romanului de secol nouăsprezece”7. Această 
perspectivă convine şi viziunii lovinesciene asupra prozei, precum şi 
militantismului său pentru scrisul obiectiv ca ascundere a naratorului în 
discurs, confundabilă cu invizibilitatea sau cu impersonalitatea. E greu 
de spus totuşi dacă Lovinescu va fi imaginat până la capăt literatura pro- 
burgheză în logica birocratică şi utilitaristă a lui Weber sau a lui Moretti, 
şi asta din acelaşi motiv care nu-i permitea să admire literatura lui 
Caragiale: lipsa de pasiune sau de credinţă în ceva a autorului. Ca adept 


A 


1 Vezi cap. „A Working Master”, în Franco Moretti, The Bourgeois, op. cit., 
pp. 25-66. 

2 Vezi de pildă ipoteza apariției stilului indirect liber ca determinată de anumite 
condiții socioeconomice — vocea stilului indirect liber ca voce a „contractului 
social dus la îndeplinire”, Franco Moretti, op. cit, p.96. 

3 Ibid., p. 39. 

4 Ibid., p. 44. 

5 Ibid., p. 88. 

6 Ibid., p. 93. 

7 Ibid., p. 89. 


158 


Modernitatea politică şi literară în gândirea lui E. Lovinescu 


al politicilor liberale pro-burgheze, Lovinescu n-ar fi putut accepta un 
portret literar al burgheziei din care să dispară orice urmă de eroism, de 
idealism. revoluţionar. Burghezii sunt, la urma urmei, copiii Revoluţiei 
Franceze, autorii României moderne, legatarii spiritului liberal, ai 
valorilor civice, triumful raţiunii asupra tenebrelor istoriei. Saga 
burgheziei române n-ar fi putut avea, la E. Lovinescu, decât un exit 
triumfalist sau măcar pozitiv. Lipsa în literatura română a acelui 
personaj burghez visat de el — incert moralmente, desigur, dar cu alură 
prometeică şi cu un indeniabil fler pentru vectorul istoriei — nu e decât 
un argument suplimentar în favoarea ideii că burghezia nu şi-a produs, 
din varii motive, „un mit al ei înseşi”!, preferând, în locul mitului, 
critica, adică expunerea propriilor contradicții. 

Discuţia despre existenţa şi calitatea personajului burghez în 
literatura română are sens şi dincolo de tezele lui Lovinescu din Istoria 
civilizației..., dar are sens mai ales în contextul creat de ele. Într-o 
literatură care cultivă — în afara personajului-ţăran -, preponderent 
personaje-mari proprietari funciari sau imobiliari, rentieri sau 
moştenitori ai unor date feudale (vezi prozele lui Duiliu Zamfirescu, 
I.Al. Brătescu-Voineşti, Sadoveanu şi Rebreanu) şi în care segmentul 
social median de tipul micii nobilimi şi al „fruntaşilor” rurali ca preotul 
şi învățătorul (prezenţi în proza lui Creangă, Rebreanu sau 
I. Agârbiceanu) atestă mai curând perpetuarea unor relaţii sociale de tip 
premodern şi preburghez, doar intelectualii de la oraş, cărora li se 
adaugă funcționari, soldaţi şi ofiţeri de rang inferior, jurnalişti, studenţi 
şi profesori de diferite ranguri sau locuitori ai urbanului de tranziţie — 
mahalaua -— pot fi consideraţi compatibili cu prototipul burghez, într-o 
accepţie foarte permisivă. Aceasta e zona acoperită, în prima parte a 
secolului al XX-lea, de prozele unor Gib I. Mihăescu, Cezar Petrescu şi 
G.M. Zamfirescu, precum şi de autori minori ca V. Demetrius, Carol 
Ardeleanu, I.A. Bassarabescu, Dem. Theodorescu ş.a. Însă candidaţii la 
burghezie reflectaţi într-o astfel de literatură bat mai mult spre sordidul 
din proza naturaliştilor francezi sau al mediilor etilizate din proza 
ruşilor, observase Lovinescu în Istoria literaturii române contemporane — 
aspect prea puţin concordant cu profilul voluntarist şi electrizat de spirit 
patriotic al burghezo-liberalilor din Istoria civilizației..., de unde şi 


1 Ibid., p. 16. 

tendința predilectă a criticului de a analiza fără apetit proza acestor 
autori, a căror (in)adecvare la dezideratul unei literaturi pro-burgheze 
sau derapaje criticist-satirice ori triviale sunt sancţionate frecvent în 
volumul al patrulea al Istoriei literaturii române contemporane, conchi- 
zându-se cel mai adesea slaba ei calitate estetică ori, când există merite 
în acest sens, lipsa „marelui suflu epic”!. 

Intr-o literatură în care personajul masculin burghez sau proto- 
burghez e mai curând antipatizat sau chiar stigmatizat (vezi modelele 
Tănase Scatiu, Hagi Tudose sau tipul cârciumarului evreu), unicul tip 
prizabil sub aspectul moralității sau al umanităţii se dovedeşte tipul 
femeii întreprinzătoare din sfera micului comerț: Mara lui Slavici, Ancuţa 
lui Sadoveanu sau Maria T. Mănescu, proprietara unui magazin bucureş- 
tean de mobilă şi decoraţiuni — doamna T. din romanul Patul lui Procust al 
lui Camil Petrescu. De asemenea, trebuie remarcată ascendenta teatrului 
asupra prozei în problema receptării ambigue moralmente sau, în orice 
caz, fără stigmat, a etosului burghez: vezi Caragiale (cu populaţia 
eminamente burgheză din O Noapte furtunoasă, începând cu jupân 
Dumitrache, comersantul de cherestea) sau Victor Ion Popa, cu Take, lanke 
şi Cadîr, dramaticul fiind un gen în care personajul burghez reuşeşte, mai 
mult decât în proză, să suscite o oarecare empatie şi să fie „asimilat”. 

Din analiza consacrată de el „poeziei epice urbane” şi poeziei 
moderniste româneşti, Lovinescu ar fi putut deduce existența unor 
referinţe pro-burgheze doar dacă s-ar fi limitat la tematica urbană şi la 
limbajul neologizat; în rest, Camil Petrescu, Hortensia Papadat-Ben- 
gescu, Anton Holban sau Mircea Eliade pot fi consideraţi mai curând 
autori „anti-burghezi” şi „antiintelectualişti” dacă sunt receptaţi prin 
sursele lor străine mai mult sau mai puţin directe: Proust, Gide, Papini, 
Bergson ş.a. Romancierul Camil Petrescu, de pildă, se poate spune că 


1 Istoria literaturii române contemporane, vol. IV, op. cit, p. 260; vezi şi analiza 
prozei lui Carol Ardeleanu, I.A. Bassarabescu sau Dem. Theodorescu în ibid. 
pp. 250-267. 

2 Totuşi, aşa cum reiese dintr-un dialog purtat cu N. Steinhardt după apariţia 
articolului acestuia despre Istoria civilizației... („Un mare critic burghez”, în 
„Revista burgheză”, nr. 6, 20 februarie 1935), Lovinescu pare să fi păstrat 
convingerea că proza pe care o promovase el însuşi (romanele lui Camil 
Petrescu, Hortensia Papadat-Bengescu, Liviu Rebreanu ş.a.) este o proză 

aduce în scenă o filosofie transparent antiburgheză, unde ariviştii sau 
capitaliştii de tipul Tache Vasilescu-Lumânăraru sau deputatul Nae 
Gheorghidiu sunt negativaţi, aruncând, în schimb, o lumină favorabilă 
asupra unor inadaptaţi sau revoltați ca Ştefan Gheorghidiu, G.D. 
Ladima ori Fred Vasilescu. În aceeaşi ordine de idei, burghezii deja taraţi 
sau numai aspiranţi ai Hortensiei Papadat-Bengescu pot fi şi ei imaginaţi 
ca simptome ale unei umanităţi declinante, iar personajele lui Mateiu I. 
Caragiale - eminamente neangajate în câmpul muncii, trăitoare din 
zestrea trecutului material şi spiritual — sunt nici mai mult nici mai puţin 
decât reversul antiburghez al celor care populează literatura tatălui, 
Momente-le şi comediile. Mai târziile romane „balzaciene” ale lui 
G. Călinescu nu reprezintă decât colateral romane ale burgheziei: ele 
urmăresc în primul rând ilustrarea unei tipologii universale, a unor 
tipuri psihologice general umane existente de la Moliere şi Shakespeare 
până la Balzac — a căror lipsă o constatase scrutând arhiva literaturii 
române. Mai mult decât o recuperare a realismului, Călinescu 
întreprinde prin prozele sale o recuperare a clasicismului vest-european. 
Abia în al doilea rând se poate spune că unele „tipuri” ale sale intră în 
contact cu etosul burghez (Stănică Raţiu ar fi, în această ordine de idei, 
cel mai serios candidat); în rest, panoplia romanului călinescian abundă 
în inadaptaţi cu mai mult sau mai puţin geniu, în excentrici, taraţi şi 
femei fără cultul muncii, a căror viaţă gravitează în jurul creşterii şi 
descreşterii forţei de seducţie. 

Câtă vreme se confundă cu o critică a burgheziei, Lovinescu nu 
pare să admită funcţia critică a literaturii, el urmărind, dimpotrivă, 
obiectivul armonizării acesteia cu statu quo-ul burghez. De aceea îşi 
asumă riscul de a respinge criticismul caragialian şi junimist. Nu e 
nevoie de întoarcere la jargonul realist-socialist pentru a conchide, 


burgheză, măcar prin simplul fapt că în această literatură „clasa de mijloc a 
încetat a fi un cal de bătaie” (N. Steinhardt, Monologul polifonic, Editura Dacia, 
Cluj-Napoca, 1991, pp. 321-328). Problema de receptare a lui Lovinescu e ge- 
nerată, în acest caz, tocmai de mult prizata obiectivitate a discursului, de in- 
discernabilitatea punctului de vedere auctorial în raport cu cele relatate în 
operă: criticismul din proza lui Camil Petrescu sau a Hortensiei Papadat-Ben- 
gescu fiind altfel ambalat naratologic decât satira caragialiană, el trece 
neobservat de Lovinescu sau, în orice caz, e tratat de el sub altă optică. 

totuşi, asupra naturii critice a marilor romane din interbelicul românesc. 
Se poate afirma deci că proza interbelică românească este sincronizată 
(măcar la nivel formal) cu proza europeană postromantică, dar fără să fi 
experimentat faza unei literaturi pro-burgheze (oricum dificil de 
localizat, în genere, câtă vreme chiar marea frescă a burgheziei — Comedia 
umană alui Balzac — implică o privire critică asupra valorilor burgheze!). 

Pe de altă parte, acea segregare generică care favorizează net proza 
ca gen burghez, segregare de acelaşi tip cu disocierea formei civiliza- 
tionale de fondul cultural, nu va rezista mai departe de Istoria civiliza- 
ției.... Ea ilustrează o concepţie reprezentativă pentru prima parte a 
carierei de critic şi de ideolog a lui Lovinescu, începută cu tezele din 
„Gândire-poezie”. Începând cu volumul al treilea al Istoriei literaturii 
române contemporane — Evoluţia poeziei lirice (1927), se precizează tot mai 


1 Natura privirii critice a lui Balzac a fost decriptată însă în cele mai complexe 
maniere. Există un oarecare consens al istoriei literare asupra calităţii 
conservatoare a etosului balzacian (motivată şi de filo-catolicismul şi filo- 
monarhismul autorului), consens care funcţionează şi azi. Astfel, urmărind 
interpretarea la Erich Auerbach din Mimesis a ideii balzaciene de unitate 
organică a mediilor, Franco Moretti conchide că ochiul care discerne relaţia de 
necesitate dintre oameni şi lucruri în descrierile lui Balzac poartă lentila 
conservatorismului — „cea mai puternică ideologie a epocii” (The Bourgeois, op. 
cit., pp. 91-92). De altfel, mai probabila afinitate a lui Balzac cu tradiţia gân- 
dirii fixist-esenţialiste, pe care se sprijină convingerile contrarevoluţionare, 
reiese şi din modul în care sunt interpretate teoriile biologiste ale lui Geoffroy 
Saint -Hilaire în „Avant-propos”-ul Comediei umane. După Auerbach, Balzac ar 
aduce conceptului de milieu preluat de la Geoffroy Saint -Hilaire o interpretare 
cvasi-,, mistică”, mai apropiată de idealismul formelor platoniciene decât de 
imanentul spre care îl coboară Taine (Mimesis, în româneşte de I. Negoiţescu, 
prefaţă de Romul Munteanu, Editura pentru literatură universală, Bucureşti, 
1967, pp. 524-525). Ideea însăşi de tipicitate pe care sunt chemaţi s-o ilustreze 
eroii balzacieni ar ţine şi ea de o filosofie mai curând fixistă, imobilistă, asupra 
structurilor existentului, decât de una specifică paradigmei evoluționiste. Pe 
de altă parte, această perspectivă conservatoare a lui Balzac, care a fost 
identificată în bună măsură şi cu o satiră a burgheziei în ascensiune, nu l-a 
împiedicat pe Engels să declare, într-o cunoscută scrisoare din 1888, că tot ce 
ştie despre societatea franceză a învăţat de la autorul Comediei umane. Privirea 
antiburgheză, de romantică şi reacționară simpatie pentru clasa în declin a 
nobililor, a putut fi însă convertită într-o privire post-burgheză, utilă acelei 
denunţări a capitalismului capabile să-i imagineze şi punctul terminus. 

decis caracterul modernizabil al poeziei, cel puţin la nivel formal, de 
techne, prin procesul de „intelectualizare a emoţiei” sau măcar prin 
folosirea neologismelor în poezie. Antagonismul sau dialectica genurilor 
se păstrează la nivel formal (poezia înseamnă subiectivare, proza 
înseamnă obiectivare), însă lirica unor lon Barbu şi Lucian Blaga şi, chiar 
mai devreme, a unor Bacovia, Minulescu ş.a. — pare să satisfacă, mai 
rapid şi mai sintetic decât producţiile prozatorilor din aceeaşi epocă, 
dezideratele lovinesciene de „modernizare” a literaturii în ansamblu. 
Poezia se arată mai pregătită decât proza să(-şi) modernizeze limbajul şi 
concepţia asupra vieţii. Până la apariţia marilor romane ale Hortensiei 
Papadat-Bengescu, ale lui Camil Petrescu sau Anton Holban, proza ce i 
se oferă lui Lovinescu nu pare a purta niciunul dintre semnele 
„intelectualizării emoţiei” existente deja în poezie, aşa că criticul de la 
„Sburătorul” e constrâns să admire, înainte de proza unor moderni cu 
program, scrisul „obiectiv”! al unui „sămănătorist ardelean”, Rebreanu, 


1 Termenul de realism sau realist există rar la Lovinescu şi desemnează prepon- 
derent o calificare stilistică (notații realiste, descrieri realiste etc. — cu sensul de 
notații neutre sau plate, care nu permit distingerea „tendinţei” autorului, a 
punctului său de vedere în raport cu cele relatate), nu o calificare globală, cu 
sensul de curent literar. În critica românească a începutului de secol XX, tipul 
de proză numit astăzi realist era indicat mai curând prin sintagmele „poezie 
epică”, proză de „concepţie” sau de „creaţie”, pe fondul disocierii între o 
formă de scriere subiectiv(at)ă şi una obiectiv(at)ă. Conceptul de realism cu 
sensul de curent literar a intrat mai târziu în jargonul criticii româneşti, 
înaintea lui uzându-se de „naturalism”, cu un sens mai larg decât acela 
restrâns la şcoala lui Zola, oficializat în istoria literară, şi care îngloba ceea ce 
se desemnează azi prin realism. Tratând despre Rebreanu, Lovinescu 
aminteşte de pildă „formula romanului naturalist a Comediei umane” (Istoria 
literaturii române contemporane, vol. IV, op. cit., p. 357). De văzut, în aceeaşi 
ordine de idei, terminologia lui Dobrogeanu-Gherea, pentru care Balzac şi 
Tolstoi erau  „naturalişti”, naturalismul opunându-se romantismului 
(„O problemă literară”, 1895), şi studiul Creație şi analiză (1926) al lui 
G. Ibrăileanu, unde profilul realist al lui Caragiale se traduce, în linia teatrului 
clasic, prin creația „de tipuri” care „fac concurenţă stării civile” (ed. a I-a, 
Editura „Cartea Românească”, Bucureşti, f.a., pp. 33-39), iar Balzac e definit 
drept „cel mai mare creator occidental de tipuri din vremurile mai dincoace — 
aşadar un creator ale cărui tipuri au putut fi bine comparate cu realitatea” 
(ibid, p. 51); conceptul de „realism” apare la Ibrăileanu şi într-un context 

mai apropiat de obiectivismul birocratic weberian cerut de Weltan- 
schauung-ul burghez! decât lirismul subiectiv(ist) al unui Sadoveanu, 
chiar dacă literatura lui Rebreanu nu se înscria în tematica urbană 
preferată de Lovinescu. Devansarea de facto a prozei de către poezie are 
însă şi o explicaţie de ordin practic: conceperea şi realizarea unui roman 
sau a unei serii de nuvele necesită mai mult timp decât scrierea unui 
eșantion semnificativ de poezii: Ion Barbu s-a revelat printr-un 
asemenea grupaj, apărut în „Sburătorul”, cu mult înainte de debutul în 
volum. În privinţa prozei şi a prozatorilor, verdictul critic se decantează 
mai greu, neputând funcţiona pe baza unor scurte fragmente publicate 


nereținut de istoria literară, context în care figurează, alături de teoria „artei 
pentru artă”, ca o specie de asociaţionism depăşit de mai modernul energe- 
tism: „|r]ealismul şi arta pentru artă presupun teoria asociaţionistă [...] după 
care sufletul primeşte pasiv, ca o pastă de ceară, aportul simţurilor exterioare” 
(îbid., p. 56). În Franţa, după patentul lui Champfleury, conceptul de realism a 
intrat în cele mai variate combinaţii — chiar şi în definirea simbolismului 
(Edouard Dujardin propunea, de pildă, în subtitlul volumului său De Stephane 
Mallarmé au prophète Ezechiel, din 1919, o „teorie a realismului simbolic”). La 
Thibaudet, conceptul de realism figurează alături de cel de naturalism, într-o 
formă de sinonimie sau suprapunere semnificativă („Realismul şi natura- 
lismul vor fi fost, după Balzac şi de la Flaubert la Huysmans, adevărata 
stâncă, temelia substanţială şi solidă a romanului francez”, „Le groupe de 
Médan”, 1920; reprodus în Albert Thibaudet, Réflexions sur la littérature, 
édition établie et annotée par Antoine Compagnon et Christophe Pradeau; 
preface par Antoine Compagon, Gallimard, Paris, 2007, p. 500). 

Specifică romanului lon ar fi „formula ciclică a zugrăvirii, nu a unei porţiuni 
de viaţă limitată la o anecdotă, ci a unui vast panou curgător de fapte 
învălmăşite, ce se perindă aproape fără început şi fără sfârşit, fără o necesitate 
apreciabilă, fără o finalitate, deci, şi această zugrăvirenu printr-o selecţiune de 
elemente simple, caracteristice, ci printr-o îngrămădire de imponderabile. E 
negreşit, o metodă fără strălucire artistică, fără stil, cu mari primejdii (şi cea 
mai amenințătoare e banalitatea), dar care ne dă impresia vieţii în toate 
dimensiunile ei” (Istoria literaturii române contemporane, vol. IV, op. cit., p. 357). 
Deşi prin protagonistul său, care depăşeşte ordinea naturii pentru a se ridica 
la simbol, romanul Ion n-ar fi o creaţie autentic „naturalistă” (ie. realistă), 
stilul rebrenian, aşa cum îl interpretează Lovinescu, nu poate fi decât stilul 
prozei burgheze, aglomerarea de banal, de mărunt (de „imponderabile” 
însumate „impasibil”) care izbuteşte totuşi să coaguleze acea plusvaloare de 
semnificație remarcată de Moretti. 


=> 

în reviste. Pe de altă parte, chiar şi după apariţia acelor scrieri în proză 
considerate de el reprezentative pentru profilul unei literaturi moderne 
şi modernizate, scăpate de servituţile romantismului liricoid şi ale 
ţărănismului, Lovinescu va continua să identifice sau să limiteze 
conceptul de modernism la poezia unui lon Barbu şi Lucian Blaga, 
desemnând proza contemporană prin alte mijloace („poezie epică 
urbană”, „creaţie obiectivă”, „de analiză” etc.) şi calificând modernismul 
drept un „principiu de dizolvare a poeziei epice”!. Printr-un proces nu 
lipsit de contradicții, despre care am vorbit şi cu altă ocazie şi pe care îl 
voi rediscuta în partea a doua a cărţii de faţă, acea literatură română 
modernizată care merge, după Lovinescu, în sensul istoriei ajunge să se 
identifice, în Istoriile sale literare, cea din 1926-1929, dar mai ales în 
compendiul din 1937, cu perechea formată din poezia modernistă şi din 
proza obiectivă sau de analiză — modernismul rămânând, aşadar, arestat în 
sfera poeziei, respectiv în acel proces de subiectivare continuă a 
discursului, imaginat într-o opoziţie ireductibilă cu procesul invers de 
obiectivare a discursului, din sfera prozei. Printr-un complicat, dar nu 
ininteligibil traseu, dacă se au în vedere antecedentele gândirii lui 
Lovinescu, modernismul ajunge, în ultimul deceniu al carierei criticului, 
să echivaleze, nici mai mult, nici mai puţin decât cu genul liric sau cu 
subiectivarea discursului, în vreme ce proza modernă e (doar) obiectivă 
sau analitică, fără să fie şi modernistă. Din parte a fondului cultural şi 
sufletesc, cum atestă textele de tinereţe ale lui Lovinescu, poezia devine 
— şi rămâne — eminamente un ambasador al formei, un agent civilizator 
mai eficient şi mai elocvent decât proza. 

Nu e necesar însă ca tipul de descriere a modernităţii româneşti pe 
care l-a oferit Lovinescu începând cu Istoria civilizației... şi sfârşind cu 
Istoria literaturii... din 1937 să fie închipuit ca o descriere după natură: 
„natura” care i se oferea şi pe care încerca el însuşi s-o suscite, ca patron 
de cenaclu, critic şi istoric al literaturii contemporane, era o natură în 
mişcare, se conforma până la un punct portretului, pentru a evolua apoi 
în direcţii nescontate de observator: în loc de pro-burgheze şi intelec- 
tualiste, poezia şi proza considerate de Lovinescu modern(ist)e vor fi 


1 „«Modernismul» ca principiu de dizolvare a poeziei epice” este titlul unui 
subcapitol din Istoria literaturii române contemporane, vol. IV. 

fost, de la simbolism încoace, mai curând post-burgheze. „Formă” în 
perpetuu proces de sincronizare, literatura, îndeosebi poezia româ- 
nească, s-a adaptat (a „imitat”) literatura europeană a momentului, 
eludând realităţile fondului burghez autohton. Solicitând o literatură 
burgheză pentru un fond burghez, Lovinescu proceda ca un evoluționist 
organicist, el, promotorul teoretic al evoluţiei în salturi. Poezia moder- 
nistă a unui lon Barbu sau Lucian Blaga ş.a. ca poezie post-burgheză (în 
sensul provocator, de critică a statu quo-ului), nu antiburgheză (în sens 
reacţionar sau conservator) — iată o ipoteză pe care Lovinescu n-a 
sesizat-o, dar care pare să explice şi să aducă la masa tratativelor 
perspectivele divergente ale lui Lovinescu şi Matei Călinescu. Lovinescu 
avea o concepţie unitară şi armonică asupra relaţiei dintre fondul şi 
formele burgheze, concepţie ce nu i-a permis să anticipeze previzibilul şi 
neobositul „avans” de formă prin care poezia unor modernişti devansa 
ori provoca schimbarea fondului burghez, în timp ce Matei Călinescu a 
evitat problema inerentelor decalaje dintre modernitatea artistică şi 
fondul socioeconomic, imaginând între ele o relaţie de tensiune con- 
stitutivă. În acest sens, se poate spune că reprezentarea cea mai realistă a 
moderniştilor români n-o dă Lovinescu, criticul-istoric care, în calitate de 
patron de cenaclu şi de filtru al actualităţii literare, s-a ocupat nemijlocit 
de crearea şi de impunerea modernismului literar românesc, ci un altul 
care, operând exclusiv la nivel formal, poate arăta că, atâta vreme cât 
este o „imitație diferențiată” după modelele Baudelaire sau Mallarmé, 
literatura unor Arghezi sau Ion Barbu nu poate fi decât una post-bur- 
gheză sau critică la adresa modului de viaţă burghezi. (Aşa capătă mai 


1 Pentru Eugen Negrici (Iluziile literaturii române, Editura Cartea Românească, 
Bucureşti, 2009) poezia română modernă a unui Arghezi, Blaga ş.a. ar fi, de 
fapt, pre-modernă, în orice caz, nu îndeajuns de modernă pentru a exprima 
„structura liricii moderne” descrisă după război de Hugo Friedrich. Concepţia 
lui Negrici se apropie aici de concepţia lovinesciană din Istoria civilizației... — a 
literaturii ca factor „reacţionar” sau inerţial —, drapată însă într-o umoare mai 
tragică, de vreme ce Negrici retrage atributul de moderni tocmai autorilor 
prin care Lovinescu spera ca literatura să câştige „lupta cu inerția” — pentru a 
folosi vorba unui alt poet. La capătul opus perspectivei lui Negrici, există însă 
şi puncte de vedere care disting un acord substanţial între doxa postbelică a 
modernităţii şi formula lirică a poeţilor români din prima parte a secolului al 
XX-lea, cele două părând a se confirma reciproc — vezi prefeţele şi studiile 

mult sens aparent contradictoria lamentaţie lovinesciană referitoare la 
Caragiale: „Înainte de a avea o literatură burgheză, i-a fost dat literaturii 
române să aibă un astfel de talent antiburghez” — IC, 224.) La drept 
vorbind, decalajul dintre formele importate şi fondul autohton s-a 
dovedit insurmontabil în istoria literaturii române; poezia, cel puţin, 
pare să nu fi avut niciodată răbdarea de a se adecva realităţilor indigene, 
preferând să importe, odată cu formele străine, şi iluzia fondurilor 
succesive care le-au stat acestora la bază. Însă la fel se întâmplă şi cu 
proza, lui Lovinescu fiindu-i reproşată imediat după apariţia volumului 
al patrulea al Istoriei literaturii..., Evoluția „prozei literare”, neînțelegerea 
faptului că proza europeană a momentului mergea spre subiectivare, nu 
spre obiectivare, cum pretindea el. 

Aşa stând lucrurile, traseul „imitării” străinilor de către moder- 
niştii noştri se dovedeşte mai greu de urmărit decât se putea preconiza: 
căci pe cine imită moderniştii chemaţi de Lovinescu să susțină fondul 
burghez şi ideea statului naţional? Curentele revoluţiei burgheze, al 
industrializării şi al mişcărilor de emancipare naţională sunt romantis- 
mul şi realismul, nu ceea ce înţelegem azi prin modernism. Naturalis- 
mul zolist expunea deja faţa hâdă a industrializării, iar simbolismul, 
cubismul, avangardele vin să se opună moştenirii burghezo-capitaliste 
(vezi dezideratul mallarmean al „epatării burghezului”) şi clişeelor 
propagate prin instituţii şi limbă, cu riscul de a-şi adăuga la eticheta de 
mişcări antiintelectualiste şi eticheta de mişcări decadente şi degenerate 
(dinspre pozitivişti sau „ştiinţişti” ca Max Nordau şi în genere dinspre 
adepți necondiţionaţi ai avansului ştiinţific şi civilizaţional). 

Pentru a înţelege cât de dificilă este interpretarea modernismului 
românesc în comparaţie cu sursele lui străine, îndeosebi franceze, e 
suficient să se aibă în vedere conceptul de intelectualism. Există, de pildă, 
o neconcordanţă majoră între felul în care descrie Lovinescu moder- 
nismul în sens restrâns — poezia unor Ion Barbu sau Lucian Blaga — şi 
felul în care este reprezentată lirica „de la Baudelaire la suprarealism” în 
istoriografia postbelică, dar şi la comentatorii de la finele secolului al 


introductive semnate de Mircea Martin pentru ediţiile româneşti din Structura 
liricii moderne a lui Hugo Friedrich (Editura Univers, Bucureşti, 1998) şi Cinci 
fete ale modernității de Matei Călinescu (op. cit). 

XIX-lea, mai precis din anii 1880 şi din primele decenii ale secolului al 
XX-lea. Lirica modernă europeană şi îndeosebi franceză, de la simbolism 
până la avangarde, a fost inclusă în paradigma antiintelectualistă cu 
originea în reacţiunea faţă de scientism şi pozitivism şi a fost identificată 
cu o căutare a purității pierdute a limbajului, a unei relaţii nemediate de 
tradiţii şi instituţii cu verbul prim al unei presupuse vârste de aur a 
umanităţii şi cu poezia-Muzică, inspirată simboliştilor de voga lui 
Wagner, în lipsa căreia Mallarme va prefera tăcerea foii albe. În sensul 
acesta, ca întoarcere spre esențele originare, poezia descinsă din 
Baudelaire, Rimbaud şi Mallarmé este revoluționară!: merge înainte 
dinamitând tradiţia imediată şi privind înapoi spre originile limbajului, 
care, cu cât devin mai obscure, sunt cu atât mai adorate. Aici pot fi 
remarcate mai bine similitudinile dintre tipul de „reacţiune” reprezentat 
pe de o parte de lirica modernă şi modernistă în doxa metaliterară 
postbelică, iar pe de altă parte, de etosul Reformei, adus în discuţie de 
Lovinescu ca formă de reacțiune: modernismul literar ar merge înainte 
şi, totuşi, înapoi, spre originile cuvântului, pretinzând că abandonează 
spiritul falsificat de veacuri în discursurile suprapuse ale diverselor 
epoci istorice, dar atingând fără doar şi poate numai o originaritate 
fictivă a limbajului ori a ipostazei auctoriale; sau, dimpotrivă, modernis- 
mulliterar pare că merge înapoi, spre origini, dar, în fapt, merge înainte, 
spre propria disoluţie, cum arată Hugo Friedrich şi alți exegeţi ai moder- 
nităţii. Lovinescu a vorbit atât despre literatură, cât şi despre Reformă în 
termeni de reacțiune şi involuţie, dar acest fel de reprezentare a 
modernismului poetic, ca nostalgie sau mistică a originilor ori ca di- 
soluţie a reperelor, i-a rămas totuşi străin. Modernismul nu putea fi 
pentru el decât un discurs al progresului, incluzând avansul către 
„inefabil” şi către „poezie pură” a liricii descinse din simbolism, aşa cum 
se poate observa citind unele secvenţe din Mutatia valorilor estetice. 
Intelectualism înseamnă, deci, pentru simboliştii francofoni şi 
pentru descendenţii lor, osificarea indusă de tradiţia gândirii carteziene, 


1 „Restaurarea paradisului primordial, promisă de orice revoluţie, ţinea de 
metaforica aferentă a conceptului, aşa cum a fost el împrumutat de limbajul 
politic, ştiut fiind faptul că e dificil să promiţi mântuirea sau anularea 
înstrăinării altfel decât prin întoarcerea la o stare de fericire pierdută cândva” 
(Reinhart Koselleck, Conceptele şi istoriile lor, op. cit., p. 215). 

opacizarea limbajului, pierderea legăturii cu „natura” spiritului uman şi 
cu adevărul conştiinţei; antiintelectualismul ar fi, prin urmare, eliberarea 
de aceste servituţi seculare!. Lovinescu preia această accepţie când 
descrie simbolismul românesc drept antiintelectualism, însă renunţă la 
ea atunci când alege conceptul de intelectualizare a emoţiei pentru a 
descrie modernismul — curent opus simbolismului, dar în acelaşi timp, 
imaginat într-o relaţie de contiguitate cu acesta. Pentru Lovinescu, 
simbolismul este un „antiintelectualism” (în acord cu teoriile franţuzeşti 
de sfârşit de secol XIX, care gravitează în jurul moştenirii anti-pozitiviste 
şi a bergsonismului), însă modernismul şi moderniştii sunt prin 
excelenţă intelectualişti, poezia lui lon Barbu şi a lui Lucian Blaga 
ilustrând prin excelenţă conceptul de „intelectualizare a emoției”. Dar 
intelectualizarea — deşi pare să trimită la intelectualism, calul de bătaie al 
lui Bergson şi al pleiadei de comentatori ai simbolismului?, adică la 


1„[...] pentru a contempla eul în puritatea lui originară psihologia ar trebui să 
înlăture sau să corecteze anumite forme ce poartă semnul vizibil al lumii 
exterioare” (Henri Bergson, Eseu asupra datelor imediate ale conştiinţei [1889], 
traducere, studiu introductiv şi note de Horia Lazăr, Editura Dacia, 
Cluj-Napoca, 1993, p. 148). 

2 Tancrede de Visan, în L'Attitude du Lyrisme contemporain (Mercure de France, 
Paris, 1911), lucrare menţionată şi de Lovinescu în Istoria literaturii..., susține 
că „[r]omanticii germani, ca şi modernii simbolişti, luptă cu aceeaşi energie 
contra unui raţionalism strâmt şi a unui pozitivism anti-poetic. leşind din 
atmosfera sufocantă a secolului al XVIII-lea şi din materialismul 
Aufklărung-ului, spiritele tinere simțeau nevoia unei guri de aer” (ibid., p. 409). 
În Franţa, reacţiunea împotriva zolismului şi a parnasienilor a dus în aceeaşi 
direcţie: „temelia esteticii simbolismului stă, ca şi în romantismul german, în 
idealismul transcendent [...] natura e o stare de spirit [état d'âme]; suntem 
receptaculi de senzaţii şi imagini pe care le proiectăm în afară prin intuiţii 
imediate” (ibid., p. 410). Spre deosebire de romanticii francezi, „simboliştii se 
întemeiază pe o doctrină definită, «sprijinită pe o teorie a cunoaşterii», axată 
pe descoperirea unei facultăţi lirice, care oferă o «viziune centrală şi directă a 
universului» - Einfiihlung-ul german, omolog al intuitiei bergsoniene” (ibid., 
p. 412). Reacţia nu e numai contra parnasianismului, ci şi contra unui raționa- 
lism şi a unui intelectualism (reducerea realităţii la legi impersonale şi ab- 
stracte) mult mai vechi în Franţa, unde inteligenţa e un „reziduu al vieţii, iar 
ideea — o sărăcire a realităţii”; de aici lupta trăitului (vécu), care e continuu, cu 
gânditul (pensé), care e discontinuu: „Miza lui Bergson, ca şi a simboliştilor, e 
să restabilească continuitatea Vieţii, ruptă de abstracţiile intelectualiştilor, 

filosofilor raţionalişti sau poeţilor parnasieni” (ibid, p. 444). De aceea, 
„[tlrebuia să coborâm până la Descartes, părintele intelectualismului modern, 
pentru a surprinde pe viu eroarea acestei estetici combătute de simbolişti”, 
scrie Visan, lămurind mai departe temeiurile reacţiunii simbolisto-bergso- 
niene: „Deja Boileau îi mărturisea lui Brossette că autorul Discursului asupra 
Metodei «tăiase gâtul poeziei». Dar Descartes înseamnă toată estetica secolului 
al XVII-lea. Idealul acestui măreț secol se poate intitula «idealul ideilor 
limpezi». Atâta vreme cât spiritul lui Racine a rămas îndeajuns de mlădios 
pentru a se feri de legile secătuitoare ale Artei poetice sau ale Discursului, 
poezia a strălucit. Dar formalismul n-a întârziat să se facă simţit, şi a apărut 
Voltaire. [...] Arta poetică [a lui Boileau] nu e decât un Discurs asupra metodei 
ritmat, iar toată doctrina carteziană e rezumată de Boileau astfel: «Ce e gândit 
temeinic se poate rosti clar» (Ce que l'on conçoit bien, s'énonce clairement). Or, 
prea puţine lucruri pot fi gândite limpede. A pune acest precept în practică 
însemna a te dedica ideilor generale şi abstracte, unei arte statice şi pur 
formale” (ibid, p. 446). În acelaşi sens, Arthur Symons, istoricul englez al 
simbolismului, vorbea, referindu-se la poezia lui Mallarme, despre o „spiri- 
tualizare a cuvântului” (The Symbolist Movement in Literature, Archibald 
Constable &Co., London, 1908, p. 134), tot curentul simbolist apărându-i ca o 
„Sspiritualizare a literaturii” şi o apropiere de natură, ca revoltă contra retoricii, 
a tradiţiei materialiste şi a exteriorităţii (ibid., p. 9). Revolta contra exteriorității 
se face pe temeiuri comune cu idealismul german, îndeosebi cu cel 
schopenhauerian - vezi Edouard Dujardin, De Stéphane Mallarmé au prophète 
Ezechiel, Mercure de France, Paris, 1919, pp. 10-14, dar Dujardin insistă — 
contra derivei idealiste, care reducea lumea la eul subiectiv sau la idee: „Ce au 
făcut simboliştii? Au exprimat sau măcar au căutat sensul profund; căutarea 
neîncetată a ideii în spatele lucrului” (ibid., p. 13), cu riscul de a sucomba în 
abstracţiunea şi în ininteligibilul mallarmean - să reabiliteze simbolismul ca 
realism: „Realismul simbolic înseamnă a exprima lucrurile în realitatea lor cea 
mai vie, dar a le conferi şi semnificaţia lor simbolică” (ibid., p. 59). Trebuia 
conservată teza unei poezii care caută natura(lul), despărţindu-se pretutindeni 
de convenţie şi de ipoteza acelei cartografieri raţionale a realului revendicate 
de ştiinţă. Ideea simbolismului sau a impresionismului antiintelectualist s-a 
perpetuat în mediul francofon până la Michel D&caudin: „Ca realiştii, de unde 
se şi trag, impresioniştii se revendică de la adevăr şi de la natură împotriva 
convențiilor şcolii; ei pretind că sunt «doar un ochi sau o mână», alungând din 
pictură orice intenţie de ordin intelectual sau moral” („Poésie impressioniste 
et poésie symboliste 1870-1900”, în „Cahiers de l'Association internationale 
des études françaises”, 1960, n°12, pp. 133-142). Pe de altă parte, criticii de 
limbă engleză nu par să fi moştenit de la francofoni dezgustul faţă de 
intelectualism, ca tradiţie opresivă: acelaşi Symons pomenea, de pildă, 

pierderea relaţiei naturale a individului cu sine, cu limbajul, cu realitatea 
etc. - nu semnifică pentru Lovinescu ceea ce înseamnă pentru 
antiintelectualiştii francezi sau francofoni. Unde aceştia din urmă se 
confruntă cu un exces de civilizaţie (reglementare, legiferare, 
instituționalizare) a limbajului şi a resurselor de creaţie, cultura română 
la care se raportează Lovinescu suferă de un exces de primitivism, de 
ingenuitate, de naturalete; importul de forme clasice şi romantice — de la 
Gr. Alexandrescu, Alecsandri şi Eminescu - abia reușise să imprime 
literaturii noastre o patină cultă; nu putea fi vorba, prin urmare, de un 
exces intelectualist. În orice caz, misia civilizaţională atribuită de 
Lovinescu modernismului literar românesc reprezintă o speţă 
epistemologică absentă în Franţa, unde existența unei culturi urbane şi a 
unui limbaj academic - de la abstract la preţios — are o tradiţie 
pluriseculară. Dorind urbanizarea literaturii, Lovinescu nu urmărea 
promovarea unei filosofii a anti-naturii, ca Baudelaire, ci un scop mai 
degrabă iluminist, de ridicare a naţiei spre cultură. 

Căutând, aşadar, pe teren autohton o „cauză” a simbolismului 
românesc şi găsind-o în „poezia de concepție” a unor Alexandrescu sau 
Vlahuţă, Lovinescu greşea: poezia românească „de concepţie” nu era 
intelectualistă în sensul pe care-l avea acest cuvânt la exegeţii simbo- 
lismului dintre secolele al XIX-lea şi al XX-lea; de aceea, simbolismul 
românesc n-ar fi putut deveni antiintelectualist à la française dacă s-ar fi 
limitat la cauzalităţile autohtone; simbolismul românesc era — dacă era — 
antiintelectualist, doar fiindcă aşa era simbolismul francofon, la care se 
raportase prin imitație. Însă modernismul românesc ar fi trebuit să fie, 
dacă era imaginat în sincronie cu cel francez şi vest-european, tot 
„antiintelectualist”, ca şi modelele sale străine, adică preocupat de pu- 
rificarea limbajului, de „epatarea burghezului”, de ermetism ca retezare 
a legăturilor cu „cuvintele tribului” (vezi Mallarmé) etc. Şi va fi. Poezia 


referindu-se la Maeterlinck, de frumusețea unei „emoţii intelectuale” 
(The Symbolist Movement in Literature, op. cit, p. 160), iar Edmund Wilson nu 
ezită să folosească — foarte aproape de lovinesciana „intelectualizare a emoţi- 
unilor” — sintagma de „senzaţii intelectuale” („intellectual sensations”) atunci 
când îl comentează pe Paul Valery (Axel's Castle, Charles Scribner’ Sons, New 
York, 1931, reed. 1959, p. 78), să discute teoria acestuia asupra poeziei ca 
„problemă intelectuală” (ibid., p. 80) şi să vorbească despre „supra-intelectua- 
lizarea” versului provocată de imitatorii lui T.S. Eliot (îbid., p. 122). 

lui Ion Barbu este probabil cea mai transparentă legătură a modernis- 
mului poetic românesc cu poetica lui Mallarmé, cu mersul ei spre esențe 
şi cu idealul originilor (vezi modelul poetic absolut imaginat ca odă 
pindarică). Însă pentru Lovinescu, acest profil „antiintelectualist” al 
poeziei moderniste europene şi autohtone şi al lui Ion Barbu în mod 
special rămâne ascuns; Barbu continuă să fie şi în Istoria literaturii... 
poetul „emoţiei intelectualizate” din primele poezii parnasiene!, publi- 
cate şi introduse de Lovinescu la „Sburătorul”, în 1919-1920, adică 
poetul sentimentelor exprimate indirect, prin apel la concepte noi din 
jargonul tehno-ştiinţei; evoluţia barbiană spre stadiile baladic-oriental şi 
ermetic este asimilată cu dificultate de Lovinescu (fie şi numai din 
pricină că, în ciclul Isarlîk, îi pare că „orientul învinge occidentul'2). Prin 
„obiectivarea lirismului” qua emoție intelectualizată — cea mai personală 
definiţie lovinesciană a modernismului autohton, cu originea în studiul 
„Poezia nouă” şi în câteva articole premergătoare, între care cel despre 
Lucian Blaga din 1921 (definiţie la care va renunţa totuşi în al patrulea 
volum al Istoriei literaturii române contemporane din raţiuni de incom- 
patibilitate sistemică implicând perspectiva sa asupra genurilor literare, 
aspect asupra căruia voi reveni în partea a doua a lucrării de faţă) — 
modernismul românesc rămânea destul de departe de tipologia „poeziei 
pure” ajunse, de la Mallarmé, până la Paul Valéry şi la Henri Brémond. 
li va fi, de aceea, dificil lui Lovinescu să menţină această definiție şi să 
păstreze, în acelaşi timp, relații cordiale cu exegeţii francezi ai moder- 
nității lirice (Valéry şi Brémond sunt cooptați în discuția pe marginea 
mutației valorilor estetice, în volumul al şaselea al Istoriei literaturii 
române contemporane) şi, pe de altă parte, cu propria concepție asupra 
genurilor literare, în care proza şi poezia nu pot merge în acelaşi sens. 
(De altfel, atât în sfera prozei, cât şi a poeziei, jargonul critic al lui 
Lovinescu s-a fixat, cel mai probabil, în primele două decenii ale 
secolului al XX-lea, modificările ulterioare, cu toate riscurile incumbate, 


1 În doxa simbolistă, parnasianismul era considerat omologul liric al poziti- 
vismului pe caresimbolismul însuşi credea a-l fi detronat printr-o doctrină de 
semn opus, aşa cum s-a putut vedea în pasajele citate mai sus din lucrarea lui 
Tancrede de Visan. Modernist, simbolist sau doar pozitivist, Lovinescu ar fi 
fost satisfăcut probabil cu orice tip de „sincronizare” câtă vreme ar fi impri- 
mat literaturii române un aspect neologizat, intelectualist. 

2 [storia literaturii române contemporane, vol. MI, op. cit., p. 402. 

survenind în interiorul unor categorii şi concepte deja rigidizate.) De 
aceea, formula lirică a aceleiaşi poezii care-i alimentase ideea de 
intelectualizare a emoţiei va fi subsumată, începând cu volumul al 
patrulea al Istoriei literaturii române contemporane, unei tendinţe de 
subiectivare, nu de obiectivare a discursului. Lovinescu revine, astfel, în 
rând cu omologii săi străini, renunțând la ideea că intelectualizarea 
emoţiei înseamnă obiectivarea discursului liric, adică aducerea poeziei 
în contact şi în armonie cu Welta nschauung-ul modernităţii extra-literare, 
a modernităţii civilizaţionale, cu tot bagajul ei de conexiuni şi emoţii, de 
la industrie şi economie la ştiinţă şi, în genere, la cultură. Până la un 
punct, obiectiva re însemnase la Lovinescu modernizare, cu armonizarea 
influențelor între toate domeniile vieţii intelectuale (emoția poetică 
putea fi exprimată prin conceptele ştiinţei, speculaţia intelectuală putea 
deveni emoție poetică etc.). Presiunea internaţională a echivalării poeziei 
post-mallarmeene cu o depărtare progresivă de Welta nschauung-ul lumii 
moderne, spre idealul unei „poezii pure” incompatibile cu limbajul 
comun, trebuie să fi contat semnificativ în decizia lui Lovinescu de a 
schimba prima definiţie a modernismului, ca „obiectivare” a lirismului 
via intelectualizarea em oţiei, cu o a doua definiţie, ca adâncire în subiect 
(mai compatibilă cu dezideratele sincrone al „inefabilului” sau al 
„poeziei pure” — dar fără a ajunge, cum am arătat mai sus, la imaginea 
regresului spre origini sau a disoluţiei reperelor, de la Hugo Friedrich). 
Pe de altă parte, în prima jumătate a secolului trecut nu au lipsit nici 
perspectivele care vedeau în conceptul de „poezie pură” o formă de 
civilizaţie extremă (extremistă), în sensul unei hiperlucidități care 
îndepărta din ideea de poezie orice urmă de barbarie (vezi T.S. Eliot, 
„De la Poe la Valery”, 1948) — iar citită în acest sens, „poezia pură” se 
apropie mai curând de primul scenariu lovinescian asupra poeziei, acela 
al obiectivării discursului. 

Sincronizat, în cele din urmă, la nivelul aparenţelor terminologice 
şi conceptuale, Lovinescu rămâne totuşi în bună parte străin de auten- 
tica formulă a modernităţii unor Arghezi, Blaga şi Barbu. Obiectivată 
sau subiectivată, poezia lor pare că eludează constant acel contact cu 
modernitatea burgheză dorit de autorul Istoriei civilizației... Cu greu se 
poate susţine că literatura promovată de „Sburătorul” sau scriitorii 
nesburătorişti apreciaţi de Lovinescu în istoriile sale literare au un profil 
pro-burghez. Ei sunt, într-adevăr formele care confirmă fondul burghez, 

dar numai întrucât pot fi descrişi drept contestatari ai modelului 
burghez, pe urmele lui Baudelaire şi Mallarmé; dar este etosul lor 
contra-burghez o reacţie organică faţă de burghezia autohtonă sau e mai 
curând tot un proces mimetic, o critică după model a burgheziei 
occidentale? Imitând formele cvasi-contem porane de poezie, moderniştii 
români nu doar că nu par să cânte în strună burgheziei (române şi în 
genere), dar se postulează chiar dincolo de ea, într-o zonă a purificării 
limbajului care - de la Mallarmé la Valery — este şi o purificare de 
burghez(ism) şi de civilizator, de instituţiile şi de viciile unei societăţi 
industrializate alienante. În acest sens, al sincronizării ideologice cu 
poezia momentului, moderniştii români fac o literatură de „formă” — 
câtă vreme „fondul” revoltei antiburgheze şi anti-industriale le rămâne 
străin, neavând corespondent în realităţile româneşti. 

Neconcordanţa dintre proiectul modernist al lui Lovinescu 
(literatura ca formă care se armonizează cu fondul societal burghez) şi 
datele poeziei din teren (literatura ca formă care mai curând depăşeşte 
modelul burghez) explică şi inconsecvenţa lovinesciană a abordării 
literaturii: când ca „forță reacționară”, care întârzie să se adecveze 
procesului social, în Istoria civilizației..., când ca avangardă inaccesibilă 
gustului public, în prefața compendiului din 1937, unde criticul constata 
cu amărăciune (pronunţând chiar vocabula „tragedie”) că pleiada 
autorilor la promovarea cărora contribuise nu se regăsea printre prefe- 
rințele publicului: „Tragedia scrisului românesc constă în faptul că evo- 
luţia gustului literar a[l] publicului n-a mers paralel cu evoluţia literatu- 
rii însăşi. Pe când literatura prin scriitorii cei mai însemnați (T. Arghezi, 
Hortensia Papadat-Bengescu, L. Rebreanu, I. Barbu etc., etc.) s-a încadrat 
printre valorile absolute, educaţia estetică a publicului a rămas mult 
îndărăt”, ca atare, „literatura bună întâmpină rezistenţa sau indiferența 
lui”1. Mai mult decât avangardă în raport cu publicul, literatura 
figurează, la un moment dat, şi ca avangardă a criticii — vezi scurta 
secvenţă dedicată revistei „Contimporanul” în acelaşi compendiu, unde 
se poate citi că „[a]devăratele revoluţii le fac artiştii”?. Dar dacă publicul 


1 Istoria literaturii române contemporane 1900-1937, Editura Librăriei Socec & Co., 
Bucureşti, 1937, p.6. 
2 Ibid., p. 56. 

şi, poate, critica nu gustă literatura care se presupune că-i reprezintă este 
tocmai pentru că acea literatură i-a depăşit! Altminteri, dacă 
modernismul literar ar fi fost o emanaţie în armonie cu fondul burghez, 
conform dezideratelor din Istoria civilizației..., n-ar fi trebuit să existe 
motive pentru a nu fi prizat de un cititor burghez, care s-ar fi recunoscut 
în acest tip de literatură. În realitate, cu excepţia poate a romanului Mara 
al lui Slavici şi a unora dintre naturaliştii români, ca Delavrancea, 
literatura română n-a experimentat o literatură a burgheziei ofensive, ca 
la Balzac ori ca la Ibsen, sau o literatură a efectelor epocii industriale, ca 
la Dickens ori ca la Zola. Modernismul lui Arghezi, Blaga, Barbu sau 
Camil Petrescu exprimă o altă vârstă a poeziei şi a societăţii decât 
imaginase Lovinescu, vârsta care denunță „binefacerile” civilizaţiei. 
Desincronizarea celor două modernisme — cel dezirat de Lovinescu şi cel 
pus în operă de autorii contemporani lui — rămâne ascunsă vigilenţei 
lovinesciene şi criticul continuă să militeze fervent pentru un acord 
organic între fondul burghez şi literatura aferentă, neimaginând saltul 
făcut de unii scriitori ai vremii sale, direct spre formele şi etosul post- 
burgheze din literatura occidentală. 

Faptul că literatura română a însemnat totuşi, în bună parte, o 
succesiune de forme necerute de un fond societal intern — de la junimism 
şi modernism la neomodernism şi la postmodernismul românesc — şi că 
„mutaţiile” se petrec, în literatură, cu o frecvență superioară celor de la 
nivel strict civilizaţional şi social, nu conduce însă la a spune că 
Lovinescu, în linii mari, greşea. Eroarea lui, dacă poate fi numită astfel, a 
fost doar aceea de a subestima capacitatea perpetuu „formalizantă” a 
literaturii, de a căuta să echilibreze balanţa organicismului excesiv al lui 
Maiorescu printr-un organicism „moderat”, în care literatura şi cultura 
răspund mutaţiilor societale şi politice printr-o evoluţie totuşi organică, 
implicând diferenţierea, adaptarea la rasă etc. 

Una peste alta, se poate constata cu uşurinţă că acea filosofie a 
modernismului literar căutată Lovinescu pe piaţa literelor române nu 
concordă cu aceea a modernismului artistic descris de Matei Călinescu: 
modernistul visat de Lovinescu se află în stadiul asimilării valorilor 
burgheze şi/ sau urbane, deci nu-şi poate pune problema depăşirii 
modelului burghezo-capitalist. Aşa se explică gestul respingerii satirei 
antiburgheze a lui Caragiale şi încurajarea unui Brăescu, aşa se explică 

ostilitatea faţă de pulsiunile deconstructive ale avangardei şi, pe de altă 
parte, pasiunea „etatistă” şi construcţionistă din teoriile lovinesciene 
asupra prozei — legiferând construcţia (de tipuri şi de medii) în dauna 
„adâncirii în subiect” (anarhia individualistă). La Matei Călinescu, într-o 
formă autentic hegeliană, societatea este teza, iar literatura, care o 
chestionează spre a o depăşi, joacă rol de antiteză. Literatura critică 
prezentul într-un mod conştient, dar numai după ce l-a epuizat ca fond. 
Pe de altă parte, Matei Călinescu susţine, cum am arătat, că produsul 
cultural direct al capitalismului şi al societăţii burgheze n-ar fi decât 
kitsch-ul. Lovinescu vine şi el în atingere cu o prototeorie a kitsch-ului 
atunci când respinge sentimentalismul romantic şi epigonatul post- 
eminescian ca lirism facil, care flatează gustul maselor. Diferenţa faţă de 
optica unor Daniel Bell şi Matei Călinescu este însă că Lovinescu are 
convingerea că societatea burgheză poate da naştere unei literaturi 
valoroase şi în sensul burghezo-capitalismului, nu doar împotriva lui. 
Deosebirile de interpretare a reacției (reacţiunii) literaturii 
modern(ist)e faţă de societate nu sunt, la Lovinescu şi la Matei 
Călinescu, doar consecinţa distanței cercetătorului faţă de obiect — 
Lovinescu fiind un actor şi un promotor al modernităţii literare şi al 
modernismului în progress, iar Călinescu, un istoric dezimplicat al 
acestora. Deosebirile vin şi din extensia fenomenului: Lovinescu are în 
vedere cazul românesc prin excelenţă, Matei Călinescu face o teorie a 
modernităţii universale. Totuşi, raportarea la sursele franceze ale 
acesteia e comună ambilor. De unde atunci această înţelegere diametral 
opusă a raportului modern dintre literatură şi artă, pe de o parte, şi 
societate, pe de altă parte? De ce modernitatea literară românească pe 
care o solicită şi care, până la un punct, i se oferă lui Lovinescu, atât în 
poezia, cât şi în proza interbelică, ar merge în sensul burgheziei şi al 
capitalismului, într-un proces de intelectualizare, raționalizare, moderni- 
zare ale limbajului şi ale gândirii, iar literatura (preponderent occiden- 
tală) la care se referă Matei Călinescu ar merge, fără a ajunge la o schis- 
mă ireversibilă, împotriva societăţii burghezo-capitaliste sau, într-un 
sens şi mai larg, împotriva instituţiilor şi a tradiţiilor de orice fel? Se 
invalidează reciproc aceste două perspective? Are dreptate una împo- 
triva celeilalte? Şi dacă da, cine ar fi mai îndreptăţit să revendice justeţea 
perspectivei: autorul care a trăit şi a participat nemijlocit la construirea 

modernităţii româneşti, martorul din miezul evenimentelor - adică 
Lovinescu —, sau Matei Călinescu, ochiul care, la decenii bune după 
intrarea în istorie a acestei modernităţi, poate susține că a câştigat un 
unghi de observaţie superior, de la scară cvasi-planetară, ajutat şi de 
„datele” oferite de alţi istorici afirmaţi între timp? Adevărul este că 
fiecare îşi poate justifica opţiunile potrivit contextului în care-şi 
formulează tezele. Inadecvat marii naraţiuni postbelice a modernităţii 
artistice qua inadaptabilitate fundamentală şi contestare critică a 
structurilor sociopolitice — discursul lui Lovinescu a fost probabil 
adecvat acelui proiect de modernizare în primul rând civilizaţională şi 
societală de care „sistemul-lume” modern a arătat că avea nevoie statul 
român în zorii secolului al XX-lea. 

pera sociologică şi istoriografică a lui E. Lovinescu este un 

bun teren pentru verificarea pertinenței conceptului de anti- 

modern(itate), aşa cum este ilustrat acesta de Antoine 
Compagnon în lucrarea sa din 2005, Antimodernii. Pentru anularea 
suspansului, o spun de la început, opera lovinesciană este mai curând un 
argument pentru invalidarea acestui concept, dat fiind că acelaşi autor şi 
aceeaşi operă pot furniza atât argumente în favoare modernităţii, cât şi în 
favoarea antimodernităţii — uneori prin aceleaşi opţiuni punctuale. Iar 
ipoteza unui Lovinescu antimodern - şi nu în textele sale beletristice sau 
memorialistice, ci tocmai în inima platformei doctrinare a sincronismului, 
Istoria civilizației române moderne, şi în istoriile sale literare care celebrează 
modernismul — devine pur şi simplu o ipoteză nedigerabilă. Odată cu cel 
mai solid avocat al scrisului modern din prima parte a secolului 
al XX-lea, istoria literaturii şi chiar istoria culturii noastre şi-ar pierde, în 
acest mod, probabil singurul etalon cert al modernității!. 

În cele ce urmează voi demonstra că istoriografia lui Lovinescu 
furnizează raţiuni atât pentru încadrarea sa ca modern, conform 
tipologiei lui Compagnon din lucrarea amintită, cât şi pentru trecerea lui 
sub zodia antimodernităţii. 


1 Deşi Compagnon a susținut în mai multe ocazii că antimodernitatea e un 
fenomen local, eminamente francez, el n-a fost consecvent sau, de dragul 
carierei internaţionale a conceptului, a acceptat şi scheme care depăşeau 
spaţiul francez (vezi imaginarea lui F.T. Marinetti, Ezra Pound sau De Chirico 
drept posibili antimoderni, în „Introducere” la Antimodernii etc.). În prefața 
ediției româneşti, Mircea Martin invita, în această logică expansionistă, 
universalistă, a conceptului, la o lectură a literaturii române prin filtrul anti- 
modernităţii — primele abordări în acest sens aparținându-i Oanei Soare 
(Modernitate şi reacții antimoderne în cultura română, Editura Muzeul Literaturii 
Române, Bucureşti, 2013; vezi şi teza de doctorat din aceeaşi arie tematică 
susţinută în 2013 la Universitatea Paris IV Sorbona, consultabilă pe site-ul 
universităţii franceze). 

LOVINESCU - MODERN. Care sunt argumentele prin care Lovi- 
nescu — confruntat cu cele şase proprietăţi ale antimodernului după 
Compagnon! şi cu profilul, obţinut prin contrast, al modernului etern 
progresist — rămâne încă modern? Înainte de toate, se poate spune că 
modern este idealismul/ raționalismul teoriei formelor stimulatoare de 
fond — o teză prin excelenţă intelectualistă, care mizează, ca hegelienii de 
stânga, pe „realitatea raţionalului”, nu pe „raționalitatea realului”, pe 
cultură, nu pe natură, pe conceptul care precedă realizarea actului. 
(Realistul Maiorescu, critic al formelor fără fond, ar fi, în contrapondere, 
hotărât antimodern.) Istorismul şi realismul pragmatic al unor Joseph de 
Maistre sau Edmund Burke, sprijinit pe moravuri şi pe lecţiile trecutului, 
este, cel puţin teoretic, neconform opticii raţionaliste lovinesciene, care 
preferă, pentru cazul românesc, realitatea abstractă a ideologiei 
Revoluţiei Franceze unor cutume care — reale sau confecţionate de 
ideologia concurentă a tradiţionaliştilor — ne-ar ţine prea aproape de 
Orient, departe de familia latină şi de Franţa îndeosebi. Între Hobbes şi 
Rousseau, Lovinescu pariază pe emanciparea prin cultură, pe Contract, 
pe Declaraţie sau pe Chartă, nu pe /aissez-faire-ul naturii sau al tradiţiei, 
căreia, observase el, tradiţionaliştii noştri nici măcar nu-i puteau oferi un 
temei ştiinţific. Aşa trebuie înţeles militantismul său pentru recunoaş- 
terea preeminenţei ideologicului asupra economicului, pentru părăsirea 
ţărănismului şi pentru urbanizare (în Istoria civilizației...) şi pentru 
„intelectualizarea” literaturii (în scrierile sale de critică literară) — măsuri 
inerente consolidării civilizaţiei române moderne născute din ideologia 
Revoluţiei de la 1848. Modernitatea ca expansiune a raţiunii şi a 
raționalismului sau a intelectualismului, scientismul (vezi pasiunea greu 
camuflată a lui Lovinescu pentru legile care patronează devenirea lumii 
fizico-chimice şi socioculturale deopotrivă — de la teoria sincronismului 
la mutaţia valorilor estetice, unde biologul Hugo de Vries e mai 
substanţial invocat decât Kant, Croce sau oricare critic literar al 


1 Este vorba de contrarevoluţionarism, antiiluminism, apetenţa pentru doctrina 
păcatului originar, natura pesimistă, cultivarea sublimului şi a vituperaţiei, 
proprietăţi tratate într-o primă parte a lucrării, intitulată „Ideile” — vezi 
Antoine Compagnon, Antimodernii, traducere de Irina Mavrodin şi Adina 
Diniţoiu, prefaţă de Mircea Martin, Editura Art, Bucureşti, 2008, pp. 27-180. 
Portretul modernului se obţine printr-un joc de contraste nu întotdeauna 
stabil, din carese reţine totuşi fascinația irepresibilă pentru mitul Progresului. 

momentului), gândirea secularizată (Lovinescu e departe de ideea de 
stat  providenţial!) şi în spiritul evoluţionismului (hegelian şi 
darwiniano-spencerian, dar corectat prin mutaţionismul lui Vries) — 
aceste trei ingrediente reprezintă cheia de boltă a teoriei şi a practicii 
critico-istorice lovinesciene. Nicăieri nu suspină Lovinescu după trecutul 
idealizat, după valorile ancestrale zdrobite sub roţile trenului accelerat 
sau după gustul zahărului de trestie, detronat de producţia mai 
abundentă de sfeclă. El e un emisar nedezminţit al progresului — chiar al 
progresului cu orice chip —, dar asta înseamnă, în viziunea lovinesciană, 
că progresul e consecinţa unui conglomerat de legi comprehensibile 
raţional şi anticipabile, nu expresia haosului, a entropiei, a involuției 
clamate de „antimodernii” lui Compagnon, descinşi din stirpea lui 
Joseph de Maistre. Reacţiunile spiritualiste, antipozitiviste, anti-obiec- 
tiviste, adică iraţionalismul psihologiei mulțimilor a lui Gustave Le Bon, 
sociologia psihologistă a lui Gabriel Tarde (şi nu obiectivismul 
antropologiei lui Emile Durkheim), psihologia raţionalistă a lui 
Théodule Ribot, intuiţionismul bergsonian - adică diferite vârste ale 
antimodernităţii, după Compagnon? -nu au lipsit din lista de referinţe a 
lui Lovinescu, însă ele nu sunt identificate, ca la istoricul francez, cu 
direcţiile contrare misticii progresului şi moştenirii lui 1789, ci cu 
expresia unui flux de valori sincrone, venite pe filiere diverse, dar nu 
scindate sau incompatibile’. Sursele potenţial „antimoderne” ale lui 


1 În concepţia lovinesciană asupra statului nu există nimic din fundamentele 
„mistice” pe care Roger Caillois le descoperea, către finele anilor 1930, la 
temelia autorităţii statale, propunându-şi să resacralizeze „«o societate care a 
devenit extrem de profană»” (Roger Caillois, « Le vent d'hiver », NRF, iulie 
1938, apud Antoine Compagnon, op. cit, p. 87). Misticofilia generaţiei lui 
Eliade şi Cioran rămâne neîmpărtăşită de Lovinescu. 

Dar trebuie amintit aici labirintul definirii lui Bergson din Antimodemnii: 
modern în raport cu unii, el este declarat antimodern în raport cu alţii; în felul 
în care aşază Compagnon lupa, nimic nu e decisiv modern sau antimodern la 
Bergson, iar acesta nu este decât o mostră, poate una emblematică, a labilităţii 
conceptului de antimodern(itate). 

Nota bene: J.-J Weiss, subiectul co-tezei de doctorat a lui Lovinescu, era un 
„Sspiritualist” care respingea determinismul lui Taine (determinism care, la 
Compagnon, pare când modern, când antimodern), însă marile sinteze 
istoriografice lovinesciene nu s-au dezis de facto de determinism, dimpotrivă, 
cel puţin în Mutaţia valorilor estetice, esteticul va fi discutat în funcţie de spaţiu, 
de timp, de cauzalitate. 


N 

Lovinescu — Thomas Carlyle, Hippolyte Taine, Gabriel Tarde, Emile 
Hennequin, Gustave Le Bon, Fr. Paulhan, Henri Bergson ş.a. — sunt la el 
mesagere egal de oneste ale ştiinţei. Toate şcolile interesate de ideea de 
psihic ca nou obiect de studiu, care se adaugă sau înlocuieşte ancestrala 
idee de spirit (trecân-du-l întrucâtva din domeniul filosofiei şi al 
teologiei spre cel al medicinei), atât în domeniul psihologiei individuale, 
cât şi în al psihologiei colective, se consideră, de altfel, întemeiate 
ştiinţific: ele susțin că fac ştiinţă la fel de mult ca ştiinţele reale, însă cu 
metodele speciale cerute de obiectul lor. Accentul pe subiectivitatea 
ireductibilă din lucrările unor Le Bon, Tarde sau Ribot nu excludea 
pretenţia demnităţii lor ştiinţifice (Tarde vorbea de o „lege” sociologică a 
imitaţiei, Ribot — de o „logică” a sentimentelor etc.). Iar la sfera ştiinţei, 
Lovinescu se raportează cu acribia ultimei noutăţi, a ororii de demodat, 
de infirmat, de revolut: evoluționismul gradual al conservatorilor 
junimişti (Buckle, Spencer, chiar Darwin) îi pare, de pildă, detronat de 
noile descoperiri ale lui Hugo de Vries. Aşa se face că — dintre 
„dezastrele” aduse de Revoluţie secolului al XIX-lea: „democraţia, 
parlamentarismul, lupta de clasă, sufragiul universal, materialismul, 
anarhia, toată moştenirea lăsată de anul 1789”! — Lovinescu s-ar face 
vinovat, în ochii „antimodernilor”, de apetenţă pentru cele mai multe 
dintre ele, cu excepţia decisă a materialismului, motiv capital de 
discordie cu Marx, iar în spaţiul românesc îndeosebi cu Ştefan Zeletin. 
Dar cum se face că tocmai acea calitate prin care Lovinescu ar fi 
eminamente modern — intelectualismul, credinţa în raționalitatea „forme- 
lor fără fond” — ar putea deveni, ca antagonistă a materialismului, 
antimodernă?? Riscul pare semnificativ, însă, în realitate, modul în care 


1 Antoine Compagnon, op. cit., p. 49. 

2 Problema este însă că materialismul însuşi poate fi raliat ambelor concepte: şi 
modernului ştiinţist, intelectualist, raţionalist, convins de „realitatea 
raţionalului”, şi antimodernului conservator — care pleacă de la experienţa 
realităţii din teren spre teorie, nu invers. E vorba de a-l opune pe Hegel lui 
Marx şi de a conchide, după jocul contextelor, că modernitatea (hegeliană) 
devine, prin contribuţia descendenților săi, antimodernitate (aspecte ale 
acestei probleme au mai fost discutate — sumar, în capitolul „Geometria legilor 
şi meandrele concretului”, vezi supra pp. 80-81, nota 2, iar pe larg, în Reţeaua 
modernităților. Paul de Man — Matei Călinescu — Antoine Compagnon, op. cit.). Dar, 
se pune întrebarea, este oare convenabil a conchide că „(antijymodernul” Marx 

Lovinescu percepe şi manipulează ideea de intelectualism se dovedeşte 
în mare parte imun la posibilitatea convertirii lui într-o proprietate a 
antimodernului (chiar şi atunci când se opune materialismului, dar 
acolo lucrurile trebuie cântărite mai atent). 

Dacă antimodernii lui Compagnon se sprijină pe „trei premise 
critice — intuiţia împotriva metodei, pesimismul îm potriva progresismu- 
lui, forţa împotriva justiţiei —, toate denunţând intelectualismul sau 
abstractismul modernilor, în numele voinței de a adera la real”!, dacă, pe 
scurt, antimodernii resping intelectualismul de pe temeiurile realis- 
mului, al experienţei, al tradiţiei etc., pentru Lovinescu intelectualismul 
(inclusiv intelectualizarea discursului literar) urmăreşte nu altceva decât 
adecvarea la real(ul) burghez. Realul şi intelectualul nu se exclud în 
gândirea lui; nicio disonanţă nu se strecoară între proiectul mental şi 
realitate, între ele nu există decât un decalaj atenuabil printr-o educaţie 
justă şi rezolută, decalaj care pleacă de la imitație şi, prin diferenţiere, 
poate ajunge la armonizarea formei şi a fondului. Nimic nu-i este mai 
străin gândirii lovinesciene decât echivalarea metafizicii progresului şi a 
intelectului cu barbaria, echivalare calificată de Compagnon drept 
gândire antimodernă, pe seama „antimodernului” Charles Péguy din 
Situation (I-IV), din Notre jeunesse şi din alte luări de poziţie critice ale 
acestuia. Pentru antimodernii lui Compagnon, „intelectual” înseamnă 
„barbar”?; pentru Lovinescu intelectualizarea e condiţia sine qua non a 
civilizaţiei şi, în consecinţă, a culturii. „Barbaria intelectuală” ca „igno- 


se trage din „(antijmodernul” Hegel? Aduce vreun profit cognitiv real acest 
nou calificativ? 

1 Antoine Compagnon, op. cit., p. 256. 

2 Am ales forma simplificată a schemei din Antimodemnii: există, în acelaşi volum 
al lui Compagnon, şi „antimoderni” pe care nu abuzul de intelect(ualism) îi 
supără: Julien Benda, de pildă, este excedat de promovarea emoţiei în dauna 
inteligenței (vezi Antoine Compagnon, op. cit., p. 357). Antimodernul anti- 
intelectualist de tip Péguy şi antimodernul anti-emoţionalist de tip Benda sunt 
însă perfect contemporani; ca atare, instabilitatea definirii ideii de antimodern 
nu beneficiază, în acest caz, de scuza distanţei istorice care ar justifica 
remanierea definiţiei în funcţie de parametrii momentului, acceptând, în 
acelaşi timp, existenţa unor constante „antimoderne” fundamentale, ca 
nostalgia pentru trecut etc., în virtutea cărora gândirea unui Joseph de Maistre 
şi a unui Baudelaire ar putea fi imaginate în continuitate. 

rare a realului” şi ca ofensivă contra culturii este un nonsens pentru 
autorul Istoriei civilizației... Tot aşa, ridicarea în slăvi a misticului 
popular, a „inteligenței profunde a poporului” sufocate chipurile de 
tradiţia şcolii şi a universităţii (tradiţie creată de intelectuali — dar o 
„falsă cultură”, pentru Peguy) este o atitudine complet nelovinesciană. 
Între neologismul bine ajustat şi nestematele gândirii arhaice, Lovinescu 
alege fără să clipească neologismul. Misiunea lui nu e dezrobirea 
autenticităţii populare, a genuinului din pivnițele culturii, ci construirea 
unei culturi pe tentaculele analfabetismului şi a folcloristicii de cabinet. 
E binecunoscută aversiunea criticului de la „Sburătorul” pentru disci- 
plina care pretinde că studiază esenţele gândirii şi ale creaţiei populare 
(vezi ironizarea cercetătorilor „de scoarţe oltenești”), iar acel „instinct” şi 
acea „inteligență profundă a poporului” care-l fascinau pe 
„antimodernul” Peguy sunt admise la el doar în ocazii polemice! şi în 
lipsa altor argumente. Dimpotrivă, Lovinescu pariază totul pe acea 
„lume modernă, istorică, ştiinţifică, sociologică, incurabil burgheză”, 
lumea celor ce „n-au nicio mistică”, deplorată de Peguy în Notre jeunesse 
(1910. Totuşi — fapt ce atacă pretenţiile universaliste ale conceptului de 
antimodern — atunci când vorbesc de intelect, de cultură şi de civilizație, 
Péguy şi Lovinescu înţeleg, şi nu înţeleg acelaşi lucru: francezul bravează 
când face apologia spiritului popular (francez) în dauna universităţii 
pentru simplul fapt că tradiţia şcolară având în Franţa secole de 
existență, proba de dificultate stă abia în reconstituirea formulei 
spiritului popular autentic (şi e la fel de greu de admis că Peguy ar fi 
estimat cu seriozitate „costurile” întoarcerii francezului în evurile pre- 
universitare din zorii medievalităţii, dacă aşa ceva ar fi fost de imaginat). 
„Antimodernii” lui Compagnon tes aici nimic mai mult decât scenarii 
utopice, retorică de salon, de concurenţă a establishment-ului 
universitar: Peguy nu doreşte, de fapt, dinamitarea universităţii (cum, 
literal ori metaforic, propunea Maiorescu când critica „formele fără 
fond”), ci înlocuirea unei paradigme universitare (neokantiană) cu alta 
(eventual bergsoniană), într-o logică concurenţială nu îndeajuns de 


xn 


1 Vezi polemica cu N. Davidescu din preliminariile studiului „Poezia nouă 
(1923). 
2 Antoine Compagnon, op. cit., p. 266. 

mascată. (Oricum, acolo unde Peguy deplora inclusiv „instituirea şcolii 
obligatorii”, Maiorescu n-ar fi fost atât de radical.) Lovinescu, în schimb, 
nu simte câtuşi de puţin nevoia — aşa cum fac „antimodernii” francezi de 
la începutul secolului al XX-lea - să (rejinventeze ruralul, să-l 
recompună din molozul secolelor de gândire raţionalist-urbană pentru a 
găsi acolo soluţia unui nou jargon; pentru el, ruralul e un agent infestant 
în plină ofensivă, atât în ipostaza genuină (i.e. needucată) a celor patru 
cincimi din populaţia României de la începutul secolului al XX-lea 
reprezentate de ţărani, cât şi în ipostaza folclor(ic)ului gestionat 
dogmatic (citeşte alterat) de universitate, unde tradiţia romantică îşi 
im pusese liderii şi referințele, de la Eminescu şi Coşbuc, la N. Iorga. 
Pasiunea pentru abstract şi ideologie ar fi, după Lovinescu, forţa 
care face posibilă trecerea formei în fond. Dar premisele prin care se 
disting (şi se opun unele altora) teoriile sunt aşa-zisele ipostaze 
im postoare ale istoriei: fiecare teorie se crede emisarul istoriei adevărate, 
în vreme ce adversara ar reprezenta o falsă istorie ori aspecte irelevante 
ale celei reale. Ca produse ale istoriei, unele evenimente par învestite cu 
girul autenticităţii şi al substanţei, cu posibilitatea de a marca epoci 
viitoare, ca Revoluţia Franceză, altele, în schimb, par simple „furtuni”, 
„epifenomene” nereprezentative pentru spiritul istoriei (vezi atitudinea 
lui Lovinescu faţă de fascism şi bolşevism în Istoria civiliza ției...: este o 
atitudine de negare în direcţia fascismului şi de rezervă, dar nu totală, în 
faţa bolşevismului, singura ideologie verificată de istorie rămânând 
pentru el democraţia burgheză). O poziţie cu totul particulară are 
Lovinescu în privinţa protestantismului, pe care, departe de a-l asocia cu 
raționalismul şi cu spiritul capitalist, îl consideră o întoarcere la tiparele 
primitive ale religiei, la pre-raţionalul angajat sub deviza Sola fide, Sola 
Scriptura. Rezerva lui faţă de Reformă nu vine, ca la antimodernii lui 
Compagnon (Chateaubriand, Maistre, Montalembert)!, din convingerea 
că între Reformă, Lumini şi Revoluţie este o filiaţie certă sau din viciul 
religiei reformate de a fi nepopulară, generată de sus în jos, de la elite 
către popor. Dimpotrivă, prin aceste calităţi — care apropie spiritul 
reformat de spiritul revoluționarilor de la 1848, iniţiator de instituţii şi 
educator „de sus în jos” al moravurilor poporului, îndrumându-l de pe 


1 Tbid, pp. 207-208. 

calea orientalismului vetust şi nereprezentativ etnic spre valorile 
umanismului francez —, Reforma (în plus, o emanaţie a Vestului, nu a 
mentalităților orientale, cum apare la el ortodoxia) ar fi trebuit să-l 
atragă pe Lovinescu şi rămâne o curiozitate resortul care a făcut să nu se 
întâmple acest lucru. În orice caz, dacă antimodernul lui Compagnon 
rămâne o natură religioasă şi preponderent un bun catolic care acuză 
„falsul misticism” al modernului, ei bine, tocmai acest „fals misticism” — 
i.e. mimarea religiosului prin filtrul unei gândiri individual(ist)e şi 
cultural(izat)e — îl va încânta pe Lovinescu în poezia (pe care o consideră 
indubitabil modernă şi chiar modernistă) a unui Arghezi!. 

Concepţia lui E. Lovinescu asupra evoluției civilizaţiei române 
moderne - o evoluţie în salturi, mutaţionistă — ar ţine tot de paradigma 
intelectualistă, adică de modernitate, după Compagon. Dacă profilul 
conservatorului junimist e afiliat evoluţionismului gradual de tip 
Spencer (şi chiar Darwin), revoluţionarul liberal funcţionează, crede 
Lovinescu, în logica mutaţiei descrise de biologul olandez Hugo de 
Vries. Mutaţionismul ar fi, prin urmare, intelectualist — sau modern —, iar 
evoluţia lentă, organică, mai compatibilă cu ideea de tradiţie şi de 
experienţă, ar fi antimodernă?. Conceptul de revoluție e disputabil şi el 
între gradualism şi mutaţionism, adică între antimodern şi modern. 
Lovinescu e modern când pledează cauza revoluţiei „de imitație” puse 
în scenă de liberalii români după model francez, dar e „antimodern” 
când crede, ca Tocqueville, că în ţările mai evoluate, cu un profil 
sociopolitic şi economic consolidat, revoluţia e fructul natural al unor 
acumulări istorice. „Noutate radicală”, clădită pe reducerea trecutului la 
tabula rasa, n-ar aduce revoluţia decât naţiunilor tinere, şi asta pe calea 


1 Vezi analiza atitudinii fals mistice din psalmii arghezieni în E. Lovinescu, 
Istoria literaturii române contemporane, vol. IMI, op. cit, pp. 330-332. 

2 Păstrând cadrele stabilite de Compagnon în Antimodemii, evoluționismul 
gradual ar trebui asimilat paradigmei antimoderne a experienţei şi a 
pragmatismului, unde bagajul genetic al trecutului trece obligatoriu în 
prezent şi se reflectă în viitor. Totuşi, e greu de acceptat că evoluţioniştii (nu 
doar cei radicali, antifinalişti şi antiprogresişti, de tip Darwin, dar şi Spencer 
sau transformiştii de tip Lamarck, care mai păstrau punți de comunicare cu 
finalismul doctrinei creştine), ca agenţi ai ofensivei scientiste contra teoriei 
creaţioniste, pot figura, într-o schemă de gândire oarecare, altfel decât ca 
moderni. 


185 


Teodora Dumitru 


importului de idei; dar ideologia de împrumut, teoria înaintea practicii, 
e chiar acea „creaţie ex nihilo”! pe care n-o acceptă conservatorul 
„antimodern”. Acea „sacralitate” revelată a Revoluţiei de care vorbea 
Maistre se pierde complet la Lovinescu, unde e înlocuită de cultul 
secularizat al naţiunii — mai precis al statului naţional român întrupat 
în jurul lui 1848 din spuma Declarației Drepturilor Omului şi ale 
Cetățea nului. 

Opiniile despre democraţie şi vot universal formează o anexă a 
concepţiei lovinesciene despre evoluţie, îndeosebi a celei aplicabile 
spaţiului românesc: evoluţia în salturi. Respins de junimişti, caricatu- 
rizat prin eroii lui Caragiale („box populi, box dei”...), votul universal e 
promovat de liberalul Lovinescu cu conştiinţa că reprezintă, totuşi, o 
formă fără fond? (IC, 138). Umanistul şi mutaţionistul nu-şi putea încălca 
principiile tocmai în această privinţă. Totuşi, o anume tentaţie de a 
privilegia, din moştenirea Revoluţiei Franceze, mai curând libertatea 
(individului) decât egalitatea (maselor), atitudine consonantă cu cea a lui 
Emile Faguet (Le Libâralisme), trădează în multe dintre opţiunile lui 
Lovinescu (din Istoria civiliza ției..., dar şi din istoriile literare şi din alte 
luări de atitudine) persistența acelei aporii care ar fi opus, în Declarația 
Drepturilor Omului... (1789; 1793), conceptele de libertate şi de egalitate, 
sau drepturile individului şi suveranitatea naţiunii/ poporului (IC, 29- 
30). Dacă, aşa cum crede Compagnon, antimodernul e anti-individualist, 
societatea (morala, tradiţia, religia) reglementând dintotdeauna viaţa 
individului, atunci Lovinescu -— care, cu tot umanismul, nu se poate 
împiedica să nu remarce în egalitarism pericolul îngrădirii libertăţii 
individului — e cât se poate de modern. Libertatea pe care o apără el, în 
dauna egalităţii, nu e libertatea aristocratului, ca la antimodernii lui 
Compagnons, ci libertatea burghezului ajutat de instituţiile statului să 
prospere. Nici faptul că nu crede în pertinenţa teoriei drepturilor 
naturale (IC, 29) nu-l poate apropia de antimoderni, de vreme ce în 
drepturile cutumiare crede cu atât mai puţin („statul nostru nu se 
sprijină pe tradiţiile de la 1300” — IC, 116). Singura formă a dreptului 
acceptată de Lovinescu e dreptul reglementat juridic — i.e. raţiunea care 


1 Antoine Compagnon, op. cit., p. 61. 
2 Va fi legiferat abia după Primul Război Mondial. 
3 Vezi Antoine Compagnon, op. cit., p. 39. 

controlează natura. Antimodernii ar fi spus Providența care controlează 
natura (omului) — însă chiar asta e diferenţa capitală dintre Lovinescu şi 
aşa-numiţii antimoderni: Lovinescu refuză imixtiunea parametrilor 
divini în ecuaţiile sale. 

Atitudinea lui Lovinescu faţă de progres este un alt reflex al 
paradigmei intelectualiste. Modernul, după cum confirmă Compagnon, 
s-ar confunda cu un maniac al progresului, un progres pe care 
antimodernul îl revocă neîncetat, fără a-l putea disloca. De fapt, multe 
dintre ipostazele „imobilismului” antimodern din cartea lui Compagnon 
sunt, în realitate, probe de gândire evoluționistă graduală, nu de fixism 
irevocabil. Astfel, conservatorul Maiorescu şi sociaţiştii Dobrogeanu- 
Gherea şi Ibrăileanu împărtăşesc — aşa cum remarcă Lovinescu în Istoria 
civiliza tiei... — spiritul aceluiaşi evoluționism gradual în critica lor asupra 
formelor fără fond din cultura sau din sfera economiei româneşti 
(clasificarea reacționarilor beneficiind în istoria lovinesciană de o rigoare 
în multe privinţe preferabilă conceptului compact, dar atât de confuz, de 
antimodern: Lovinescu distinge două blocuri reacționare — reacţionarii 
conservatori de tip Maiorescu, Eminescu, Caragiale, Carp şi reacţiunea 
marxist-materialistă —, dar identifică tipologii variate şi în interiorul 
acestor două categorii reacționare, stabilind scheme de lucru fertile până 
în cercetarea contemporană!). Mai mult decât atât: acel „mai binele este 
duşmanul binelui”? pe care-l declamă antimodernii lui Compagnon nu 
funcţionează şi la criticii români ai formelor fără fond, adică la 
potenţialii noştri antimoderni, începând cu Maiorescu: nocivitatea „mai 
binelui” ţine, în optica lor, de procedură, nu de natura binelui 
(organicistul Maiorescu nu contestă, de pildă, utilitatea sufragiului 
universal în sine, ci implementarea lui fără preparative pe teren 
românesc, bruscheţea altoirii5). Din acest punct de vedere, Lovinescu e 


1 Cf. Sorin Alexandrescu „«Junimea» — discurs politic şi discurs cultural” şi 
„Populism şi burghezie”, din Privind înapoi, modernitatea, op. cit, unde atât 
conservatorii, cât şi populiştii sunt surprinși într-o diversitate tipologică 
realmente utilă reconstituirii luptelor de idei din epocă. 

2 Antoine Compagnon, op. cit., p. 60. 

3 Şi, câtă vreme reținerea lui Maiorescu în privința votului universal priveşte 
carențele de educaţie ale românilor, iar nu inteligenţa ca facultate nativă, 
criticul junimist pare chiar mai optimist decât „antimodernul” Renan, pentru 
care „[s]ufragiul universal nu va fi legitim decât atunci când toți indivizii vor 

un progresist saltaţionist, pentru care votul universal — deşi nepotrivit 
unei populaţii majoritar fără conştiinţă politică precum aceea din 
România celei de-a doua jumătăţi a secolului al XIX-lea - trebuie 
acceptat, ca formă care-şi va suscita, în timp, fondul. lar concepţia lui 
politică optimistă (Lovinescu nu cunoaşte melancolia, pesimismul, răul 
de secol, el aşezându-se, dimpotrivă, de partea cauzelor care ar sta la 
originea acestora, i.e. de partea mediocrităţii utile şi fertile) şi credinţa lui 
în rolul burgheziei urbane ca agent al istoriei sunt rezultatele unei ima- 
ginaţii evoluționiste care derivă din Hegel şi Marx, ca exegeţi progresişti 
ai Revoluţiei. Amărăciunea lui Taine în faţa decăderii generale cu sursa 
în Revoluţie! sau tonusul scăzut al lui Spengler în privinţa destinului 
civilizaţiei occidentale nu sunt compatibile cu etosul eminamente op- 
timist şi voluntar din gândirea lovinesciană. „Satanismul” lui Baudelaire 
— în care Compagnon citeşte psihologia antimodernului marcat de con- 
cluzia răutăţii incurabile a omului? — denotă pentru criticul de la „Sbură- 
torul” tocmai fuziunea de „principii contradictorii ale omului modern”5, 


poseda acea inteligenţă fără de care nu merită numele de om” (Antoine 
Compagnon, op. cit., p. 50). 

1 Originile Franţei contemporane se încheie, de pildă, cu o discuţie despre 
„Alterarea echilibrului mental şi moral al tineretului contemporan”. 

2 Antoine Compagnon, op. cit., p. 107. 

3 Istoria literaturii române contemporane, vol. IM, op. cit, p. 326. Opiniile de aici 
fuseseră precedate de cele din studiul „Poezia nouă” (1923), unde Lovinescu 
constatase acelaşi „amestec” de „principii contradictorii” care ar caracteriza 
sufletul omului modern. Arghezi era situat în descendența lui Baudelaire, al 
cărui „modernism” ar „consta din individualism violent, din misticism ames- 
tecat cu voluptate, din satanism, din contradicții puternice” („Poezia nouă”, în 
E. Lovinescu, Opere, ed. cit, vol. IX, p. 337). Calificarea tipologiei baude- 
lairiene ca fuziune sau ca dinamică a contrariilor era, de altfel, comună în 
epocă, vezi şi articolul lui G. Ibrăileanu, „Charles Baudelaire” („Viaţa româ- 
nească”, nr. 12, decembrie 1911), unde se vorbeşte despre „nostalgia vieţii 
primitive” ca revers al „plictisului” sau al „urâtului” (l'ennui) baudelairian şi 
despre acea „nelinişte în faţa naturii” care i-a dat „obositului” neurastenic 
Baudelaire „fiorul misterios al lucrurilor care vor fi fiind dincolo de aparenţe”. 
Profilul acestor compensaţii sau al acestui balans al contrariilor se recunoaşte 
şi în diagrama psihologică a criticilor români Ibrăileanu şi Lovinescu: ambii 
caută să compenseze inacţiunea din planul biografiei concrete — neurastenia, 
în cazul lui Ibrăileanu, bovarismul sau oblomovismul, în cazul lui Lovinescu 
(dacă dăm credit autoportretului din 1942, semnat Anonymus Notarius) prin 

un spirit complicat, faustian, născut de civilizaţie, pe care omul socie- 
tăţilor primitive nu-l putea avea. Adversarii criticului român sunt, din 
contră, „imobilismul” statului agrar sau rural al poporaniştilor, bazat pe 
un actor al istoriei considerat de Lovinescu revolut, țăranul, sau lupta 
pentru păstrarea privilegiilor şi reformismul cu paşi (prea) mici impu- 
tabile taberei conservatoare. (În filosofia „mobilistă” a lui Lovinescu 
trebuie inclus şi „filosemitismul” de care a fost acuzat în anii 1930, sesi- 
zarea virtuţilor modern-cosmopolite ale nomadismului iudaic şi 
calificarea evreului drept „propagandist al noutăţii”?, definiţie existentă, 
cu o semantică cvasiidentică, şi în Antimodernii, unde evreul figurează ca 
„agent al modernismului”5.) În aceste condiţii, „coruperea poporului de 
către burghezie” şi „infernul social modern laicizat” denunțate de anti- 
modernul lui Compagnon+ devin, după Lovinescu, adevăratele şanse ale 
poporului român de a se sincroniza cu familia europeană de care ţine. 
Nici de partea unui Jaures, nici de a unui Peguy, autorul Istoriei 
civilizației... nu crede exclusiv nici în virtuțile apriorice ale maselor, nici 
în individ, ca „bun sălbatic”, dar crede — cu un meliorism inalterabil — în 
capacitatea fiinţei umane de a se emancipa şi a se adapta la mai-bunul 
pe care istoria nu pregetă să-l construiască într-o parte a lumii sau în 
alta. Progresismul lovinescian se propagă şi în concepţia asupra artei: 
chiar dacă nu crede - ca „antimodernii” lui Compagnon şi ca mulţi 
dintre contemporanii săi, de la Croce la Ibrăileanu? — că arta modernă e 
superioară artei clasice sau antice, existenţa dintotdeauna a geniilor fiind 
un argument suplimentar în demiterea ideii de progres în artă, teoria 


proiecte de mare activism, de urnire a lucrurilor în logica dictată de ceea ce 
fiecare dintre ei consideră că reprezintă progresul. 

1 În capitolul „Ştiinţific — politic — literar. Mecanismele unui cerc vicios” am 
respins plauzibilitatea incriminării exclusive a conservatorilor pentru eşecurile 
democraţiei autohtone de la finele secolului al XIX-lea şi de la începutul 
secolului următor. 

2 În ultimul capitol din Istoria Literaturii române contemporane, vol. III, op. cit., p. 439. 
Pentru o problematizare a atitudinii ambigue, dar în context pozitive a lui 
Lovinescu faţă de evrei, vezi Mihai lovănel, Evreul improbabil. Mihail Sebastian: o 
monografie ideologică, Editura Cartea Românească, Bucureşti, 2012, pp. 215-221. 

3 Antoine Compagnon, op. cit., p. 227. 

4 Ibid., p. 269. 

5 Vezi articolul acestuia „Poezia nouă” (1922). 

lovinesciană a mutaţiei valorilor estetice este totuşi consecința unei 
gândiri „mobiliste”, eminamente moderne. 

Teoriile care proclamă mersul umanităţii spre entropie, uzură, 
decadenţă! nu-l conving nici când par confirmate de realitatea zilei. 
Remarcă şi Lovinescu un potenţial pericol în uniformizarea sociocultu- 
rală a societăţilor dictată de „spiritul veacului”, dar îl consideră contra- 
carat prin diferenţierile naţionale. Oricum, cu toată uniformizarea 
societală cu care ameninţă cultura planetară modernitatea consolidată a 
începutului de secol XX, Lovinescu nu e părăsit de meliorism: aşa cum 
se poate constata la lectura însemnărilor intime din Agende, criticul nu 
are viziuni apocaliptice nici atunci când îi trec legionarii pe la fereastră. 
Atât în 1925, când scrie Istoria civilizației..., unde evaluează (şi 
desconsideră) pericolul fascismului şi al bolşevismului, cât şi în 1937, 
când publică Istoria literaturii române contemporane sub spectrul 
triumfului radicalilor de dreapta, Lovinescu e convins că expe- 
rimentează doar o buclă inesenţială în destinul umanităţii, că 
extremismele sunt „furtuni” efemere pe care gustul spre moderație — i.e. 
raționalitate — al omenirii le va suprima după ce timpul lor legal de 
vizită în istorie se va fi consumat. 


LOVINESCU - ANTIMODERN. Intelectualismul (cu sinonimele 
sale idealism, teorie, raționalism), concepţia mutaţionistă asupra evoluţiei 
şi progresismul sau mobilismul — laturi ale aceluiaşi triunghi, în fond — 
sunt suficiente calităţi care asigură de modernitatea irevocabilă (în 
termenii lui Compagnon) a gândirii lui E. Lovinescu. Măcar una dintre 
ele poate fi însă întoarsă semnificativ în favoarea antimodernităţii: e vor- 
ba de progresism. Până unde merge în realitate progresismul 
lovinescian? Cum arată el în raport cu progresismul unor Dobrogeanu- 
Gherea sau Ibrăileanu (în faza lui marxistă din articolele publicate la 
„Munca” etc.), care visau deja la răsturnarea burgheziei? Comparat cu al 
marxiştilor locali sau europeni, „mobilismul” lui Lovinescu nu e câtuşi 
de puţin radical, nu priveşte dincolo de orizontul prezentului burghez 
(în actu în state mai evoluate şi de consolidat la noi); pentru el, forma 
democraţiei burgheze reprezintă forma sociopolitică optimă, spre care 
trebuie să tindem, dar pe care nu avem motive s-o depăşim. Din această 


1 Vezi Antoine Compagnon, op. cit., p. 269. 

perspectivă, Lovinescu poate fi privit ca un cripto-imobilist îngheţat în 
staza burgheză, deşi unul deosebit de activ în direcţia schimbării unei 
societăţi şi a unei literaturi marcate de inerția istoriei. 

Nici idealist (recte intelectualist) nu e Lovinescu în toată paleta sa 
argumentativă. Acelaşi idealism care subîntinde teoria formelor stimula- 
toare de fond se sprijină, când se pune problema respingerii materia- 
liştilor de tipul lui Zeletin, pe baze realiste. Lovinescu îi reproşează 
acestuia (apropiindu-se în această privinţă de mai realistul Dobrogeanu- 
Gherea) că, în articolul „Revoluţia burgheză în România”, ignoră — de 
dragul adecvării la teoria lui Marx - tocmai „materialul existent” (cu 
vorbele lui Burke din Reflecţii asupra Revoluției din Franța), adică istoria şi 
realitatea socioeconomică a fenomenului asupra căruia se apleacă. La 
istoria locului şi la „lecţiile religiei” apelează Lovinescu şi când respinge, 
în bloc, materialismul istoric, care ar reduce totul la ponderea factorului 
economic (IC, 20-25). Când e criticat pentru idealismul formelor stimu- 
latoare de fond (vezi C. Rădulescu-Motru şi critica tiparului hegelian din 
Istoria  civilizației...), Lovinescu răspunde îndeobşte favorizând 
„realitatea raţionalului” — instituţiile care trebuie importate împotriva sau 
mai degrabă în locul unei tradiţii cvasiinexistente —, însă, pentru a-şi 
apăra propria viziune asupra formelor generatoare de fond, nu ezită să 
recurgă şi la paradigma iraţionalistă alimentată de studiile unui Gustave 
Le Bon! asupra psihologiei mulțimilor în context revoluţionar. Apărat 
ori nuanţat prin iraţionalism, raționalismul (intelectualismul, idealismul) 
lovinescian se astfel colorează brusc în culorile antimodernităţii. 
Antimodern, adică atent mai curând la particularităţile locale decât la 
geometria legilor, pare Lovinescu şi atunci când respinge raționalismul 
lui Mihail Kogălniceanu (IC, 53), care trecuse realităţile româneşti prin 
filtrul schemei evoluționiste de sorginte engleză sau germană, fără ca noi 
să fi experimentat condiţiile materiale şi culturale din Anglia, Germania 
sau Franţa. A miza pe drepturile istorice ale ţăranilor sau pe principiul 
tradiţiei, cum făcuse Kogălniceanu, însemna a nu înţelege că românii au 
sărit din Evul Mediu în plină istorie contemporană (IC, 53). Pentru a-şi 
susţine teoria mutaţionistă a formelor generatoare de fond -— soluţie 


1 Gustave Le Bon apare ca antimodern la Compagnon, în descendența lui 
Villiers de l'Isle Adam, care ridiculizase, înaintea lui, „orbirea iraţională” a 
mulţimii (Antimodemii, op. cit., p. 43). 

eminamente raţionalistă —, Lovinescu nu ezită, aşadar, să critice 
raționalismul altuia. Astfel, modernul Lovinescu devine „antimodern”, 
iar „antimodernul” Kogălniceanu - modern. Tot aşa, Lovinescu e realist 
(antimodern) când, invocând dreptul de proprietate din Declaraţia 
Drepturilor Omului..., consideră neviabilă ipoteza „socializării bunurilor” 
din comunismul rusesc (IC, 55), dar e raţionalist (modern) când merge 
pe ideea caracterului eminamente individual („proprietatea individuală 
e la baza progresului” — IC, 55) şi eminamente utilitarist al proprietăţii, 
desprins de mistica proprietăţii fondate pe dreptul istoric sau cutumiar. 
Materialismul istoric, care păcătuieşte prin „exageraţia raționalismului 
de a crede în legi geometrice de valoare universală” (IC, 78), este recuzat 
de Lovinescu tot de pe poziţia antiintelectualismului antimodern: „nu 
există un socialism, ci tot atâtea socialisme câte naţiuni l-au îmbrățișat” 
(IC, 78). Raționalismul Revoluţiei Franceze adoptat pentru cauza 
naţională primise, în schimb, aviz favorabil (IC, 66). 

Modern la 1789, universalismul devine, pentru Compagnon, 
„antimodern” în deceniile marcate de extremism din secolul al XX-lea 
(un „antimodern” universalist ar fi Julien Benda). Dar, în aceste condiţii, 
prin credinţa sa neatinsă de pesimism în valorile universalismului, în 
virtutea căreia respinge fără disperare particularismul extremismelor 
(argumentul ultim al naţiei, ortodoxismul politizat etc.) la care devine 
martor în ultima parte a vieţii sale, nu cumva devine şi Lovinescu, 
alături de autorul Trădării cărturarilor!, un „antimodern de stânga”? 
Lovinescu „antimodern” în 1937, anul istoriei sintetice şi al prefeţei sale 
cvasi-testamentare — iar adversarii săi, extremiștii, „moderni”? lată o 
ipoteză care demolează toate certitudinile peisajului sociocultural din 
prima jumătate de secol XX rom ânesc. 

Pledoaria lovinesciană pentru democraţie burgheză — cu indecida- 
bilul balans între libertate şi egalitate — poate şi ea să cadă sub incidența 
antimodernităţii prin interesul mai mare acordat „omului social” în 
detrimentul individului (vezi butada lui Maistre, comentată de 
Compagnon, după care „în lume nu există om”, ci doar societatea, care 
„pre-există indivizilor”, îndeosebi prin familie, pe care Paul Bourget şi 
Charles Maurras o considerau „celula socială”2). Chiar dacă „omul 


1 Vezi Antoine Compagnon, op. cit., pp. 369-374. 
2 Vezi ibid., pp. 57-58, 90. 

social”, care, susţine Lovinescu, reprezintă adevăratul subiect al Istoriei 
civilizației... (IC, 317), nu se intersectează decât sporadic cu mulțimea 
iraţională a lui Le Bon, îndeplinind, în rest, funcţia comunităţii educabile 
prin instituţii şi legi — adică prin forme —, totuşi, această trecere a omului 
individual în planul secund al reflecţiei e singură de natură să 
recomande „antimodernitatea” viziunii din Istoria civiliza ției.... Apetitul 
mai mare pentru libertate în dauna egalităţii l-ar apropia, în plus, pe 
Lovinescu de „antimodernul” Chateaubriand, care deplânge pulsiunea 
egalitaristă a francezului!, dar l-ar despărţi de convingerile lui Edmund 
Burke -— alt „antimodern”? —, care nu vedea cu ochi buni impasurile 
practice spre care ar fi dus teoria drepturilor naturale şi primatul 
libertăţii individuale. Există aici un conflict de idei pe care numai 
pretenţia lui Compagnon de a distinge între moderni şi antimoderni îl 
alimentează: de ce liberalismul Declarației Drepturilor Omului şi ale Cetă- 
teanului ar fi mai puţin modern decât egalitarismul ei şi de ce, pe de altă 
parte, accentul pe individ ar fi mai modern în raport cu accentul pe 
societate, pe colectiv sau pe clasă? Individualist, Lovinescu acceptă că 
numai în cadrele unei societăţi cu legi şi instituţii care asigură echitatea — 
ie. statul naţional — îşi poate asigura individul libertatea. Democrat, 
pledează doar pentru dreptul juridic, nu pentru dreptul istoric (ca 
„antimodernii” iubitori de cutume) şi nici pentru jusnaturalism (ca 
modernii în faţa „antimodernilor”), recuzând şi moştenirea statului me- 
dieval, dar şi utopia egalităţii absolute a socialiştilor şi a „creştinismului 
social” (IC, 28-29). Iar faptul că Lovinescu lucrează cu accepţii diferite, 
uneori antagonice, ale ideii de individ (el distingând între „omul 
ancestral”, ale cărui inerţii psihosociale sunt greu de modificat, şi omul 
„contradicţiilor moderne”, foarte permeabil la schimbare, dispus la 
„contagiune”3) face şi mai dificilă emiterea unei opinii ferme în privinţa 


1 Vezi tbid., p.38. 

2 Vezi ibid., p.84. 

3 În descendența lui Baudelaire, Arghezi ar fi expresia „individualismului” 
modern - vezi Istoria literaturii române contemporane, vol. IMI, op. cit, pp. 326- 
329. Rămâne de judecat cât de raliabil este „individualismul” baudelairian 
(modern, după Lovinescu, antimodern după Compagnon) libertăţii 
individuale preconizate în Declarația Drepturilor Omului... Oricum, atitudinea 
antimodernului faţă de individualism este ea însăşi scindată: antimodernul 

naturii „individualismului” vehiculat în discursul lovinescian şi, ca 
atare, în privința interpretării acestuia. Pe de altă parte, când respinge 
reducţionismul materialismului istoric (reducerea la economic), 
Lovinescu o face tot pentru a respinge un determinism: modernul indi- 
vidualist nu se supune presiunii tradiţiei, a societăţii şi a instituţiilor 
moştenite, dar nu se supune nici determinismului economic ca univer- 
salism (dictaturii universale a economicului) (IC, 20-25). Psihologia 
individuală şi marxismul consumat via Ed. Bernstein şi G. Jellinek i se 
par preferabile atât psihologiei maselor, cât şi marxismului „integral” al 
lui Marx, adică a marxismului originar, nereformat. Dar materialismul 
istoric e şi pragmatic sau realist (pleacă de la fond către formă, ca 
„reacțiune împotriva idealismului”) — iar prin asta ar fi antimodern —, 
dar şi opus „filosofiei istoriei unui Bossuet, De Bonald sau De Maistre” 
ori „misticismului” lui Quinet (IC, 23) — prin aceste calităţi fiind modern, 
raţionalist. Şi dacă materialismul istoric e şi modern, şi antimodern — 
cum poate fi calificat Lovinescu în condiţiile în care pare să-l refuze doar 
în forma marxismului integral? 

În chestionarea modernităţii/ antimodernităţii lui Lovinescu, lupa 
poate fi îndreptată şi spre mărunţişuri. Ferm progresist şi modernist) în 
scrierile teoretice, el îşi descoperea în Memorii „bovarismul” care-i trăda, 
în beletristică, afinităţile cu „psihea moldavă”. Dar ce e bovarismul — 
concept vehiculat de Jules Gaultier? O altă „maladie modernă” atacată de 
antimodernul Bendai! lată-l pe Lovinescu modem prin ceea ce credea că e 
cel mai puţin modern. A fost remarcat, apoi, misoginismul lovinescian 
camuflat în spatele tentativelor de a „obiectiva” (citeşte „viriliza”) stilul 
scriitoarelor care treceau pragul „Sburătorului”. Dar ce e misoginia? Nu 
altceva decât o atitudine „antimodernă” manifestă la Benda, în Belphegor?. 
lată-l deci, pe Lovinescu, antimodern chiar atunci când încerca 
promovarea scriitoarelor în canonul literelor române. Şi aşa mai departe. 

Poate mai elocvent însă decât pe terenul Istoriei civilizației... se 
exprimă dilema (antijymodernismului lui Lovinescu în Istoriile sale 


luptă contra barbariei individualiste, dar şi împotriva progresului societal care 
răpeşte individului independenţa pe care i-o asigurase natura (vezi Antoine 
Compagnon, op. cit., p. 84). 

1 Vezi Antoine Compagnon, op. cit., p. 356. 

2 Vezi ibid. 

literare sau, şi mai bine, coroborând cele două demersuri istoriografice. 
Devine, astfel, mai vizibilă trecerea de la idealismul schemei din prima 
Istorie, cea a civilizaţiei, la realismul tablei de valori din „literatura 
contemporană” de după 1900, imaginată ca exponentă a unei civilizaţii 
burgheze deja consolidate. 


LITERATURA REACŢIONARĂ. Există în Istoria civilizației... o 
afirmaţie la care ar subscrie probabil toţi antimodernii lui Compagnon, 
începând cu Albert Thibaudet: „literatura este de la sine o forță 
reacționară” (IC, 220). Comentând viziunea lui Thibaudet asupra 
literaturii franceze din Republica profesorilor şi din Ideile politice ale Franţei, 
autorul Antimodernilor începe spunând că „[lliteratura [...] prin natura ei 
se opune întotdeauna”!, pentru a ilustra apoi această generalitate prin 
particularul alegaţiilor lui Thibaudet: viaţa politică a Franţei postrevo- 
luţionare ar fi eminamente de stânga, „sinistrogiră”, în vreme ce 
literatura şi îndeosebi literatura valoroasă ar fi preponderent de dreapta 
sau „dextrogiră”. 

Textele lui Thibaudet invocate de Compagnon sunt din 1927, 
respectiv din 1932, istoria lui Lovinescu e mai veche cu doi-trei ani. Dar 
spun ei acelaşi lucru? Aparent, da: şi Lovinescu, şi Thibaudet emit 
judecăţi cu valoare generală, despre „natura” reacționară a literaturii. Se 
poate constata însă curând că afirmaţiile lui Thibaudet se limitează la 
natura eminamente politică a reacţiunii literare, câtă vreme Lovinescu 
vizează natura ei psihologică, de valență a omului ancestral, rezistent la 
schimbarea de orice fel. Thibaudet opune capitala (dextrogiră) provin- 
ciei (sinistrogire), literatura „de dreapta”, a „familiei tradiţionaliste”, 
singura valoroasă după el, făcând contrapondere „stângismului 
imanent al vieţii politice franceze”3. Pentru Lovinescu, spiritul reacţionar 
al literaturii trădează o regretabilă fatalitate, amendabilă prin acţiunea 


1 Ibid., p. 252. 

2 „trăsătura cea mai importantă a familiei tradiţionaliste este importanţa ei în 
lumea celor care scriu şi slăbiciunea sa în lumea politică” (Albert Thibaudet, 
Les idées politiques de la France, Stock, Paris, 1923, pp. 14-15, apud Antoine 
Compagnon, op. cit., p. 14). 

3 La Republique des professeurs, Grasset, Paris, 1927, p. 29, apud Antoine 
Compagnon, op. cit., p. 252. 

sincronismului; pentru Thibaudet, e doar o constatare acompaniată de o 
nedisimulată satisfacţie. Literatura „se opune”, în concepţia lui 
Lovinescu nu neapărat dintr-un elan de dreapta confundabil cu „familia 
tradiționalistă”, cât dintr-o inerție involuntară, cauzată de faptul că — 
fiind parte a culturii, iar cultura evoluând mai lent decât civilizaţia — 
literatura nu reuşeşte să asimileze inovațiile aşa cum face, în schimb, 
civilizaţia. Dacă se acceptă totuşi realitatea că liberalii autohtoni — roşiii 
opuşi albilor conservatori în a doua parte a secolului al XIX-lea — duc, 
prin iniţiativele lor pro-burgheze şi antifeudale, o luptă de stânga, atunci 
judecăţile lui Lovinescu şi Thibaudet coincid, măcar formal: atât spiritul 
natural reacţionar al literaturii blamat de Lovinescu, cât şi „familia 
tradiționalistă” a lui Thibaudet se opun „stângismului imanent” al vieţii 
politice dintr-o epocă şi dintr-un spaţiu anume, forţa de reacțiune fiind 
direct proporţională cu valoarea estetică (de unde şi „superioritatea” 
literaturii moldovenilor criticist-reacţionari faţă de cea a „revoluţio- 
narilor” munteni — IC, 45, adică a „dextrogirilor” faţă de „sinistrogiri”). 
Crede însă Lovinescu, precum Thibaudet, că literatura e „reacţionară” şi 
„dextrogiră” fiindcă e ataşată de valorile trecutului? Nu cu necesitate. 
Caragiale, de pildă, deşi raliat taberei conservatoare, nu e un dextrogir, 
nu se uită înapoi, către o ipotetică vârstă de aur, ca „antimodernii” lui 
Compagnon, de la Joseph de Maistre la Baudelaire, sau ca paseiştii 
noştri Eminescu şi Sadoveanu. Dar Lovinescu îi desparte pe paseiştii 
Sadoveanu şi Eminescu de nepaseistul Caragiale apelând la un filtru 
aparent ireproşabil — melancolia sau nostalgia: paseiştii sunt melancolici, 
în vreme ce criticismul caragialian se exercită, ca la Moliere, în lipsa 
acestui ingredient. (Din acest punct de vedere, s-ar putea deduce — 
interesant aspect! — că paseismul eminescian sau sadovenian, ataşabil 
unei filosofii deprimist-romantice a timpului ireversibil, e mai modern 
decât filosofia satiric-universalistă a lui Caragiale, care ar fi mai 
apropiată de evul teatrului clasic.) 

In orice caz, dacă „reacţionarismul”, psihologic sau politic, al 
literaturii cade sub blamul său mai mult sau mai puţin explicit, nimic nu 
e totuşi mai evident în Istoria civilizației... decât faptul că Lovinescu 
visează la o literatură română non-reacționară, sincronizată cu realizările 
politicii liberal-burgheze, una care să fie — aşa cum cere momentul — 


YA 


progresistă şi, păstrând termenii lui Thibaudet, „sinistrogiră” în raport 

cu „reacţiunea” junimisto-poporanistă. Dar ce înseamnă în Istoria civili- 
zatiei... literatura „familiei tradiţionaliste” -— aceea căreia caută 
Lovinescu să-i riposteze printr-o literatură concepută în sensul, nu împo- 
triva burgheziei modernizante? In cadrele ei par să intre Nicolae Filimon 
şi Duiliu Zamfirescu - cu criticarea ciocoilor de lume nouă —, dar şi 
Eminescu -— cu al său cult pentru medievalitate —, şi Caragiale — care 
critică totul şi nu cultivă nimic. Dar dacă, respinşi în bloc de moder- 
nitatea ofensivă şi politic sinistrogiră a lui Lovinescu, ei par cu toţii 
„antimoderni”, cum arată aceşti scriitori români confruntati fiecare în 
parte cu profilul antimodernului? Antim odern prin ironizarea providen- 
ţialismului democraţiei („box populi, box dei”...), Caragiale e modern 
prin faptul că teatrul lui recuză, cu aceeaşi relaxare, şi ideea 
„antimodernă” a familiei ca „celulă de bază a societăţii”!; o fi Rică 
Venturiano antimodern, în spiritul lui Bonald, Bourget ş.a., însă 
adeziunea autorului la ideile personajelor e deseori minimă în cazul lui 
Caragiale. Dificil de stabilit, prin urmare, dacă autorul Momente-lor este 
modern sau antimodern; doar personajele sale pot fi trecute mai 
convingător prin această grilă. La Eminescu, problema e alta: melancolia 
şi pesimismul ar recomanda deîndată calificarea lui ca antimodern; însă 
inspiraţia franceză a romanticului nostru e incertă, melancolia şi 
pesimismul său nu vin din eşecul Revoluţiei decât pe calea foarte 
întortocheată a ecourilor lui germane. In plus, şi mai tentantă este 
etichetarea sa drept tradiţionalist sau retrograd pur şi simplu, în contul 
pasiunii eminesciene pentru epoca pârcălabilor. Totuşi, ce este până la 
urmă Eminescu: un tradiţionalist sau un antimodern? Având în minte 
faptul că Antoine Compagnon îl deosebeşte pe antimodern de 
tradiţionalist, cazul Eminescu demonstrează că pretinsa diferenţă 
specifică dintre cele două concepte este mai curând inexistentă. 
Pledând, în Istoria civilizației..., pentru modernizare societală, 
pentru urbanizare şi industrializare, iar în Istoria literaturii... pentru 
modernismul literar intelectualizant, nu cumva pleda Lovinescu chiar 
pentru „marea naraţiune a modernităţii dinamice şi cuceritoare” 
împotriva căreia se ridicau „antimodernii” la Compagnon şi — poate mai 
interesant — exponenţii modernităţii artistice la Matei Călinescu? Puţine 


1 Vezi Antoine Compagnon, op. cit., p. 90. 

argumente ar putea să combată această afirmaţie — probabil cele ţinând 
de vederile mai puţin originale, neformate, ale criticului român, din 
vremea începuturilor sale publicistice, când condamna invazia 
simbolismului în literatura română, la unison cu sămănătoriştii şi 
poporaniştii. În rest, acea tensiune care opunea modernitatea artistică 
modernităţii civilizaţionale (la Matei Călinescu) sau care aşeza 
disperarea antimodernilor în răspăr cu modernitatea perpetuu stenică a 
progresiștilor (Antoine Compagnon) a ştiut să fie aproape mută în 
scrierile lui Lovinescu: în cazul lui, economicul, socialul şi artisticul sunt 
strunite pentru a ilustra consensul deplin, nu dialectica. La Matei 
Călinescu, modernitatea civilizaţională şi cea literară mergeau în 
contrasens; lucrurile stau cam în acelaşi fel la Compagnon: pe cât de 
modern este „intelectualismul” sferei politico-sociale dintr-o epocă dată, 
pe atât de antimodern e „antiintelectualismul” literaturii din aceeaşi 
epocă. Pentru Lovinescu, în schimb, modelul intelectualist merge peste 
tot în acelaşi sens, atât în sfera politico-socială, cât şi în cea literară: 
intelectualizarea literaturii este, la el, în primul rând o operaţie de 
„civilizare” şi abia apoi una de „culturalizare”. De aici şi lipsa lui de 
apetit pentru curentele aşa-zis antiburgheze, de la romantism la 
pesimism, şi poziția sa — divergentă în raport cu marile naraţiuni 
canonice postbelice ale modernităţii literare europene! — în privinţa 
modernismului literar românesc, în care n-a văzut, ca alţii, un reflex 
critic contra unei modernităţi tehno-industriale şi societale alienante, ci o 
literatură de suport, care confirmă, însoţeşte şi legitimează o 
modernitate sinonimă cu progresul. 

Atitudinea lui Lovinescu faţă de romantism (care dictează şi 
poziţia lui faţă de ideile de pesimism, de păcat originar etc.), cel puţin în 
expresia lui autohtonă, este atitudinea faţă de un curent revolut, a cărui 
moştenire se confundă cu folclorismul şi cu eminescianismul, respectiv 
cu o lirică sentimentalistă de proastă calitate sau, cum crede „antimo- 
dernul” Benda în Belphegor, cu „estetica omului în starea sa naturală”, 
una pe gustul „bonelor şi portăreselor”?. Dar dacă rolul romanticilor 


1 Sau cu naraţiunea canonică a antimodernităţii, dacă acceptăm că teoria lui 
Compagnon a atins, în mediile academice contemporane, proporţiile unei 
naraţiuni canonice alternative la cea a modernităţii. 

2 Antoine Compagnon, op. cit., p. 358. 

mesianici (de genul lui Gr. Alexandrescu) e acceptat în contextul 
revoluţiei paşoptiste, secolul al XX-lea trebuie să se dispenseze de 
pasiunile romantice, crede Lovinescu. Prima dintre ele? Paseismul, nos- 
talgia faţă de trecutul idealizat care de cele mai multe ori se confundă cu 
acel trecut feudal asanat prin efortul revoluţionarilor liberali de la 18481. 
Este aceasta o atitudine modernă? Dacă da, la ce tip de modernitate 
trimite — la modernitatea universalistă a Luminilor sau la modernitatea 
măcinată de contradicții a lui Baudelaire, autor care n-ar mai fi pe gustul 
bonelor şi al portăreselor? Cel mai probabil la prima: din ea derivă 
civilizaţia română modernă şi principiile optimismului burghez, precum 
şi preferința pentru practicile cognitive emancipatoare inclusiv la nivelul 
discursului („intelectualizarea literaturii”, urbanizarea tematicii, neolo- 
gizarea etc.), discursul — scrisul — apărând la E. Lovinescu şi ca o formă 
de centralizare, de familiarizare cu structurile abstracte şi cu autoritatea 
limbii. 

Aici, Lovinescu s-ar întâlni însă, iarăşi, cu „antimodernul” Benda, 
şi el antiromantic şi avocat al „clasicismului, al raţiunii şi al univer- 
salului”?, dar, spre deosebire de Lovinescu, şi avocat al tradiţiei. Ceea ce 
e raţionament disjunctiv pentru Benda - „antiromantic”, dar „pentru 
tradiţie” (tradiţia pornită din Lumini) — în cazul lui Lovinescu devine 


1 Antimodern la Compagnon, „cultul ruinelor şi al istoriei” se asociază, la 
paşoptiştii români şi la Eminescu însuşi cu o melancolie ce nu exclude 
activismul naţional(ist) şi cu proiectul unui stat-naţiune de sorginte iluministă, 
nu medievală — respectiv cu un proiect modern. Monografiile lovinesciene 
consacrate lui Gh. Asachi şi Gr. Alexandrescu semnalează la autorii din jurul 
lui 1848 tocmai acest voluntarism modem al construcţiei. lar cel mai mare 
pesimist al nostru, Eminescu, deşi pare a confirma melancolia tipic franceză 
alimentată de eşecul Restauraţiei (căci „rădăcina pesimismului ţinea de 
incapacitatea modernă de a adera la o credinţă. Această neputinţă de a crede îi 
făcea melancolici pe mulţi tineri”, Antoine Compagnon, op. cit., p. 103 — etosul 
fiind acelaşi din Epigonii lui Eminescu), în realitate îşi nutrise pesimismul 
direct de pe filiera germană (Schopenhauer), nu prin medierea autorilor 
francezi. Asta nu înseamnă decât că pesimismul nu se bucură de acea calitate 
eminamente franceză invocată de Compagnon atunci când pledează pentru 
francitatea ideii înseşi de antimodernitate (pentru afirmarea naturii franceze a 
antimodernităţii, vezi interviul cu Antoine Compagnon publicat de 
„Le Point”, în numărul din 28 noiembrie 2013). 

2 Antoine Compagnon, Antimodernii, op. cit., p. 358. 

conjunct: şi antiromantic, şi anti-tradiţie. Pe de altă parte, tematica 
oraşului curtată de teoriile lovinesciene, cu varianta urbanităţii tenta- 
culare, este o temă mai curând anti-universalistă, baudelairiană şi 
simbolistă, creşterea demografică diminuând, în timp, entuziasmul 
pentru „egalitate” şi „fraternitate”. Însă conceptul de romantism nu este 
câtuşi de puţin stabil în viziunea lui Compagnon: antimodern prin 
cultivarea trecutului medieval, rusticism şi filo-catolicism, prin 
melancolie şi nostalgie, romantismul ar fi modern prin anarhism, prin 
ura faţă de filistin, prin individualismul şi indisciplina faţă de tradiţie 
moştenite din Reformă şi de la Revoluţie (vezi opiniile unor Charles 
Maurras, Pierre Lasserre ş.a.)!. Şi dacă aşa stau lucrurile, nu cumva 
antiromantismul lovinescian — ca pledoarie pentru abandonarea zestrei 
medievale, a rusticităţii etc. — devine, pe loc, modern? Ostil 
romantismului, Lovinescu nu-l agreează însă nici pe antimodernul 
Maurras (în care detectase una dintre sursele tradiţionaliştilor români?), 
fiindcă nu împărtăşeşte genul de ostilitate antiromantică al acestuia. 
Lovinescu nu vede cu ochi răi relaţia dintre individualismul romantic şi 
egalitarism sau democraţie, ca Maurras; pur şi simplu accepţiile politice 
ale romantismului sunt neglijate de el în favoarea preocupării pentru 
estetica romantică. Pe de altă parte, optica antiburgheză dezagreată de 
Lovinescu la scriitorii români nu e necesarmente de sorginte romantică: 
o dovedeşte opera lui Caragiale, care, aşa cum constatase Lovinescu 
însuşi în Istoria civiliza ției..., nu cultiva viciile romantismului. 

Opiniile lovinesciene despre simbolism sunt, poate mai acut 
decât cele despre romantism, cu care criticul nu s-a intersectat decât 


1 Vezi ibid., p. 157, 359. 

2 Istoria literaturii române contemporane, vol. I, Evoluţia ideologiei literare, Editura 
Ancora, Bucureşti, 1926, p.210. 

3 Pierre Lasserre, din a cărui lucrare Romantismul francez. Eseu asupra revoluției 
sentimentelor şi ideilor în secolul XIX (1907) citează Compagnon câteva mostre 
de gândire „antimodernă”, e amintit şi de Lovinescu, în volumul Mutația 
valorilor estetice, cu conceptul de „antiromantism”. Lovinescu era deci la curent 
cu bibliografia în care se discuta de antiromantism ca de un efect sau ca o 
continuare a romantismului; de aici provin probabil ezitările sale în definirea 
simbolismului şi ca antiromantism, şi ca adâncire a romantismului, i.e. a sen- 
sibilităţii sau a lirismului (în jurul lui 1890 apare şi termenul de „pan-lirism”, de 
care vorbea Maurice Barrès — alt „antimodern” din pleiada lui Compagnon). 

incidental, un teren propice verificării cuantumului său de antimoderni- 
tate. În cazul simbolismului, Lovinescu urmează în general doxa 
franceză a momentului, distingând în el fie un curent nou, care rupe cu 
romantismul (ca antiretorism!), fie, cel mai adesea, o continuare sau o 
adâncire a romantismului, cu noi consecinţe pentru lirism?. Viziunea 
continuistă asupra simbolismului este însă şi viziunea (antimodernă a) 
lui Maurras din Viitorul inteligenței, pentru care simbolismul este „a treia 
stare a unuia şi aceluiaşi rău — răul romantic”3. Aspectele moderne ale 
simbolismului - anarhismul unor Anatole Baju, Bernard Lazare sau 
Rimbaud - ajung prea puţin în sfera de interes a lui Lovinescu. Pro- 
blema nu stă, iarăşi, în imprecizia filierelor lui Lovinescu, ci în insta- 
bilitatea conceptului de simbolism la Compagnon: modern prin Baju şi 
Rimbaud (iar mai apoi modern, alături de bergsonism - ca „doctrine 
germane” — pentru „antimodernul” Benda+), simbolismul e „antimo- 
dern” prin spiritul decadent şi „degenerat” (Nordau), prin accentul pe 
intuiţie, anti-raţionalism şi antiintelectualism (via Bergson, dar şi 
Schopenhauer şi Pascal), refractar noii ordini moderne. Lovinescu se află 
în plin jargon antiintelectualist când scrie, în „Poezia nouă”, de pildă, 
despre poezia simbolistă, pe care nu-o imaginează deloc în ton cu 
Jacques Riviere5, ca pe un artefact raţional, ci mai degrabă ca pe un 
„efluviu muzical” sau ca pe un fruct al unei transe muzicaloide, à la 
Théodule Ribot, referentul poeziei — stările „vagi şi neorganizate”e — 


1 Vezi Istoria literaturii române contemporane, vol. III, op. cit, p. 287, unde adjec- 
tivele „retorică” şi „romantică” apar ca sinonime. 

2 [storia literaturii române contemporane, vol.IV, op. cit., pp. 13-14. 

3 Apud Antoine Compagnon, op. cit., p. 159. 

4 Ibid., p. 375. 

5 Pentru Rivière, „[t]otul în opera simbolistă poartă marca unui creator foarte 
conştient” şi a unei „inteligențe” care „merge până la capăt” („Le roman 
d'aventure”, 1913; reprodus în Études (1909-1913), edition renouvelée, textes 
réunis et annotés par Alain Rivière, préface par Alix Tubman-Mary, 
Gallimard, 1999, p. 309). 

6 Imaginile „vagi, evanescente” şi „asociațiile instabile, analoage acelora ale 
reveriei şi visului” prin care Ribot caracteriza procesul de creație simbolist, 
încheind cu „[p]oezia aceasta, fiind aproape exclusiv opera imaginației 
emoționale, nu poate fi tradusă printr-un ansamblu de semne intelectuale, 
clare şi bine legate între ele” (Théodule Ribot, Logica sentimentelor [1905], 

ajungând să se confunde în gândirea lovinesciană cu însuşi actul de 
creaţie şi cu poezia ca produs estetic!. Când critică simbolismul (sau 


traducere de Leonard Gavriliu, Editura Ştiinţifică şi Enciclopedică, Bucureşti, 
1988, p. 149, 151) apar cu mare frecvenţă la Lovinescu, în analizele dedicate 
poeziei simboliste. Sintagma „stări vagi şi neorganizate” poate fi întâlnită, de 
pildă, atât în studiul „Poezia nouă”, cât şi în volumul al treilea al Istoriei 
literaturii române contemporane — Evoluția poeziei lirice. 

Vezi interpretarea poeziei lui Bacovia în „Poezia nouă” şi în istoriile literare 
lovinesciene: nu ca produs al unei elaboraţii conştiente, ci ca o excreţie 
organică — aşa cum igrasia este „lacrima zidurilor umede”. Lovinescu ar putea 
fi adăugat, alături de Claudel, Barrès, Maeterlinck, Suares şi de alţii, celor 
acuzaţi de Benda în Belphégor că „vedeau în artă o stare afectivă pură, «din 
care se evaporă orice activitate intelectuală»” (apud Antoine Compagnon, op. 
cit, p. 354). Rivière avusese, în „Le roman d'aventure”, o opinie similară, 
combătând ideea unui simbolism decerebrat. Izvor de inspiraţie pentru 
Lovinescu în tema simbolismului, Théodule Ribot, dar şi Fr. Paulhan - ca 
artizani ai şcolii de „psihologie raţională” care va fi pusă ulterior în umbră de 
succesul lui Bergson - sunt totuşi acceptaţi de „antimodernul” Benda, în 
numele sintezei dintre Kant şi Comte pe care o admira la Charles Renouvier 
(vezi Antoine Compagnon, op. cit., p. 355), ca o soluţie alternativă la arta prea 
„emoţională” a prezentului său. Psihologia „imaginilor vagi, evanescente” 
are, aşadar, oalură ştiinţistă — e o „psihologie raţională”, nu „emoţională” — şi 
la ea, nu la Bergson, autorul „duratei pure”, se întoarce „antimodernul” 
Benda. Cum se situează Lovinescu la limita extrem de fină şi de problematică 
dintre psihologii „raţionalişti” şi psihologia bergsoniană a „duratei pure”? 
Însă cine e „modern” şi cine e „antimodern” aici? Cum trebuie consideraţi 
„antiintelectualiştii” duratei pure? Dar adepţii unei arte totuşi filtrate prin 
intelect? Compagnon surprinde: antimoderni sunt, în acest caz, Benda (vezi 
Antimodernii, op. cit, pp. 355-357) şi Rivière, tipii sătui de influenţa lui 
Bergson, care priveau dincolo (dar înapoi sau înainte?) de Bergson. Oricum, 
dacă etalonul (antijmodernităţii este, în acest caz, Bergson, lucrurile devin 
extrem de complicate, dat fiind că, între comentatori ca Maritain şi Peguy, 
Bergson oscilează permanent în analiza lui Compagnon, ba ca „modern“, ba 
ca „antimodern”. În acest caz, poziţia lui Lovinescu, care nu poate ocoli borna 
reprezentată de filosofia lui Bergson în problema intelectualizării poeziei, 
ajunge şi ea imposibil de elucidat. Totuşi, s-ar putea spune că Lovinescu n-a 
ajuns să aprofundeze simbolismul via bergsonism, mulţumindu-se cu doxa 
antiintelectualistă în sens larg, fără alte sondaje în bibliografia fenomenului 
(care să lămurează, de pildă, diferenţa dintre filosofia lui Th. Ribot şi 
Fr. Paulhan, pe de o parte, şi a lui Bergson, pe de alta), pentru a se concentra, 
în schimb, pe definirea modernismului ca intelectualism antisimbolist. 

„literatura „esteţilor”) în texte din primul deceniu al carierei sale de 
critic (vezi „Literatura şi critica noastră”, 1906), Lovinescu n-o face deci 
ca „antimoderul” Benda în Belphégor, adică deplângând dispariţia 
„plăcerii intelectuale” şi reproşând „artei contemporane [...] faptul că nu 
evoca decât individualul şi că proscria generalitatea, că-şi lua ca model 
muzica, văzută ca pură fluiditate, că refuza tot ce însemna determinism 
sau că se întemeia pe subiectivitate şi pe cultul eului, într-un fel de 
«concentrare asupra persoanei proprii, afazice şi neintelectuale»”!. 
Tânărul Lovinescu critica simbolismul de pe poziţiile filo-eminescia- 
nului care în zadar căuta în poezia simbolistă filonul liricii de succes a 
lui Eminescu; pe de altă parte, poezia românească anterioară lui 
Eminescu şi simbolismului nu se poate spune că-i oferise criticului 
român experienţa acelei „plăceri intelectuale” pe care o regreta Benda şi 
pe care ar fi nimicit-o, între altele, intuiţionismul lui Bergson. 

Ca istoric literar, în teorie Lovinescu ajunge chiar să vadă simbolis- 
mul drept un „steag” temporar pentru „modernişti”, „individualişti”, 
„idealişti” ş.a.2, însă în abordările analitice va avea nevoie de antiteza cu 
„antiintelectualismul” simbolist pentru a putea izola acea faculte 
maîtresse a modernismului care este, după el, „intelectualizarea emoţiei”. 
Pentru a fi modern (intelectualist) în chestia modernismului, Lovinescu 
trebuie să fie deci „antimodern” (antiintelectualist) în chestia simbolis- 
mului! Forţând lucrurile pentru a intra în grila lui Compagnon, se 
obţine, de fapt, o perspectivă nulă epistemologic, din care rezultă că 
Lovinescu face „antimodernism” fără s-o ştie şi, mai ales, în beneficiul 
modernismului... 


LITERATURA SINCRONIZATĂ. Odată cu primii modernişti 
apăruţi în literatura română a începutului de secol XX, odată cu poezia 
unor lon Barbu, Camil Petrescu, Lucian Blaga, s-ar putea spune că 
maturul Lovinescu a regăsit, în fine, „plăcerea intelectuală” pierdută de 
Benda, angajându-se cu toate forţele în promovarea ei. Şi dacă Benda 
criticase înlocuirea „inteligenței cu emoția în societatea franceză”5, prin 
conceptul specific modernist de „intelectualizare a emoţiei”, avansat în 


1 Antoine Compagnon, op. cit., p. 356. 
2 „Poezia nouă”, în E. Lovinescu, Opere, ed. cit., vol. IX, p. 335. 
3 Antoine Compagnon, op. cit., p. 357. 

SEF. 


„Poezia nouă” şi în Istoria literaturii..., Lovinescu aduce intelectualismul 
şi emotivismul (discrepante la Benda şi Compagnon) la un punct de 
fuziune. 

Este însă „plăcerea intelectuală” căutată de antimodernul Benda 
de aceeaşi natură cu „emoția intelectualizată” constatată de Lovinescu la 
unii poeţi români din vremea lui? Dacă ar fi aşa, identitatea de „proiect” 
dintre Benda şi Lovinescu i-ar face pe amândoi fie modern(işt)i, fie 
antimodern(işt)i. Însă există o serie de argumente potrivnice acestei 
identități. Primul priveşte lipsa unei autentice tradiţii a scrisului 
„intelectual(ist)” în literatura română de până la Lovinescu, aspect pe 
care l-am adus în discuţie şi mai sus. Tradiţia în care se exprimă Benda îi 
are pe Descartes, pe luminişti, pe Comte, pe Renan şi pe Taine. Când 
vorbeşte de antiintelectualismul simbolismului românesc, Lovinescu 
n-are, în schimb, alte repere decât „poezia de concept” a lui Vlahuţă şi a 
lui Panait Cerna. Al doilea argument este acela că poeţii modernişti 
români care lucrează cu „emoția intelectualizată” n-ar putea fi raportați 
la „intelectualismul” universalist şi clasicist al lui Benda, ci mai curând 
la antagonişti ai acestuia: Baudelaire (care l-a atras pe Arghezi) şi 
Mallarmé (model al lui Ion Barbu). Adică la poezia individualismului 
anarhic, a căutării purității originare dincolo de instituţii şi tradiţii. 
Mergând mai departe cu paralela dintre Benda (văzut prin Compagnon) 
şi Lovinescu, se dovedeşte totuşi că Benda e doar un caz particular şi 
extrem de contorsionat al tezelor despre antimodernitate: dacă până 
atunci judecase intelectualismul ca apanaj al modernului, în cazul lui 
Benda Compagnon întoarce dialectic oglinda şi tratează intelectualismul 
luminist drept un deziderat antimodern. Intelectualismul defineşte, în 
genere, la Compagnon, modernul descendent din Lumini — dar nu şi în 
cazul lui Benda, care îi pare „antimodern” tocmai prin întoarcerea la 
universalismul Luminilor şi prin repulsia faţă de emotivismul şi 
individualismul modern. Dacă „antimodernul” Péguy denunța barbaria 
intelectuală, „antimodernul” Benda denunţă barbaria emoţionalistă!. 


1O priviresimilară tezelor lui Benda şi Rivière favorabile revenirii în literatură 
a „inteligenței” sau a intelectualismului, ca valori universale, în dauna 
emoționalismului, va dezvolta şi T.S. Eliot în sus-amintitul eseu „De la Poe la 
Valery”, unde asociază ideea de „poezie pură” cu „conştiinţa de sine” şi cu 
„civilizaţia” care s-ar opune pretenţiei că „poetul trebuie să lucreze spontan şi 

Cum o astfel de sinusoidă a reperelor — chiar admițând jocul dialectic al 
istoriei şi al contextelor — face practic imposibilă păstrarea unei coerenţe 
conceptuale, tranşarea gândirii lovinesciene prin filtrul modern vs 
antimodern devine încă o dată problematică. 

Important e, mai curând, de sesizat că — minus excepţia Benda — 
poezia modernistă românească dominată, după Lovinescu, de procesul 
„intelectualizării emoţiei”, se suprapune într-un mod care deconcertează 
peste literatura antimodernilor lui Compagnon. Intelectualiştii noştri 
„corespund” în bună măsură „antiburghezilor” Baudelaire, Mallarmé, 
Rimbaud. În acest caz însă, Ion Barbu, cu idealul său de clasicitate 
(Elada, oda pindarică), Lucian Blaga (cu preferința pentru mit şi 
rusticitate), dar şi Eminescu (cu reveriile sale medievale) ar fi, după 
Compagnon, deopotrivă antimoderni, în virtutea preferinţei comune 
pentru modele ale trecutului. Ce numeşte Lovinescu „modern” („con- 
tradicţiile omului modern”, „intelectualizarea emoţiei”), Compagnon 
numeşte „ambivalenţă antimodernă”; e însă doar cuvântul unui ideolog 
contra cuvântului altui ideolog. Dacă Lovinescu s-ar putea spune că 
ratează etosul sau fondul antiburghez (importat „integral” sau parţial 
din Occident) al moderni(şti)lor săi atunci când le cere pactizarea cu 
proiectul unei burghezii autohtone în proces de consolidare (altfel spus, 
adecvarea formei literare la fondul societal), Compagnon ratează forma, 
quidditatea literară modernă a antimodernilor săi, faptul că etosul lor 


negândit, că trebuie să se încreadă exclusiv inspiraţiei şi să neglijeze tehnica”, 
fapt ce ar însemna „o decădere de la ceea ce e în orice caz o atitudine de înaltă 
civilizaţie, la o atitudine barbară” (reprodus în T.S. Eliot, Eseuri, traducere în 
română de Petru Creţia, prefaţă de Radu Stoenescu, Editura Humanitas, 
Bucureşti, 2013, p. 435). Admirând acest „progres al conştiinţei de sine” 
poetice adus la ultimele consecinţe de autori ca Paul Valery, Eliot lansează 
însă, în final, şi ipoteza imposibilității de a merge mai departe în artă pe acest 
drum al „extremei lucidităţi”, ie. al extremei civilizaţii care, îndepărtându-se 
de barbarie, se îndepărtează, în fond, şi de limba reală. Scepticism faţă de 
ideea de „poezie pură” ca limbaj distinct de „vorbirea curentă” manifestase 
Eliot şi în eseurile „Muzica poeziei” (1942) şi „Funcţia socială a poeziei” 
(1943). Cum trebuie judecată această complexă atitudine unde pledoaria 
pentru rafinamentul şi conştiinţa de sine a artei e subminată de necesitatea de 
a nu rupe legăturile cu realitatea limbii vorbite, ie. cu funcţia primară 
(„barbară”) a limbajului — ca modernă sau ca antimodernă? 

antiburghez şi antidemocrat, zguduit de tensiuni, de melancolii, de 
disperări fără soluţie, s-a exprimat într-o formă care depăşise cu mult 
retorica ante-luministă a pasiunilor catolice, monarhiste, aristocratiste 
etc., şi asta fiindcă după Lumini nu s-a mai scris ca înainte de Lumini, 
după Revoluţie nu s-a mai scris ca înainte de Revoluţie, nici după 
romantism ca înainte de romantism etc. Această logică a diferenţelor 
infinitezimale care, puse una lângă alta, dezvăluie cum a evoluat în timp 
literatura, e cu neputinţă de regăsit într-un demers ca al lui Compagnon. 
El arată cum s-a modificat percepţia asupra trecutului şi a valorilor 
sociopolitice, însă nu pune în valoare şi distanţa care-i separă pe literatul 
Chateaubriand de literatul Roland Barthes: amândoi sunt nostalgicii 
unei ordini pierdute, amândoi trăiesc prezentul cu apăsare, ce-i 
desparte nu pare demn de semnalat. Despre faptul că fiecare dintre ei 
sunt parte a prezentului lor prin modul în care scriu — mod în care nu s-a 
mai scris înainte de ei - Compagnon nu spune nimic. Lovinescu, în 
schimb, face parte dintre spiritele care disting mai curând diferențele 
întemeietoare. 


Modern prin progresism, antimodern prin fixarea în staza 
burgheză, modern prin bovarism, antimodern prin misoginism; modern 
prin antiromantism şi, tot prin antiromantism, antim odern; modern prin 
modernism (-ul emoţiei intelectualizate), antimodern prin simbolism (-ul 
antiintelectualist); modern prin sincronism, antimodern prin convin- 
gerea că literatura e o „forţă reacționară” etc. Unde duce acest şirag de 
contraste care l-ar caracteriza pe Lovinescu, urmând tipologia lui 
Compagnon din Antimodernii? 

„Antimoderne” în spaţiul lor de origine, Franţa, multe dintre 
ideile importate de Lovinescu devin moderne odată adaptate la con- 
diţiile şi la priorităţile culturii noastre. Întrebările de genul „Cât de 
(anti)modern e Lovinescu în raport cu alţi (antijymoderni?” ajung însă, 
inevitabil, într-un punct mort: ele nu spun nimic cu valoare 
operaţională, oferă doar informaţii fără forţă de generalizare despre 
gramajul suprapunerilor dintre gândirea lui X şi gândirea lui Y. Şi dacă 
modernitatea e plauzibil să fie imaginată ca un cadru dialectic care 
cuprinde toate aceste afirmaţii, negaţii şi autonegaţii, antimodernitatea, 

ca modulator de sens, funcționează doar pentru a conchide că orice 
modern are sincopele lui de palpare a prezentului, pe care le 
împărtăşeşte mai mult sau mai puţin aleatoriu cu alţi moderni. 

Gândirea lui E. Lovinescu nu e însă câtuşi de puţin teatrul luptei 
dintre modern şi o altă entitate (antimodern, tradiţie etc.). Este, în 
schimb, spaţiul „omului deliberativ”!, în care se întâlnesc „reacții” şi filiere 
de sorginţi variate încercând să colaboreze la o soluţie, iar efortul de 
sinteză se poate dovedi cel puţin la fel de spectaculos ca şirul 
contradicţiilor vizibile în acest pact al divergentelor. Pozitivişti şi 
psihologişti, raţionalişti şi iraţionalişti, individualişti sau colectivişti, 
materialişti sau spiritualişti, cu toţii intră la E. Lovinescu într-un discurs 
a cărui pretenţie ultimă este, în fond, acurateţea sau consonanţa 
ştiinţifică, adecvarea intelectului la obiect — o pretenţie eminamente 
modernă. Niciuna dintre aceste filiere nu e imaginată ca alternativă, ca 
un dincolo sau ca un dincoace de discursul intelectual(ist), raţional, 
legifera(n)t; a vorbi despre artă şi literatură înseamnă, pentru Lovinescu, 
a produce un tip de discurs care să nu poată fi combătut de pe principii 
raţional(ist)e. Legea imitaţiei a lui Tarde e ştiinţă, la fel psihologia masei 
iraționale a lui Le Bon sau mutaţia valorilor estetice susţinută de 
cercetările lui Hugo de Vries. Spaţiul de manevră lovinescian e spaţiul 
dogmei secularizate, spaţiul ştiinţei. 


1 Eugen Simion, E. Lovinescu, scephicul mântuit, ediţia a doua, op. cit, vol. I, 
p. 103. Sintagma folosită de Simion pentru a-l caracteriza pe autorul Istoriei 
civilizației... cred că funcţionează şi ca formulă a întregii personalităţi 
lovinesciene. 

modern, modernitate — n-a fost niciodată o sarcină uşoară; 

cât despre a o încheia într-un chip satisfăcător pentru toţi 
actorii scenariului, a întrezări liniile unei elucidări fie şi temporare, nu 
s-a pus deocamdată problema. Genealogiile conceptului şi ontologia lui 
sunt atât de controversate, încât edificarea într-un sens sau altul — de la 
câte „modernisme” sunt, ce timp şi ce spaţiu ocupă ele în istoria 
literaturii şi a culturii şi până la întrebarea asupra existenţei (asumării) 
reale a acestui concept în epoca spre care e trimis să refere — a ajuns să se 
confunde cu un bazar al ficţiunilor critice şi istoriografice. 

A vorbi însă despre modernismul literar românesc pare, raportat 
la corpusul istoriografiei mondiale, o operaţie cu mult mai simplă, 
modernismul nostru fiind certificat ideologic şi estetic de la E. Lovinescu 
la Nicolae Manolescu - dubiul asupra existenţei reale a acestui curent în 
interbelicul românesc pălind înaintea probelor livrate de Istoriile 
lovinesciene (a civilizației române moderne şi a literaturii române contem- 
porane), de rapida proliferare a conceptului în limbajul criticii şi al publi- 
cisticii noastre din prima jumătate a secolului al XX-lea, de disponi- 
bilitatea sa de a genera conexiuni şi conflicte de idei în epocă (născut în 
şi din dispută, existența modernismului literar românesc e atestată 
dublu, atât de protectori, cât şi de adversari), precum şi de harul de a 
induce post factum consensul criticii — sub formula unui modernism 
integrator, care ar include simbolismul şi tradiționalismul. Dacă s-a ivit 
cumva, dubiul ontologic în privinţa modernismului literar rom ânesc s-a 
exprimat, în epocă şi în postumitatea conceptului, doar în dileme de 
genul: modernismul românesc îl include pe x (de pildă, simbolismul) 
sau pe y (avangardele)? Le cuprinde şi pe x, şi pe y? Sau nu se identifică 
cu niciunul dintre aceste curente, soluţia reprezentând-o un terț? 

Soliditatea conceptului de modernism literar românesc a decurs, 
pe de altă parte, şi din prezumata soliditate a reperelor în relaţie cu care a 


A începe o discuţie despre modernism - şi, în genere, despre 

fost promovat pe teren autohton, respectiv a conceptelor critico-istorio- 
grafice livrate de Occidentul european şi îndeosebi de spaţiul franco- 
german — repere conceptuale considerate la noi nenegociabile, adică 
valori incontestabile create în cadrul unor culturi puternice, cu o 
evoluţie organică, în funcţie de care trebuiau judecate decalajele culturii 
şi ale literaturii române şi soluţiile compensării lor. Aproape toate 
querelele criticii româneşti de la finele secolului al XIX-lea şi din prima 
jumătate a secolului al XX-lea dezbat cu precădere oportunitatea 
transplantului de valori occidentale în spaţiul românesc, în logica unui 
organicism vexat (de la teoria formelor fără fond la toate avatarurile sale 
reacționaroide — sămănătorism, poporanism, tradiţionalism) sau invers, 
în logica unui saltaţionism fast, favorabil unei „sincronizări” cu valorile 
europene. Simbolismul francez a reprezentat, de pildă, un astfel de reper 
nenegociabil — tot ce rămânea de făcut criticii româneşti fiind să 
chestioneze rostul încurajării unui simbolism rom ânesc sau posibilităţile 
fiinţării lui în ograda noastră, aşa cum procedează N. Iorga sau 
G. Ibrăileanu atunci când se întreabă dacă „avem condiţiile naţionale” 
pentru apariţia unui Baudelaire român şi, în genere, pentru importul de 
„esteţi” şi „decadenţi”. Un reper de aceeaşi natură fusese şi romantismul 
(în variantele lui franceză şi germană) — o realitate poate mai consistentă 
decât simbolismul, în jurul căreia erau chemate să graviteze fără rezerve 
realităţile literare româneşti. 

Singura grijă a criticilor români de la Maiorescu încoace a rămas, 
prin urmare, justa diagnosticare şi compensare a decalajelor, îmblânzi- 
rea distanţei care ne separa de culturile mari — a căror evoluţie se în- 
tâmplase organic şi a căror „originalitate” fusese scutită de etapa preala- 
bilă a importului masiv din alte culturi. Însă toată această tradiţie 
culturală românească obişnuită să întoarcă pe toate fețele soluţia optimă 
a recuperărilor, toată această tânjire spre Vest n-ar fi avut sens dacă 
modelele de acolo n-ar fi fost considerate la noi valori indiscutabile. 
Ridiculizarea simboliştilor români n-a presupus, de exemplu, respinge- 
rea fundamentală şi integrală a simbolismului francez, cu toată 
logomahia excitată via Max Nordau spre încurajarea unei literaturi 
„tinere” şi „sănătoase” în dauna uneia care-şi trăieşte declinul. Intreaga 
energie a criticismului românesc a mers, ca atare, preponderent spre 
simpla incriminare a imposturii indigene crescute la umbra unui 

„original”-obiect al admiraţiei (în discursul criticilor organicişti) sau spre 
sublimarea ei prin „diferenţiere” (în discursul sincroniştilor). Când un 
N. Davidescu sau un B. Fundoianu se pronunţă asupra inexistenței unei 
poezii (literaturi) române „organizate” înainte de etapa ei simbolistă sau 
asupra calităţii ei pur coloniale, subordonate celei franceze, nimănui nu-i 
trece prin cap să chestioneze soliditatea comparantului, să se întrebe 
bunăoară dacă Franţa are „poezie” sau dacă are „o literatură organizată” 
(până şi N. Iorga, promotorul purismului autohton, susţinea că, odată ce 
l-a cumpărat, nu s-a mai despărţit de volumul lui Baudelaire). Reperul 
francez e învestit cu calităţi apriorice, funcţia lui fiind aici de axiomă, nu 
de ipoteză, iar această soliditate a reperului e comandată în primul rând 
de un confort psihologic: ea se confundă până la un punct cu proiecţiile 
aspirantului, cu imaginea lui despre sine şi despre ce ar trebui sau ar 
dori să devină. 

În aceste condiţii, se înțelege de ce — oricât de complicate ar fi fost 
polemicile care au marcat geneza şi acreditarea modernismului literar 
românesc istoric şi oricât de variată paleta pretextelor de stimulare sau 
de respingere în epocă a literaturii considerate moderniste (inclusiv prin 
acţiuni divergente sau expres contradictorii ale comilitonilor şi adver- 
sarilor) — istoriografia românească din prima jumătate a secolului 
al XX-lea şi metanaraţiunile postbelice de la noi au văzut în moder- 
nismul românesc un bun dat, obţinut prin raportare la un etalon extern 
ferm (progenitură aflată sub autoritatea unui pater certus), un bun căruia 
nu-i mai trebuiau elucidate decât tribulaţiile interne şi moştenirea lăsată 
descendenților săi pe teren autohton. 

Se întâmplă însă ca imaginea de sine a „reperului” să nu coincidă, 
în diferitele sale vârste istorice, cu imaginea delegată lui de aspirant (şi 
ea cu variațiile ei). Criticul român interbelic doritor să ridice (prin 
evoluţie organică ori în salturi) poezia românească la nivelul celei fran- 
ceze ar fi putut afla, de pildă, că, în opinia unor iluştri literați francezi 
din stricta sa contemporaneitate, Franța n-ar avea, de fapt, „poezie”, ba 
chiar nici epic (în sensul unei tradiţii a genului, reflectat într-o istorie 
literară) — aşa cum ar avea Anglia, de pildă —, şi că singurul motiv de 
mândrie naţională rămânea, în ce-o priveşte, literatura moraliştilor. 
Ipoteza unei Franţe (a unei limbi franceze) inapte pentru poezie (!) sau a 
unei Franţe fără „modernism” — deşi cu o modernitate luxuriantă şi în 

nenumărate privinţe deschizătoare de drumuri - ar fi trebuit să schimbe 
jocul de idei pe piaţa culturală a secolului al XX-lea românesc. Corectând 
acest viciu de imagologie, s-ar fi putut observa că reperul „nenegociabil” 
francez suferea şi el, mutatis mutandis, de angoasele aspirantului român, 
acuzându-şi nu de puţine ori organicitatea imperfectă, incluzându-se în 
comparații neflatante cu repere la rândul lor privite ca nenegociabile 
(poezia de limbă engleză, de pildă)! sau observând post factum că, prin 
solipsism şi cultivarea exclusivă a soluţiilor indigene, Franţa n-a parti- 
cipat la formarea unora dintre conceptele cu impact şi descendență în 
moştenirea intelectuală a istoriei şi istoriografiei mondiale postbelice — şi 
aici e vorba tocmai de pomenitul concept de modernism literar. (Evident, 
acel „ar fi trebuit să schimbe jocul de idei pe piaţa culturală românească” 
de care vorbeam mai sus presupune în primul rând o chestionare a 
solidităţii sacrosanctului reper francez, însă adevărul este că, nici în 
cazul unei raportări mai puţin idealizante la acest model, angoasa 
autohtonă n-are motiv să scadă: diferențele de „angoasă” dintre cele 
două culturi, cultura-reper franceză şi cultura-aspirant română, sunt 


1 Pe de altă parte, admiraţia lui Baudelaire faţă de E.A. Poe — reper nenegociabil 
constituind, după unele teorii, adevărata sursă a modernităţii literare — este 
deconstruită de T.S. Eliot într-o manieră care atestă faptul că realitatea 
reperului e de cele mai multe ori fructul proiecției aspirantului: un vorbitor 
nativ de engleză şi educat în tradiţia poeziei engleze fiind apt să distingă 
imperfecțiunile limbii lui Poe (care e „deseori o engleză neglijentă şi de 
proastă calitate”, „De la Poe la Valery”, în T.S. Eliot, Eseuri, op. cit., p. 430), nu 
va resimţi acea stranietate cuceritoare pe care o transmite universul autorului 
american unui alogen. Ca atare, după Eliot, fascinația francezului Baudelaire 
pentru opera lui Poe nu s-ar sprijini pe „valoarea reală” a acesteia (valoare 
indisociabilă de o bună cunoaştere a limbii engleze), ci pe autoproiecţia unui 
spirit ce se caută pe sine în aburii unui reper ideal. Din perspectiva Degenerării 
lui Max Nordau, simboliştii îi imită pe prerafaeliţi — deci simbolismul nu 
poate pretinde că este francez; René Wellek arată, în eseul „Termenul şi 
conceptul de simbolism în istoria literară” (1969), că americanii îi imită pe 
simboliştii francezi. Dar aceştia îl au la origine pe Baudelaire — care-l avusese 
drept reper pe Poe şi pe prerafaeliţii englezi; ori pe romanticii germani... Gestul 
raportării la repere sau la surse „nenegociabile” poate ajunge, prin urmare, 
vicios şi lipsit de calităţi efective. A distinge autenticul (modelul) de „imitaţie” 
devine, în aceste condiţii, o întreprindere extrem de anevoioasă, cum tot mai 
obscure devin şi cauzele frustrărilor sau ale complexelor de inferioritate. 

îndeajuns de mari pentru a putea ignora evenutalele similitudini ţinând 
de raportarea ambelor la repere presupus tari din alte culturi. lar aceste 
diferenţe provin dintr-un decalaj de câteva secole: dacă poezia franceză, 
incluzând monitorizarea evoluţiei genului liric în Franţa, începe în 
genere cu Ronsard, cea română începe cu Eminescu — sau cu 
simbolismul, anunţat de un Eminescu-simbolist, dacă dăm crezare 
teoriilor lui N. Davidescu.) 


O sensibilă corectare a perspectivei asupra reperului francez 
„nenegociabil” şi-o poate procura istoricul literar român de azi 
consultând, de pildă, eseurile din La Langue des dieux modernes a lui 
Michel Murat, profesor la Sorbona şi specialist în modernitatea poetică 
franceză, de la Rimbaud (L'Art de Rimbaud, 2002) şi Mallarmé (Le «Coup 
de des» de Mallarmé, 2005) la Versul liber (2008), Julien Gracq şi 
suprarealism. Într-un demers arondat, în sens larg, unei istorii a 
formelor, Murat se preocupă aici îndeosebi de acomodarea premiselor 
unei „istorii franceze a poeziei” (inscriptibilă într-o istorie internă a 
genului) cu datele unei istorii literare naţionale, în care poezia e 
convocată să participe dincolo de particularităţile genului — concurenţa 
generic vs naţional funcţionând în bună măsură ca argument al 
antologării celor unsprezece eseuri din acest volum. 

Michel Murat discută în primele patru secvențe ale cărţii anumite 
forme sau instrumente de stocare şi triere a liricului pe care le judecă 
importante în disecarea relaţiei dintre generic şi naţional: posibilitatea 
unei „istorii franceze a poeziei”, în condiţiile în care „constrângerile 
epistemologice ale unei istorii a genului nu sunt în întregime 
compatibile cu miza ideologică a unei istorii a literaturii naţionale, de uz 
universitar şi şcolar”!, particularităţile „antologiei de poezie” — antologia 
fiind „un gen constitutiv al tradiţiei poetice”, soarta „poemului în 
proză” sau a „poemului în distih”, rezervând pentru o parte a doua a 
volumului şapte micromonografii dedicate poeţilor Leon-Paul Fargue, 
Guillaume Apollinaire, Saint-John Perse, Tristan Tzara, Paul Eluard, 
Louis Aragon şi Rene Char. 

Binevenit pe fondul unei reevaluări interne a poeziei şi a 
istoriografiei franceze din perspectiva tensiunii generic vs naţional, 


1 La Langue des dieux modernes, Garnier, Paris, 2012, p. 12. 

frontul deschis Michel Murat în aceste eseuri ajunge, pe de altă parte, să 
semene dubiul în toate celelalte literaturi şi istoriografii naţionale 
crescute în bazinul de influenţă al Franţei. Pentru cazul românesc, 
deosebit de utile pentru corectarea viciului imagologic de care vorbeam 
mai sus sunt trei dintre „angoasele” care minează, după Michel Murat, 
relaţia Franței cu genul liric şi cu istoria lui: prima angoasă priveşte 
dificultăţile realizării unei istorii a poeziei franceze, a doua are în vedere 
dilemele alcătuirii unei istorii franceze a poeziei, iar a treia se referă la 
cvasiinexistenţa, în Franţa primei jumătăţi de secol XX, a conceptului de 
„modernism” literar, absență compensată, în ultimele decenii ale 
secolului trecut, de un proces de recuperare sau de „teoretizare 


retroactivă” a modernismului în spaţiul francez. 


Vicisitudinile unei istorii a poeziei franceze 


Istoria poeziei franceze nu este neapărat o istorie franceză a poeziei 
(de acordare a fondului cu forma, cum ar fi spus la noi Maiorescu) — asta 
arată primul studiu din volumul lui Murat („Une histoire française de la 
poésie”). Diferendele au mers până acolo încât tot ce se poate spune mai 
sigur despre reprezentările succesive ale genului liric pe teritoriul 
francez este că, atunci când e suficient de valoroasă pentru a fi inclusă 
într-o istorie a poeziei, poezia din Franţa s-ar înscrie nu într-o istorie a 
poeziei franceze, ci într-o istorie a poeziei tout court. Poeţii Franţei n-ar fi 
scris, deci, o poezie franceză — iată o concluzie de un scepticism radical, 
pe care niciunul dintre criticii şi ideologii români rodaţi, la începutul 
secolului al XX-lea, în secretele speţei etnic vs estetic n-o experimentase 
la o asemenea intensitate. 

Istoria poeziei ar fi mers, aşadar, în Franţa pe două trasee, în care 
naţionalul şi genericul (evoluţia internă a genului liric) s-au intersectat 
fără să coincidă. Astfel, „tradiţiei naţionale” reprezentate de Marot şi 
Saint-Gelais îi succedă „divergenţa” neologizantă şi latinizantă instau- 
rată de Du Bellay şi Ronsard, între 1549 şi 1550 — Odele lui Ronsard fiind 
mai mult „o poezie «în franceză», decât o poezie franceză”!, susţine 
Murat, ajutat de Boileau şi de E.R. Curtius (Ronsard ar scrie o poezie a 


1 Ibid., p. 17. 

Evului Mediu latin, nu francez). „Istoria poeziei franceze, sau drama sa”, 
se poate citi mai departe, „se leagă aşadar pe o scenă foarte restrânsă, 
între Ronsard şi Malherbe”, care, cu o vorbă a lui Brunetiere, „naţio- 
nalizează”, în fine, poezia!. De la ideea universalistă de „gust” a lui 
Voltaire se ajunge, în romantism, la prețuirea tot mai mult, şi în sfera 
literelor, a aşa-zisului esprit français?. Aşa, pentru Desire Nisard, „istoria 
poeziei franceze nu poate fi decât un comentariu la versurile lui 
Boileau”, clasicismul ilustrând o culme a „spiritului francez”. Abia 
Sainte-Beuve tulbură întrucâtva acest consens, prin Tableau historique et 
critique de la poésie française et du théâtre français au seizième siècle (1828), 
care „manifestă, mai puţin agresiv, dar nu mai puţin radical, divergenta 
dintre o istorie internă a poeziei (istoria genului, devenirea poeziei 
moderne) şi o istorie literară naţională în care clasicismul joacă în orice 
caz rolul de episod fondator. Această divergență se păstrează de-a 
lungul timpului. Istoria poeziei franceze se scrie la dublu”?. O „istorie 
reconstruită”, aşa este calificat demersul lui Sainte-Beuve, iar sintagma 
trebuie reţinută, fiindcă reflectă modul predilect al lui Michel Murat de a 
depista viciile manipulării trecutului în istoriografia literară şi în 
metanaraţiunile aferente, prin soluţii de tipul: lecturi „în logica 
prefigurării”, „teoretizări retroactive” sau „unificări retroactive” ale 
unor produse esteticet între care nu se poate proba existenţa acelor 
relaţii atribuite lor post factum în diverse forme de discurs pe marginea 
literaturii. 

Romantismul francez nu este nici el scutit de conflicte: „clasic prin 
tratamentul formelor şi al versului, precum şi prin menţinerea unei 
discursivităţi retorice; modern prin adoptarea tripartiţiei genurilor şi 
prin concepţia sa despre liric ca poezie a subiectului”, romantismul e 
împărţit „între două Franţe, cea a Vechiului Regim, apărătoarea Muzei 
franceze, şi cea a Revoluţiei”5. Această „ambiguitate“, continuă Murat 
contabilizarea angoaselor, „îi creează stilul propriu în peisajul 
romantismului european, făcând, în acelaşi timp, dificilă integrarea sa 


1 Ibid. 

2 Ibid., p. 14. 

3 Ibid., p. 16. 

4 Ibid., p. 110, 115. 
5 Ibid., p. 21. 

într-un discurs global, care va pune în mod necesar accent pe unul sau 
altul dintre aceşti poli”. 

Incertitudinile în legătură cu calitatea franceză a poeziei din Franţa 
persistă şi în eseul „Deux paysages avec figures”, unde, arată Murat, la 
întrebarea „Există o poezie franceză?”, de la Antoine de Rivarol până la 
Thierry Maulnier şi Andre Gide, răspunsurile converg; în mod covârşitor 
spre nu. După Maulnier, autorul unei Introduceri în poezia franceză (1939), 
Franța e „singura ţară care n-a dezvoltat legături între tradiţia sa, 
istorică, populară, legendară, şi tradiţia sa poetică”!. „Rezultă deci”, 
comentează Murat mai departe, „că poezia noastră naţională (a se 
înţelege: republicană) nu e decât literatură proastă. Marseieza e un poem 
prost, iar cei mai populari dintre poeţii noştri sunt şi cei mediocri: 
publicul francez îl va prefera mereu pe Rostand în locul lui Valéry”?. 
Concluzia la care ajunsese Maulnier era că, propriu-zis, nu există poezie 
franceză: „« Patria francezilor e Franţa [...] Patria poeziei franceze este în 
cele treizeci de secole de poezie universală»”. „Dar” — continuă Murat 
revenind la argumentul etnic — „tocmai prin asta e ea franceză, în cel mai 
înalt grad: «Poezia franceză constituie cea mai literară dintre toate 
activităţile literare, într-o ţară în care literatura e obiectul unui cult, ca să 
zic aşa, naţional»”3. 

Există, apoi, desigur, „o istorie a poeziei care începe cu Baudelaire, 
ca în biblioteca lui Des Esseintes”. Dar, punctează în acest caz Murat, 
„această istorie nu este cea a poeziei franceze: este cea a poeziei 
moderne. Aşa cum bine arată cartea lui Hugo Friedrich Die Struktur der 
modernen Lyrik, e o istorie internă a genului şi, din nou, e o istorie 
europeană”+. Dacă despre Baudelaire — ca şi despre Ronsard, dar cu atât 
mai mult! — dacă despre Baudelaire, deci, se poate spune că nu iniţiază o 
poezie (în primul rând) franceză, în orice accepţie am folosi acest 
calificativ (afirmaţia venind, în plus, din condeiul unui universitar 
sorbonard), se poate conchide că trăim în postumitatea argumentului 
etnic. Evident, se poate afirma că Murat cedează prea uşor fascinaţiei 


1 Thierry Maulnier, Introduction à la poésie française, Gallimard, Paris, 1939, p. 34, 
apud Michel Murat, op. cit., p. 35. 

2 Michel Murat, op. cit., p. 35. 

3 Thierry Maulnier, op. cit., p. 39, 42, apud Michel Murat, op. cit, pp. 35-36. 

4 Michel Murat, op. cit., p.21. 

structuriste a lui Friedrich şi că, la o adică, ar fi putut bate monedă pe 
ceea ce ar putea fi considerat totuşi eminamente francez în acea poezie 
modernă pornită din Baudelaire (cum, într-o bună măsură, se poate 
spune că o istorie a poeziei franceze scria, de fapt, Marcel Raymond în 
cunoscuta sa lucrare De la Baudelaire la suprarealism, 1933; 1940). Cert este 
însă că, pe de o parte, acest argument al esenței etnice pare să-şi fi 
epuizat, în paradigma academică actuală, puterea de convingere, iar pe 
de altă parte, că soluţiile generate de metanaraţiunile postbelice (cartea 
lui Friedrich apărând în 1956) au ajuns să pară mai credibile chiar decât 
documentul epocii despre care tratează. 


Vicisitudinile unei istorii franceze a poeziei 


Dacă tensiunea dintre universal (latin) şi naţional marchează deja 
istoria poeziei din Franţa prin arcul întins între Ronsard şi Malherbe, 
spre 1730 apare „prima criză a versului” — văzută ca o criză a genului, 
independentă de presiunea naţionalului, dar specifică, într-o măsură 
bine definită, Franţei. După Ronsard, arată Michel Murat, secolele 
gonesc spre o „consecinţă frapantă: primul rol de «liric francez», ocupat 
mai înainte de Ronsard, rămâne vacant. Racine se situează pe alt plan, 
iar La Fontaine se prezintă ca traducător al lui Esop şi al Fedrei. Nu 
există un Milton francez”!. Iar asta fiindcă „poezia se sustrage cumva 
propriei sale istorii, se insularizează [...] se deplasează spre roman, între 
ficţiune şi meditaţie spirituală (la Rousseau şi apoi Chateaubriand şi 
Senancour). Romanul moşteneşte pentru moment prerogativele liris- 
mului modern. E vorba de un fenomen francez: în Anglia, care pentru 
acea epocă e cel mai bun comparant, nu se întâlneşte un fenomen 


1 Ibid, p. 17. Totuşi, trebuie amintit aici şi faptul că — reper „nenegociabil”, 
simbol al poeziei engleze pentru francezi şi desigur, pentru mulţi alţii — 
Milton nu era receptat unanim în acelaşi fel în propria literatură. Eliot ştie mai 
multe în acest sens: „stilul lui Milton nu este un stil clasic: este stilul unei limbi 
în curs de formare, stilul unui scriitor ai cărui maeştri nu au fost englezi, ci 
latini şi, în mai mică măsură, greci. Cred că tocmai asta voiau să spună 
Johnson şi, mai târziu, Landor când se plângeau că stilul lui Milton nu e chiar 
englezesc” („Ce este un clasic”, în T.S. Eliot, op. cit., p.91). 

echivalent”!. Aşa că „[dlincolo de romantism, marcat de «completa şi 
absoluta emancipare a eului» (Brunetiere)”, continuă Murat, „Literatura 
[franceză, n.m., T.D.] se salvează prin roman, ajungând prin Balzac şi 
Flaubert la un nou clasicism [...] Clasicismul ca manifestare a geniului 
naţional trece astfel de la poezie la roman: o divergență majoră se 
instalează între istoria genului [liric] şi cea a literaturii care-l înglo- 
bează”?. In aceste condiţii, „apariţia lui Baudelaire pe firmamentul 
poeziei franceze [...] are ceva din aerul unei catastrofe”3, o putere de a 
disocia şi a coagula neexperimentată înainte; Baudelaire pare să conţină 
postulatele fundamentale ale clasicismului şi ale romantismului, după 
cum „toate scenariile modernităţii şi antimodernităţii se află în el”?. 
Concomitent însă cu promovarea „catastrofei” Baudelaire, devine 
problematică regândirea locului delegat lui Victor Hugo în această nouă 
istorie — mai mult sau mai puţin franceză — a poeziei (căci Hugo e 
„Suprarealist” când nu e „idiot”, după Andre Breton; e un poet modern, 
cvasi-baudelairian şi un artist al formei — urmaş al lui Virgil şi Horaţiu —, 
după Paul Valery; adevăratul Hugo ar fi D'Aubigne, după Thierry 
Maulnier, în vreme ce Louis Aragon imaginează un Hugo-realist etc.). 
Dar această repoziționare a lui Hugo în istoria poeziei nu se poate face — 
observă Murat — fără scoaterea lui Baudelaire şi a simbolismului în afara 
ei! O recuperare sistemică a genului liric, care să cuprindă toate verigile 
angajate de-a lungul epocilor de istoria literară a Franţei, se revelează 
de-a dreptul imposibilă: spaţiile albe din istoria poeziei sau lecturile 
făcute „în logica prefigurării”, care tind să acopere aceste spaţii albe 
(prin raționamente de tipul: Ronsard are „presentimentul” poeziei 
romantice, Hugo îl „premerge” pe Baudelaire ori, dimpotrivă, e „anun- 
tat” de D'Aubigne etc.) ar stânjeni, în realitate, scenariul unei dezvoltări 
organice a genului. Acest tip de de lectură atenuează, pe de o parte, 
impresia de intermitenţă în evoluţia unui gen; pe de altă parte, trădează 


1 Ibid., pp. 17-18. 

2 Ibid., p. 13. 

3 Ibid., p. 20. 

4 Ibid, p. 21. Murat trimite aici probabil la dubletul modern/ antimodern 
promovat în ultimii ani, îndeosebi cu referire la Baudelaire, de Antoine 
Compagnon. 

5 Vezi ibid, pp.21-23. 

însă mina unei enciclopedii carente şi mistificatorii, inapte de a 
reconstitui credibil verigile lipsă şi satisfăcută cu explicaţii care reduc 
necunoscutul trecutului la cunoscutul prezentului!. 

Discutând mecanismul selecţiei din Anthologie de la poésie française 
(1949) întocmită de Andre Gide, Murat constată, în fine, că acesta 
„ilustrează teza lui Mallarmé privind «intermitențele» poeziei franceze: 
două mari secole [...] un secol al XVI-lea, care merge până la Ludovic al 
XIII-lea, şi un secol al XIX-lea care se sfârşeşte, fără ruptură sau 
restauraţie, cu Valéry”?. Concluzia e... sceptică: abia La Fontaine „se 
ridică singur în acest deşert” — în condiţiile în care rigiditatea generică a 
antologiei nu-i permite lui Gide atenuarea impresiei de „deşert” prin 
cooptarea „poeziei” lui Racine. Ca antidot al acestui pesimism şi 
împotriva scenariului deprimant al spaţiilor goale din antologiile lui 
Gide şi Arland sau din Introducerea... lui Maulnier, Michel Murat 
propune o mai bună documentare, care să elimine iluziile furnizate de 
comoditatea reducerii trecutului la prezent printr-o lectură teleologică 
camuflată sub dubioasa „logică a prefigurării”. 

Detronat de roman în epoca realismului şi brăzdat, altminteri, de 
aceste „intermitenţe” seculare (hiatul dintre Villon şi Hugo; Franţa n-a 
avut un Milton etc.), liricul ar detrona romanul pe teren francez abia în 
anii celui de-al Doilea Război Mondial, când capacitatea marilor 


1 Procedeul e folosit şi de G. Călinescu în Istoria literaturii române de la origini 
până în prezent (1941), aşa cum a arătat Mircea Martin, în G. Călinescu şi 
complexele literaturii române (1981), care îl numeşte „analogie inversă”. Dacă 
exegeţii lui Călinescu justifică într-un fel sau altul opţiunea analogiei sau a 
lecturii „inverse”, imaginându-o ca parte a unei strategii de emfatizare a 
organicităţii literaturii autohtone (vezi Andrei Terian, G. Călinescu. A cincea 
esență, Editura Cartea Românească, Bucureşti, 2009, pp. 294-298), Murat nu 
pare dispus să investigheze avantajele acestei opţiuni; mai mult, el acuză fron- 
tal „neştiinţa” autorilor care recurg; la procedeul cu pricina („Din pricina ne- 
cunoaşterii codurilor şi a contextelor sociale, Gide sau Maulnier nu au acces la 
semnificaţia literaturii medievale, nici la estetica sa; o citesc neapărat invers, 
într-o logică a prefigurării”), procedeu care slujeşte precar ideea de organi- 
citate, în primul rând prin suspiciunea de inconsistenţă a cercetării („foarte 
proasta cunoaştere a culturii medievale, filtrată prin reconstrucții romantice, şi 
nu prin cercetări de erudiție contemporană”, Michel Murat, op. cit., p. 36). 

2 Michel Murat, op. cit., p. 42. 

3 Ibid., p. 29. 

naraţiuni (a epicului) de a oferi iluziile cerute îşi pierde efectul. 
Altminteri, oscilaţiile şi intermitențele par să facă parte din destinul 
liricii în Franţa. Istoria franceză a poeziei, s-ar putea conchide după 
Murat, este o istorie a „locurilor vacante”, tot aşa cum istoria poeziei 
franceze s-ar suprapune peste una a „loviturilor de stat”!. 

Bref, indiferența criteriului etnic propagată via Evul Mediu latin, 
via universalismul Luminilor şi, sărind peste romantism, prin moder- 
nitatea care, mai mult decât naţională, se pretinde europeană, s-ar opune 
pasiunii pentru acel esprit français esenţialist căutat de unii istorici. 
Această opoziţie alimentează, crede Murat, ireductibila tensiune care 
face atât de problematice atât dezideratul unei istorii franceze a poeziei, 
cât şi dezideratul unei istorii a poeziei franceze. Existenţa a „două 
Franțe”, „divergenţa”, „ambiguitatea”, „integrarea dificilă într-un 
discurs global”, poezia care se joacă pe o „scenă foarte restrânsă”, nimic 
cu adevărat francez dincolo şi dincoace de clasicism sunt tot atâtea 
argumente pentru o reconsiderare sceptică a relaţiei spiritului francez cu 
genul liric. 

La întrebarea „Există o poezie franceză?”, primul răspuns al 
autorilor francezi de antologii naţionale este, aşadar, nu: „Gide îl deleagă 
încă de la începutul prefeţei sale unui interlocutor englez care-l întreabă 
de ce nu există o poezie franceză: «Anglia îşi are poezia sa, Germania, pe 
a sa, Italia aşijderi. Franţa n-are poezie» [...] Arland se face ecoul acestui 
răspuns la sfârşitul prefeţei sale: «E posibil, cred eu, ca francezii să se fi 
exprimat mai fidel şi mai puternic în proză»"?. Dar nici privind lucrurile 
dinspre o istorie a genului răspunsul nu devine mai optimist: „Rivarol 


1 Ibid., p. 15. 

2 Ibid., pp. 33-34. Citatul din Andre Gide este din prefața la Anthologie de la poésie 
française (Gallimard, Paris, 1949, p. viii), iar cel din Marcel Arland, din 
Anthologie de la poésie française, Stock, Paris, 1941, p. 9. Apropo de Franţa care 
„n-are poezie”, ar putea fi amintită aici, în acest context propice demitizărilor 
şi flagelării reperelor „nenegociabile”, o afirmaţie a lui T.S. Eliot: „nu avem, în 
literatura engleză, nicio perioadă clasică şi niciun poet clasic” („Ce este un 
clasic?”, 1944; reprodus în Eseuri, op. cit., p. 92). Totuşi, dacă momentul de 
sinceritate al francezilor include sau presupune lamentaţia, constatarea lui 
Eliot e mai degrabă stenică în măsura în care clasicitatea se confundă, la el, cu 
„maturitatea” şi cu epuizarea (unor filoane în care au excelat deja înainta şii); 
lipsa clasicilor ar echivala, astfel, cu promisiunea unui viitor fructuos. 

deja spusese despre limba franceză că e «mai puţin propice muzicii şi 
versului decât orice altă limbă veche sau modernă»: Gide şi Arland 
moştenesc acest loc comun”. Nu numai „cap poetic” n-ar avea, deci, 
francezii, plusează aici Murat, dar nici cu genul romanesc nu stau bine, 
conchizând, cu Gide, că „Franţa e o ţară a moraliştilor, a artiştilor fără 
pereche, a compozitorilor, a arhitecţilor, a oratorilor”, dar că „între 
Villon şi Baudelaire” nu găseşti decât „discursuri rimate”, „spirit şi 
elocință”, „virulenţă”, „patos” — „mais jamais de la poésie”! 

La întrebarea „Există o poezie română?” (implicită în titlul unei 
suite de articole din 1922 a lui E. Lovinescu, intitulată, mai larg, „Există 
o literatură română?”) nu se livrează însă niciodată un răspuns atât de 
radical negativ. Dar spectrul deşertului literar, al locurilor vacante, ideea 
unor „catastrofe” care energizează brusc un peisaj amorf sau letargic 
(Baudelaire la francezi, Eminescu la noi) şi lectura „în logica 
prefigurării” ca soluţie compensatorie pentru o istorie care aduce mai 
mult cu o salbă de hiaturi au marcat îndelung, în spaţiul românesc, 
dinamica discursurilor critico-istoriografice din prima parte a secolului 
al XX-lea. Iar imaginea lui Baudelaire apărut ca o „catastrofă” în peisajul 
literelor franceze sau cea a lui La Fontaine ridicându-se „singur în acest 
deşert” — devin metafore aproape literal recurente în jargonul unui 
G. Ibrăileanu confruntat cu enigma Eminescu?. 

Pentru un familiar al istoriei literare franceze, datele vehiculate aici 
nu sunt noi — însă montajul şi climaxul generat de interpretarea lui 
Michel Murat fac să se decanteze acea radicalitate proprie unui vector 
deconstructor care loveşte în avalanşă: ori Franţa n-a fost o cultură 
organică, de vreme ce experimentează de timpuriu conflicte de genul 
etnic vs generic (sau estetic); ori conflictele de acest tip sunt inerente în 


1 Michel Murat, op. cit., p. 34. 

2 Vezi de pildă articolele „Postumele lui Eminescu” (1908) şi „Mihail Eminescu” 
(1919), unde poetul român e descris ca „un meteor din alte lumi” sau „un 
eveniment aproape inexplicabil în literatura noastră”. La fel sintetizase 
Thibaudet receptarea apariţiei lui Proust în peisajul literar francez: ,„ În căutarea 
timpului pierdut s-a ivit mai întâi în literatură ca o operă neaşteptată şi 
inclasabilă, ca o ruptură, ca o aventură” (Histoire de la littérature française 
[1936], CNRS Editions, Paris, 2007, p. 558); tot aici vorbeşte Thibaudet de 
survenirea meteorică a lui Proust — „l'arrivée en météore de Proust”. 

orice tip de cultură — caz în care autoflagelarea tinerei culturi române pe 
motiv de lipsă a organicităţii şi militarea pentru o evoluţie aşa-zis „natu- 
rală” par gesturi excesive. (În tot cazul, ipoteza unui Baudelaire care, 
aflându-se totuşi la originea poeziei moderne, se dezbracă de francitate 
în aşa fel încât nu mai poate participa la o istorie a poeziei franceze ar fi 
sunat extrem de straniu în prima parte a secolului, chiar şi în dis- 
cursurile celor mai decişi „internaţionalişti” de la noi sau din alte părți.) 


Presiunea metanaraţiunilor postbelice. 
Franţa ratează modernismul 


Neliniştii de a nu putea credita o istorie a poeziei nici din 
perspectiva imanentă a evoluţiei liricii în genere, nici din perspectiva 
criteriului naţional — altfel spus suspiciunii de a nu avea o „limbă 
poetică”, o evoluţie organică a poeziei pe teren naţional, şi nici o istorie a 
poeziei franceze care să nu se confunde cu un discurs al genului proxim 
(latinizant, universalist, europenist etc.) — i se adaugă angoasa de a fi 
ratat, dintr-un alt complex de cauze, participarea la marile metanaraţi- 
uni postbelice ale modernităţii. Murat alege să se ocupe, în acest sens, de 
speța Apollinaire —„un poet important” al Franţei, care-şi pierde, în 
istoria genului (reperul invocat de Murat este, din nou, Structura liricii 
moderne a lui Hugo Friedrich), locul pe care l-ar avea (încă) în istoria 
literaturii sale naţionale: „locul lui Apollinaire nu poate fi găsit în 
metanaraţiunile modernităţii, adică în construcţiile conceptuale şi critice 
produse în a doua jumătate a secolului al XX-lea pentru a raţionaliza 
istoria culturală şi a legitima cele mai recente dintre produsele ei. Nu 
numai că [Apollinaire] nu exemplifică aceste metanaraţiuni în mod 
satisfăcător, dar obligă chiar la chestionarea presupoziţiilor acestora, 
într-o manieră care aminteşte de distanţa critică pe care el însuşi o luase 
faţă de futurism. Consecința e uşor de prevăzut: Apollinaire e ocolit sau 
lăsat la margine”!. Murat nu oferă soluţia unei mai plauzibile fixări a lui 
Apollinaire într-o astfel de metanaraţiune, alegând să rezolve sarcina, 
mai ingrată probabil, de a deconstrui eşecurile succesive de încadrare şi 


1 Michel Murat, op. cit., p. 108. 

de interpretare a acestui poet în istoria liricii moderne. De a explica, 
altfel spus, cum a ajuns Apollinaire un „marginal” în acea istorie a 
poeziei care-şi are originea în Baudelaire. Traseele depistării acestui 
mecanism al marginalizării sunt două: pe de o parte, (in)compatibilitatea 
lui Apollinaire cu o istorie a poeziei franceze, iar pe de alta, (in)compa- 
tibilitatea sa cu metanaraţiunile modernităţii literare. 

Apollinaire vs istoria poeziei franceze. Dacă în metanaraţiunile 
postbelice (respectiv într-o istorie a genului) Apollinaire nu e considerat 
relevant ca aport francez (spre deosebire de antecesorii săi Baudelaire, 
Rimbaud, Mallarmé), trebuie constatat, arată Murat, că nici într-o istorie 
a poeziei franceze (o istorie naţională) Apollinaire n-ar putea fi cooptat 
decât cu multiple concesii. Şi asta pentru că legăturile lui Apollinaire cu 
poezia franceză sunt prea puține (!) pentru a încuraja o (de)codare în 
cheie etnică a liricii sale: „Dintre scriitorii epocii sale, Apollinaire e fără 
îndoială singurul care «nu l-a citit pe Baudelaire»; dacă l-a citit pe 
Mallarmé — un Mallarmé «proparnasian» — îl ignoră aproape complet pe 
Nerval şi l-a frecventat pe Leconte de Lisle mai mult decât pe Rimbaud 
[...] Această cultură [a lui Apollinaire] nu e poetică; nu e decât în parte 
literară; în fine, nu e franceză ...”! (subl.m., T.D.). Mai mult: „Aşa cum 
arată Vendemiaire şi Zone, spaţiul său mental [al lui Apollinaire] e 
parizian şi european? -— Italia, Germania renană, Boemia, adică sfera 
Contrareformei, cu enclavele ei evreieşti şi orizontul său modern al 
emigrației. Dificultatea situării lui Apollinaire într-o istorie a genului 
care se construieşte în Franţa în jurul unor genealogii extrem de 
pregnante — inclusiv prin rupturile sale, cum arată raportul lui Rimbaud 
cu Hugo şi Banville — îşi află aici o explicaţie”. (Trebuie remarcată însă, 
în acest caz, fluctuaţia reperului Baudelaire în argumentaţia lui Michel 
Murat: în această secvenţă unde pune la îndoială dependenţa poeziei 
lui Apollinaire de spaţiul francez şi implicit calitatea lui reprezentativă 


1 Ibid., p. 106. 

2 Este suficientă, pentru a motiva acest verdict, citarea unui singur distih din 
poemul Vendemiaire: „Jai soif villes de France et d'Europe et du monde/ Venez 
toutes couler dans ma gorge profonde” (reprodus în Guillaume Apollinaire, 
Œuvres poétiques, preface par Andre Billy, texte établi et annoté par Marcel 
Adema et Michel Décaudin, Gallimard, Paris, 1965, p. 149). 

3 Michel Murat, op. cit., p. 107. 


225 


Teodora Dumitru 


într-o istorie a poeziei franceze şi mai probabila lui înscriere într-o istorie 
globală a modernităţii lirice, primul nume invocat pentru desemnarea 
acelei tradiţii lirice franceze ignorate de Apollinaire este nimeni altul 
decât Baudelaire — acel Baudelaire mai mult modern decât francez aşezat 
de Hugo Friedrich la originea poeziei moderne, într-o perspectivă care 
anterior păruse acceptată de Murati.) 

Apollinaire vs istoria poeziei moderne. Cauzalităţi mai mult sau mai 
puţin obscure fac ca unul dintre poeţii importanţi ai Franţei, Apollinaire, 
să nu-şi găsească locul nici într-o istorie (nenaţională) a modernităţii 
poetice europene, ca Structura liricii moderne a lui Friedrich, în aceeaşi 
măsură în care, pe de altă parte, deşi se poate spune că a stat la originile 
modernităţii, Franța ratează modernismul. Este vorba de conceptul inte- 
grator de modernism literar, existent în jargoanele critico-istoriografice 
ale altor culturi (europene şi americane) din prima jumătate a secolului 
al XX-lea, în interiorul cărora s-au coagulat apoi marile metanaraţiuni 
postbelice ale modernităţii, responsabile de canonul şi de conceptele 
interpretării de până acum a poeziei pornite din Baudelaire. 

Virtuţile „globaliste” ale poeziei lui Baudelaire - pe care însuşi 
Michel Murat o găsise, după Friedrich, mai degrabă „modernă” (euro- 
peană/ universală) decât franceză — au condus, pare-se, la bizara conse- 
cinţă a efasării progresive a naţionalului până acolo încât chiar un autor 
prea puţin etniciza(n)t, „parizian şi european”, ca Apollinaire ajunge, 
paradoxal, să piardă teren în metanaraţiunile postbelice ale modernităţii, 
între altele şi pentru că a fost deferit cu totul suprarealismului — i.e. unui 
curent „internaţionalist”, însă de sursă şi de expresie predilect franceze. 

Cauzele şi soluţiile acestei marginalizări a lui Apollinaire în 
istoriografia franceză şi internaţională sunt investigate de Michel Murat 
într-o demonstraţie care surprinde pe mai multe planuri desincronizarea 
conceptuală dintre metanaraţiunile postbelice ale modernităţii, domi- 
nate de o anume înţelegere şi reprezentare a ideii de modernitate, şi 
calităţile liricii lui Apollinaire, ireductibile la acest prototip. După Murat, 
Apollinaire pierde teren fiindcă apare ca un „contraexemplu” pentru 
majoritatea „modelelor explicative” curente în istoriografia modernităţii 
literare, moderniste şi/ sau avangardiste, de la Hugo Friedrich la Peter 


1 Vezi ibid., p.21. 

Bürger (Teoria avangardei, 1974) şi Antoine Compagnon (Cele cinci 
paradoxuri ale modernității, 1990). Narativitatea poemelor lui Apollinaire 
ar fi, de pildă, un „contraexemplu flagrant al tezelor privind «excluderea 
naraţiunii» din poezia modernă”!, adică scenariului „auto-purificării 
artei” promovat via Structura liricii moderne. (Totuşi, a face din 
Apollinaire o verigă în lanţul care-l leagă pe Rimbaud de suprarealişti, 
cum face Friedrich, îi pare lui Murat o ipoteză „artificială, aproape 
postişă”? — lucrată probabil sub aceeaşi îndoielnică strategie a acoperirii 
spaţiilor goale care dicta şi lecturile „în logica prefigurării”.) Inaderent la 
o istorie a poeziei franceze, după cum nici la o istorie franceză a poeziei, 
Apollinaire - tocmai prin acest „regionalism” al său globalist („parizian 
şi european”) — pare să fi pierdut pariul atât cu metanaraţiunile 
postbelice ale modernităţii, cât şi cu istoriografia naţională. 

În privinţa recuperării lui Apollinaire strictamente prin grila 
modernistă, delimitările angajate în acest sens de Michel Murat sunt de 
cel mai stringent interes pentru istoriografia românească: în Franţa 
primelor decenii ale secolului al XX-lea n-a existat un curent literar care 
să se numească „modernist”. Simbolismul, dadaismul, suprarealismul, 
cubismul literar etc. n-au coagulat un front comun recognoscibil în 
epocă drept modernism: „Să ne reamintim că dacă acest termen n-a 
circulat în Franţa epocii respective, aşa cum s-a impus în desemnarea 
mişcărilor novatoare din lumea anglofonă şi hispanofonă, e pentru cănu 
era disponibil: «modernismul» desemna fără ambiguitate acel curent 
novator din interiorul Bisericii Catolice condamnat recent în epocă de 


1 Ibid., p. 119. În acest punct, optica metanaraţiunilor invocate de Murat pare 
congruentă cu aceea a lui E. Lovinescu din Istoria literaturii române 
contemporane, unde „obiectivarea” progresivă a prozei contracarează, într-o 
logică a genurilor literare, puternica tendinţă spre „subiectivare” (şi implicit 
spre non-narativizare) a genului liric exprimat prin poezia modernistă. Dacă 
există o consonanţă oarecare între aceste puncte de vedere, ea nu exprimă 
totuşi un consens general, câtă vreme această optică asupra evoluţiei poeziei 
nu se întâlneşte cu aceea din poeticile şi din teoriile anglo-americane — de la 
E.A. Poe, la T.S. Eliot. Acesta din urmă nu încurajează câtuşi de puțin decon- 
taminarea liricului de proză, fie că e vorba de prozaicul limbii comune, pe care 
Eliot nu-l vede, ca Mallarmé, ca fiind străin de poezie, fie că e vorba de nara- 
tivismul indispensabil poemelor ample (vezi eseul „Muzica poeziei”). 

2 Michel Murat, op. cit., p.114. 

«europeanul cel mai modern», Papa Pius al X-lea, în enciclica Pascendi 
din 1907; Alfred Loisy, principalul reprezentat al acestui curent, fusese 
excomunicat în 1908. Era vorba deci de o problemă de o actualitate 
stringentă, iar această criză, după cum se ştie, a marcat spiritele până la 
finele anilor '20”!. Ca atare, ipoteza „modernismului” lui Apollinaire 
(studiată de Laurent Jenny, în La fin de L'interiorite, 2002) n-ar fi, după 
Murat, decât o (altă) „reconstrucţie ce pare dotată cu un soi de evidenţă 


SI 


retrospectivă”, neputându-se vorbi, în acest caz, decât de un modernism 
„virtual, ce nu facilitează confruntarea cu suprarealismul, acesta din 
urmă bine ancorat în istorie”?. 

Aceste desincronizări conceptuale vinovate, între altele, de soarta 
lui Apollinaire în istoriografia postbelică franceză şi internaţională, se 
soldează cu o concluzie dublu alarmantă: pe de o parte, Franţa a creat — 
prin poeţii săi din a doua parte a secolului al XIX-lea — premisele şi 
substanţa a ceea ce astăzi numim modernism literar, dar n-a participat la 
dezbaterile teoretice soldate cu promovarea acestui concept integrator’; 


1 Ibid., p. 117. 

2 Ibid. 

3 Următorul apel la contribuții lansat de University of Rochester, New York, 
poate fi util în certificarea acestei stări de fapt: 
„2002 Colloque international d'études françaises du 20e / 21e siècle 
Etudes Françaises et / dans les autres disciplines 
Le modernisme littéraire en France. Comment peut-on le définir, le décrire, l'établir? 
Qui étaient les modernists’ français et quels étaient leurs buts littéraires? Est-ce 
Proust l'écrivain le plus 'modernist' ou est-ce qu'avec Cixous qu'on puisse vraiment 
comprendre la subjectivité de la langue écrite? En général, les études sur le 
modernisme littéraire s'intéressent plus aux textes anglophones, se limitant à 
quelques références à Beckett, à Rimbaud, à Robbe-Grillet, à Artaud, ou à Valéry. Si le 
'modernism’ était un véritable mouvement international, qu'a contribué la France à 
part une presse pour Joyce? Peut-on trouver des repères géographiques, des périodes 
spécifiques ou des paramètres stylistiques en considérant la question du genre mo- 
derniste dans la littérature française? Projets comparatistes et interdisciplinaires sont 
invités ainsi que des textes provenant de spécialistes en histoire de l'art ou en anglais. 
Veuillez envoyer une page (en anglais ou en français) et vos coordonnées avant le 10 
septembre 2001 à [...]” etc. etc. (sursa: http://www .fabula.org/actualites/le- 
modernisme-litteraire_2457.php). Ipoteza unei Franţe care n-a contribuit la 
doxa modernistă decât cu tipărirea operei lui Joyce este mai mult decât... 
marginalizatoare. 

pe de altă parte, vehiculatorii modernismului par să fi trecut prea uşor 
peste faptul că, în unele cazuri, „modernismul” nu e decât o formă de 
„teoretizare retroactivă”, un concept decantat în postumitatea curentelor 
pe care pretinde a le îngloba, şi nu o realitate confirmată, pretutindeni, 
de documentul epocii. 

În condiţiile în care modernismul literar este un concept cvasi- 
absent în discursul metaliterar francez din prima jum ătate a secolului al 
XX-lea şi în condiţiile în care hispanicul el modernismo (datorat unui poet 
nici măcar spaniol, ci nicaraguan - Ruben Dario) şi anglo-americanul 
modernism circulau în arii mai puţin presupuse a fi influențat mişcarea 
de idei din România interbelică, nu mai poate fi ocolită întrebarea: cum a 
ajuns E. Lovinescu - înaintea criticilor şi a istoricilor literari francezi, 
reperele sale predilecte — să utilizeze conceptul de modernism şi să-i ia 
atât de hotărât partea în lucrările sale de critică şi de istorie literară? 

emersurile de revizuire conceptuală şi istoriografică de 

tipul celui oferit de Michel Murat în eseurile din La Langue 

des dieux modernes pun foarte serios problema consecin- 

telor pe care conştientizarea absenței conceptului de 
modernism literar în Franţa primei jumătăţi a secolului al XX-lea le pot 
genera în istoriografia românească, unde acest concept s-a impus fără 
echivoc, cel puţin de la E. Lovinescu încoace. Şi asta în condiţiile în care 
cultura franceză era, la acel moment, o sursă de inspiraţie importantă 
pentru criticii şi istoricii literari români şi, în orice caz, principala sursă a 
lui Lovinescu, promotorul cel mai tenace şi mai organizat al conceptului 
de modernism literar românesc. 

Teoria absenței în Franța primelor decenii ale secolului trecut a 
unui curent literar asumat şi desemnat prin vocabula „modernist” pare — 
la o sumară revedere a peisajului critico-istoriografic francez din epocă — 
pe deplin îndreptăţită. Pentru Jacques Rivière, de pildă, curentul care se 
succedă simbolismului este „cubismul literar” („cubismul literar nu e în 
fond nimic mai mult decât o rafinare a simbolismului”), mişcarea Dada 
trăgând „consecinţele extreme ale principiilor pe care s-au întemeiat 
simbolismul şi apoi cubismul”?. 

Deşi în „Discussion sur le Moderne” (1920) folosise de câteva ori 
cuvântul „modernism”5, în Histoire de la littérature française de 1789 


1 Jacques Rivière, „Le Roman d'aventure”, reprodus în Études (1909-1924), 
op. cit., p. 385. 

2 Idem, „Reconaissance à Dada” [1920], reprodus în op. cit., p. 388. 

3 In „Discussion sur le Moderne”, Thibaudet tinde mai degrabă spre accepţia 
universalistă, pancronică, a unui „modernism” care, deşi patentat termino- 
logic de Baudelaire şi de fraţii Goncourt, adică într-un interval istoric definit, 
ar exista în toate curentele, încă din clasicism: „De la Baudelaire şi fraţii 
Goncourt există în literatura franceză un «modernism» care nu intră în 

ă nos jours (1936) Albert Thibaudet scrie despre „Generaţia de la 1885” 
sau despre „Generaţia de la 1914” fără a califica vreuna dintre ele drept 
„modernistă”! şi fără a situa acest concept în rând cu romantismul, cu 


niciuna dintre categoriile clasicism, romantism, realism, simbolism, dar care le 
traversează pe toate, dublându-le câteodată pe ultimele trei (şi chiar pe pri- 
mul: gândiţi-vă la unele aspecte ale lui Baudelaire), iar alteori opun ându-li-se” 
(reprodus în Albert Thibaudet, Réflexions sur la littérature, op. cit, p. 428). 
Thibaudet  deconstruieşte aici logica preopinentului său de moment, 
Gonzague Truc, care, acuzând „deformările artei literare” contemporane, ar fi 
vânat „forme de artă ce nu sunt pe gustul său, adică cele care, în genere, au un 
aer de modernism” (ibid., p. 429) şi vorbeşte despre Baudelaire şi despre fraţii 
Goncourt ca despre „teoreticieni ai modernismului”, însă, aşa cum se deduce 
din fragmentul citat mai sus, accepţia dată conceptului e foarte largă şi difuză 
(„isteria” diverselor „forme extreme de modernism” s-ar opune dintotdeauna 
„sclerozei” „formelor extreme de tradiţionalism” — ibid., p. 428). Pe de altă 
parte, în articolul „Unanimism” (1921), Thibaudet aminteşte de un inventar al 
-ismelor antebelice realizat de Ernest Florian-Parmentier în Ia Littérature et 
I'Epoque. Histoire de la littérature française de 1885 à 1914 (1914), inventar despre 
care oferă detalii editorii sus-citatului volum Réflexions sur la littérature 
(p. 559): printre şcolile înregistrate aici figurează, alături de unanimism, 
simbolismul, futurismul, vers-librismul, paroxismul, naturismul, jammismul, 
sintetismul, somptuarismul, integralismul, efreneismul, druidismul, totalis- 
mul, filoprezentaneismul etc. Modernismul nu e înregistrat printre ele, cel 
puţin în enumerarea aleasă de editorii francezi; însă chiar dacă ar fi apărut în 
lucrarea lui Florian-Parmentier, într-un peisaj atât de aglomerat şi, în fond, 
monoton al -ismelor, modernismul n-ar fi avut şansa de a figura altfel decât ca 
o reţetă pasageră printre altele asemenea. Alteori, „modernism” apare la 
Thibaudet într-o sinonimie vag peiorativă cu „actualism”, importat de pe 
filiera italiană (Giovanni Gentile). 

În Histoire de la littérature française..., Thibaudet foloseşte, e drept, sintagma „le 
terme de modernisme” - atribuindu-l fraţilor Goncourt —, dar într-o accepţie 
similară celei din „Discussion sur le Moderne”, adică nu în sensul unui curent 
distinct în istoria literaturii, ci pentru a desemna global şi pancronic 
reacţiunile anti-clasice şi anti-tradiţionale (avataruri ale Certei anticilor şi 
modernilor). Sintagma apare, de altfel, într-o secţiune unde se discută despre 
„Noul regim şcolar”: „Termenul de modernism, introdus de fraţii Goncourt 
pentru a exprima o formă de artă literară, întrebuințat de teologi pentru a 
desemna o manieră mai suplă de a înţelege evoluţia dogmelor, ar servi aici [în 
chestiuni de pedagogie, n.m., T.D.] la exprimarea a ceea ce pătrunde ca anti- 
vechi, anti-clasic, anti-tradiţional în educaţia noilor generaţii” (Histoire de la 
littérature française, op. cit., p. 540). 


=> 

realismul, cu „mişcarea naturalistă”, cu parnasianismul, simbolismul, 
unanimismul, futurismul, dadaismul, suprarealismul şi altele reper- 
toriate aici, în capitole speciale sau de o manieră pasageră. Mai atractiv 
este pentru Thibaudet, atât pentru calificarea prozei, cât şi a poeziei de 
după 1914, conceptul de „aventură pură”, deprins în descendența lui 
Jacques Rivière şi a romanelor lui Andre Gide şi Alain-Fournier!, însă, 
măcar în ce priveşte poezia, „aventura” se consumă, pentru Thibaudet, 


A 


doar în regim deziderativ, câtă vreme „Generaţia de la 1914” îi pare, de 
la 1789 încoace, singura care „n-a avut poeţii săi” (al cărei reprezentant 
ar fi „marele poet necunoscut”), punându-şi în lumină mai degrabă 
antecesorii. (Thibaudet expune aici o teorie conform căreia literatura 
franceză se poate nutri, în vremuri de criză şi de sterilitate, din stocul 
generaţiilor anterioare — o teorie ce justifică, semnalând totodată, lipsa 
autorilor reprezentativi pentru anii de după 1914 şi explică, pe de altă 
parte, rolul delegat „mai vechilor” Mallarme, Rimbaud, Lautreamont, 
Gide, Proust, Valery ş.a. — acela de a „menţine” sau de a alimenta o 
literatură care nu şi-a creat un limbaj şi nişte figuri originale, adică o 
literatură care nu şi-a creat modernii.) 

Un alt istoric cu vizibilitate în epocă, Daniel Mornet, îşi încheie a 
sa Historie de la littérature et de la pensée française contemporaine. 1570-1925 
(1927) inventariind „romanul umanist” sau „literatura amabilă, veselă şi 
fantezistă” — fără o vorbă despre modernism; singurele concepte desem- 
nând curente ferme sunt, în ce-l priveşte, clasicismul, romantismul, 
naturalismul şi simbolismul. Cât despre Marcel Raymond, acesta ape- 
lează sporadic, în De la Baudelaire la suprarealism (1933; 1940), la termenii 
de „modernism”, „moderniste“, „modernistă” în capitolele „Originile 
poeziei noi. Guillaume Apollinaire” şi „Către o poezie a acţiunii a vieţii 
moderne”, dar faptul nu-l determină să delege modernismului calitatea 
de curent, ca simbolismului, sau măcar de mişcare, ca dadaismului ori 
suprarealismului. Pe de altă parte, „modernismul” nu era un personaj 
absolut absent în vocabularul literaţilor francezi ai vremii: Louis Aragon, 


1 Pentru voga conceptului de aventură în critica şi în literatura vest-europeană 
de la finele secolului al XIX-lea şi de la începutul secolului următor, cf. Mihai 
lovănel, Evreul improbabil, op. cit, pp. 92-96. 

2 Vezi Daniel Mornet, Histoire de la littérature et de la pensée française contem- 
poraine. 1870-1925, Librairie Larousse, Paris, 1927. 

de pildă, îl foloseşte fel quel, în 1929: „Modernismul este acceptarea 
cuvintelor de ordine condrete care sunt cuvintele, obiectele, ideile 
moderne”!. 

În istoriografia postbelică franceză, Philippe van Tieghem. îşi 
încheie periplul prin „realism”, „simbolism” şi „suprarealism”, fără a 
menţiona „modernismul'?; Henri Meschonnic chestionează epistema 
modernităţii din mai multe unghiuri, inclusiv discutând fraza de mai 
sus unde Aragon pronunţă cuvântul „le modernisme”, însă când vine 
vorba de accepţia restrânsă, anglofonă sau hispanofonă, a modernismu- 
lui, ca mişcare delimitată în timp, aproximativ între 1910 şi 1930, devine 
limpede că această viziune fragmentaristă este departe de a intra în 
grațiile teoreticianului francez: „Dacă istoria literară decide să numească 
modernism cutare mişcare, engleză ori spaniolă, atunci termenul capătă 
un sens tehnic. Se fixează. Nu mai participă decât fragmentar la mo- 
dernitate”3. Lucrurile par să se clarifice întrucâtva între timp şi „vidul” de 
modernism din Franţa primei jumătăţi a secolului al XX-lea începe să fie 
revelat şi asumat tot mai des spre sfârşitul secolului: Yves Vade susţine un 
punct de vedere consonant cu acela vehiculat de Michel Murat în 
La Langue des dieux modernes: conceptul de modernism nu a intrat în 
jargonul critico-istoric francez din prima jumătate a secolului al XX-lea: 
„Franceza nu cunoaşte deloc, de fapt, dintre modernismele inventariate, 
decât modernismul teologic [condamnat de Papa Pius al X-lea, în 1907, 
n.m., T.D.] şi, mai târziu, modernismul din arhitectură, referitor la Charta 
de la Atena, semnată în 1933. În literatura noastră, nicio mişcare nu s-a 
intitulat modernism. Folosirea termenului de «modernism» în istoria 
literară, în locul celui de «modernitate», ar fi deci o soluţie terminologică 
de sinteză, a cărei oportunitate rămâne de discutat”?. 


1 „La Revolution Surrealiste”, nr. 12, 15 dec. 1929, apud Henri Meschonnic, 
Modernité modernité [1988], Gallimard, Paris, 2005, p. 21. 

2 Vezi Philippe van Tieghem, Marile doctrine literare în Franţa [1968], traducere 
de Alexandru George, Editura Univers, Bucureşti, 1972. 

3 Henri Meschonnic, op. cit, p. 26. 

4 Yves Vade, „Modernisme ou Modernit6?”, în The Turn of the Century. 
Modernism and Modernity in Literature and the Arts, Christian Berg, Frank 
Durieux, Geert Lernout (eds.), Walter de Gruyter, Berlin, New York, 1995, 
pp. 53-54. 

O istorie a literaturii franceze şi mai recentă! nu înregistrează, în 
secţiunile dedicate poeziei secolului al XX-lea, decât curentele simbo- 
lism, noul clasicism, avangardă, poezie pură, Dada, suprarealism. Mai 
mult decât atât: pentru a desemna poezia de la cumpăna secolelor al 
XIX-lea şi al XX-lea, Antoine Compagnon, autorul secţiunii despre 
secolul al XX-lea, preferă descrieri neutre de tipul „Après Mallarmé” 
(După Mallarme), „Apres le positivisme” (După pozitivism), „Apres la 
rhétorique” (După retorică) etc. Într-o lucrare nouă despre Bergson?, 
François Azouvi nu înţelege prin „modernismul” acestui gânditor decât 
accepţia teologală, utilizată de contestatarii operei sale din 1907 Evoluţia 
creatoare. 

În Italia, prigoana împotriva catolicilor modernişti pare să se fi 
soldat cu tabuizări şi mai drastice, modernismului, conotat peiorativ şi ca 
„rmodernolatrie”, preferându-i-se conceptul de avangardă. Din aria lati- 
nităţii, doar metaliteratura hispanofonă cunoaşte varianta el modernismo, 
propagată pe filiera poetului nicaraguan Ruben Dario spre sfârşitul 
secolului al XIX-lea şi crescută în sfera de influenţă a simbolismului 
francez — însă e mai puţin probabil ca acest „modernism” latino- 
american să fi pătruns în ariile familiare criticilor şi istoricilor români de 
la începutul secolului trecut. 

În spaţiul anglofon, Ezra Pound, cu teoria imagismului din 
„A Retrospect” (1913-1918), şi T.S. Eliot, cu cea a „disocierii sensibili- 
tăţii”, expusă în „Poeţii metafizici” (1921), se apropie întrucâtva de 
dezideratele post-simboliste exprimate de Jacques Rivière în „Le Roman 
d'aventure”, în „Reconnaissance ă Dada” sau în „La Crise du concept de 
littérature” (1924). Pound proclamă aici abandonarea subiectivităţii 
multivalent stoarse până în simbolism (coincizând cu o respingere a 
întregului secol XIX — acea „sentimentalistic mannerish sort of a period”) 
şi cucerirea unei „distanţe” salubre a subiectului faţă de realitate — o 
poezie, cum îi place lui Pound să spună, „mai aproape de os”, „austeră, 


1 La littérature française: dynamique & histoire, vol. I, autori J. Cerquiglini-Toulet, 
F. Lestringant, G. Forestier şi E. Bury; vol. II, autori M. Delon, F. Melonio, 
B. Marchal, J. Noiray, A. Compagnon; coordonator Jean-Yves Tadi6, 
Gallimard, Paris, 2007. 

2 François Azouvi, La Gloire de Bergson, Gallimard, Paris, 2007. 

3 Vezi Matei Călinescu, Cinci fețe ale modernității, op. cit, pp. 86-88. 

directă, fără derapaje emoţionale” („nearer the bone”, „austere, direct, 
free from emotional slither”!). Niciunul dintre aceşti poeţi-teoreticieni 
nu se revendică însă, cel puţin în primele două decenii ale secolului, de 
la un curent calificat şi disociat expres de alte mişcări contemporane ca 
modernist. Metaliteratura anglofonă postbelică explică şi de ce. Malcolm 
Bradbury, de pildă, sintetizează astfel modul cum au fost asimilate în 
jargonul criticii „normele neo-simboliste ale modernismului”, într-o 
epocă în care scriitorii ţineau deja să uite de experimentele „moder- 
niste”: „Felul în care modernismul a fost acreditat — atât de criticii 
literari, cât şi, ulterior, de public — are un interes deosebit în sine. [...] 
multe dintre teoriile Noii Critici din Statele Unite şi din Anglia, atât în 
tratarea literaturii prezentului, cât şi în cea a trecutului, sunt derivate 
din anume aspecte ale esteticii moderniste. Vârful de acceptare [a 
esteticii moderniste în critica literară, n.m., T.D.] s-a înregistrat între 1940 
şi 1950 — chiar în momentul în care scriitorii înşişi păreau să fugă de 
modernism”? (subl. autorului). Aşadar, asumarea explicită a conceptului 
de „modernism” în Anglia şi în Statele Unite nu trebuie căutată mai de- 
vreme de 1940, oricât de timpurii vor fi fost indicii coagulării lui infor- 
male. În aceeaşi ordine de idei, o sinteză recentă, Modernism — Blackwell 
Guides to Criticism (2007), arată că, în lumea anglofonă, prima atestare 
metaliterară a modernismului apare în 1927, la Robert Graves & Laura 
Riding, Survey of Modernist Poetry, presupunând că termenul modernism 
apăruse în presa anglofonă în jurul lui 1908 (vezi J.A. Scott-James, 
„Modernism and Romance”; T.E. Hulme, „Lecture on Modern Poetry”, 
ambele din 1908), că ulterior are o vehiculare sporadică (mai frecventă 
după 1920 - informaţie preluată apud Matei Călinescu, Faces of 
Modernity, 1977), dar că, aşa cum arătase şi Malcolm Bradbury, nu e 
asumat convingător înainte de 1940 („e o raritate” — apud Chris Baldick, 
The Modern Movement, 2004). 


1 Ezra Pound, „A Retrospect”; reprodus în Modem Poetry. Essays in Criticism, 
edited by John Hollander, Oxford University Press, London, Oxford, New 
York, 1968,p.11. 

2 Malcolm Bradbury, The Social Context of Modem English Literature, Oxford, 
Blackwell, 1972, p. 98. 

3 Modernism — Blackwell Guides to Criticism, ed. Michael H. Whitworth, Oxford, 
Blackwell, 2007, pp. 39-40. 

Într-un consens de oarecare soliditate, metanaraţiunile anglo- 
americane postbelice identifică germenii modernismului teoretic în 
imagismul lui Ezra Pound şi în discuţia privind „disocierea sensibi- 
lităţii” a lui T.S. Eliot!. Poe nu este, în genere, creditat de criticii 
anglofoni a se fi aflat la începuturile modernităţii literare (vezi T.S. Eliot 
- „De la Poe la Valery”, 1948) cu forţa cu care au făcut-o Baudelaire (dar, 
dacă tot vine vorba de spaţiul francez, vezi şi Jacques Rivière, 
„Le Roman d'aventure”, unde, într-o notă de subsol, referirea la Poe ca 
la „iniţiatorul simbolismului” are alură de loc comun) şi, la multe 
decenii după Baudelaire, René Wellek, în eseul „Termenul şi conceptul 
de simbolism în istoria literară” (1969). În orice caz, în ce-l priveşte pe 
Wellek, trebuie menţionat şi faptul că interpretările sale din Istoria criticii 
literare moderne (în volumele VII şi VIII, care tratează critica de la finele 
secolului XIX şi din prima jumătate a secolului XX, despre modernism, 
cu varianta „modernisme”, se pomeneşte doar în secvența dedicată lui 
Georg Lukács) şi din eseul despre simbolism sunt, în bună măsură, o 
excepţie de la doxa nord-americană postbelică a cercetării literare, unde 
modernismul ajunge la un moment dat să fie echivalat cu întreaga 
literatură post-romantică, incluzând avangardele (vulgată semnalată în 
manieră critică şi de Matei Călinescu, în Cinci fețe ale modernității). Nu 
numai că reputatul istoriograf american cu rădăcini central-europene nu 
acceptă această expansiune a termenului de modernism în metalite- 
ratura postbelică (preferând cuplul „simbolism” plus „avangarde”), dar 
contestă din principiu beneficiile unui astfel de concept integrator?, după 
cum nu crede în avantajele sistemelor dicotomice universale, care 


1 Vezi Frank Kermode, „«Dissociation of Sensibility»: Modern Symbolist” (1957). 

2 Când nu-i contestă, de-a dreptul, autenticitatea, ca în critica ficţiunilor perio- 
dizante expusă în cap. „Istoria literară” din Teoria literaturii: „aceşti termeni de 
origini atât de diferite [desemnând post factum mişcări şi curente pretins 
intitulate ca atare în epocă, n.m., T.D.] n-au fost folosiţi în epoca la care se 
referă. [...] Romanticii, după cum ştim, nu-şi spuneau romantici, cel puţin în 
Anglia. [...] Astfel, nu există nicio justificare istorică a actualelor denumiri 
curente ale perioadelor literaturii engleze. Nu putem decât să tragem 
concluzia că ele constituie un talmeş-balmeş de etichete politice, literare şi 
artistice imposibil de justificat” (Rene Wellek, Teoria literaturii [1948], în 
româneşte de Rodica Tiniş; studiu introductiv şi note de Sorin Alexandrescu, 
Editura pentru Literatură Universală, Bucureşti, 1967, pp. 348-349). 

deleagă toată istoria culturii unor tipare binare presupus învestite cu o 
valabilitate ubicuă şi pancronică. 

O mai probabilă carieră va fi făcut, după acelaşi Rene Wellek, 
termenul de modernism (ca die Moderne) în spaţiul germanofon, unde 
s-ar fi impus în dauna celui de simbolism: „Cartea lui Eugen Wolff 
Die jüngste Literaturstromung und das Prinzip der Moderne, Berlin, 1887, 
pare să fie sursa acestui termen. In 1884 Arno Holz dă următorul 
îndemn: Modern sei der Poet, Modern von Scheitel bis zur Sohle (Poetul să 
fie modern, modern din cap până în picioare)”!. Dacă acestei poziţii i se 
coroborează apariţia, la Viena, în ultimul deceniu al secolului XIX, a 
mişcării Wiener Moderne — activă aproximativ între anii 1890-1910 şi 
exprimată în artă, arhitectură, muzică, iar prin operele lui Hugo von 
Hofmannsthal, Stefan George, Rainer Maria Rilke, Arthur Schnitzler, 
Karl Kraus, şi în literatură — ipoteza lui Wellek pare plauzibilă. 

Comparată însă cu opiniile altor istoriografi ai spaţiului germa- 
nofon, teoria lui Wellek devine chestionabilă. Hans Ulrich Gumbrecht, 
de pildă, în „A History of the Concept «Modern»”?, distinge o scurtă 
perioadă în care die Moderne, a cărui accepţie post-romantică o dăduse 
Eugen Wolff (în lucrarea citată şi de Wellek), pare a-şi croi un public la 
limita secolelor al XIX-lea şi al XX-lea pentru a intra apoi într-o criză 
internă şi a suferi, după 1900, o debarcare în favoarea conceptului de 
„avan(t)-gardă”, într-un context puternic marcat de conflictul papal cu 
modernismul teologal. Modernism — Blackwell Guides to Criticism (ediţia 
citată) confirmă teza lui Gumbrecht, îndeosebi prin speța traducerii în 
engleză drept „Ideology of Modernism”? a unui text de Georg Lukács 


1 René Wellek, „Termenul şi conceptul de simbolism în istoria literară”, 1969; 
reprodus în Rene Wellek, Conceptele criticii [1963], în româneşte de Rodica 
Tiniş, studiu introductiv de Sorin Alexandrescu, Editura Univers, Bucureşti, 
1970, p. 411. 

2 Apărut inițial în Otto Brunner, Werner Conze, and Reinhart Koselleck (eds.), 
Geschichtliche Grundbegriffe: Historisches Lexikon zur politischsozialien Sprache in 
Deutschland, vol. 4, Klett-Cotta, Stuttgart, 1978, pp. 93-131; reluat în Making 
Sense in Life and Literature, translated by Glen Burns, University of Minnesota 
Press, Minneapolis, 1992, pp. 116-123. Gumbrecht se ocupă aici şi de efectele 
accepției teologale a modernismului, din 1907 până în perioada postbelică. 

3 În Georg Lukács, The Meaning of Contemporary Realism, translated from the 
german by John and Necke Mander, Merlin Press, London, 1962. 

intitulat, în originalul german, „Die weltanschaulichen Grundlagen des 
Avantgardismus” (în fapt, un capitol-secţiune din Wider den 
mifverstandenen Realismus, 1958): „Traducătorii au redat termenul de 
«Avantgardismus» folosit de Lukács prin «modernism», în locul mai 
literalului «avangardism». Din perspectiva importantei distincţii pe care 
Peter Biirger şi alţii au făcut-o între «modernism» şi «avangardă», 
decizia translatorilor poate părea nefericită, însă unul dintre puţinii 
comentatori care au semnalat problema a opinat că Lukács a apelat la 
termenul de «avangardism» fiindcă nu exista un altul mai bun în 1958”. 
În orice caz, Wellek şi Gumbrecht ajung la pace dacă limităm discuţia la 
scurta perioadă de două decenii dintre 1887 şi 1907/ 1910 în care 
germanul die Moderne e posibil să fi fost preferat în aria germanofonă 
conceptului francez (francofon) de simbolism, după care va fi fost 
înlocuit de Avantgardismus. 

În concluzie: ori simbolismul nu s-a impus în Germania, unde a 
circulat mai degrabă die Moderne, care, după Wellek, era o soluţie 
indigenă de respingere a naturalismului; ori termenul de modernism nu 
s-a impus în Germania, preferându-i-se mai degrabă Avantgardismus, 
cum arată Modernism — Blackwell Guides to Criticism, fapt ce nu exclude 
totuşi scurta lui carieră de circa două decenii, acoperind intervalul dintre 
1887 şi 1907. Sau, într-o altă variantă de interpretare: ori Modernism — 
Blackwell Guides to Criticism e confiscat de trendul cercetării actuale (care 
pare iremediabil convinsă că enciclica papală din 1907 a retezat şansele 
conceptului de modernism literar la afirmare, inclusiv în aria germa- 
nofonă protestantă), respectiv de ideea unui „modern(ism)” cvasiinexis- 
tent în metaliteratură înainte de 1940 (dar nu absolut inexistent, după 
cum se încăpăţânează să arate, totuşi, documentele epocii — vezi 
exemplele Wolff şi Holz, invocate de Wellek în sus-citatul eseul despre 
simbolism; vezi şi lucrarea lui V. Klemperer, Die moderne fra nzâsiche 
Lyrik, 1929); ori Wellek face o afirmaţie hazardată, decretând succesul 
termenului die Moderne doar pe baza unor dovezi sporadice (fiindcă doi 
autori, i s-ar putea replica, nu sunt de-ajuns pentru a deduce amploarea 
uzului acestui concept). 

Astfel stând, pare-se, lucrurile în istoriografia occidentală post- 
belică a conceptului de modernism, e de mirare afirmaţia lui Adrian 


1 Modernism — Blackwell Guides to Criticism, op. cit, p. 102. 

Marino conform căreia „[m|odernismul românesc este oarecum sin- 
cronic, nu însă şi identic cu modernismul literaturilor occidentale”! — 
unde prin „modernism” trebuie presupus uzul metaliterar, nu corpusul 
de opere şi autori denumit prin el. Cu atât mai mult cu cât, după o 
enumerare a curentelor „încorporate şi asimilate succesiv modernis- 
mului”, adică „totalitatea curentelor literare de după 1880 (dată conven- 
țională): simbolism, prerafaelism, expresionism, futurism, naturism etc. 
şi, mai ales, de avangardă, superlativul modernismului literar: dadaism, 
suprarealism, abstracţionism, purism etc.”, Marino atrage atenţia că 
„exceptând mişcarea literară hispano-sud-americană de la sfârşitul 
secolului al XIX-lea, niciunul din curentele amintite nu se intitulează 
«modernist». Titulatura aparţine exclusiv publicisticii şi criticii curente, 
unde produce nu puţine simplificări şi confuzii”?. Trecând peste 
aspectul vehiculării „titulaturii” de „modernism” în publicistica şi în 
critica literară a epocii — pe care o contestă, cum am văzut, metaliteratura 
de dată mai recentă, cel puţin în cazul istoriografiei franceze şi italiene, 
unde influenţa enciclicei papale va fi fost cea mai intensă — şi având în 
vedere că nici literaţii vremii nu se recomandau drept „modernişti”, care 
mai rămâne temeiul afirmației că „modernismul românesc” (concept 
critico-istoriografic atestat, totuşi, în epocă) e sincron cu „modernismul 
occidental” — dacă acesta din urmă se dovedeşte, cel puţin pentru aria de 
influenţă catolică din Vestul european, un concept mai degrabă inventat 
post factum, în metaliteratura postbelică? 


1 Adrian Marino, Modem, modemism, modemitate, Editura Univers, Bucureşti, 
1969, p. 101. 
2 Ibid., pp. 104-105. 

An presa culturală şi generalistă românească de dinainte de 1921, 
vehicularea conceptului de modernism — chiar în faza în care nu 
exprimă un concept cu o identitate semantică fermă, ci mai mult 

suma unor ocurențe difuze, utilizate în variaţie liberă cu „modern” sau 
cu „nou”, adică aliniat ultimelor cuceriri ale ştiinţei şi civilizaţiei — nu e 
câtuşi de puţin o raritate. 

Incă din 1880 uzul termenilor „modern” şi „modernist” era destul 
de larg, accepţia pozitivantă sau peiorativă oscilând după context. Într-o 
publicaţie se putea citi, de pildă, că „[pl]lăcerea ce am simţit cetind 
această poemă eroică a mai avut un izvor: limba aceea rom ânească, care 
poate nici de 15 cuvinte moderne nu e schimonosită”!. Aici, „modern” e 
peiorativ. Nu şi în secvențele publicitare ale aceleiaşi publicaţii, unde 
sunt lăudate „|[c]ostume complecte, în jaquete, redingote şi sacuri — 
calităţi diferite, nuanţe plăcute, croială modernă” şi „[b]lănurile pentru 
bărbaţi şi dame - lucrate foarte solid şi modern” de la magazinul „La 
Ursul Alb”. Ideea de „modern” era, deci, mai puţin agreată în secțiunea 
literară a publicaţiei, decât în cea economic-comercială. 

În „Convorbiri literare”, după o ştire privind revista „Monde 
moderne” - „o publicaţiune parisiană de felul numit magasine de 
Inglesi” —, în articolul „Iarăşi toponime” D. Dan se serveşte de cuvântul 
„modernism” pentru a respinge o traducere fantezistă a lui Hasdeu — 
Kotofleant prin Gotofreanț (de la Goţi+Franci): „Unde vede d-l Hasdeu 
archaism Goti, Franci, d-l G. Weigand, mânat de sincera dorinţă de a găsi 
adevărul, este silit să vază în Kotrofleanț, ceea ce este într-adevăr: 
modernism, cartofi : «în versul batjocoritor ce se strigă nemților: Neamţ, 
Neamţ, Kotofleanț, este ascuns cuvântul Kartoffel, căci 'Kotofleanț 


1 „România liberă”, nr. 788, 16 ianuarie 1880. 


240 


Modernitatea politică şi literară în gândirea lui E. Lovinescu 


însemnează 'Kartoffelpflanze'»”! — „modernismul” vizat aici fiind de 
natură lexicală (adaptarea unui cuvânt german). În „Foaia populară”, pe 
primele două pagini tronează proza Coada dracului, opera unui anume 
I.D. Manolache, care conţine următoarea frază: „Multă vreme a rătăcit 
Diavolul aşa în neştire, făr să-şi fi dat încă de capătul planului său. lar, 
de la un timp, cât era el de încăpățânat, nu-i mergea bine în pustie; ba, se 
plictisea cum e mai rău: un «modernist» de-ai noştri nu l-ar fi între- 
cut...”2. În acest caz, e limpede că termenul „modernist” (cu ghilimele) 
se specializase deja în desemnarea ironică a unui tip de poet sau de 
scriitor din şcoala simbolisto-decadentă a lui Al. Macedonski. 

În „Moda nouă”, vocabula „modernism” apare şi în limbajul 
destinat promovării unor modele de coafură şi design vestimentar — însă 
cu unele precauţii, căci segmentul vizat e totuşi unul comercial, iar 
„modernismul” netemperat poate îndepărta clienţii mai conservatori: 
„Tricorn fantezie, pentru baluri costumate. — Părul este dispus în mod 
original. Se recunoaşte ceva modernism, stilul însă e îndestul de 
conservat ca să reproducă epoca tricornurilor”3. În 1910, „modernis- 
mul”, ieşit din faza auroral-difuză a desemnării novităţii plurivalente, 
începe deja să fie decodat ca ideologie şi asociat cu unele măsuri sociale 
şi economice care vor stârni destule conflicte în anii următori. „Revista 
economică” din Sibiu agaţă, de pildă, conceptul de „modernism” de 
acela de „feminism” (un motiv suficient pentru a-i fi devoalate veleităţi 
de stânga, socialist-democrate): „[...] azi, când pretutindenea principiul 
este sau ar trebui să fie ca, în interesul unui progres real, conducerea 
băncilor să se încredinţeze la specialişti, se găseşte o bancă, care, într-un 
avânt de modernism, îşi alege în direcţiune o femeie şi încă absolut 
nespecialistă în materie de economie şi finanţe”. 

Foarte importantă în specializarea uzurilor autohtone ale concep- 
tului de modernism, dar şi în „sincronizarea” acestora cu Vestul 
european şi cu Estul slavofon este revista „Viaţa românească”, al cărei 
atu major în comparaţie cu alte publicaţii de la noi este profilul 
enciclopedic, umanist, dar şi ştiinţist, dublat de fervoarea comentariului 


1 „Convorbiri literare”, nr.2, 1 februarie 1897. 
2 „Foaia populară”, nr. 14, 2 aprilie 1900. 

3 „Moda nouă”, nr. 4,23 ianuarie 1904. 

4 „Revista economică”, nr. 12, 19 martie 1910. 

de actualitate abordând cele mai recente apariţii editoriale străine şi cele 
mai noi dezbateri din viața culturală, socială, politică sau economică a 
momentului, cu o sferă de interes ce depăşeşte cu mult europocen- 
trismul altor publicaţii autohtone din epocă, mergând până spre Statele 
Unite şi Japonia. 

În 1906, la „Viaţa românească”, în cadrul rubricii „Cronica peda- 
gogică”, I. Botez alege, de pildă, vocabula „modernist” pentru a se referi 
la absolventul unui Liceu „modern” (de limbi moderne)!. Tot aici, dar la 
rubrica „Revista revistelor”, articolul lui Paul Göhre „Modernismul” 
(apărut în „Sozialistische Monats-Hefte”, martie 1908) va fi comentat în 
felul următor: „Lupta în jurul modernismului a devenit aşa de violentă, 
încât a început a interesa şi alte cercuri în afară de cele catolice şi de 
aceea autorul îşi propune a-i schiţa pe scurt istoricul. Modernismul 
înseamnă încercarea îndrăzneață de a revoluţiona complet dogma 
catolică şi ştiinţa scolastică pe care ea se razemă. EI vrea ca prin ajutorul 
ştiinţii moderne să mărească din nou influenţa catolicismului asupra 
omului modern”?. Publicaţia ieşeană e informată cu privire la scandalul 
„modernismului” teologal din sânul Bisericii Catolice, soldat cu enciclica 
Pascendi a Papei Pius al X-lea, şi oferă comentarii la zi. Specializarea teo- 
logică a conceptului de modernism a fost, prin urmare, înregistrată cu 
promptitudine de presa românească. În aceeaşi speţă teologală, abatele 
Loisy va fi numit „reformator modernist”5, iar peste un an, la dosarul 
„modernismului” teologal din „Viaţa Românească” se va adăuga un 
comentariu nou, via publicaţia franceză „La Revue”, unde Gaston Rion 
făcuse un „bilanţ al modernismului”: „Modernismul a fost un sincre- 
tism, un corp de doctrine fără o armonie profundă, n-a format un orga- 
nism din lipsa unui suflet energic şi simplu”. Aceste vicii ale „moder- 
nismului” teologal care-i probează absenţa organicităţii se vor regăsi, de 
altfel, şi în imputaţiile aduse de G. Ibrăileanu aşa-numitei „poezii noi”. 

La „Viaţa românească”, fenomenul „modernist” poate fi urmărit, 
de altfel, în toată disponibilitatea sa semantică. Primul număr din 1909 al 
revistei ieşene vine cu o nouă accepţie: modernismul ca radicalism sau 


1 „Viața românească”, anul I, vol. I, 1906. 
2 Ibid., nr.3, martie 1908. 

3 Ibid., nr. 3, martie 1909. 

4 Ibid., nr.7, iulie 1910. 

ca „anti-intervenţionism”, în jargonul socialiştilor deveniți poporaniști 
(vezi receptarea articolului „Modernitatea în luptă” de Eduard 
Bernstein, apărut în aceeaşi „Sozialistische Monats-Hefte”; comentatorul 
„Vieţii româneşti” arată că autorul german „continuă polemica sa 
împotriva radicalismului socialist din partidul social-democratic, care îşi 
ascunde intransigenţa şi lipsa sa de aptitudine politică sub denumirea de 
modernism”, „modernismul” însemnând, prin urmare, o formă de 
„radicalism”, adică „o atitudine negativă în faţa oricărei reforme cu 
caracter social”, care, „de pe pedestalul neprihănirii sale cu vreo idee 
burgheză, condamnă orice încercare de a se introduce îmbunătăţiri în 
sânul actualei organizaţii sociale ca fiind o renunțare, ce pune în pericol 
conştiinţa revoluţionară a proletariatului”!). 

Specializarea literară a conceptului de modernism nu va întârzia 
să se ivească — mai multe numere din „Viaţa românească” (iulie şi 
noiembrie 1910; februarie şi martie 1911; mai şi iunie 1912) realizând o 
radiografiere a „Literaturii bulgăreşti actuale” prin triada tendenţio- 
nism-m odernism-naţionalism, care ar caracteriza direcţiile literare din 
ţara vecină. Semnate de Ilie Bărbulescu, aceste „reportaje” bulgăreşti, 
adunate într-un material de sinteză mai amplu apărut în „Luceafărul”, 
dezvăluie o stare de fapt cu similitudini frapante dincoace de Dunăre: 
„tendenţionismul” bulgăresc, „de importaţie rusească”, are un corespon- 
dent apropiat în poporanismul lui G. Ibrăileanu şi C. Stere. „Curentul 
modernist”, care „imitează apusul şi îndeosebi literatura franceză” (i.e. 
„parnasienii”, „decadentismul” şi „simbolismul” — e vorba, deci, de un 
concept integrator de modernism, post-romantic), stă sub aripa lui 
Pento Slavejkov -— descris mai degrabă ca un romantic, decât ca un 
decadent veritabil: iubitor de folclor şi natură, apropiat de Goethe şi 
Eminescu, Slavejkov ar fi „modernist” doar prin cultul supraomului (în 
fapt, al titanului romantic, n.m., T.D.) şi prin folosirea versului alb. Și 
cum „tendenţioniştii simt numai pentru popor, pe care nu-l văd decât în 
mizerie; iar moderniştii aceştia nici nu se uită la popor, ca şi cum ei nu 
trăiesc pe pământul bulgăresc, ci într-o lume abstractă şi fac numai artă 
pentru artă”?, se pare că literatura bulgară avea nevoie de o soluţie 


1 Ibid., nr. |, ianuarie 1909. 
2 „Luceafărul”, nr. 32, 1 decembrie 1912. 

autentică: împotriva „tendenţioniştilor” şi a „moderniştilor” se ridică, 
prin urmare, direcţia „propriu naţională”, considerată de tradiţie 
bulgărească şi ilustrată de scriitorul Ivan Vazov şi de criticul Spas Ganev 
- primul, un naţionalist romantic de prim ev, al doilea, partizanul unui 
discurs similar platformei doctrinare a lui Iorga şi a „Sămănătorului”: 
„Principiile călăuzitoare ale acestui curent sunt că: creaţiunile artistice 
bulgăreşti trebuie să stea afară şi peste orice şcoală şi modă streină; [...] 
artistul bulgar n-are nevoie să treacă hotarul ţării sale spre a-şi lua 
subiecte şi materiale pentru lucrări, căci vieața de acum şi trecută a 
Bulgarilor îi poate oferi destule, dintre care multe chiar nelucrate, iar 
natura Bulgariei îi desfăşură destule frumuseți; literatul bulgar trebuie 
să lumineze ca o făclie nenumăratele rane ale organismului neamului 
său şi să fie ecoul celor ce suferă; scriitorul bulgar trebuie să stea în cât 
mai strânsă legătură sufletească cu gândul şi simţirea poporului său”!. 
Dinamica vieţii intelectuale şi literare bulgăreşti confirmă în bună 
măsură dispunerea actorilor pe scena literelor române din acel moment 
şi din întreaga primă jumătate a secolului al XX-lea: Vazov critică „haita 
de nenorociţi şi socialişti” pilotaţi de tendenţionişti, iar „moderniştii”, la 
rândul lor, critică Congresul slav organizat la Sofia, în 1912: „congresul a 
fost considerat de literaţii modernişti ca operă a Rusiei şi a tendințelor ei 
panslaviste, — influenţă a Rusiei, pe care moderniştii o combat nu numai 
în literatură, ci şi în politică'?. „Moderniştii” bulgari sunt deci filo- 
occidentali; „tendenţioniştii” sunt filo-ruşi, dar ambele direcţii sunt 
„noi”, adică anti-naţionaliste şi, în consecință, combătute de 
naţionali(şti) — la rândul lor, de extracție neoromantică, adulatori ai unei 
tradiţii locale emanate dintr-o „bulgaritate” pură etnic, în genul post- 
simboliştilor francezi întorşi spre galicitate şi spre izvoarele latine ale 
spiritului francez. 

În paralel cu informările vizând „literatura bulgărească actuală”, 
P. Nicanor&Co. semnează în 1910, la „Viaţa românească”, o notiţă unde 
critică apariţia poetului J.-B. H&trat într-un manual de literatură atunci 
editat: „Ne-am interesat cine este acest poet clasic (în cărţile didactice 
numai poeţii consacrați au dreptul să fie daţi ca exemplu - nu-i aşa?) şi ni 


1 Ibid. 
2 Ibid. 

s-a spus că este un autor de versuri din cercul «modernist» al d-lui 
Densuşianu”!. Patronul „modernismului” literar românesc era consi- 
derat deci, la acea dată, Ov. Densusianu (de remarcat ghilimelele care 
semnalează încă statutul de element provizoriu, ironizat, tolerat, al 
acestui curent). „Universul literar”, printr-o recenzie la volumul Leii de 
piatră de Mircea Rădulescu, afişează acelaşi scepticism faţă de moder- 
nismul literar: „Poate uneori se simte prea mult adorarea poeziei 
franceze, care la d-sa influențează şi asupra cuvintelor. Aşa veţi găsi cu 
mirare: «Eu simt», «Eu văz» etc., repetându-se acel «eu» de zeci de ori. E 
un prea mic cusur însă. În rezumat, d. Rădulescu vrea să cânte moder- 
nismul, dar nu cântă decât coperişurile oraşului, asfaltul, galantarele 
unde se opresc femeile frumoase etc. Viaţa modernă nu se mărgineşte la 
aceste lucruri neînsemnate şi talentul d-sale e prea mare pentru a 
imortaliza mărunţişurile vieței moderne”?. (Merită, în plus, observat 
reglajul fin al sesizării imitaţiei: nu numai referentul (obiectul urban al) 
imitaţiei e depistat drept străin, dar şi sintaxa, în cele mai elementare 
dintre combinaţii: în sintagmele repetitive de tipul „eu văd”, „eu simt” 
sunt detectate construcţii străine de uzul limbii române, calchiate după 
francezele „je vois”, „je sens” — unde pronumele e indispensabil.) 

Un uz decis nepeiorativ al termenului de „modernism ” literar în 
primul şi în al doilea deceniu al secolului al XX-lea oferă scrierile lui 
D. Caracostea. In „Conferenţele «Vieţei nouă»”, seria întâi, din 1910, îi 
apare un material intitulat „Poezia română de azi”, unde discută despre 
„O mişcare literară nouă”, exprimată preponderent în poezie, care ar 
avea ca „menire” „realizarea emoţiunei estetice potrivit sufletului 
modern” şi căreia el însuşi îi este favorabil — „[c]ăci, mlădiind limba, 
făcând-o aptă să noteze sentimente mai complicate, mai fine, mai 
nuanţate, o pregătim pentru genuri ca romanul de analiză, drama de 
conştiinţă etc. Deci, din toate punctele de vedere, direcţia aceasta 
modernistă ne apare îndreptăţită: ea corespunde unor reale nevoi 
literare“3. Peste patru ani, în articolul „Un poet nou”, unde analizează 


1 „Viaţa românească”, nr. 9, septembrie 1910. 

2 „Universul literar”, nr. 41, 13 octombrie 1913. 

3 Apud Modernismul literar românesc în date (1880-2000) şi texte (1880-1949), ediţie 
de Gabriela Omăt, Editura Institutului Cultural Rom ân, Bucureşti, vol. I, 2008, 
p. 379. 

opera lui Gala Galaction „din perspectiva literaturilor esteuropene”, 
Caracostea va observa că în literatura română- ca şi în cea rusă (şi în cea 
bulgară, s-ar mai fi putut adăuga), unde „slavofilii” se opun „apuse- 
nilor” — se manifestă două tendinţe: pe de o parte, poeţii „gliei”, pe de 
alta, cei cu ochii aţintiţi către Paris, direcţia optimă constând, după Cara- 
costea, într-o „sinteză superioară”, fiindcă „nici poezia «gliei», care rămâne 
străină de viata sufletească a literaturii moderne universale şi nici modernismul 
în cutare formulă trecătoare a lui, nedospit şi neasimilat cu sufletul nostru, nu 
puteau să fie formule, care să ne îndestuleze îndelung conștiința noastră 
literară”! (subl. autorului); această „sinteză” ar fi plauzibil ilustrată, în 
opinia sa, de literatura lui I.Al. Brătescu-Voineşti şi de „poetul nou” 
Gala Galaction. Pentru precizarea noţiunii de „literatură modernă 
universală”, Caracostea trimite la „F. Brunetiere, La Littérature européenne 
au XIX" siècle [...] şi mai ales la însemnata lucrare a profesorului berlinez 
R. Meyer: Die Weltliteratur im XX Jahrhundert” (apărută în 1913). În 
aceste două texte ale lui Caracostea, modernismul este invocat ca gen 
(ori ca sumă a unor „formule” sau mişcări literare contemporane de oa- 
recare efemeritate), revista „Viaţa nouă”, patronată de Ov. Densusianu 
şi calificată aici drept „modernistă”, stimulând, se înţelege, global „for- 
mulele” literare noi, indiferent de sursă ori de poetică. Modernitatea 
(poate chiar modernismul?) prozelor lui Galaction ar sta, pe de altă 
parte, după Caracostea, în „muzicalitatea simbolistă”, în „partea muzi- 
cală a concepţiei [...] modern redată” şi în simbolistica din Moara lui 
Călifar, „ceea ce aduce Galaction nou” fiind „lupta eroului cu părți din 
propriul suflet, subliniata «dezbinare cu sine însuşi». Şi nu este aici o luptă 
corneliană, în numele unui principiu superior, ci o luptă între două 
laturi sufleteşti vii, adânc împlântate în sufletul personajului'?. Pentru 
certificarea acestui conflict propriu literaturii noi (i.e. modernismului), 
Caracostea apelează, într-o notă, la autoritatea aceluiaşi Richard Moritz 
Meyer, pe care îl crede unul „dintre cei mai buni cunoscători ai litera- 
turilor moderne”, citând din aceeaşi Die Weltliteratur im XX Jahrhundert: 
„principalul, fundamentalul motiv al literaturii celei mai noui nu mai 
este lupta individului cu individul, ca în vechea poezie, şi nici lupta 
individului cu lumea, ca în poezia mai nouă, ci lupta individului cu sine 


1,„Viaţa românească”, nr. 4-5, aprilie-mai 1914. 
2 Ibid. 

însuşi”!. (Trebuie subliniat, în acest punct al discuţiei, faptul că, deşi 
superior în multe privinţe descrierii şi interpretării livrate aici de 
Caracostea unui text modern(ist), Lovinescu va specula aceeaşi diferenţă 
specifică a modernităţii/ modernismului lui Arghezi, referindu-se, în 
Istoria literaturii... din 1927, la faustianismul poetului român ca la o 
fuziune de „principii contradictorii ale omului modern” şi definind lirica 
argheziană drept „sinteza poeziei moderniste şi tradiţionale” în 
compendiul din 1937 — soluţie, cum se vede, foarte apropiată de „sinteza 
superioară” dintre poezia gliei şi formulele modernismului, invocată în 
1914 de Caracostea. Ca un detaliu ironic, trebuie adăugat că tocmai acest 
text despre Galaction va avea de îndurat o respingere minuțios- 
ridiculizantă din partea criticului de la „Sburătorul”.) Modernitatea 
prozei lui Galaction - şi chiar „modernismul” său - sunt raportate, de 
Caracostea la o „pildă suggestivă din actualitatea literară germană: se 
joacă acum la Burgtheater şi deşteaptă un deosebit interes piesa 
Yedermann, das Spiel vom Sterben des reichen Mannes de Hofmannsthal, 
unul dintre reprezentanţii cei mai de seamă ai modernismului german. 
Această piesă este înnoirea unui scenariu la baza căruia stă una din 
frumoasele, suggestivele povestiri din romanul religios, atât de mult 
cetit şi la noi pe vremuri, Varlaam şi Ioasaf [...]. În orice caz a împreuna 
pe temelia unei personalităţi răspicate ceea ce este un bun comun al 
nostru străvechi esteuropean sau băştinaş, cu înrâurirea neexagerată a 
literaturilor moderne, aceasta ni se pare problema de căpetenie a zilei de 
mâine”?. Contactul cu „modernismul german” al lui Hofmannsthal şi cu 
scrierile lui R.M. Meyer? îl presupune, aşadar, şi pe D. Caracostea în 
proximitatea acelor surse care, pe filieră germanofonă, au condus — în 
simbioză ori în paralel cu influenţa franceză — la coagularea unui 
concept autohton de modernism literar. 


1 Ibid. 

2 Ibid. 

3 „Docentul berlinez” intrat şi el, alături de alţii, în moara persiflărilor 
lovinesciene avându-l drept ţintă pe Caracostea, era un istoric german de 
factură pozitivistă interesat de periodizarea „literaturilor moderne”, de 
„noua” literatură germană şi chiar de lucrările lui Eugen Wolff - propaga- 
torul, în opinia lui Rene Wellek, al conceptului die Modeme în spaţiul ger- 
manofon —, a cărui Poetik o recenzează în „Deutsche Literaturzeitung”, nr. 10, 


11, martie 1899 (http://www .uni-due.de/lyriktheorie/scans2/1899_ mever1.pdf). 

Dincolo de toate, deşi uzul lui general e încă instabil, această 
ocurenţă a „modernismului” întâlnită în textul lui Caracostea din 1914 
face dovada unei specializări literare tot mai accentuate a acestuia, cu 
sensul de mişcare sau conglomerat de mişcări noviste, chiar dacă lipsite 
de nuanţa proprie pe care o va cuceri, de pildă, în opera lui 
E. Lovinescu: aceea de curent „antisimbolist”, a cărui diferenţă specifică 
faţă de poeticile anterioare stă în „intelectualizarea emoțţiei” şi în „diso- 
luţia lirismului”. 

În aceiaşi ani în care „modernismul” căpăta certe specializări 
semantice (teologală, politică, literară — aceasta din urmă, deopotrivă 
internă şi internaţională), uzurile sale generaliste - unde „modernism” 
înseamnă, larg spus, tot ce ţine de civilizaţie, de progres, de vectorul 
ascendent al istoriei — nu intră câtuşi de puţin în umbră. Acelaşi număr 
al publicaţiei ieşene care găzduia comentariul asupra modernismului 
catolic via Gaston Rion şi „La Revue” oferă, de pildă, într-un material 
intitulat „Impresii de călătorie”, o descriere a Istanbulului din prisma 
„unui oraş al plăcerii şi al modernismului”; într-un articol despre insula 
Creta, se vorbeşte despre „modernismul vieţii lor [al cretanilor] în 
deosebire de rigiditatea şi despotismul zdrobitor oriental”!. În Tabla de 
materii 1906-1911 a „Vieţii româneşti” (apărută la Tipografia „Dacia”, 
din laşi, în 1912) construcţiile cu etimonul modern sunt în proliferare 
continuă; se va fi putut citi deci, în revista ieşeană, despre: „La Belgique 
moderne”, la „codification moderne” (în limbaj juridic), „tendinţi peda- 
gogice moderne”, „Le Japon moderne”, „La philosophie moderne”, 
„Ideile moderne în Persia”, „Modernitatea în luptă”, „D'Annunzio faţă 
de viaţa modernă”, „Binefacerea modernă” etc. Eulespiegel D. era 
prezent cu „Shakespeare şi scena germană modernă”, Eugene Fourniere 
cu „Les conditions de association moderne”, Göhre Paul cu „Moder- 
nismul”, Phillips Le March cu „Rolul criticii artistice moderne”, Maurice 
Pezard cu „Modernismul la Evrei”. Se scrisese despre chimia şi 
„Alchimia modernă” ş.a.m.d. Unele volume sunt tipărite chiar la 
„Tipografia «Modernă»” din Ploieşti... 


O sinteză extrem de utilă a infiltrării şi proliferării conceptului de 
modernism literar pe teren românesc oferă antologia în două volume 


1,„Viaţa românească”, nr. 9, septembrie 1913. 

realizată de Gabriela Omăt — Modernismul literar românesc în date (1850- 
2000) şi texte (1880-1949) (2008). În consonanţă cu iniţiative istoriografice 
mai recente (vezi Ion Bogdan Lefter, Recapitularea modernității, 2000), 
autoarea antologiei deploră lipsa unui „model, cât mai integrator, al 
conceptului de modernism în spațiul românesc” şi îşi propune să acopere, pe 
cât posibil, „petele albe de pe harta cunoaşterii”! acestui curent în 
România. Faţă de penuria de „modernism” literar cu care par să se 
confrunte, la începutul secolului trecut, francezii şi italienii, visul 
românesc al dibuirii unui concept integrator de modernism, care să 
împace toate contradicţiile şi multitudinea de formule experimentate, 
pare un moft aşezat în calea unor iniţiative mai fertile. Totuşi, provo- 
cările lansate (şi mare parte rezolvate) în această antologie a Modernis- 
mului literar românesc se dovedesc de cea mai strictă urgenţă. E vorba în 
primul rând — aspect stringent cu precădere în cele ce mă preocupă aici — 
de identificarea filierelor de infiltrare a conceptului de modernism pe 
teren românesc în primii ani ai secolului XX (bilateral: atât dinspre 
adepţi — aflaţi, la rândul lor în concordie sau în discordie —, cât şi dinspre 
detractori) şi de umplerea lacunelor dintre uzurile rare şi nespecifice ale 
conceptului, din primele două decenii ale secolului trecut, şi uzul 
specializat pentru domeniul literar care debordează începând cu 
deceniul al treilea. Datele relevante pentru fenomenul de „creştere” a 
modernismului românesc din antologia Gabrielei Omăt încep cu trio-ul 
format de Al. Macedonski („Poezia viitorului”, 1892), N. Iorga (care 


MEF 


atacă poezia „bolnavă” şi decadentă, arătând că adevărata „poezie mo- 
dernă” e o poezie „sinceră” — vezi „Poezia veacului”, 1890) şi C. Dobro- 
geanu-Gherea (care, spre stupefacţia lui Macedonski, îl identifică pe 
Eminescu la originea „acestui nou curent” cerut de „noua stare socială” 
- vezi „Asupra mişcării literare şi ştiinţifice”, 1893), baza ideologică a 
respingerii şi/ sau a explicării ştiinţifice a decadenţei reprezentând-o, 
între altele, volumele Degenerare de Max Nordau (1892) şi L'Art au point 
de vue sociologique de J.-M. Guyau (1889). In această configuraţie aparent 
simplă, dar în realitate destul de imprevizibilă (căci Dobrogeanu-Gherea 
ajunge, până la urmă, de partea „degeneraţilor” Tolstoi, Ibsen sau 
Wagner?, Macedonski ajunge să pledeze el însuşi pentru „sinceritate” în 


1 Modernismul literar românesc, op. cit, vol.I, pp. 8-9. 
2 „O problemă literară” (1895). 


249 


Teodora Dumitru 


poezie!, iar Iorga — să recunoască meritele lui Baudelaire în raport cu 
„decadenţii” noştri?), un personaj nou este poetul Ştefan Petică — primul 
care foloseşte la noi, în opinia Gabrielei Omăt, conceptul de 
„modernism”. Dacă în „Noul corent literar” (1899), Petică discută despre 
„esthetismul” şcolii macedonskiene, în „Poezia nouă” (1900) e de părere 
că simbolismul e „laitmotivul” care „stăpâneşte poezia modernă”, 
„Primul simbolist român” fiind decretat, din nou, Eminescu. După 
estetism şi simbolism, poetul va apela, în „Critica artistică” (1901), chiar 
la calificativul „modernist” referindu-se la mişcarea vieneză „Secession” 
din artele plastice: „Klimt este un pictor modernist”. În „Arta naţională” 
(1901) vorbeşte, la fel, despre „şcoala estetă modernistă” şi despre 
„modernismul estetist”. Pentru filiera germanofonă a termenului de 
modernism pledează şi o afirmaţie a lui Ilarie Chendi, care observă la 
Sextil Puşcariu influenţa germană: „|e]fectul teoriilor estetice îndrăzneţe 
ale şcoalei moderne germane, compusă în literatură din impresionişti- 
naturalişti, în pictură din secesionişti etc.“3. Anul 1902 marchează, 
conform acestei antologii, primul uz peiorativ al conceptului punctual 
de „modernism” literar, detaşat din amalgamul lexical denotând 
literatura zisă decadento-simbolistă: e vorba de articolul „Moder- 
nismul”, semnat de un anume C. Săteanu, text care, după Gabriela 
Omăt, dovedeşte că „vocabula devenise, în acei ani, o adevărată obsesie, 
neînregistrată de retrospectivele în uz până acum €. Scriind peste doi ani 
despre Ştefan Petică („Dintre toţi «modernii» noştri, el avea cea mai 
solidă cultură. [...] Citise multă literatură mai nouă franceză şi italiană şi 
m-a uimit cât de bine cunoştea pe tinerii germani, dintre cari îşi alesese 
ca model pe cei mai eterici, pe Hugo von Hofmannsthal şi pe Stefan 
George. Era bine orientat şi asupra curentului nou al artelor, îndeosebi al 
picturei”5) şi ulterior despre Ov. Densusianu (ale cărui cursuri de 


1 „Literatura modernă” (1897). 

2 Lui Baudelaire îi recunoaşte Iorga o „dibăcie pe care poeţii eminesciani de la 
noi n-au avut-o niciodată” („Poezia veacului”, în „Lupta”, nr. 3, 8 septembrie 
(1890), apud Modernismul literar românesc, op. cit., vol.I, p. 198). 

3 „Zece ani de mişcare literară în Transilvania (1890-1900), în „Familia”, nr. 1-8, 
7 ianuarie-februarie 1901, apud ibid., p. 207. 

4 Ibid., p. 63. 

5 „Moartea lui Ştefan Petică”, în „Voința naţională”, 20 octombrie 1904, apud 
ibid., p. 214. 

literatură franceză modernă ar fi urmărit să combată „propaganda 
«nesocotită» împotriva literaturei moderne din Franţa, propagandă în 
capul căreia s-ar găsi câţiva ignoranţi şi exclusivişti, creațiuni mititele ale 
influenţei germane”!), I. Chendi se poate spune că izolează deja două 
filiere concurente care-şi dispută introducerea conceptului de 
„modernism” în spaţiul românesc: prin Macedonski şi Densusianu — 
filiera franceză, iar prin Petică — filiera germanofonă. Acestuia din urmă 
îi poate fi adăugat cu mult temei şi D. Caracostea, care, în „Poezia 
română de azi” (1909/ 1910) afirma că „Vieaţa nouă” este o „revistă 
estetic modernistă” —, calificativ care, oricât de intens laudativ în intenţia 
lui Caracostea, nu era acceptat, aşa cum aminteşte Gabriela Omăt, de 
patronul revistei, Ovid Densusianu - un fanatic al surselor franceze ale 
„poeziei noi” şi, prin urmare, al denominaţiei „simbolism”, în dauna 
germanului „modernism”. (În 1912, într-o anchetă realizată de Mihai 
Cruceanu pentru „Rampa”, pe tema mersului literaturii, a introducerii 
„elementului intelectual” şi a „progresului” în acest domeniu, Ovid 
Densusianu respinge calificativul „modernism” care ar fi „un cuvânt 
mai puţin potrivit”?, iar Th.D. Speranţă confirmă existența a „două 
curente” în literatura epocii: „E un curent de imitație şi unul care ne 
aparține nouă, propriu. Primul e sub influenţa culturii franceze, căci 
francezilor le cunoaştem limba, deşi contactul ne cam lipseşte cu ei. Dar 
cultura e atât de puternică, încât învinge curentul care s-ar putea forma 
prin contact cu popoarele cu care venim în mai strânsă legătură, cum ar 
fi cel german. Curentul german e mult simpatizat şi aprobat în alte 
ramuri de activitate; nu e însă pus în practică niciodată. [...] Densusianu 
e unul din cei ce a fost pregătit [sic!] prin cultură să adopte acest curent 
modern. Lui i se datoreşte indirect multa prefacere în cercul 
intelectualilor“3. Opinia favorabilă termenului francez e menţinută de 
Ov. Densusianu peste ani, în Sufletul latin şi literatura nouă (1922), unde 
ține ferm partea Franţei în „conflictele dintre cultura latină şi cea 


1 „Spovedania unui decadent”, în „Voința naţională”, 1 aprilie 1905, apud ibid., 
p. 215. 

2 Ovid Densusianu în dialog cu Mihail Cruceanu, în „Rampa”, nr. 65, 6 ianuarie 
1912, apud ibid., p. 393. 

3 „Rampa”, nr. 92, 10 februarie 1912, apud ibid., pp. 399-400. 

germană, aşa cum ele s-au accentuat în 19141.) În orice caz, aşa cum 
arată Gabriela Omăt, „[d]upă momentul Petică (1901) [şi] C. Săteanu 
(1902), utilizarea termenului [modernism, n.m., T.D.] de către 
D. Caracostea rămâne una de referinţă pentru accepţia lui prelovines- 
ciană'?. Trebuie însă accentuat aici faptul că toate aceste uzuri prelo- 
vinesciene vin cel mai probabil pe filieră vieneză sau germanofonă. 
Modernismul ar fi, se poate deduce din coroborarea opiniilor de 
mai sus, o mişcare sau un curent care, sub un nume german, ascunde un 
fond francez, cu originea în simbolism’. Anul 1913 e al „Modernismului 


1 Apud ibid., p. 350. 

2 Ibid., p. 73. 

3 Concurența filierelor francofonă şi germanofonă în forjarea literaturii sau a 
poeziei zise „noi” a fost pare-se resimțită mult mai de timpuriu: Macedonski 
însuşi se pronunța cu condescendenţă la adresa „germanilor” care şi-au făcut 
un obicei din a se opune modelelor literare ale Franţei, câtă vreme, în realitate, 
chiar „literatura lor, când nu este un reflex al spiritului latin, din care — de 
altminteri ar fi şi imposibil a se tăgădui aceasta — izvorăşte întreaga cultură 
germană, când nu este dar un reflex al acestui spirit, se pierde în nebulozităţi, 
în abstracţiuni, în fraze de câte o poştă şi cuvinte deşarte, cum este bunăoară 
faimoasa înşirare a lui Schopenhauer: Despre împătrita rădăcină a rațiunii 
suficiente prin ea însăşi” („În pragul secolului”, în „Literatorul”, nr. 1, 20 
februarie 1899, apud Modemismul literar românesc, vol. 1, op. cit., p. 292). Lesne 
de înţeles că panlatinitatea culturii europene clamată aici reduce reacţiunea 
germanofonă dintotdeauna (y compris teoriile lui Max Nordau) la autocon- 
tradicţie sau, în orice caz, la paricid, înălţând, pe de altă parte, geniul francez, 
belgian şi, nu în ultimul rând, român - dat fiind că, susține Macedonski, „se 
poate zice aceasta cu mândrie şi despre unii din români” (sunt amintiţi 
Al. Bogdan-Piteşti, Charles A. Cantacuzene, A. Sturdza) care, „dacă n-au fost 
tocmai precursorii mişcării, au avut meritul de a fi întrevăzut din vreme 
întinderea strălucită ce se deschidea glorioasă dinaintea poeziei viitorului” 
(ibid., p. 293). În aceeaşi ordine de idei, dar cu mai multă vehemenţă, Mircea 
Demetriade curăța şi el locul din jurul „Artei noi”, îndepărtând infiltrația 
germano-iudaică: „Ştiu că [adepții „artei noi”] vor fi întâmpinați cu indi- 
ferență, deoarece cetitorii, în cea mai mare parte, sunt bântuiţi de lucrări cu 
pretențiuni psicologice sau de searbede imitațiuni germane; ştiu că au să fie 
bârfiți de nulități de pe la ziarele ce habar nu au de ce e Arta; ştiu că toată 
droaia de jidani care şi-au pus în gând să ne schimbe limba într-un jargon 
leşesc va căuta printr-un critic demn de ea să anatemizeze pe noii preoți ai 


Yn A 


Zeității de ei necunoscută” („Arta nouă”, în „Românul literar”, nr. 9, 17-18 

septembrie 1896, apud ibid., p. 296). Fără să pronunţe ideea unui antagonism 
franco-germanofon esenţial şi chiar ireductibil, unele informaţii oferite de 
Ştefan Petică — care nu vede niciun disconfort în a cataloga simbolismul drept 
„acest laitmotiv care stăpâneşte poezia modernă”, dar folosește, pe de altă 
parte, conceptul non-francez de „modernism” pentru a-l desemna - ajută la 
decorticarea modului în care poligeneza ideii de modernism în context euro- 
pean a ajuns la noi, în unele cazuri,să fie aşezată în cadre direct concurenţiale, 
de conflict deschis al filierelor francofonă şi germanofonă. (Chestiunea 
depăşise deja argumentul etno-rasial: filierele nu mai sunt abordate etnic, ci 
lingvistic — vezi asocierea germanilor, a vienezilor şi a evreilor contra 
francezilor, belgienilor şi românilor.) Astfel, comentând „mirarea tuturor 
esteţilor” de a fi citit în „Neue Freie Presse” „un articol scris anume pentru 
ziarul jidovesc vienez de către cunoscutul scriitor francez Camille Mauclair, 
care vestea, nici mai mult, nici mai puțin decât moartea simbolismului”, 
Ştefan Petică întăreşte, prin simpla semnalare a unui fapt divers ţinând de 
orgoliul literaţilor zilei, convingerile privind antagonismul franco-germanofon 
din administrarea moştenirii simboliste: criticat de Remy de Gourmont pentru 
implicarea sa în Afacerea Dreyfus, Camille Mauclair „spre a se răzbuna, a 
început a înjura tocmai pe acei pe cari îi slăvea odinioară. Dar cum presa 
franceză nu voia să se facă răsunetul urilor şi răzbunărilor meschine ale lui 
Mauclair, acesta a fost nevoit să se îndrepte cătră presa germană, şi astfel se 
explică articolele din «Zukunft», «Neue Freie Presse» şi alte reviste şi ziare 
germane” („Poezia nouă”, în „România jună”, nr. 65, 68, 13, 16 februarie 1900, 
apud ibid., pp. 300-301). Cum Mauclair acuzase, între altele, originea engleză şi 
germană a simbolismului (ibid. p. 301), trebuie amintit, în aceaşi ordine de 
idei, faptul că şi pentru autorul Trădării cărturarilor, Julien Benda, simbolismul 
şi bergsonismul erau „doctrine germane”, la fel ca iraţionalismul sau ca etica 
violenței. În orice caz, viziunile etnic-puriste asupra „poeziei” sau a „artei 
noi” cad în momentul în care — fie „din răzbunare” sau spirit reacţionar, fie 
din scrupul istoric-obiectivist — reţeaua influențelor şi a revendicărilor se 
complică atât de mult încât simbolismul francez ajunge să fie „demascat” 
drept „de origine engleză şi germană” (Nordau e una dintre surse acestei 
teorii), iar dezbaterile privind geneza şi moartea lui ajung tautologice: dacă, 
pe de o parte, germanii sunt captivi (asimilați?) în aria panlatinităţii europene, 
după cum vedea lucrurile Macedonski, şi dacă, pe de altă parte, simbolis- 
mului francez îi sunt căutaţi predecesori în prerafaeliții englezi şi în romanticii 
germani, se vede treaba că argumentele aleargă în cerc. Interesul lui Arthur 
Symons pentru simbolismul francez, râvnit şi adoptat în mai multe culturi 
europene şi nu numai - căci Franţa este „ţara unde se nasc curentele” (vezi 
prefața dedicată lui Yeats, în The Symbolist Movement in Literature, op. cit., p. v) 
— pare, în aceste condiţii, de o cecitate inexplicabilă: pentru ce să aduci de la 

pe toate liniile” — articol-manifest al lui Emil Isac, decisiv favorabil 
curentului, şi al unui material mai amplu, semnat de Gh. Savul, care 
problematizează cu temei relaţia genului „modernism” cu -ismele dele- 
gate sau imputate acestuia: „Este oare literatura ce studiem modernistă? 
Şi mai întâi, ce să fie oare modernismul? Se numeşte modernistă oare 
pentru că a venit după 1453, adică după căderea Constantinopolului, de 
când începe era modernă? [...] Nu, decadenţii vor să spuie că ei se 
inspiră dintr-un mediu unde formele civilizaţiei — indiferent de valoarea 
lor, adăugăm noi — au pătruns mai mult. Numai că, în acest caz, 
termenul de modernism e prea general. Dar, în sfârşit, fie şi modernism; 
numai că atunci literatura de care ne ocupăm nu e singura modernistă, e 
numai o parte a literaturii moderniste la noi [= contemporane, n.m., 
T.D.], care, în cealaltă parte a ei [nepreocupată de progres qua civilizaţie, 
urbanizare etc., n.m., T.D.], cred că e superioară; aşa că, tot decadentă 
suntem nevoiţi a o numi. [...] Şi-au mai zis: individualişti, singuralişti, 
insulari [...] instrumentalişti, magnificişti, romanişti, paroxişti, ezoterişti, 
jammişti, regionalişti, sintetişti, somptuarişti, umanişti, integralişti, 
neomallarmişti, impulsionişti, neoromanişti, vizionarişti, viitorişti, 
subiectivişti, intenzişti, druidişti [...] Aşadar, întregul curent e mai mult 
un romantism decadent”!. Trebuie subliniat aici că, din 1913, „moder- 
nismul” şi afinele sale încep deja să fie asumate sau instituite conştient 
chiar de către literați — care, după Gh. Savul, „îşi zic” din proprie iniția- 
tivă „individualişti, singularişti ...” — ceea ce înseamnă că scade pon- 
derea asumării unor titulaturi obţinute prin convertirea pozitivantă a 
unor uzuri iniţial peiorative (cazul scriitorilor catalogaţi global drept 


Paris o poezie inspirată tocmai de prerafaeliţii englezi - nu era mai bun 
„originalul” autohton? Influența lui Max Nordau pe teritoriu românesc poartă 
şi ea marca acestei concurenţe a filierelor franco-germanofone: autorul scrie în 
germană, dar e tradus în româneşte după o versiune franceză, ceea ce induce 
deja suspiciunea recodificării franceze a „degenerării”: vocabulele „modern” 
şi „modernitate” există şi la Nordau (vezi sintagma „snobii modernităţii”, în 
Degenerare, traducere din franţuzeşte de R. Vermont şi H. Streitmann, vol. I, 
Editura Librăriei H. Steinberg, Bucureşti, 1894, p. 425), însă nu suficient de 
frecvent pentru a se impune înaintea mult mai apelatelor, la el, „simbolism”, 
„misticism”, „diabolism” etc. 

1 Despre micul curent literar decadent de la noi şi în special despre poezia d-lui Ion 
Minulescu (1913), apud Modemismul literar românesc, op. cit., vol. I, pp. 251-252. 

„decadenţi”) şi că „moderniştii” nu-şi mai aşteaptă botezul via detrac- 
tori. 

Apariţia, în 1921, a revistei „Gândirea”, favorabilă filierei germa- 
nofone — îndeosebi expresionismului — nu îmbogăţeşte ocurenţele ter- 
menului de modernism în presa vremii, preferându-i noţiunea de 
„modern”!, însă poezia unuia dintre autorii majori etalaţi de această 
publicaţie, Lucian Blaga, va oferi terenul propice pentru hiperspe- 
cializarea autohtonă a conceptului de modernism -— prin disocierea lui 
tot mai fermă de simbolism —, în varianta tatonată de E. Lovinescu în 
„Poezia nouă” (1923) şi consolidată în volumul al treilea din Istoria 
literaturii..., Evoluția poeziei lirice (1927). (Un antecesor al lui Lovinescu 
este, în acest caz particular, Al. Busuioceanu, care încă din 1919 susţinea 
că „Blaga e modernist şi prin fondul şi prin forma poeziilor sale. Aduce 
şi intelectualizarea pe care de atâta vreme o căutăm în poeziile 
maeştrilor din Apus”?). 

In concluzie, impus cel mai probabil graţie filierei germanofone, 
conceptul prelovinescian de modernism, anterior apariţiei studiului 
„Poezia nouă”, fie este considerat, prin adepţii filierei franceze, drept un 
element străin de uzul francez şi, ca atare, respins de fidelii acestei filiere 
(ipoteză în consens cu constatarea absenței, în epocă, a unui concept 
critico-istoriografic de „modernism” literar în spaţiul francez — 
constatare populară, cum am văzut, în metaliteratura postbelică), ori e 
văzut în genere ca un termen prea vag, prea cuprinzător (numai în presa 
românească a primului deceniu al secolului trecut „poezia nouă” 
înregistrând o abundență de echivalente: „străinism”, „mania 
estetismului”, „simbolism”, „decadentism”, „instrumentalism”, „genul 
impresionist decadent”, „senzualism”, „misticism”, „degenerare”, 
„abstractism”,  „individualism”,  „idealism”  etc.). Termenul de 
modernism era, prin urmare, privit cu reticenţă nu neapărat din pricina 
contaminării de uzurile sale peiorative, ci şi pentru că nu-şi denota 
eficient particularitatea: noutatea („modern” vine din latinescul modo = 
„acum”) devenise un criteriu de o elasticitate infinită, fără putere 
indexativă, o proprietate aplicabilă prea multor entităţi. In ultimă 


1 Vezi Modernismul literar românesc, op. cit, vol.I, p. 95. 
2 Apud ibid., p. 93. 

instanţă, chiar poporanismul era „nou” faţă de sămănătorism, care era 
„nou” faţă de eminescianism ş.a.m.d. 

După prima şi cea mai probabilă ipoteză apărată în studiul de faţă 
- adoptarea conceptului de modernism literar în spaţiul românesc via 
filiera germanofonă —, ipoteza genezei chiar pe teren autohton a acestui 
concept, prin reconversia unui calificativ iniţial negativant (obţinut prin 
sufixare cu peiorativul -ism), nu trebuie nici ea scoasă din calcul. 

secțiunile rezervate poeţilor Lucian Blaga şi Ion Barbu în 

studiul lovinescian „Poezia nouă”, din 1923, reprezentând 
ocazia tatonării a ceea ce numesc aici conceptul hiperspecializat de 
modernism), intervenţiile lui E. Lovinescu în presa epocii nu depăşesc 
standardele uzului publicistic al acestui termen, atât prin rezerva sa de 
principiu faţă de modernism, ca modă pasageră sau ca -ism, cât şi prin 
faptul că Lovinescu nu era singura voce care promovase până atunci 
intelectualizarea literaturii române (cerută şi de Ov. Densusianu, de 
Caracostea ori, cu varii ocazii, de N. Davidescu). 

Între 1905 şi 1910, Lovinescu se manifestă aşadar doar ca un bun 
întreținător al vulgatei sămănătoriste şi, în genere, conservatoare (Maio- 
rescu însuşi se declarase, în 1906, împotriva „mievreriilor moderne”). 
Aşa se face că, la începuturile carierei sale, în „Literatura şi critica 
noastră” (titlu sub care au fost reunite în 1906, la publicarea în volumul 
Paşi pe nisip, articole apărute în urmă cu un an în presa vremii), 
Lovinescu se pronunţa acid la adresa „esteţilor” şi a „literaturii deca- 
dente” — ca Iorga —, lăudând literatura rusă pentru organicitate; pe de 
altă parte, anti-estetismul şi pro-organicismul erau însoţite, încă de pe 
atunci la Lovinescu, şi de o atitudine care descuraja invazia „ţărănis- 
mului” în literatură şi care-şi propunea să stimuleze ceea ce nu peste 
mult timp el va numi „intelectualizarea literaturii”. Sunt motive pentru 
a argumenta că, în ce-l priveşte pe Lovinescu, măcar în faza anterioară 
studiului „Poezia nouă”, dezideratul intelectualizării literaturii (litera- 
tură prin care trebuie înțeleasă îndeosebi proza) nu se asociază cu mo- 
dernismul (aşa cum bine observă Gabriela Omăt!) şi, mai mult decât 
atât, că termenul „modernism” nu e folosit decât în critica poeziei, anu- 


P spre 1920 (articolul despre Lucian Blaga din 1921 şi 


1 Tbid., p. 10. 

me într-o variantă conotată peiorativ, care acuză fetişizarea noutăţii 
(poezia beneficiind, spre deosebire de proză, de un „fond” imuabil, de la 
Homer încoace - vezi articolul „Gândire-poezie”). Ca atare, devine 
explicabil de ce, predicând tot mai intens intelectualizarea scrisului, dar 
tributar unei optici mai degrabă romantice asupra poeziei, căreia îi cere 
adâncime de sentiment, adecvare la etnic etc., Lovinescu priveşte încă 
reticent spre experimentele „poeziei noi”. El perorează astfel, ca un 
Nordau edulcorat, despre „misticismul” poeziei Elenei Farago (1906) şi, 
în contrast cu „sinceritatea” acesteia, despre „exotismul” şi „erotismul 
baudelairian” al lui Ion Minulescu, la care condamnă „noutatea cu orice 
preţ” şi „senzaţionismul” (sau ceea ce Lovinescu va numi mai târziu un 
„modernism formal”), şi apelează, pentru a contura universul acestor 
autori, la referințe din literatura clasică (nicidecum la simbolişti), ca 
Goethe sau M™ de Sévigné (vezi „Un triptic: 1. Ion Minulescu; 2. D-na 
Elena Farago; 3. D. Herz”, 1908). În „Curente literare” (1911), Lovinescu 
îşi deconspiră implicit refuzul faţă de poezia nouă prin ostilitatea arătată 
ideii de „curente” şi „şcoli” literare, care îi amintesc de Norii lui 
Aristofan - „admirabilul simbol al «ideilor» nelămurite ce plutesc 
pentru a încurca mintea oamenilor” —, spre a conchide: „Dacă se simte 
nevoia unui «curent» în zilele noastre, atunci se simte desigur nevoia 
unui curent de aer sănătos, care să măture de pe cer aceşti «nori» atât de 
primejdioşi literaturii române”!; iar în 1912, într-un articol dedicat lui 
Macedonski („Flori sacre — poezii de Al. Macedonski”), remarcă dez- 
gustat „modernismul exagerat” al poetului, venit din „cultura franceză 
în ce are ea mai putred”? (sunt vorbele unui proaspăt doctor la Sorbona, 
întors de la Paris nu mai devreme de trei ani, şi care pare, în această fază 
a carierei sale de critic, mai ataşat de vulgata anti-simbolistă internă şi 
internaţională decât de moştenirea lăsată de simbolişti în Parisul 
stagiului său doctoral). Răspunzând la ancheta „Rampei” despre mersul 
literaturii române, Lovinescu va milita din nou pentru „Intelectualizarea 
literaturii” (1912), întărind ideile din „Gândire-poezie” (1910), din 
„Criza actuală a literaturii noastre” (1911) şi din alte articole. 


1E. Lovinescu, Opere, ed. cit., vol. I, pp. 348-349. 

2 Articol antologat în Critice, vol. IV, ediţie definitivă cu titlul „Macedonski poet 
parnasian”; reprodus, după Critice, ed. I, Editura Flacăra, 1915, cu titlul 
„Alexandru Macedonski”, în E. Lovinescu, Opere, ed. cit., vol. V, 1987, p. 123. 

Modificarea acestei presupuse prime concepţii a criticului potrivit 
căreia intelectualizarea literaturii priveşte, de fapt, numai proza, aso- 
ciind, implicit, modernismul cu poezia (fără a echivala, deci, intelectua- 
lizarea cu modernismul), va fi motivat-o probabil şi constatarea că 
„intelectualizarea literaturii” e mai uşor de realizat în poezie şi, deci, de 
valorificat conceptual în critica aferentă, decât o „urbanizare” convin- 
gătoare a prozei şi a romanului, şi asta pentru simplul fapt că a scrie un 
grupaj de versuri semnificative se dovedeşte deseori o întreprindere mai 
puţin cronofagă decât scrisul unui roman, iar poeţii au fost, prin voia 
hazardului, mai numeroşi la uşa criticului sburătorist, decât prozatorii 
cu greutate. Dar, altfel privind lucrurile, există argumente la fel de bune 
şi pentru ipoteza unei concepţii lovinesciene care ar include dintru 
început poezia în dezideratul intelectualizării literaturii — „intelectua- 
lizarea emoţiei” revelându-se o soluţie ideală atât pentru a confirma 
imuabilitatea fondului general-uman al poeziei, respectiv emoția, cât şi 
pentru a proba reînnoirea permanentă a variabilei formale prin care 
acest fond se poate exprima de-a lungul timpului (în cazul liricii 
moderniste, variabila formală fiind reprezentată de filtrul intelectual(ist), 
de un discurs care, pentru a-şi transmite emoția, apelează la concepte 
din sfera tehno-ştiinţei). Că poezia era şi ea compatibilă cu programul 
global al intelectualizării şi al urbanizării literaturii o demonstrează în 
epocă viziunea despre simbolism a lui Ov. Densusianu, mai elastică 
decât a lui Lovinescu şi mai dispusă să includă poeticile unor Emile 
Verhaeren şi Walt Whitman. 

Între 1921 şi 1923, conceptul de modernism apare tot mai des în 
scrisul lovinescian, în liberă variaţie cu „poezia nouă”, „antisimbolism”, 
„intelectualism”, „sleire”/ „insuficienţă” a lirismului, „obiectivare” a 
literaturii, „emoție intelectualizată”, „impresionism exterior” etc. 
(vezi articolul despre Blaga din 1921 — unde termenul modernism balan- 
sează indecis între ideile de decadență şi progres). Mai mult: la trei ani de 
la apariţia „Sburătorului”, în articolul „Confesiuni” (1922), Lovinescu ia 
tocmai poziţia împotriva căreia se ridicase în „Curente literare” (1911): 
„Curentul care pornise prizărit din condeiul meu a crescut fluvial [...] 
Reprezint în critica română o direcţie care e a viitorului şi care îmi 
aparţine [...] Oricât ar părea de paradoxal, în lipsa totală de acum la 
celelalte publicaţii a unui criteriu intrinsec, sunt adiacent cu N. lorga şi 
Ov. Densusianu. «Sburătorul literar», «Ramuri» şi «Vieaţa nouă» duc în 

trei direcţii contradictorii, dar duc. Negreşit că, între acestea, «Sburătorul 
literar» are aripi!”!. Ideea promovării unui nou -ism nu-i mai aminteşte 
acum criticului de Norii lui Aristofan. 

În studiul „Poezia nouă” (1923), conceptul de modernism apare 
fără a desemna numele unui curent distinct, ca specie de simbolism sau 
aflat în aria de influenţă a acestui curent: „În reacţiunea lui firească 
împotriva parnasianismului şi a naturalismului, adică împotriva creați- 
unii obiective, simbolismul a pornit la luptă cu tovarăşi luaţi printre toţi 
cei ce voiau să răstoarne tirania formulelor învechite; moderniştii, 
individualiştii, idealiştii au luptat, aşadar, împreună sub steagul simbolist” 
(subl. m., T.D.), notează criticul în debutul secţiunii „Falsul simbolism” 
din studiul amintit?. Simbolismul apare aici, aşadar, ca gen proxim al 
speciilor „modernism”, „individualism ”, „idealism”. Pe de altă parte, tot 
în acest studiu, definiţia specializată pe care o va delega Lovinescu 
modernismului se anunţă prin recursul la distincţii şi nuanţări de genul 
„post-simbolism”, „fals simbolism”, „antisimbolism”, „intelectualism”, 
„imagism”, „poezie de notație” etc. — toate funcţionând ca diferenţe 
specifice faţă de simbolism. Important este însă faptul că, deşi nu 
promovează conceptul de modernism ca atare, analizele din „Poezia 
nouă” încep să cimenteze structura argumentativă, jargonul şi pro- 
prietăţile ce vor crea ulterior profilul conceptului lovinescian de moder- 
nism: de-liricizarea din poemele lui Ion Barbu, Lucian Blaga sau Camil 
Petrescu (semnalată iniţial ca „insuficienţă” a lirismului şi coincidentă cu 
procesul de intelectualizare a emoţiei, i.e. de obiectivare?) va proclama, 
în Istoria literaturii..., despărţirea de simbolism şi botezul unui curent tot 
mai bine fixat în terminologia critică lovinesciană: modernismul. 

În Istoria civiliza tiei române moderne (1924-1925) — platforma doctri- 
nară a modernismului literar susținut de teoria sincronismului — ocu- 
renţele termenului de modernism vizează încă exclusiv lexicalul, 
„modernism” semnificând aici neologism. Iar filiera introducerii cuvin- 


s 


1 „Confesiuni”, în „Ideea europeană”, nr. 84, 15/ 22 ianuarie 1922; reprodus în 
E. Lovinescu, Opere, ed. cit., vol. IX, pp. 96-97. 

2 „Poezia nouă”; reprodus în E. Lovinescu, ibid., p. 335. 

3 Pentru discutarea conceptului lovinescian de intelectualizare a emoției şi a 
relaţiei acestuia cu obiectivarea lirismului, vezi supra subcap. „Literatura, forță 


reacționară sau braţ al avangardei?'. 

telor noi în limbă o constată Lovinescu mai deschisă în presa zilei decât 
în literatură, jurnaliştii dovedindu-se mai permeabili la nou decât 
scriitorii, căci literatura, cu infinitele sale rezerve sale faţă de tematica 
burgheză şi cu nostalgia pentru ruralul romantic şi romanţios, joacă 
deseori, în Istoria civilizației..., de partea „reacţiunii”. Alături de presă, 
între mişcările literare „recente” Lovinescu distinge mişcarea simbolistă, 
care ar participa, prin neologizare, „la această operă necesară de 
modernizare şi adaptare a limbii la condiţiile sensibilităţii contem- 
porane” (IC, 241). Totuşi, printre curentele cu care literatura română s-ar 
putea sincroniza (căci „în timpurile noastre, impresionismul şi cubismul 
francez, expresionismul german, dadaismul, constructivismul s-au 
răspândit concentric în toate ţările” — IC, 270), Lovinescu nu semnalează 
şi un curent cu numele de modernism. În istoriile sale literare, moder- 
nismul va ajunge să ilustreze, conform tezelor din Istoria civiliza ției..., 
„Ssincronismul sincer”, iar „mişcarea modernistă” va fi declarată o 
„rezultantă a sincronismului” (în condiţiile în care tradiţionalismele din 
speța sămănătorismului ar ilustra tipuri de „sincronism anacronic”). 
Istoria literaturii române contemporane, I-VI (1926-1929) reprezintă 
cel mai solid demers de impunere a conceptului lovinescian de moder- 
nism, mai decis în unele privinţe chiar decât compendiul din 1937. În 
volumul întâi, Evoluția ideologiei literare, sunt de pildă analizate „Înce- 
puturile mişcării moderniste” prin prisma adversarilor şi a tovarăşilor 
de drum. Aici găseşte oportun Lovinescu să vorbească „cu mai multă în- 
dreptăţire” despre „«modernism»” — un „modernism” pe care ghilimele 
nu-l mai scad, ci îl emfatizează — echivalându-l cu un „spirit de contem- 
poraneitate”: semn al unei „sensibilităţi diferenţiate” de „misticismul 
eminescian, fie sub forma sămănătorismului, fie, mai târziu, sub forma 
democratică a poporanismului”, se poate aşadar „distinge o mişcare de 
emancipare a artei de contingenţțele ideologiei naţionale şi sociale [...] 
acţiune care, deşi cu note multiple şi adesea contradictorii, e cunoscută 
în literatură sub numele de «simbolism»: cum însă nota ei distinctivă stă 
în spiritul de contemporaneitate şi de spargere a formelor tradiţionale 
prin limbă, ritm, expresie figurată, ea s-ar putea numi cu mai multă 
îndreptăţire «modernism»”!. Tot în acest volum, Lovinescu trece în 


1 E. Lovinescu, Istoria literaturii române contemporane, vol. I, Evoluția ideologiei 
literare, op. cit, p. 120. 

revistă publicaţii ca: „Forţa morală”, unde, ca şi la „Literatorul”, află 
„aceeaşi dezorganizare intelectuală şi morală de totdeauna, prin care 
modernismul s-a prezentat de la început într-o lumină de dezechilibru”!, 
„Linia dreaptă”, unde „s-a afirmat cea mai puternică personalitate a 
modernismului român, d. T. Arghezi”? — „importanţa revistei” con- 
fundându-se, deci, cu importanţa apariţiei literare a d-lui T. Arghezi”, 
„cel mai însemnat poet modernist”5, sau „Viaţa nouă” — „revista care a 
apărat modernismul sub forma simbolismului” („departe de apele mari 
ale literaturii momentului şi chiar de izvorul adevăratei literaturi 
moderniste ce se forma alături, nereuşind, deci, să ne impună o 
literatură, «Viaţa nouă» ne-a dat, fără vigoare totuşi, o doctrină a 
ideologiei moderniste şi a întreținut, într-un strâmt cerc universitar, 
cultul poeziei simboliste franceze”). Criticând aici „eroarea” lui 
Densusianu („Deşi principial opuse, d-lui Densusianu i se părea, totuşi, 
că Verhaeren aruncă o punte solidă între naturalism şi simbolism; ca şi 
Zola, poetul belgian are «darul de a desprinde tainele de viaţă intensă 
din mulţimea de aspecte ale lumii de azi» — cu acea specificare că în 
astfel de «taine» Verhaeren încetează de a fi simbolist: eroare de 
definiţie, caracteristică întregei concepţii a d-lui Densusianu despre 
simbolism”), Lovinescu nu pare să fi luat act de acele perspective 
critico-istoriografice în care naturalismul şi simbolismul nu erau 
„principial opuse” ori de faptul că simbolismul în sens extins şi 
simbolismul în sens restrâns erau, în epocă, două opţiuni la fel de libere, 
debitoare unor filiere diversificate. „Mai fecundă” i se înfățișează lui 


1 Ibid., p. 121. 

> Ibid., p. 122. 

3 Ibid., p. 124. 

4 Ibid., p. 126. 

5 Ibid., p. 131. 

6 Thibaudet nu distingea, de pildă, o opoziţie între simbolism şi naturalism, ca 
descendente ale romantismului, scopul artei fiind, după el, „puritatea, 
absolutul operei de artă, evanghelia lui Gautier şi a lui Baudelaire care 
cimentează mai mult sau mai puţin legătura romantismului cu realismul şi va 
asigura, mai târziu, cu Remy de Gourmont, de exemplu, aceeaşi legătură a 
naturalismului cu simbolismul” („Le groupe de Medan”, 1920; reprodus în 
Albert Thibaudet, Réflexions sur la littérature, op. cit, p. 501). Max Nordau 
mersese şi mai departe, văzând similitudini între simbolism şi „tolstoism”. 

Lovinescu varianta restrânsă a simbolismului, care-i permite să pro- 
pună, prin diferenţa specifică a „intelectualizării”, ipoteza unui nou 
curent, diferit de simbolism - modernismul —, care în interpretarea lui 
Densusianu s-ar fi rătăcit în versiunea extinsă a simbolismului. 
Lovinescu pledează deci pentru „situarea simbolismului în literatură, 
între modernismul lui Baudelaire, între frenezia lui Rimbaud, între 
idealismul lui Villiers de L/Isle Adam şi muzicalismul lui Verlaine şi 
ermetismul lui Mallarmé; în muzică, alături de arta lui Wagner, Debussy 
şi Cesar Frank, iar în pictură, alături de mişcarea impresionistă de la 
1870, prin care conturul lucrurilor se şterge în viziunea vaporoasă a 
totalului”, fiindcă „[da]că simbolismul ar fi poezia energetismului 
universal [propagat via W. Ostwald, iar la noi, prin C. Rădulescu-Motru 
-n.m., T.D.], esteticei nu i-ar mai conveni sugestia — adică impreciziunea 
expresiei, discreţia, eleganța. Existente la unii poeţi simbolişti, notele 
considerate de d. Densusianu ca note specifice ale simbolismului nu-i 
sunt şi esenţiale; în afară de idealism, în afară de principiul eliberării 
artei de orice amestec noţional [via Kant-Hegel-Bergson-Croce, n.m., 
T.D.], în afară de principiul originalității prin individualism strict — note 
comune întregei mişcări moderniste, simbolismul, după cum am arătat 
aiurea [Critice, IX, nota lui Lovinescu], reprezintă adâncirea lirismului, pe 
care mai mult de sugestie a fondului muzical al sufletului omenesc. Prin 
prelungirea lirismului până la inconştient, mistic uneori, el nu numai că 
nu reprezintă o «intelectualizare» literară, cum credea d. Densusianu, ci 
reprezintă, în esenţă, o reacțiune împotriva intelectualismului şi nu are 
nimic comun cu concepţia energetică a universului”! (subl. autorului). 
Faptul că însuşi Lovinescu recunoaşte că proprietăţile reclamate de 
Densusianu drept simboliste se regăsesc în textele poeţilor simbolişti, 
dar că, în acelaşi timp, nu toate proprietăţile operelor simboliste ar fi 
„esenţialmente” simboliste, este o ipoteză ad hoc produsă în folosul 
accepţiei hiperspecializate conferite de el modernismului (ca „intelec- 
tualizare a emoţiei”, respectiv ca „insuficienţă” a lirismului — ca „fals 
simbolism”, „antisimbolism” şi, mai larg, ca anti-romantism) — accepţie 
care presupune în primul rând limitarea ariei de acţiune a simbolismului 
sau cantonarea acestuia într-o definiţie mai restrânsă. E de observat aici 
şi că diferenţa specifică delegată de Lovinescu modernismului, 


1E. Lovinescu, Istoria literaturii române contemporane, vol.I, op. cit, pp. 131-134. 


263 


Teodora Dumitru 


„intelectualizarea emoţiei”, exista totuşi — ca „intelectualizare” literară și 
chiar ca „emoţiune superioară, intelectualizată” (vezi răspunsul la 
ancheta din „Rampa”, 1912) — şi în felul în care definea simbolismul 
Ovid Densusianu. Pentru promovarea conceptului său de modernism, 
autorul Istoriei litera turii române contemporane n-a avut, ca atare, decât să 
opereze o selecţie dintr-o mulţime de caracterizări ale „poeziei noi” 
vehiculate pe teren românesc din 1900 şi până în deceniul al treilea. 

Totuşi, este evident, în fragmentul de mai sus, faptul că şi 
Lovinescu amestecă uzurile extinse şi restrânse ale conceptului său de 
modernism. Vorbind de o „întreagă mişcare modernistă” — care ar 
include simbolismul — îi reproşează lui Densusianu că nu distinge, în 
magma modernistă, „esenţa” simbolistă; pe de altă parte, începând cu 
studiul „Poezia nouă” şi trecând prin Istoria literaturii..., Lovinescu va 
elabora un concept aproape punctual, bine delimitat, de modernism, 
diferențiat de simbolism tocmai prin „intelectualism” - un ingredient 
considerat anterior „esenţei” simbolismului, căruia acesta i s-ar opune, ca 
reacțiune. Lipsa unei terminologii adecvate şi a unor descriptori precişi 
va face ca, în reprezentările lui Lovinescu de după 1923, simbolismul să 
fie definit, simultan, şi ca posterior, şi ca anterior unor „intelectualisme” 
- posterior „intelectualismului” din poezia „de concepţie” a unor Panait 
Cerna şi Al. Vlahuţă (simbolismul mimând, pe teren românesc, 
reacţiunea spiritualistă a poeziei de la finele secolului al XIX-lea față de 
pozitivism şi de cartezianism) şi, în acelaşi timp, anterior acelei 
„intelectualizări a emoţiei” reprezentate de modernismul-în-sens- 
restrâns, hiperspecializat, imaginat ca anti-romantism radical şi ca 
obiectivare a literaturii, începând cu „Poezia nouă”!. 

Revenind la vehicularea acestui concept în fragmentul citat mai 
sus din primul volum al Istoriei literaturii..., Evoluția ideologiei literare, 
sintagma „modernismul lui Baudelaire”, aşezată alături de sintagmele 


1 Pentru detalii în privinţa instrumentării cu totul particulare a ideii de 
intelectualizare în raport cu simbolismul şi cu modernismul (situaţie care face 
ca simbolismul să fie imaginat ca o reacţie la „intelectualismul” poeziei de 
concepţie, dar şi ca punct de plecare pentru un alt „intelectualism” — cel al 
modernismului qua emoție intelectualizată), vezi Teodora Dumitru, „Moder- 
nitatea -— evoluţie sau revoluţie? E. Lovinescu vs istoria modernităţii poetice 
europene”, în Sindromul evoluționist, op. cit, pp. 116-117. 

„idealismul lui Villiers de l'Isle Adam” şi „ermetismul lui Mallarmé”, ar 
putea să înşele, sugerând că Lovinescu e de părere că modernismul 
premerge simbolismului, deşi îi este, totodată, posterior. Lucrurile stau 
însă altfel, „modernismul” pre-simbolist al lui Baudelaire fiind mai 
degrabă un caz de pură omonimie cu modernismul post-simbolist, 
criticul vizând aici mai degrabă acea „modernite” în sens larg delegată 
îndeobşte lui Baudelaire. Că aşa vor fi stat lucrurile demonstrează şi 
acest comentariu privind „Viaţa socială” a lui N.D. Cocea: „revista a luat 
fatal o atitudine de stânga, novatoare în orice caz, pe care, în confuzia 
genurilor, şi autorii, şi cititorii o considerau drept simbolistă, deşi era 
numai modernistă”!. Aici, restrictivul „numai modernistă” nu are un 
sens peiorativ, ci, dimpotrivă, un sens ce vizează cuprinderea, incluziv 
sau excluziv: ori modernismul e văzut ca un cadru global care asigură 
existenţa simbolismului (modernitatea — acel „spirit de contempora- 
neitate” de care vorbise anterior), el, modernismul, nefiind esențial- 
mente simbolist; ori modernismul e văzut strict ca un curent post- 
simbolist, caz în care Lovinescu apelează iar la argumentul „esenţei”, 
spre a-l discrimina de alte mişcări: „[...] direcţia « Vieţei sociale» vedea 
în d. Arghezi un poet al revoluţiei sociale [...] Ceea ce înseamnă că d. 
N.D. Cocea nu-şi dădea seama de esenţa sensibilităţii moderniste şi-l 
putea face pe d. Arghezi să rătăcească cu el”?. Aşadar, pe de o parte 
modernismul joacă rolul de cadru general, de „mişcare de stânga”, 
„novatoare”, incluzând simbolismul, iar pe de altă parte, se bucură de o 
„esenţă” proprie, care-l distinge de alte „sensibilităţi” contemporane. (În 
tot cazul, având în vedere faptul că şi alte voci, ca Ion Barbu sau Mihail 
Sebastian’, vor vedea în modernism sau în lirica promovată de 


1 Lovinescu, Istoria literaturii române contemporane, vol.I, op. cit, p. 144. 

2 Ibid. 

3 Ion Barbu mergea până la a decreta caracterul „bolşevic”, „revoluționar” sau 
„demonic” al „literaturii moderniste” („Generația nouă față de tradiţie şi de 
modernism”, în „Universul literar”, nr. 12 şi 13 din 20 şi 27 martie 1927), iar 
Sebastian, în cronica sa la Evoluţia „prozei literare”, începe prin a afirma că 
Lovinescu a adaptat la viaţa noastră literară „o artă poetică de «extrema 
stângă»” („E. Lovinescu: Istoria literaturii române contemporane, vol. IV: Evoluția 
«prozei literare»”, în „Universul literar”, nr. 50, 9 decembrie 1928; reprodus în 
Mihail Sebastian, Opere. III. Publicistică (1926-1929), ediţie coordonată de 

Lovinescu un curent de stânga, interpretarea lui Cocea pare să nu fi 
depăşit, totuşi, carosabilul, „rătăcirea” insinuându-se mai degrabă în 
comentariile criticului sburătorist, confruntat cu situaţii care-i impun 
când un uz restrâns, când un uz larg al conceptului de modernism.) 

În volumul al doilea al Istoriei Litera turii..., Evol utia criticei literare 
(1926), critica modernistă e ilustrată tacit prin capitolul „E. Lovinescu” 
(limitat la simpla enumerare a operelor) şi, nu fără o doză de ironie, de 
speța Ov. Densusianu, cărora, li se adaugă capitolul „Critica nouă” 
(concept eteroclit ilustrat de Lucian Blaga, Paul Zarifopol, Tudor Vianu, 
Camil Petrescu, Pompiliu Constantinescu). Pe de altă parte, „meritele“ 
modernismului — ca disociator, mai eficient decât în critica maioresciană, 
al esteticului de etic şi îndeosebi de etnic, dar şi ca agent al inovației în 
limba literară - sunt mai bine expuse în capitolul dedicat unui adversar 
al modernismului, G. Ibrăileanu: „E, desigur, un merit al simbolismului 
şi, în genere, al mişcării moderniste de a fi procedat la disocierea 
fenomenului estetic de toate contingenţele întâmplătoare” şi „este un 
merit al modernismului de a fi înfruntat, nu fără riscuri, problema limbii 
şi de a fi impus, într-o largă măsură, principiul necesităţii actuale şi al 
esteticei. Lupta dusă de douăzeci de ani a schimbat, sub acest raport, 
faţa literaturii noastre şi nu vedem sensul dezvoltării ulterioare a 
problemei decât în cadrele modernizării pe baza valorii de circulaţie a 
cuvintelor”!. Tot acolo vorbeşte Lovinescu despre „spiritul nou”, care — 
cu toate criticile aduse în volumul anterior viziunii lui Ov. Densusianu, 
respectiv simbolismului în sens extins -— solicită, de asemenea, o 
decodare în sens extins (i.e. incluzând simbolismul) a modernismului: 
„Apărut încă de la 1880 în literatura noastră şi caracterizat prin indivi- 
dualism şi emancipare de formulele tradiţionale, spiritul nou s-a mani- 
festat în chip neîntrerupt, fără răsunet mare şi [...] în publicaţiuni spo- 
radice, lipsite de prestigiu, hulit şi contestat de întreaga critică oficială, 
până ce s-a impus pretutindeni, începând cu paginile « Vieţii româneşti», 
şi a devenit, într-o mare măsură, însăşi literatura contemporană”?. Dacă 


Mihaela Constantinescu-Podocea, Academia Română, Fundaţia Naţională 
pentru Ştiinţă şi Artă, Bucureşti, 2013, p. 447). 

1 E. Lovinescu, Istoria literaturii române contemporane, vol. II, Evoluţia criticei 
literare, Editura Ancora, Bucureşti, 1926, p. 81, 84. 

2 Ibid., p. 215. 

se ţine cont şi de calificarea, la finele volumului al treilea al Istoriei 
literaturii..., a sămănătorismului drept „sincronism anacronic” — deci, 
totuşi, sincronism! — largheţea definirii acestui „spirit nou” se încarcă de 
viciile semnalate cu anticipație de Gh. Savul în Despre micul curent literar 
decadent... (1913): primejdia obnubilării unor antagonisme reale, prin 
anexarea întregii literaturi contemporane sub umbrela unui concept fără 
identitate (aici, „spiritul nou”, în altă parte, „spiritul de contem- 
poraneitate”) şi revendicarea de la el după bunul plac, din varii direcţii 
şi fără criterii (dacă pentru Lovinescu sămănătorismul era „sincronism 
anacronic”, orice contestatar al „modernismului” lovinescian e liber să 
considere, la rândul său, că „modernismul” „poeziei noi” este, de fapt, 
„decadent” sau „degenerat” şi că direcţiile care i se opun, oricare ar fi 
ele, reprezintă un „modernism superior”). 

Volumul al treilea al Istoriei literaturii..., Evoluția poeziei lirice 
(1927), oferă cel mai complex (în sensul hiperspecializării semantice a 
conceptului, graţie multiplelor gradaje şi a sistemului detaliat de 
contraste prin care sunt trecuţi poeţii epocii) proces de fixare a 
coordonatelor modernismului din opera critico-istorică a lui Lovinescu 
şi o probă în plus a faptului că poezia înseamnă pentru el genul „moder- 
nist” prin excelență. Nu lipsesc de aici judecăţile incluzive, continuiste, 
în varianta extinsă a „spiritului nou” sau „de contemporaneitate”, con- 
form cărora simbolismul şi modernismul n-ar sta în posturi dialectice, ci 
contigue, ambele în descendența romantismului şi mergând până la 
anexarea „modernismului extremist” al avangardelor („deşi mult mai 
complexă şi înglobând în ea principii contradictorii şi fenomene ce nu 
pot nivela uniform, mişcarea modernistă se confundă adesea cu 
simbolismul, care, în realitate, nu e decât numai una din formele ei”!; 
„am putea defini mişcarea modernistă ca o mişcare ieşită din contactul 
mai viu cu literatura franceză mai nouă, adică de după 1880'2B. Dar 


1E. Lovinescu, Istoria literaturii române contemporane, vol. IM, op. cit., p. 267. 

2 Ibid. 

3 Există, în critica lui Lovinescu o ambiguitate, astuțios exploatată pe ambele 
laturi, a acestei optici continuiste: pe de o parte, o viziune asupra moder- 
nismului ca discurs eminamente liric, specific evului post-romantic şi, deci, 
continuator al simbolismului (în cadrul unei rigori generice conform căreia 
poezia nu poate fi altceva decât „adâncire în subiect”) şi, pe de altă parte, o 

modernismul capătă în acest volum şi o mai precisă ilustrare în varianta 
excluzivă, restrânsă, ilustrând acea dialectică dintre subiectiv şi obiectiv 
conform căreia subiectivării reprezentate de simbolism i s-ar opune 
obiectivarea adusă de modernism!. Prin procesul de obiectivare angajat 


viziune asupra modernismului indiferentă la dinamica genurilor literare, 
conform căreia modernismul s-ar identifica cu un spirit al veacului/ spirit nou/ 
spirit de contemporaneitate, exprimat în toate artele şi în toate genurile 
deopotrivă, şi care, în context, echivalează cu obiectivarea discursului. Conse- 
cinţele acestei ambiguităţi de judecare a modernismului s-au reflectat şi în 
contradicţiile alimentate, în Istoria literaturii române contemporane, de o serie de 
opţiuni conjuncturale ce l-au determinat pe Lovinescu să se plaseze, succesiv, 
în afara şi în interiorul convențiilor dictate de teoria genurilor literare, situaţie 
care, finalmente, l-a condus la a decreta, în volumul dedicat poeziei, că mersul 
acesteia e spre obiectivare, iar în volumul dedicat prozei, că poezia nu se 
poate sustrage esenței sale subiectivante (pentru detaliile acestei contradicții, 
vezi Teodora Dumitru, „E. Lovinescu şi teoria genurilor. Provocări ale diadei 
subiectiv-obiectiv în Istoria literaturii române contemporane”, în Sindromul 
evoluționist, op. cit., pp. 92-112; vezi şi infra discuţia despre statutul conceptului 
de modernism în volumul al patrulea al Istoriei literaturii...). De altfel, nici des- 
părţirea simbolismului de romantism nu e decisă clar la Lovinescu; simbolismul 
s-ar diferenţia de romantism doar în sensul renunţării la retorică şi la confesia 
directă; altminteri, simbolismul va fi definit frecvent drept „adâncire a liris- 
mului”, ie. aprofundarea discursului egocentric venit din romantism, căruia i 
s-ar opune modernismul, ca obiectivare sau ca „insuficienţă” a lirismului. 

1 Vezi articolul „Lucian Blaga” (1921, op. cit.), unde procesul de intelectualizare 
a emoţiei corespunde unei „slăbiri” post-simboliste a lirismului şi unei 
contaminări intergenerice a liricii de mijloacele prozei: „Intelectualizarea 
emoţiei spre care se îndreaptă poezia modernă este, de fapt, dovada 
insuficienţei lirismului” (E. Lovinescu, Opere, ed. cit., vol. IX, p. 25; ideea 
revine şi în studiul „Poezia nouă”, tot în subcapitolul despre Blaga: „elemen- 
tul intelectual se substituie elementului noţional, iar lirismul deviază de la 
scopurile lui”, reprodus în ibid., p. 374). Această „insuficienţă” a lirismului, 
dintr-o formă de evaluare negativă, va deveni o proprietate pozitivă a 
modernismului, coincidentă cu obiectivarea. Astfel, „inteligența” şi „voinţa 
încordată” care ar domina poezia lui A. Maniu, conducând la „forma alirică” a 
versurilor lui, sunt apreciate pozitiv (Istoria literaturii române contemporane, vol. 
III, op. cit., p. 358), la fel prozaismul liricii lui Camil Petrescu, la fel poezia lui 
F. Aderca, unde se remarcă „nota esenţială a acestei poezii, pe care am numi-o 
frenetică, de n-am găsi-ointelectualizată şi de n-am simţi în plăcere sbuciumul 
minţii, biciul imaginației peste nervii osteniți” etc. (ibid., p. 367). Forma cea 
mai înaltă a preţuirii lui Lovinescu pentru procesul de obiectivare a liricii o 

de „intelectualizarea emoţiei”, modernismul ar fi, deci, un „antisim- 
bolism” sau un „fals simbolism” (şi totodată un anti-romantism, ca şi 
simbolismul, cu care îm părtăşeşte antiretorismul, dar de care îl desparte 
faptul că simbolismul, deşi antiretoric, „adânceşte” lirismul, pe când 
modernismul, ca formă de obiectivare a expresiei, l-ar „slei”!). 

Aceasta este, în fine, concepţia tipic lovinesciană asupra 
modernismului, ale cărei fundamente şi direcţii deschise tatonării se 
găsesc în nuce în textele dedicate poeziei lui lon Barbu, Lucian Blaga, 
Camil Petrescu ş.a. în studiul „Poezia nouă”, din materia căruia se vor 
decanta şi conceptualizările din Istoria Literaturii... În plus, evoluţia liricii 
româneşti spre modernism e certificată în Istoria literaturii... şi printr-o 
listă de poeţi explicit categorizaţi ca „modernişti” (gest absent în „Poezia 
nouă”): e vorba de Tudor Arghezi (cap de serie al secţiunii „Poezia 
modernistă”), Ion Barbu, Camil Petrescu, F. Aderca, Adrian Maniu, 
N. Davidescu, Lucian Blaga, Al. Philippide. „Sburătorul” obţine, de 
asemenea, atestatul de tribună modernistă: „Activitatea acestui cerc [al 
„Sburătorului”] se desfăşoară, în genere, într-un singur plan, pe care 
l-am putea numi al esteticului [...] şi al modernismului”? (subl. autorului). 

Volumul al patrulea al Istoriei literaturii..., Evoluția „prozei literare”, 
se confruntă cu unele consecinţe neluate în calcul la momentul promo- 
vării ideii discontinuiste a modernismului, ca reacţie de obiectivare a 
liricii în raport cu simbolismul definit ca adâncire a lirismului. 
Disconfortul vine din faptul că ingredientul care asigura diferenţierea 
celor două curente — dialectica dintre subiectiv(are) şi obiectiv(are) — este 
exploatat acum de Lovinescu pentru diferenţierea genurilor liric şi epic. 


provoacă însă poezia „modernistului” Arghezi, în speţă „acea admirabilă 
Duhovwnicească”, unde „psihologia călugărului halucinat de viziunea Domnului 
este impresionantă — adevărată psihologie a misticului fixată obiectiv de un 
mare artist” (ibid., p. 332). 

Sintagma „sleire a lirismului”, cu variantele „disoluţie” sau „insuficiență” a 
lirismului, pare metamorfoza suferită de o mai veche caracterizare a lui 
Dobrogeanu-Gherea făcută poeziei decadente: „decadentismul modern nu e 
altceva decât degenerarea liricii moderne înseşi, e un termen la care trebuie să 
ajungă lirica în evoluţia ei, e bătrâneţea, degenerarea, decăderea liricii, e un 
termen deci la care trebuie să ajungă şi lirica eminesciană” („D-l Panu asupra 
criticei şi literaturii”, în op. cit., p. 121). 

2 E. Lovinescu, Istoria literaturii române contemporane, vol. M, op. cit, p. 399. 

În atari condiţii, criticul retrage liricului (şi implicit modernismului) 
proprietatea obiectivării şi o deleagă globalmente genului epic, liricul 
rămânând caracterizat exclusiv prin acţiunea de subiectivare: „evoluţia 
poeziei lirice nu se poate îndruma decât în sensul esenței sale subiective. 
[...] Procesul de subiectivare nu s-a oprit, fireşte, la romantism, ci a mers 
mai departe spre forma evoluată a simbolismului [...] lată motivul 
interior, pentru care am privit simbolismul ca o etapă firească în dez- 
voltarea poeziei lirice şi, desigur nu ultima, întrucât mai toate curentele 
noi se reclamă de la adâncirea în subiect”!. Ca atare, pe temeiul 
discriminării romantice a genurilor literare, modernismul poetic — 
descris, contradictoriu, în Evoluția poeziei lirice, ca „disoluţie a lirismului” 
(obiectivare), dar atestat, în Evoluția „prozei literare” drept „subiectivare” 
- ajunge să fie blamat pentru influenţa „nefastă” exercitată asupra epicii 
contemporane, căreia nu i-ar permite să-şi afirme esenţa obiectivantă 
(vezi capitolul „«Modernismul» ca principiu de dizolvare a poeziei 
epice”, ilustrat prin proza unor D. Anghel, T. Arghezi, I. Minulescu, 
N. Davidescu, Mateiu I. Caragiale ş.a.). Capitolul simetric celui consacrat 
modernismului liric în Evoluția poeziei lirice se intitulează, în Evoluția 
„prozei literare”, „Poezia epică urbană” (nota bene, nu „modernistă”). 
Dacă în volumul despre poezie, modernismul — ca intelectualizare a 
emoţiei — însemna îndepărtare de lirism, în volumul despre proza 
literară modernismul depistat în scrierile prozatorilor e acuzat tocmai de 
retenţia lirismului? (de altfel, atât capitolul care-i discută pe moderniştii 
liricizanţi, cât şi capitolul dedicat „Poeziei epice urbane” sunt separate 
de cel care tratează „Creaţia obiectivă” — unde străluceşte Rebreanu). În 
orice caz, dincolo de controversa genurilor şi de oscilaţiile definirii 
modernismului, se pare că dezideratul timpuriu al criticului privind 
„intelectualizarea”-ca-obiectivare a literaturii s-a realizat mai bine în 
poezie, decât în proza „modernistă”. 


1 Idem, Istoria literaturii române contemporane, vol. IV, op. cit, pp. 10-12. 

2 Mihail Sebastian este unul dintre primii critici ai prognosticului lovinescian cu 
privire la evoluţia genurilor literare şi unul care distinge cu temei diferenţa 
dintre lirismul „paseist” de tip sadovenian şi lirismul „de altă esenţă şi de cu 
totulaltă semnificaţie” al prozatorilor noştri familiarizați cu scrisul lui Proust, 
de la F. Aderca la Hortensia Papadat-Bengescu (vezi Mihail Sebastian, op. cit., 
p. 455). 

Cea din urmă sinteză istorică a lui Lovinescu, Istoria literaturii 
române contemporane 1900-1937 (1937), oferă o privire deja retrospectivă, 
asupra unui „modernism” literar contemplat de pe poziţii post- 
militantiste. Ponderea utilizării conceptului cu titlu de categorie se 
restrânge, modernismul nu mai figurează în titluri de capitole decât în 
secţiunea despre critică, ilustrată doar de Lovinescu, şi în cea despre 
proză, unde „epica modernistă”, subsumată, de această dată, „Poeziei 
epice urbane”, este, din nou, deosebită de „epica narativă”, de „epica de 
analiză psihologică” etc. În ce priveşte genul liric, dispare secțiunea care 
desemna, în volumul din 1927, „Poezia modernistă”. 

După această sumară inspecţie a operei critico-istoriografice a lui 
E. Lovinescu, în condiţiile în care surselor sale franceze pare să le fi fost 
nefamiliar termenul de modernism literar şi în condiţiile în care 
contactul lui Lovinescu cu critica post-faguetiană se face mai puţin 
consistent şi în regim selectivi, se poate conchide că termenul de 
modernism a intrat în jargonul criticului sburătorist mai degrabă graţie 
participării la mediul publicistic autohton, decât prin contactul direct şi 
sistematic cu critica şi cu istoria literară franceză din prima jumătate a 
secolului al XX-lea. Sau - o ipoteză şi mai confortabilă pentru 
istoriografia noastră şi îndeosebi pentru lovinescieni — că termenul de 
modernism, cunoscut de cel puţin două decenii în publicistica 
românească, era simţit de Lovinescu deja ca românesc (i.e. „diferenţiat”), 
fapt ce-l elibera de necesitatea oglindirii fidele a surselor sale externe şi 
de problematizarea genealogiei sale compozite. 


1 De altfel, cu excepţia unor contacte sporadice cu metaliteratura de sursă 
franceză a anilor 1920 (de tipul lucrărilor lui Henri Bremond sau Fr. Paulhan), 
aparatul conceptual specializat pentru studiul literaturii rămâne, în cazul lui 
Lovinescu, produsul frecventării unor referințe străine care circulau la finele 
secolului al XIX-lea și aproximativ în primul deceniu al secolului al XX-lea. La 
moartea lui Thibaudet, criticul îşi nota în jurnal regretul constatării că, după 
Faguet, peisajul literelor franceze pierde cel mai solid cap critic al său. Totuşi, 
în scrierile lui Lovinescu, autorul Fiziologiei criticii este invocat rarisim — în 
Istoria literaturii române contemporane, de pildă, numele lui Thibaudet apărând 
doar spre finele Evoluţiei ideologiei literare, într-un citat din Ibrăileanu. 

ratura românească a primei jumătăţi a secolului al XX-lea 

s-a datorat probabil concurenţei, activă încă din primul 
deceniu al secolului, dintre conceptul de „simbolism” (debitor spaţiului 
francofon, sursă a mai multor -isme, între care preponderent a fost „sim- 
bolismul”, văzut ca specie de „decadentism”) şi „modern(ism)” (debitor 
spaţiului germanofon şi îndeosebi vienez) — respectiv concurenţei dintre 
linia francofilă reprezentată de Al. Macedonski şi Ov. Densusianu şi 
linia germanofonă, ilustrată de Şt. Petică şi D. Caracostea. 

Cariera conceptului românesc de modernism literar ar debuta, 
prin urmare, acolo unde prin alte părţi se va fi terminat înainte de a fi 
început: în contextul enciclicei papale pronunţate de Papa Pius al X-lea 
împotriva reformiştilor („moderniştilor”) din sânul Bisericii Catolice. 
După acest eveniment, conform celor mai multe dintre sintezele actuale 
consacrate conceptului de modernism, în ţările Europei catolice con- 
ceptul de modernism a fost confiscat de conotaţia teologală, ratându-şi 
astfel cariera metaliterară. In spaţiul românesc, şansa acestui concept a 
fost poate aceea că şi-a asigurat un spaţiu oarecare în publicistica româ- 
nească de dinainte de 1910 (prin surse germano-vieneze concurate de 
„modernismul” francez — simbolismul), înainte ca traiectoria lui pe piaţa 
culturală europeană să vireze decisiv spre disputele teologale. Fapt este 
că, la noi, conceptul de modernism şi-a câştigat deja în primul deceniu al 
secolului al XX-lea un câmp de referinţă intern întrucâtva autarhic (atât 
susţinători, cât şi oponenți - un trafic dublu deci), necenzurat de 
instituţii care în alte ţări vor inhiba uzul său metaliterar (Biserica 
Catolică în Vestul şi în Centrul european sau regimul sovietic din URSS, 
ostil „modernismelor” burghezo-decadente şi formalismului). Un 
argument în acest sens este faptul că, deşi cunoaşte termenul de „cubism 
literar”, vehiculat în Franţa în deceniul al doilea al secolului XX pentru 
desemnarea unora dintre producţiile post-simboliste (vezi Jacques 


A pariţia şi fixarea conceptului de modernism în metalite- 

Riviere, „Reconnaissance ă Dada”, 1920), Lovinescu nu mai simte nevoia 
să-l importe pentru a-l aplica poeţilor români, câtă vreme modernismul 
îşi câştigase o notorietate internă suficientă şi se fixase într-un vocabular 
comun promotorilor şi adversarilor săi. Convingerile „moderniste” ale 
criticilor, istoricilor şi istoriografilor români vor merge, în prima 
jumătate a secolului trecut, până la a-i atribui paternitatea termenului de 
modernism lui Baudelaire (care, în ultrainvocatul „Le Peintre de la vie 
moderne”, pronunțase doar „la modernité”, iar în „Salon de 1846” şi 
„Salon de 1859”, doar „la vie moderne”, „l'artiste moderne” sau „le 
public moderne”) — aşa cum face Al. Philippide, în articolul „Moder- 
nismul” (1929) — şi la a modifica, în traducerea românească, titlul artico- 
lului lui Thibaudet „Discussion sur le Moderne” în „Discuţii asupra 
modernismului” — cum va face Constantin Stelian în „Cu privire la 
modernism. Schiţă pentru un studiu” (1942). 

Prin urmare, dacă se pot formula unele îndoieli referitoare la 
conceptul românesc de modernism literar din prima jumătate a secolului 
al XX-lea, ele nu pot ţine de realitatea sau de calitatea definirii sale (i.e. 
de conformitatea cu doxa metaliterară postbelică), ci doar de 
identificarea precisă a filierelor externe şi/ sau interne ale adoptării şi 
elaborării sale. Important este că acest concept există în arhiva criticii şi a 
istoriei literare româneşti din prima jumătate a secolului al XX-lea, în 
abordări teoretice şi doctrinare solide, nu doar în regim publicistic. 
În aceste condiţii, a-l obliga la examen în faţa unor metanaraţiuni „recu- 
peratoare” şi „integratoare” — care pretind a „descoperi” post factum acea 
identitate a modernismului rămasă străină artizanilor săi — pare un gest 
de „sincronizare” spasmodică, un tic al discursului cultural românesc 
obişnuit să graviteze la marginea paradisului ideilor, dar neatent la 
continua instabilitate a reperelor care marchează şi culturile zise majore 
ale Vestului. 

Pe de altă parte, un posibil motiv pentru care ghidurile, antologiile 
de studii şi istoriile literare străine de dată recentă conchid aproape la 
unison că termenul modernism nu se regăseşte în metaliteratura franceză, 
italiană, germană sau anglo-americană de dinainte de 1940 cu o frec- 
venţă care să facă proba unui concept asumat (deşi nu pot demonstra 
nici că termenul e inexistent), un posibil dedesubt al acestei situaţii, 
aşadar, poate fi şi acela că modernismul va fi circulat probabil în varii 


273 


Teodora Dumitru 


ocurenţe, dar, neînregistrat sistematic în titluri de volume, de publicaţii 
sau de grupări, nu a fost reţinut de istoria literară (o dovadă că „moder- 
nismul” — chiar cu ghilimelele relativizante — nu era o vocabulă inexis- 
tentă în Franţa anilor 1920 este chiar polemica lui Albert Thibaudet cu 
Gonzague Truc din „Discussion sur le Moderne”). Faptul că nici istoriile 
literare ale lui Lovinescu nu-l afişează în titlu explică poate cum a fost 
posibil ca un autor informat asupra literaturilor central şi sud-europene 
ca Péter Krasztev să afirme că, spre deosebire de literaturile menţionate, 
unde discuţia despre modernism angajează grupări şi reviste fondate în 
jurul anului 1900 şi chiar mai târziu, în România „modernismul” intră 
odată cu descinderea lui Titu Maiorescu pe scena literară autohtonă, 
adică la 1865(!)!. Şi asta fără a pomeni, în schimb, nimic despre Lovines- 
cu, mai apropiat, spre deosebire de criticul de la „Junimea”, de ma- 
joritatea referințelor „moderniste” central şi sud-europene vehiculate de 
Krasztev în studiul său. (La fel de bine s-ar fi putut argumenta — de la o 
distanţă suficientă şi prin colportarea unor informaţii nu de primă mână 
- că Maiorescu a pregătit futurismul prin ideea desființării instituţiilor 
„fără fond” ca Academia, Universitatea, teatrul, şcoala de bele-arte etc.) 

Acestea fiind zise, se pune următoarea întrebare: dacă trauma 
lipsei unui concept de modernism literar e plauzibil a se cere analizată şi 
tratată în istoriografia franceză actuală, cum altfel — dacă nu traumă 
autoprovocată — poate fi considerată încercarea de a „recupera” moder- 
nitatea?, i.e. modernismul literar românesc, printr-o imagine integratoare 
ca aceea oferită de Hugo Friedrich, şi asta în condiţiile în care istoria 
literară românească nu a înregistrat modernismul doar sporadic, ci şi 
doctrinar, prin Lovinescu şi prin criticii contemporani şi succesori ai săi? 
Spre deosebire de penuria franceză sau italiană, avem totuşi cel puţin 
trei istorii literare (două ale lui E. Lovinescu şi una a lui G. Călinescu) 


1 Deşi mai plauzibilă ar fi fost abordarea lui Maiorescu în termeni de moderni- 
tate (modern, modemity), Krasztev alege să-l aşeze pe criticul junimist în capul 
discuţiei despre „modernismul” românesc: „[în] literatura română, modernismul 
a intrat într-o formă diferită [...]” — „In Romanian literature, Modernism 
arrived in a different way [...]” (History of the Literary Cultures of East-Central 
Europe, Marcel Cornis-Pope & John Neubauer (eds.), John Benjamins 
Publishing Company, Amsterdam/ Philadelphia, vol. I, 2004, p. 338). 

2 Vezi lon Bogdan Lefter, Recapitularea modernității, op. cit. 

care nu ezită să folosească, în prima parte a secolului trecut, conceptul 
de modernism. Ideea de a trece modernismul românesc istoric prin 
filtrul modernismului livrat de cutare metanaraţiune postbelică în- 
seamnă mai curând a deforma o realitate atestată istoric după legile 
unor ficțiuni obținute post factum şi îngrăşate până la iluzia solidităţii 
absolute, decenii la rând după consumarea faptului, cu sedimentele 
contribuţiilor ştiinţifice bazate pe citări în buclă din clasicii 
metaliteraturii postbelice, şi nu pe explorarea materialului documentar 
din epoca avută în vedere. Măcar în cazul modernismului, frustrarea 
noastră — legitimă în situaţii în care ne-am dovedit retardatari —, se 
dovedeşte net deplasată. lon Vinea avea dreptate să considere 
modernismul românesc, prin Brâncuşi, Marcel Iancu şi Tzara, singurul 
nostru produs „de EXPORT” (vezi „Modernism şi tradiţie”, 1924). Şi 
dacă asupra literaturii sau a autorilor români calificaţi — atunci sau acum 
— drept modernişti pot exista îndoieli şi controverse în comparaţie cu ce 
se consideră astăzi a fi (fost) modernismul, prin Lovinescu avem, în 
critica şi în istoria noastră literară, că ne place sau nu stilistica lui, un 
concept de modernism cert, atestat documentar şi angajat în construcţii 
istoriografice de anvergură. 

Dar ce este, în fond, această traumă a absenței „vinovate” a ideii 
de modernism literar din cutare sau cutare cultură? Nimic altceva decât 
o obsesie indusă de presiunea metaliteraturii postbelice de sursă pre- 
dilect anglofonă, de trendul favorizării monismelor globalizante, care 
tind spre unificare (citeşte: simplificare) lexicologică şi conceptuală, şi a 
căror utilitate practică în cercetare o contestase cu multă pertinenţă Rene 
Wellek cu patru decenii în urmă, în „Termenul şi conceptul de istorie 
literară”. Şi o „traumă” justificată, în fond, doar parţial, câtă vreme 
termenul de modernism şi calificarea generică de modern, cu sensul de 
curent post-romantic şi chiar post-simbolist, au circulat, deşi nesistema- 
tic, în prima jumătate a secolului XX, atât în Franţa şi în Germania, cât şi 
în ţările slavofone şi — dincolo de orice dubiu — în spaţiul românesc. 

Acest trend al cercetării literare actuale va fi având, neîndoielnic, 
meritele sale, dar şi nemeritul stimulării unei poliloghii a consensului 
vicios, în care o soluţie de tipul definirii modernismului drept „perioada 
de dinainte de postmodernism” poate fi emisă şi înregistrată cu tot 
aplombul unei dicţii ştiinţifice serioase. 

